
Čoraz častejšie obracia slovenský i český národ svoj pohľad na slávne obdobia a význačné udalosti z minulosti dávnej i nedávnej, keď sme stáli na javisku svetovej histórie, bojujúc za slobodu či už náboženskú alebo národnú. K jednému z týchto období viaže sa aj román známeho českého spisovateľa Radovana Šimáčka, ktorý úspešne publikoval viaceré diela poväčšine s tematikou z histórie: Zločin na Zeleniciach, Krv a pivo, pokračovanie Výbuchu – Valdštejnská rapsódia a iné. Napísal aj niekoľko kníh s detektívnou zápletkou – Napoleona zabili, Pamflety na pamfletistu, a teraz pracuje na knihe Ja Šimon od Bieleho leva, ktorej dej sa odohráva v časoch husitského hnutia.
Román Výbuch, čo sa dostáva čitateľovi do rúk v slovenskom preklade, načiera hlboko do udalostí z posledných rokov pred bitkou na Bielej Hore, znamenajúcou pre český národ takmer tristo rokov neslobody. V tejto atmosfére náboženských nepokojov rozvíjajú sa osudy potomkov veľkého českého rodu Smiřickovcov. Vraždí ich pahltnosť, lakomosť a bezmedzná túžba po moci.

KAPITOLA I
Albrecht Václav a Albrecht Ján
Albrecht Ján sa pohodlne usalašil do jedného z kresiel v bohato zariadenej svetlici, ktorej povala bola zdobená umelecky maľovanými obrazmi gréckych bohov, hrdinov a nýmf. S chuťou vzal plný pohár, pripravený na stolčeku s umne vyrezávanými nôžkami. Albrecht Václav mu rád požičal jedného zo svojich bujných žrebčekov na vychádzku, po ktorej sa cítil príjemne ustatý. Preto teraz s pôžitkom sedel podvečer pri plápolajúcom kozube, upíjal si víno, čo sa tak hladko kĺzalo dolu hrdlom, a zhováral sa s bratancom. Cítil sa dospelý a dôležitý a netrpezlivo očakával, čo za nové zážitky prinesie zajtrajší deň, kedy sa začnú na Kostelecký kaštieľ schádzať hostia, aby všetci spoločne oslávili príchod nového pána na Kostelec – Albrechta Václava Smiřického.
Bratanec Albrecht Václav, dvadsaťjedenročný vyhúknutý mládenec s chudou tvárou, riedkymi fúzikmi a briadkou, vystrel proti nemu dlhé nohy a tiež si spokojne upíjal z pohára.
„Ty si teda videl, ako sa mužovia okiadzajú tabakovým lístím?“ prerušil chvíľku priateľskej pohody Albrecht Ján otázkou. Z úryvkovitého bratancovho rozprávania si stále nevedel predstaviť, ako to tí ľudia v Holandsku a v Anglicku fajčia.
„Videl som to dosť často, je to celkom všedná vec,“ prisviedčal Albrecht Václav dosť samoľúbo. Lichotilo mu, že môže svojho bratanca, ktorý sa nedostal ďalej do sveta ako na zhorelecké gymnázium, ohurovať vedomosťami a zážitkami, čo získal na ďalekých cestách až za oceánom. Bolo celkom zábavné pýšiť sa pred Albrechtom Jánom všetkým, čo videl a čo má. Naozaj bolo zábavné hostiť ho ako pán Kostelca, ako najstarší mužský potomok rodu, ba dokonca ako jeho poručník. S tým poručníctvom to však bolo trocha smiešne – asi tak, ako keď nebohý Jaroslav, starší brat Albrechta Jána, bol jeho poručníkom, hoci boli takmer rovesníkmi. On je najmenej o štyri roky starší od Albrechta Jána a je už dospelý, kým Albrecht Ján je ešte chlapec. A práve preto sa zabáva na tom, ako sa ten holobriadok čuduje a žiadostivo hlce všetko, čo mu rozpráva. Albrecht Václav sa mužne napije a dodáva: „Nielenže som to veľakrát videl, ale som to aj raz skúsil, aby som spoznal, ako chutí oheň?“
Albrecht Ján načúva pozorne ako školák, no krúti trocha nedôverčivo plavou hlavou. „Neviem si to celkom dobre predstaviť,“ dumá; „Oheň mať pri samých ústach a vdychovať dym…“ Márne sa usiluje pochopiť, ako a prečo ľudia fajčia. Môže dakomu chutiť štipľavý dym, že si ho rozdúchava pod nosom? Spomína si veľmi dobre na protivnú pálčivú chuť, keď si tabakovou vodou vyplav choval ústa, aby sa zbavil trýznivej bolesti zubov. Videl hriadky tabaku v záhrade – užíval sa proti kašľu a zápche – to bolo celkom bežné, ale okiadzať sa jeho dymom z akejsi trúbeľky… Znovu mykol plecami a postrapatil si rukou husté zvlnené vlasy. „A povedz, ako to chutí?“ spýtal sa trocha s odporom.
Albrecht Václav sa opäť samoľúbo usmial. „Ak mám povedať pravdu, na prvý raz dosť nepríjemne, ostane ti zle,“ vraví skúsene. „Keď ale trocha privykneš, nie je to nepríjemné. Šteklí ťa to na podnebí a je to akési osviežujúce.“
„A nepáli to?“
Po krátkom premýšľaní odvetí: „Nie.“
„Potom sa však čudujem, že si si podobnú trúbeľku, z ktorej sa fajčí tabak, nedoviezol a že nefajčíš,“ úprimne povedal Albrecht Ján. „Rád by som to videl a okúsil.“ Pozeral na dym a plamene, čo olizovali hrubé polená v kozube, akoby hľadal odpoveď na dosiaľ nezodpovedanú otázku, aký je to pocit hltať tabakový dym a cítiť oheň priamo pod nosom.
„Ani ja neviem prečo,“ vravel zatiaľ rozvážne starší bratanec. „Povedali mi, že fajčiť tabak je nezdravé, a ja si musím pľúca šetriť. Vieš, že Jaroslav…“
Áno, Albrecht Ján vedel dobre, že jeho starší brat Jaroslav, ktorého len pred mesiacom pochovali, zomrel iba o niekoľko rokov starší ako Albrecht Václav na akúsi chorobu, čo mu zachvátila pľúca. Aj jemu pripomínali, že sa má šetriť, a obmedzovali ho v zábavách.
„Aj sám vieš,“ hovorí ďalej Albrecht Václav, „aké majú u nás ľudia predsudky, ak sa zjaví niečo nové. Nechcem vidieť, čo by som vytrpel, keby som tu začal prvý fajčiť!“
Albrecht Ján vybuchol v úprimný smiech, ktorý utíšil riadnym glgom vína. Pravdaže si vedel predstaviť, ako by sa starý rodinný priateľ Budovec, vznešené tety, ctihodný kazateľ Adam Spacier, ponížení komorníci alebo nejaký sedliacky neokrôchanec zľakli, keby pred nimi začal Albrecht Václav vypúšťať z úst oheň a hltať dym!
Bratanec vie pohotovo doplniť jeho myšlienku. „Rozprával mi istý škótsky šľachtic,“ utrúsi len tak nedbanlivo, „že raz, keď navštívil Norimberg, ponúkol akémusi Nemcovi fajku, aby si zafajčil. A vieš, čo mu na to povedal? Poďakoval síce veľmi úctivo, ale fajku odmietol so slovami: Ďakujem vám, urodzený pán diabol, ale ja oheň nehlcem!“
Obaja mládenci sa hlasno rozosmiali. Potom Albrecht Ján vstal, aby sa trocha povystieral a porozhŕňal hlavienky v kozube, pokým hostiteľ Albrecht Václav dolieval víno. Chvíľku bolo ticho, takže počuli oddychovať veľkého sivého kopova, čo spal Albrechtovi Jánovi pri nohách.
Príjemne sa sedelo a zhováralo, najmä keď mali pred sebou pohár červeného vína a krv rozprúdenú jazdou. Už padol dosť hustý súmrak, ale Albrecht Ján vedel, že za stmavnutým oknom sa skrýva výhľad na čierne lesy, čo sa ťahali až k obzoru, výhľad, ktorý tak dobre poznal a na ktorý nikdy nezabudne. Veď tu, na Kostelci, kým ešte žil otec, prežili zakaždým aspoň pol roka a druhú polovicu na Hrubej Skále alebo Jičíne. Tu vyrástol, kým ho poslali do školy v Zhorelci, a domov sa vracal iba na krátke prázdniny. Mal by sa tu vlastne cítiť ako doma a jednako je na Kostelci, pravdu povediac, iba hosťom, keď kaštieľ po Jaroslavovej smrti prešiel z jeho rodiny na Albrechta Václava z náchodskej vetvy Smiřickovcov. Čierne kostelecké lesy! Dnes popoludní cez ne preleteli klusom na koňoch a potom prudkým cvalom cez priekopy a rokliny a Albrecht Ján ešte cítil medzi kolenami rýchleho nepokojného žrebca, ktorého mu bratanec na dnes poobede požičal. Ako rovnomerne cválal, aký bol rýchly, ako svižne preskakoval priekopy, ploty a kríky! Pozajtre bude poľovačka. Bratanec Albrecht Václav spomínal aj divadlo. Už sa nevedel dočkať. Je to naozajstná sláva, keď sa nový pán ujíma takého veľkého imania! Albrecht Václav môže byť skutočne šťastlivý, lebo mu toto všetko patrí… Kostelec…! Ich Kostelec… jeho Kostelec. A na úbohého Jaroslava, ktorého tu pochovali len pred mesiacom, už si nik ani nespomenie! On sa vlastne s Jaroslavom nikdy nezblížil. Keď bol ešte dieťaťom, Jaroslav študoval a cestoval po cudzine, a keď sa vrátil, poslali zasa jeho do Zhorelca. Potom ho napochytre zavolali, ale Jaroslava už živého nezastihol. Ledva došiel na jeho pohreb. Jaroslav nečakane zomrel na nejakú pľúcnu chorobu. Je mu akosi ľúto, že Kostelec patrí jeho bratancovi, a nie bratovi. Čo keby bol zdedil zámok on? Jemu sa ušiel iba Jičín a Hrubá Skála, lebo Jaroslavov prastrýko rozhodol a čudácky ustanovil, že najväčšie smiřickovské, panstvo Kostelec, dedí vždy najstarší člen rodu. Tak prechádza Kostelec z rodiny na rodinu a teraz, po Jaroslavovej smrti, nie je jeho pánom on, Albrecht Ján, ale bratanec Albrecht Václav.
Chaotické myšlienky sa preháňajú hlavou zhoreleckému študentovi, kým usilovne vyprázdňuje poháre, ktoré mu štedro dolieva hostiteľ.
„A v Škótsku a v Anglicku sa veľa fajčí?“ pokračuje v prerušenom rozhovore.
„Veľa,“ ochotne sa zapája Albrecht Václav do reči. „Najmä vojaci a námorníci. Tí najväčšmi. A samozrejme šľachtici. Neraz sa stáva, že pritom dačo podpália a vznikne požiar. V tom fajčení nie je vlastne nič dobré,“ uvažuje skúsený cestovateľ, „a preto sám kráľ Jakub napísal a dal vytlačiť veľmi prísny spis proti fajčeniu. Ja som ho tiež čítal.“
„A čo napísal,“ vyzvedá sa vďačný poslucháč.
„Vraj to napodobňovanie zámorských barbarov, od ktorých sa anglickí námorníci naučili dymiť, je pre celú krajinu záhubou, hanbou a nebezpečenstvom. Ale vôbec to nepomohlo. Fajčí sa ďalej. Nepomohli nijaké zákazy. Už fajčí takmer každý.“ Albrecht Václav si trocha zimomravo prisunul kreslo bližšie ku kozubu a vystrel nohy v črieviciach z najjemnejšej kože zdobených striebornými sponami vedľa nôh bratancových obutých dosiaľ vo vyhrnutých čižmách z mäkkej kože. „Keď som bol napríklad v Londýne v divadle, zavše nebolo pre dym vidieť,“ rozpráva ďalej. „V stisku človek naozaj nevedel, na čo skôr dávať pozor: či na mešec, aby ti ho nejaký odkundes neodrezal, alebo aby ti dáky fajčiar neprepálil kabát.“
Zmienka o divadle postačila, aby sa záujem Albrechta Jána preniesol od tabaku iným smerom. Počul o ňom od bratanca dosť, ale rád by sa dozvedel ešte oveľa viac, lebo nič také v Čechách ani v Zhorelci nebolo. V Čechách sa síce veľa rozprávalo o nábožných hrách, ktoré hrávali žiaci jezuitskej školy. Nebohý otec sa o nich vyjadroval takmer rovnako hanlivo ako o drsných predstaveniach, ktorými sa zabávali sedliaci na hodoch. Albrecht Ján nevidel ani jednu z týchto hier o mastičkárovi a sedliackych fašiangoch, preto nevedel posúdiť, do akej miery mal otec pravdu. V Zhorelci sa učili vcelku nudné výstupy, v ktorých prednášali nacvičené verše. A nebol si istý ani tým, či by sa dala nazvať divadlom hra, pripravovaná na snem cisára Maximiliána v Regensburgu. Zverili mu v nej dôležitú úlohu českého a uhorského kráľa ako ríšskeho kurfirsta, ktorej sa podľa všeobecného úsudku, rátajúc do toho i svojho pána preceptora, zhostil veľmi úspešne, lebo bol dobrým rečníkom.
No anglické divadlo, o ktorom toľko rozprával Albrecht Václav, to bolo čosi celkom iné. V Anglicku si bohatí šľachtici vydržiavajú a podporujú herecké spoločnosti, čo im predvádzajú veršované hry plné básnickej obraznosti a dobrodružstiev. V Anglicku nehrajú herci len v kaštieľoch pred panstvom a v hostincoch pred jednoduchým ľudom, ale dokonca v stálych divadlách. V Londýne bolo takýchto divadiel niekoľko a Albrecht Václav mu dopodrobna opisoval kruhové stavby s niekoľkými poschodiami a s dvorčekom uprostred, kde bolo javisko. Tam dolu pri javisku, volali to jama, tisol sa dav, kým bohatí mešťania a šľachtici prizerali sa z oddelených izbietok na pavlači.
Londýnske divadlo však nezaujímalo Albrechta Jána iba preto, že mu bratanec opísal tie čudné budovy v záhradách za mestskými hradbami uprostred krčiem, nevestincov a arén, kde sa usporadúvali zápasy s medveďmi, býkmi a štvanými kopovmi, ale aj pre hry, ktoré sa tam hrali. Londýnske hry, ako sa zdá, nemali nič spoločné s náboženstvom ako pápeženské hry jezuitských žiakov, ktoré sa mu ako vyznávačovi viery pod obojakým spôsobom z hĺbky srdca protivili, hoci dosiaľ nijakú nevidel. Aj keď boli, ako mu bratanec rozprával, niekedy veľmi roztopašné, vôbec neboli také drsné ako komédie o dedinských fašiangoch. Boli to hrdinské hry o udatných kráľoch, o pôvabných a vtipných krásaviciach, o rytierskych dobrodružstvách, o láske a ctižiadosti, alebo figliarske komédie plné bujnej veselosti, čo musela rozosmiať každého. Preto natoľko dráždili jeho zvedavosť, keď sa Albrecht Václav rozhovoril o anglickom kráľovi Henrichovi, ktorý sa preplavil do Francúzska, aby si tam vybojoval ruku francúzskej princeznej, keď mu rozprával o Romeovi a jeho nešťastnej láske k Júlii, o múdrom Prosperovi alebo žiarlivom Maurovi Otelovi, o tragickej smrti dánskeho princa Hamleta či o podarených zaľúbencoch Benešovi a Blažene a ich škriepkach. Všetky tieto hry a veľa iných napísal vraj akýsi Shakespeare či Shakespere – Albrecht Ján jeho meno nevedel ani vysloviť – ktorý bol sám hercom a ktorého bratanec videl hrať v divadle, čo sa volalo Globe čiže Zemeguľa.
Preto aj teraz, keď vychutnával na podnebí sladké talianske víno, lenivo sa vystierajúc v kresle pri hrejúcom kozube, popýtal Albrecht Ján svojho svetaskúseného bratanca, aby mu znova porozprával o divadelných hrách, čo videl v Londýne. Je to téma, o ktorej Albrecht Václav rozpráva s chuťou, ba takmer s nadšením. Neodvážil by sa rozširovať v Čechách ten zlý zvyk fajčiť, ale má tajné želanie predviesť dakedy na nádvorí Kosteleckého kaštieľa jednu z tých hier, čo videl za pobytu v Londýne. Dopočul sa, že profesori pražskej univerzity predvádzajú dajaké staré latinské hry, a jeden z nich – Kampanus Vodňanský – sám vraj zveršoval novú latinskú hru z českej histórie o kniežati Břetislavovi. Tieto pokusy sa však vôbec nemôžu porovnávať s tým, čo videl on. A z úst sa mu nadšene sype príval slov, čo opisujú ukrutný príbeh o škótskom šľachticovi Macbethovi, ktorého naviedla jeho ctižiadostivá manželka, aby úkladne zavraždil kráľa a tak sa zmocnil koruny. Rozpráva, ako sa potom Macbethovi zjavoval kráľ a jeho ďalšie obete v podobe strašných prízrakov a ako napokon Macbetha stihol neodvratný osud. Rovnaký osud mal aj Otelo, čo zo žiarlivosti vlastnými rukami zadusil Desdemonu, aj Hamlet, ktorý chcel pomstiť smrť svojho zákerne zavraždeného otca a prebodol Polónia, otca svojej milenky Ofélie a tá potom zošalela, a Hamletova matka zasa vypila čašu s jedom, pripraveným pre jej syna.
… je čosi zhnité v štáte dánskom…
Nie! Shakespeare mal najmä v niektorých svojich hrách záľubu v priukrutných, krvavých a zvrátených námetoch a posledné dejstvá týchto hier sa skôr podobali hromadnému krviprelievaniu ako ušľachtilej zábave.
Je to podivné. Bratancovo rozprávanie, na ktoré sa spočiatku tak veľmi tešil, dnes večer Albrechta Jána neuspokojuje. Čím dlhšie počúva a nazerá do čaše, tým väčšmi sa jeho tvár chmúri a do duše sa vkráda tieseň, čo sa po prvý raz ozvala pri spomienke, že po nečakanej smrti Jaroslavovej nepatrí Kostelec jemu, ale pánom na ňom a držiteľom najbohatšieho imania Smiřickovcov je bratanec Albrecht Václav. Šialenstvo, ohováranie, temnice, intrigy, podozrievanie – ako tesne vedia tieto prízraky okrúžiť dušu a opliesť ju ako brečtan starý kmeň. Travičstvo, vraždy a samovraždy, zrada a smrť! Ako potom môže ostať veselý a smiať sa kmotrovi Kalinovi alebo opitému tučnému Falstaffovi!
… oveľa viac vecí na zemi i na nebi, Horácio, ako sa ti v tvojej filozofii zdalo… je čosi zhnité…
Všetko sa odrazu mení a dostáva znetvorenú, obludnú podobu. Albrecht Ján už nehladkal psa, čo mu dôverčivo položil zaslinenú papuľu na kolená, surovo ho odsotil a prudko sa napil.
Potom sa tvrdo zasmial. „Celý ten tvoj Macbeth aj všetko ostatné sú vlastne nezmysly! Rozprávky, čo majú strašiť malé deti! Čudujem sa iba, ako sa na tom môže niekto zabávať. Svet a život sú predsa celkom iné, nie také odporne krvavé a podlé…“ volá sedemnásťročný mládenec.
Rozprávač sa prekvapene pozrel na bratanca. Chvíľočku nevedel nájsť slová, aby mu odpovedal. Nechápal, prečo sa Albrecht Ján zrazu tak rozčúlil. Veď rozprával o divadle preto, že si to on želal. Pravdaže, život je iný, aj keď herci vedia tak dobre napodobiť rozličné postavy. Veľmi nerozmýšľal o tom, či má divadelná hra pravdivo zobrazovať život. Bol tej mienky, že má skôr len pozabávať vtipnými slovami, ľubozvučnými veršami a zručne vybudovaným dejom. Netreba pochybovať o tom, že Shakespeare predvádza iba vymyslené príbehy, i keď o kráľoch a kniežatách, čo skutočne žili. Jeho príbehy a postavy sú však vo svojich vášňach zavše také ľudské, akoby ich vzal priamo zo života. Prefíkaný Polónius s tvárou dobráckeho otca, vznešený Rosenkranz a úlisný Guildenstern, papuľnatý Falstaff, lady Macbethová, ctižiadostivá natoľko, že neváha spáchať hrozný zločin…
„Nie, mýliš sa,“ povedal napokon. „Shakespeare myslím si, pozná pridobre život, aj keď ho vie skrášliť básnickými slovami. Ja by som skôr povedal, že mnoho jeho postáv môžeme stretnúť kedykoľvek v živote a aj ich stretávame. Stačí, ak sa pozorne zahľadíme okolo seba, aby sme…“
Skôr než dohovoril, vyskočil Albrecht Ján z kresla a vystrel ruku tak prudko, že prevrhol svoj pohár s vínom, ktoré kvapkalo zo stola a roztekalo sa na dlážke v krvavú škvrnu, blčiacu v žiare kozuba?
„Viem dobre, kam mieriš,“ volal. „Jindřich, Markéta, Eliška a ja – štyria súrodenci. – Jeden z nich je šialený, jedna zo sestier uväznená a tí dvaja…? Nemohli by tieto postavy oživiť niektorú z hier toho tvojho Shakespeara?“
Albrecht Václav sa kyslo usmial. Čo za nezmysly to jeho bratanec táral „Nemusíš mi predsa pripomínať, že sa u nás nerozpráva ani o Jindřichovi, ani o Eliške Kataríne. Vari som chcel hovoriť o nich? Daromne si vymýšľaš!“
A jednako dobre vedel, prečo sa Albrecht Ján tak rozčúlil, keď mu rozprával o výčitkách svedomia, čo trápili Macbetha, aj o bezhraničnej ctižiadostivosti lady Macbethovej. Nemyslel tým predsa na nič zlé, ani vtedy, keď spomenul šialenstvo Oféliino? A ak sa zmienil o tom, že stačí, aby sme sa pozorne zahľadeli okolo seba, skutočne nemyslel nič iné. Napokon, aj keby hádam mal na mysli Smiřickovcov, ako sa nazdával Albrecht Ján, potom by to mohol byť, naozaj, prečo by to nemohol byť niektorý z ich predkov, ktorých životné osudy sú spodobené na stenách jednej zo svetlíc Kosteleckého kaštieľa? Prečo by to nebol napríklad dobrodružný Ján zo Smiříc, ktorému pomohla ujsť ako zajatcovi Pražanov zaľúbená žalárnikova dcéra? Takto sa pokúšal objasniť svoje slová Albrechtovi Jánovi, ktorý podistým veľa pil, a preto poznámku vzťahoval na svojich súrodencov a – ako sa zdá – aj trocha na seba?
„Spomeň si, ako náš predok Ján zo Smiříc sám odsúdil na smrť? Keď sa ho v rade spýtal zemský správca Juraj Poděbradský, aký trest by si zaslúžil človek, čo odrádza mladučkého kráľa Ladislava, aby opustil Viedeň, aby neprichádzal do Prahy a nevydal sa tak do rúk Čechom, lebo ho vraj chcú zabiť, vtedy sa Ján zo Smiříc vyjadril, že trest najvyšší. A medzitým už mal Juraj z Poděbrad v rukách jeho vlastný list, čo ho usvedčil. Nevidí sa ti, že tento Smiřický, čo za svoju vinu zaplatil vlastnou hlavou, je skôr postavou z niektorej Shakespearovej hry ako naším predkom?“ pokúšal sa Albrecht Václav presvedčiť bratanca.
Albrecht Ján, pravdaže, dobre poznal túto pochmúrnu kapitolu z dejín ich rodu. Prečo sa však bratanec prehŕňa aj v týchto dávnych násilnostiach? Vari mu chce stoj čo stoj pripomínať, že rod Smiřickovcov je pre ctižiadostivosť a túžbu po imaní schopný najťažších zločinov? Prečo vyvoláva ich tiene z úkrytu? A Albrecht Ján meravo pozerá na krvavú mláku pri svojich nohách.
Albrecht Václav zatiaľ pokojne vstal a chytil bratanca za plecia. „Vypil si priveľa vína,“ povedal mu mierne. „Keď som hovoril o pravdivosti Shakespearových hier a spomenul, že stačí, aby sme sa pozorne zahľadeli okolo seba, naozaj som myslel predovšetkým na seba a na to, čo som sám zažil.“ Chcel upokojiť rozrušeného bratanca, a preto mu rozprával, ako Shakespeare opisuje v jednej z divadelných hier strašnú búrku, čo ženie jeho hrdinov k neznámemu brehu. Loď stroskotá, ľudia sú zachránení. I jemu sa práve čosi také prihodilo, keď sa plavil medzi Írskom a Škótskom:
Začal rozprávať a pozoroval pritom bratanca. Bol spotený a ruka sa mu chvela, keď si nalieval ďalší pohár vína.
„Ty si more nikdy nevidel, preto si nevieš predstaviť, ako vyzerá rozbúrené,“ poúčal ho. „Neviem, ako by som ti ho lepšie opísal, ale vlny sú ako vrchy a sú také vysoké len preto, aby sa za nimi otvorila ešte hlbšia priepasť. Loď sa do nej rúti so strašným revom ako do pekla a ty si vtedy uvedomuješ, že aj ten najväčší koráb, čo si obdivoval v prístave, je na rozbúrenom mori drobučký a krehký. Práve za takej búrky sa cítiš odovzdaný do vôle božej. Naozaj by si dal tisíc honov mora za jutro neúrodnej zeme a nežiadaš si nič viac, iba zomrieť suchou smrťou, ako to vraví Shakespearov hrdina. Nechválim sa, ale vlastne som necítil strach,“ spomínal Albrecht Václav. „Možno som bol priveľmi vyčerpaný morskou chorobou. Možno mi to knísanie a pekelný rev zabránili rozmýšľať, preto som si nevládal uvedomiť, že sa bojím. Pamätám sa však dobre, aký som bol zoslabnutý a túžil som, aby sa to čím skôr skončilo. Modlil som sa. A vidí sa mi, že som spočiatku prežíval slabý, ale jednako zreteľný pocit zvedavosti, ako sa to skončí, a tento pocit bol napokon mocnejší než hrôza a nebezpečenstvo.“
Albrecht Václav sa natoľko vžil do svojej spomienky, že vravel akoby pre seba. Hádam chcel týmto rozprávaním iba odviesť Albrechta Jána od utkvelej predstavy. Veď toto všetko už bratancovi vyrozprával dávnejšie a dopodrobna. Albrecht Ján mu odrazu netrpezlivo skočil do reči: „Viem. A potom sa stal rovnaký zázrak ako v Shakespearovej Búrke a vašu loď nepohltili morské vlny, ani sa nerozbila o skaly, ale ju vrhlo na piesčitý breh a vy s celou posádkou ste sa zachránili. Kľakli ste na kolená a spievali žalmy.“
„Áno,“ vraví Albrecht Václav a hľadí s údivom na Albrechta Jána, ktorý pokračuje zaňho v rozprávaní.
„A potom vás našiel múdry Prospero v podobe rybárov, vzali vás k sebe do chyží, dali sa vám najesť a napiť a o dva dni ste pokračovali v ceste.“
„Áno.“
Albrecht Václav pozoruje bratanca a ešte vždy nechápe, čo tým vlastne sleduje. Albrecht Ján je červený v tvári, pot sa mu ligoce na čele, no ruka, ktorá pevne zviera čašu, sa už nechveje. Vtom Albrecht Václav zbadal, ako sa bratancova tvár skrivila v hroznú grimasu a Albrecht Ján sa sipľavo rozkričal: „Albrecht Václav, vtedy sa naozaj stal zázrak, že si nezahynul, ale ten zázrak mi prišiel veľmi draho. Nemysli si, že už ti nehrozí nebezpečenstvo. Možno si teraz väčšmi v božích rukách ako vtedy a iba jeho milosrdenstvo ťa môže zachrániť druhý raz!“
Albrecht Václav nechápavo hľadí na mládenca, v ktorom nepoznáva svojho bratanca a ktorý zo seba vyráža odporné slová: „Ten prvý zázrak totiž rozhodol, že ako najstarší z rodu Smiřickovcov dedíš po Jaroslavovi Kostelec ty, a nie ja. Keby sa bola tvoja loď rozbila na útesoch, bol by Kostelec môj a ja by som bol zajtra hostiteľom.“
Si plavý hlas nadobúda pomaly pokojnejší tón, no vyslovuje vari ešte strašnejšie pochmúrnu výstrahu: „Veď Kostelec ešte môže byť môj a veľmi skoro môže byť môj,“ zdôrazňuje Albrecht Ján, „a preto sa ma, bratanček, vystríhaj navštíviť v Jičíne, lebo by sa mohlo ľahko stať, že by si sa po prvej noci nezobudil živý, tak ako sa nezobudil kráľ, keď bol hosťom Macbethovým.“
Albrecht Ján sa rozosmial, smeje sa bratancovmu zdeseniu. Pred Albrechtom Václavom akoby sa opäť rozzevila morská priepasť, do ktorej sa beznádejne rúti.
„Albrecht, desíš sa mojich myšlienok,“ vraví mu so znetvorenou tvárou Albrecht Ján. „Desíš sa, že myslím na to, ako od tvojho života závisí, čí budem, alebo nebudem mať Kostelec. No nebuď pokrytcom a priznaj sa, že si aj ty neraz podobne rozmýšľal, dokiaľ bol ešte držiteľom Kostelca Jaroslav. A od myšlienky je tak blízko k činu!“
Znovu vybuchuje v smiech s úškľabkom na tvári a Albrecht Václav bledne: „Vari si nemyslíš, že…“
„Myslím čí nie,“ vyrúti sa naňho znovu Albrecht Ján. „Ja ťa aspoň vystríham. Maj sa na pozore, až budeš so mnou nabudúce piť víno, aby čaša nebola otrávená ako pohár, do ktorého namiešal jed Claudius.“
Takto vravel v opitosti Albrecht Ján, ktorému rozprávanie o Hamletovi a Macbethovi pomútilo hlavu. A svoje slová sprevádzal kŕčovitým smiechom nad bratancovým zmätkom.
Albrecht Václav tu naozaj stojí zmeravený, neschopný vypovedať slovo a pred očami sa mu s čudnou jasnosťou odohráva záver pochmúrnej tragédie o nešťastnom dánskom princovi. Bratovražedný kráľ Claudius pyká za svoj zločin, no zomiera aj kráľovná čo sa napije z pohára s jedom, a zomierajú aj Hamlet a Laertes, poranení otráveným kordom.
„Maj sa na pozore, až sa budeme spolu nabudúce cvičiť v šerme!“ pripomína Albrecht Ján.
Je čosi zhnité v štáte dánskom! Je čosi prehnité v rode Smiřickovcov!
Albrecht Ján stojí hrozivo pred kozubom, ktorého plamene načrtávajú obrysy jeho chlapčenskej postavy a osvetľujú plavé kadere, čo mu v bohatých prameňoch padajú na plecia. Pri nohách sa ešte vždy rumenie krvavá škvrna. V ruke má pohár a pomaly ho dvíha. Vyzeral vlastne celkom pokojne, keď po prvom výbuchu vravel: „Teraz sa ešte netreba desiť, bratanec Albrecht. Zatiaľ ti ešte nechcem byť Kainom. Všetko má svoj čas. A nezabudni ešte na čosi. Nezabudni na moju sestru Markétu. Ona predsa, Markéta Salomena, by bola dedičkou, keby som zomrel i ja ako posledný mužský potomok nášho rodu. Preto, milý bratanček, keby si – nedaj boh – zomrel ty, musel by som sa ja chvieť od hrôzy o svoj život pred pahltnými dedičmi, nepoznajúc dňa, ani hodiny. Poznáš predsa Markétu rovnako dobre ako ja! Vieš, že…“
Nedopovedal, vyhol sa tomu, ale hneď pokračoval: „Škoda vravieť! Dosť na tom, ak vieš, že strach o môj vlastný život je zatiaľ tvojou záchranou.“ A dodal, akoby sa nevysmieval len svojmu bratancovi a jeho zhrozeniu, no aj sebe: „Áno, strach o môj vlastný život, lebo inak by moje príbuzenské city, ani moja šľachtická česť, ani moja kresťanská viera nemuseli byť raz, až nadíde čas, dosť mocné, aby mi zadržali ruku pred najstrašnejším zločinom, ak môžem za odmenu získať najvábivejšie panstvo v Čechách.“
Keď sa Albrecht Václav ani potom nezmohol na slovo, natešený zvolal:
„Ach, aký námet na novú hru!“
Albrecht Václav si myslel, že sa pomiatol ako jeho starší slabomyseľný brat Jindřich. „Si opitý, prestaň piť,“ zúfalo ho prehováral, aby skončil tú trápnu scénu, čo ho celkom rozrušila.
No Albrecht Ján naďalej stojí na plamennom pozadí ako zlovestný tieň a stále sa ticho smeje,
„Som opitý. Milý Albrecht, som načisto opitý,“ priznáva sa a tvári sa hlúpo. „Máš celkom pravdu, opil som sa, lebo inak by som ti iste nevyjavil svoje najskrytejšie myšlienky. Darmo sa nevraví, že dieťa, opilec a blázon najskôr povedia pravdu. Nie som však natoľko opitý,“ pokračuje a jazyk sa mu pletie, „aby som nevládal pripiť nášmu rozvážnemu prastrýkovi Jaroslavovi Smiřickému. To on mal ten premúdry či skôr diabolský nápad, že najväčšie majetky a dediny spojil do jediného kosteleckého panstva, dedeného vždy najstarším z nášho rodu. Nápad, ktorý priam núka myšlienku na zločin a ktorý môže skôr či neskôr zapríčiniť úplný zánik a vymretie nášho rodu a nedovolí mu, aby vymrel pokojne, statočne ako páni z Hradca alebo Rožmberkovci.“
Albrecht Václav, sám omámený vínom, čo mu v tomto rozčúlení prudko udieralo do hlavy, videl, ako sa bratanec ledva drží na nohách, dvíha ozdobnú čašu a volá: „Len sa neboj, bratanček, pripiť na pamiatku nášho prastrýka Jaroslava Smiřického, veď jemu môžeš ďakovať za kostelecké panstvo, za pôvod svojej moci a bohatstva a radovánok – alebo hrôzy, že by si mohol o ne prísť aj so životom!“
S čašou vína v pravej ruke blížil sa tackavo Albrecht Ján k Albrechtovi Václavovi. A krok za krokom cúval zmätený Albrecht Václav pred prízrakom, čo ho prenasledoval, kým tento neprehovoril:
„Veď sa so mnou napi, Albrecht Václav, možno je to posledný pohár, ktorý môžeš vypiť smelo, bez strachu, že je v ňom jed. Zajtra si hádam už nebudeš taký istý, a keď budeš piť a možno i jesť, pomyslíš si na smrť a to ti pokazí pôžitok a zažívanie. Nepočul si o tom, že Vlasi v Prahe vedia namiešať jedy bez chuti a vône, ktoré ťa tým istejšie privedú na druhý svet? Teš sa, bratanček, dokiaľ je čas, lebo od zajtrajšieho dňa sa bude za tebou nečujne plaziť tieň smrti. Bohvie kde ťa nájde! Možno bude na teba striehnuť v hore, kde z úkrytu dostaneš úder. Striehne na teba za súmraku, keď ťa neznámy vrah môže preklať od chrbta. Striehne na teba na poľnom chodníčku, kde sa potkneš a dolámeš si väzy, aj na ulici, kde ti hodený kameň z obloka môže prebiť hlavu. Spomeň si na strýka Jaroslava Jána, ktorý – ako sa v rodine pošepkáva – zahynul za noci tajomnou smrťou v malostranských uličkách. Spomeň si a boj sa, lebo si najstarší zo Smiřickovcov a smiřickovské dedičstvo je jedno z najbohatších v Čechách. Ver mi, že si vo väčšom nebezpečenstve ako na mori, lebo aj teba iste učili v škole, že ľudská pahltnosť je hlbšia než morské dno a divšia ako jeho vlny!“
Albrechtovi Václavovi hučalo v hlave, cítil nevoľnosť, strašnú nevoľnosť, ako vtedy, keď za vyčíňania búrky hnala sa ich loď k neznámemu pobrežiu. Teraz sa však bál, áno, musel priznať, že má strach, lebo nebezpečenstvo malo podobu. Nemal už pred Albrechtom Jánom kam cúvať, lebo sa chrbtom dotkol steny. A jeho úzkosť bola taká mocná, že sa vôbec nevedel postaviť na odpor, keď mu Albrecht Ján vtisol do ruky vlastný pohár.
„Pi, len pi, bratanec Albrecht, pi na česť a slávu nášho múdreho predka Jaroslava Smiřického, ktorého telo hnije pod nami v rodinnej hrobke a ktorého duch na nebesiach sa môže tešiť tomu, čo dobré vykonal na zemi!“
Albrecht Václav, omarený vínom a hrôzou, ho počúvol a napil sa. Nech bratanec vidí, že sa nebojí! Veď sa nebojí, tak ako sa nebál v tej búrke. A prečo by sa mal báť? Veď Albrecht Ján je ešte dieťa a nevie, čo hovorí. V nečakanom prívale odvahy nevypil pohár až do dna, ale vyčapol ho Albrechtovi Jánovi medzi oči.
Víno na okamih skrvavilo tvár prízraku. Zneuctený Albrecht Ján vyskočil a chcel bratanca udrieť. Ale zatackal sa a spadol; Albrecht Václav, vracal;
Z pozlátenej povaly, z výšky svojho Olympu, posmešne hľadeli grécki bohovia a nymfy na tých dvoch pochabých, zjašených mládencov, čo tu opojení vínom a pod ťarchou nových zážitkov, vedomostí a myšlienok tárali a správali sa nedôstojne;
Obaja mládenci sa zo svojej opitosti do nasledujúceho dňa vy spali a ani jeden sa nechcel priznať k včerajším pochabostiam; Jednoducho o nich nehovorili;.
Prišiel Adam Budovec, priateľ nebohého Jaroslava, prišiel Michal Slavata z Chlumu, ktorý s Albrechtom Václavom študoval v Zhorelci a v Heidelbergu, aj Jindřich Slavata z Chlumu, jeho bratanec, bol tu mladý Thurn aj veselý Bohuchval Berka z Dubej a Lipej a nechýbal ani krivý Oto z Vartemberka, chýrny svojimi výčinmi a podrezaným jazykom, hráč, bitkár a zábavný spoločník;
Rozptyľovali sa poľovačkou, pretekali sa na koňoch, krátili si čas kohútími zápasmi a pretekmi chrtov a strieľali z kuší a z muškiet o strieborný pohár a tristo toliarov. Tiež sa veľa hodovalo a ešte väčšmi pilo, takže bohom na Olympe sa naskytla nejedna príležitosť pozorovať bujarú mládež, holdujúcu Bacchovi.
KAPITOLA II
Markéta Salomena
Prečo má slnečný jesenný deň také podmanivé čaro? Veď obloha nie je belasejšia ako na jar, ani neskoré slnce nežiari jasnejšie ako slnce letné. Stromy nepokrýva belostná krása kvetov, vzduch nepreniká vôňa ruži ani zvuky rozospievaných vtáčích hrdielok. A predsa má slnečný jesenný deň svoje čaro. Vari preto, že ho neporovnávame s inými krajšími uplynulými dňami, ale s novembrovým zajtrajškom, keď rozptýlené oblaky ovládnu oblohu, hmla rozplače celý kraj, keď ostarne a zahynie posledný kvet a divý vietor skmáše posledné lístie zo stromov? Alebo preto, že už tak dychtivo neočakávame, až sa zajtra rozvije puk v prekrásnu ružu, ktorá dosiaľ blčí na kríku?
Takisto ako napokon unaví priveľa sladkosti, zjemní kvapka horkosti sladkastú chuť a pachuť smútku okrášli jesenný deň? Všetko dozrelo, úroda je zvezená z polí. Vtáctvo zmĺklo – a koľkože ho tu vôbec ostalo? Iba vrabce sa zhrkujú kdesi v kroví a na zvädnutej pažiti sa lopotí drozd. Ako skoro padá súmrak, odrazu je chladno a vlhko. Prídu pľušte a blato. No ešte blčí krása stromov v nekonečných farebných obmenách. Tešme sa teda z poslednej krásy, čo nám ostala z leta! Takisto ako labuť zaspieva najkrajšiu pieseň pred smrťou aj buky, brezy, duby, platany a javory vyobliekali sa posledný raz do najlepšieho rúcha, kým im ho postŕha vietor a ostanú im len holé haluze, aby ich vzpínali k tmavosivej oblohe. Tým väčšmi sa pýšia svojím zlatom na úzadí sýtobelasého neba, všetkými odtienkami žltej a hnedej i zvyškami zelene. Daktoré pridali vo svojom hýrení aj červeň. Predbiehajú sa v pestrosti. Každý strom je iný, iná je každá jeho haluz, ba každý list usiluje sa prevýšiť svojho suseda. Je posiaty najrozličnejšími farbistými škvrnami a najkrajšie sú tie, čo majú farbu zlata s rumenným nádychom, hoci by mohli pripomínať preliatu krv.
Hľadteže, ako tíško padá na zem zlato z korún stromov. Chodníček pod nimi vystielajú dukáty. Tešte sa každému lístku, tešte sa slnečnej žiare na belasom nebi – je to krása požičaná už len na krátky čas. Krása s nádychom clivoty, a preto tým dojímavejšia. Vari preto má slnečný jesenný deň také čaro.
V októbrovom slnku prechádza sa po parku Jičínskeho kaštieľa Markéta Salomena Smiřická. Nesie sa vo svojich šatách popolavej farby vzpriamene. Nad belostným okružím vyčnieva končitá brada, úzke pery má zovreté a sústredený výraz očí pod vysokým čelom prezrádza, že Markéta Salomena premýšľa a nebadá nič z belasozlatej nádhery, čo ju obklopuje. Nebadá zlato, čo sa nečujne kladie na cestu, nebadá krvavočervené šípky ani drobunkú sýkorku s čiernou hlávkou a žltým bruškom. Markéta Salomena sa priveľmi pohrúžila do svojich vážnych myšlienok, aby mohla vnímať krásu posledného jesenného dňa.
Čo s ňou bude?
Vie, že Jaroslavovou smrťou a najmä Albrechtovým návratom sa veľa zmení. Nepochybuje už o tom, že Albrecht Ján sa viac do školy nevráti. Nechce sa mu a dvadsaťročný poručník, bratanec Albrecht Václav, ho sotva k tomu donúti. Tí dvaja sa teraz zabávajú na Kostelci, no Albrecht Ján sa čoskoro vráti. To by potom značilo, áno, to bude celkom isto značiť, že sa priblížil posledný deň jej vlády na Jičíne.
Ale ona sa s ňou nechce rozlúčiť.
Ešte kým žil otec, začala Markéta Salomena gazdovať na jičínskom panstve. Otec na sklonku života sústredil svoju starostlivosť na Kostelec. Napokon otec bol v tom čase, hoci zomrel ako päťdesiatročný, veľmi vetchý a zmorený. Preto zveroval starostlivosť o celé panstvo Smiřickovcov čoraz väčšmi spoľahlivému regentovi Štefkovi z Kolodejov. A videl celkom rád, ak sa mladšia dcéra Markéta starala o Jičín, kým syn Jaroslav študoval v cudzine; Albrecht Ján bol ešte dieťaťom a staršia dcéra Eliška Katarína neprejavovala nijaký záujem o gazdovstvo.
Ani po otcovej smrti sa tu veľa nezmenilo. Aj Jaroslav sa usadil na Kostelci, kde si nechal ako regenta Štefka z Kolodejov, a ona sa starala naďalej o Jičín, odkiaľ už Elišku odstránili. Keď sa Štefek z Kolodejov vzdal regentského úradu a odišiel do Prahy na odpočinok, kde sa z peňazí nagazdovaných v službách Smiřickovcov vykúpil ako mešťan, nemiešal sa Markéte Salomene do správy Jičína už nik.
Iba teraz sa všetko zmenilo. Jaroslavovou smrťou stratili jičínski Smiřickovci Kostelec, ktorý sa dostal do rúk ich náchodskému bratancovi Albrechtovi Václavovi. Pre Markétu Salomenu to značí, že už nebude mať Jičín pre seba. Pridobre vedela, že ak sa Albrecht Ján ako dedič jičínskeho a hruboskalského panstva nechce vrátiť do školských lavíc v Zhorelci, bude skôr či neskôr vládnuť na Jičíne sám. Čo tu ostane pre ňu?
Stratí Jičín!
To jej vraveli triezve úvahy.
Ona sa však nechce vzdať svojej vlády! Nehodlá ustúpiť mladšiemu bratovi študentíkovi. No ako to zariadiť?
O tom práve rozmýšľala Markéta Salomena, prechádzajúc sa po zlatistých chodníčkoch jičínskej kaštieľskej záhrady v onen jasný októbrový deň, keď sa stromy pretekali v pestrosti svojho rúcha, šípky sa červeneli na kríkoch a veselé sýkorky sa naháňali pomedzi haluze.
Markéta Salomena sa usiluje rozmýšľať vecne, ostať pri zemí, nevznášať sa pod oblakmi. Že by naozaj bolo všetko stratené? Vidí pred sebou dve možnosti. Ponajprv by sa jednako len mohla pokúsiť gazdovať tu naďalej. Možno, že Albrecht Ján, ktorý je ešte napoly chlapec, zabaví sa poľovačkami a inými radovánkami, alebo zatúži po Prahe a ona si udrží Jičín ďalej vo svojich rukách. Veď si už túto možnosť trocha vopred zaistila tak, že prijala do svojich služieb ako nového regenta jičínskeho panstva Jareša Bukovského z Nejdorfu, ktorého naučí, aby počúval ju. Vskutku, prečo by regent nepočúvol skôr ju, keď tu už gazduje toľko rokov, všetko pozná do podrobností a má svoje skúsenosti, než aby poslúchal bezradného chlapca, ktorého by – pravdaže, nebyť jej – vodil za nos a okrádal. Tá myšlienka s Bukovským rozhodne nebola zlá a pri spomienke na nového regenta má Markéta Salomena príjemný pocit.
No bola tu aj ďalšia možnosť. Keby sa jednako len ukázalo, že pri bratovi neostáva pre ňu miesto, že nemôže s pomocou regenta Bukovského spravovať Jičín poza jeho chrbát, ako sa jej chce, môže sa vydať. Beztak ráta s tým, že sa raz vydá. Markéta Salomena však nepomýšľa na sobáš z lásky. Na šťastie nemá takú povahu ako jej pochabá staršia sestra. Markéta vie veľmi dobre, že jej postava ani tvár nepriťahujú mužov. Zrkadlo ju naučilo privyknúť na túto myšlienku.
Ráta so svojím venom. A po odstránení Elišky sa jej veno zdvojnásobilo. Otcovým rozhodnutím vzrástlo o dvanásťtisíc kôp v hotovosti, o štyritisíc kôp na výbavu a o tristo dukátov na zlatú reťaz, ktorú mala pôvodne dostať jej sestra. Veno urodzenej Markéty Salomeny Smiřickej je naozaj lákavé, a preto je vždy dosť gavalierov, čo sa uchádzajú o jej ruku. Mohla by si vziať napríklad Ota z Vartemberka. Mohla by ho získať, kedykoľvek by sa jej zapáčilo, ale Markéta o Vartemberka nestojí. Lebo sa pred niekoľkými rokmi uchádzal o Elišku a tá ho odmietla. Pochopiteľne, Markéta nemá záujem o manžela, ktorého pred ňou odbila Eliška. A vtedy bol Vartemberk navyše zdravý mládenec, kým dnes je skaličený. Je tu však ešte jeden dôvod, prečo nemá záujem o krivého Vartemberka. Vie, že Oto Jindřich z Vartemberka z rohozeckej vetvy tohto starého rodu nemá nadarmo chýr ako márnotratný kumpán a divoch. A keďže Markéta Salomena Smiřická je chladne vypočítavá, nechce zadĺženého Vartemberka. Než sa vydať za Vartemberka, to už radšej ostane na Jičíne a pokúsi sa tu vládnuť ďalej, najmä preto, že je tu regent Bukovský. Aj toto pomyslenie na regenta Bukovského jej lahodí.
Myšlienkou na Bukovského sa zapodievala trocha dlhšie. Tak ako ho poznala, videl sa jej schopný, svedomitý a rozhodný a za jej dozerania tu môže veľa vykonať. Pravdaže, bez jej dozoru by vedel v niekoľkých mesiacoch rozkradnúť všetko, čo Smiřickovci starostlivo nazhromaždili za celé desaťročia. Preto kým Albrecht Ján nezíska skúsenosti a nedospeje, je priam nevyhnutné, aby Markéta Salomena sobáš odložila a ostala na Jičíne.
K takýmto životne dôležitým rozhodnutiam dospieva Markéta Smiřická, nečudujte sa teda, že nebadá krásu, čo ju obklopuje, že si nevšíma ani figliarky sýkorky, ani poslednú ružu na kríku a mladého záhradníka, bozkávajúceho pri múre slúžku.
Keď prišla k tomuto feáveru, zrátala si v duchu ešte raz jičínske a hruboskalské dôchody a potom pevne rozhodnutá zamierila ku kaštieľskej kancelárii, kde ju čakal regent Bukovský.
Kráčala meravo vystretá, s vysunutou bradou, dlhým končitým nosom, s bledými pevne zovretými perami. Keď však vstupovala do kancelárie a regent sa pred ňou hlboko poklonil, roztiahli sa jej ústa v milostivom úsmeve. Nenadobudla tým nijaký pôvab, naopak, ostala rovnako meravá a chladná – Hoci sa dívala zo zjavnou úľubou na regentovu urastenú postavu a mužnú výraznú tvár. Že by ho v duchu porovnávala s Vartemberkom? Zbadala, že niekoľko vrások mu dodáva výraz rozhodnosti, že jeho fúzy sú bojovne zježené, a keď jej bozkával ruku, znovu sa usmiala,
„Pripravili ste všetko, ako som vám kázala, pán regent?“ spýtala sa vecne, čo malo zahladiť stopy úsmevu na jej chorobne bledej tvári.
„Dúfam, že som na nič nezabudol, vaša milosť,“ povedal rovnako stručne aj regent Bukovský… A jednako by Markéta Salomena bola rada začula v jeho hlase aj čosi iné.
„Prezreli ste si starostlivo všetky majere?“ vypytovala sa prísne,
„Prezrel som si všetky usadlosti i všetky urbáre a registre, zhováral som sa s úradníkmi, s richtármi aj s niektorými sedliakmi…“
„A váš názor?“ prerušila ho panovačne,
„Majere neboli starostlivo spravované ani dávky a úroky vyberané tak, ako by sa patrilo,“ povedal sebavedome, ba priam vypínavo.
Markétu to podpichlo. S akou bezočivosťou si dovolil odsúdiť doterajšiu správu!
„Myslíte si teda, že sa tu gazdovalo zle?“ osopila sa naňho zlostne.
Regent však ostal pokojný, akoby sa ho to nedotklo. „Bohužiaľ, vaša milosť, dospel som k tomuto náhľadu.“ A potom sa mu zaiskrili pod čiernymi fúzami biele zuby, takže sa podobal dravcovi, „Ale to sa zmení!“
Markéta Salomena sa zľahka zachvela. Pri regentovej sebaistej odpovedi si uvedomila, že volila správne. Treba len udržať Bukovského na uzde, aby sa jeho sebavedomie nezmenilo na nehanebnosť. Zovrela pery a nos sa jej opäť zaostril,
„Prichytro robíte úsudky, pán regent, A priveľmi sebaisto,“ dodala.
Jareš Bukovský však ďalej ukazoval svoje biele zuby. „Ak mi poskytne vaša milosť príležitosť, dokážem jej, že vravím pravdu.“
„Prezriem si vaše výpočty, dajte mi ich,“ rozkázala prísne. V sluchách jej nezvyčajne búšilo. Regent Bukovský sa teraz postavil tesne k nej a rozkladal pred ňou listiny. Všimla si zvláštnej vône jeho koženého kabátca, no bola jej príjemná. Usilovala sa sústrediť na štipce číslic, čo predstavovali výnosy z jednotlivých majerov a usadlostí. Veď sa rozumela do výpočtov, a preto sa jej podarilo silou vôle myslieť iba na dominikál a rustikál. Áno, veľmi dobre rozumela všetkému, čo jej vyratuje pán regent. Vzorne tu boli pod sebou zapísané výnosy z poplužných dvorov kumburského, dřevenického a radlinského, z majerov Zebín, Čeřov a robouského majera. Ďalej sú výnosy z mlynov – jičínskeho, hořišovského, dvoch staropackých a všetkých ostatných a poznala aj mená dedín: Olešnice, Vrchovina, Rokytné, Stará Paka, Zámezí, Podůlší a iné až po Kruh a Svojek. Pán regent rozpísal výnosy roľu po roli v peniazoch aj to, čo odovzdajú sedliaci v naturáliách. Potom nasledovali ešte ďalšie výpočty, čo všetko treba vynaložiť na hospodárenie, až celá tá zložitá hra číslic vyústila do jednej – pätnásťtisíc kôp českých grošov – čo zhruba predstavovalo čistý výnos len z jičínskeho panstva. K tomu sa prirátajú ešte Hrubá Skála a Trosky, Semily, Hořice a niektoré menšie imania, ktoré dosiaľ pán regent nestihol podrobne rozpísať.
Markéta Salomena si prezerá zložité výpočty, ráta a porovnáva. Pomaly sa už zas ovládla, ba začína ju vzrušovať nová myšlienka:
Došla na koniec, zarazila sa a potom vzrušene vraví: „Veď to nie je možné!“
„Je,“ odpovedá regent pevne.
„Ak tomu správne rozumiem, značilo by to, že do desiatich rokov by sa výnosy zdvojnásobili?“ spytuje sa rozrušená vecnou rečou číslic:
„Áno, v to úfam,“ usmieva sa spokojne pán regent a hladká si zježené fúzy.
Markéta Salomena si znovu uvedomuje vôňu jeho kabátca, jeho počernú tvár, belostné zuby, hlbokú vrásku nad úzkym orlím nosom. No dokonale sa ovládla. „Iba sľub ma však nepresvedčí,“ riekla sucho bezkrvnými perami. „Musíte mi podrobne vysvetliť, ako to docielime.“ Alebo mala vari povedať „docielite“?
Regent Jareš Bukovský z Nejdorfu si znova sadol, usilujúc sa zložiť si dlhé nohy pod stôl. Vrásky, čo dodávali jeho tvári mužný, zaujímavý výraz, sa ešte väčšmi prehĺbili, keď jej začal vysvetľovať. „Vezmime si najprv rustikál.“ To bola pôda, ktorú obrábali sedliaci a dva razy do roka, na deň svätého Juraja a Havla, z nej odovzdávali poplatky. Navyše sa im ukladalo odovzdávať určité množstvo vajec, hydiny, medu a robotovať na panskom. „Musia sa starostlivo premerať pozemky a porovnať so zápismi. Stavím sa o tisíc toliarov, že polovica tých odroňov platí menej, než im prislúcha. Väčšina z nich si premenila svoje staré dodávky v obilí na peňažné. Lenže za peniaze sa dnes menej kúpi ako kedysi. Budú musieť priplatiť, o to sa už postarám. A pozriem sa aj na to, či neplatia sumy, ktoré treba odovzdávať v českých grošoch, v grošoch míšenských. Veď to by značilo polovičný príjem! No ja viem, čo robiť, aby platili viac, nech sa už veci majú akokoľvek,“ ubezpečoval ju. „Vždy možno obnoviť dáke premlčané práva. Veď ak sa sedliačikovia nebudú chcieť podrobiť, môžeme zvýšiť tresty, pokuty a odúmrte. Ubezpečujem vašu milosť, že už len nejako získame väčšie úroky,“ skončil regent svoje vysvetľovanie o rustikáli a zasmial sa krátko a dunivo.
„Mám predsa svoje skúsenosti.“
Aj Markéta Smiřická sa prívetivo usmiala: „V tomto vám ponechávam voľnú ruku.“
„Vaša milosť neoľutuje.“
„A dominikál?“
To bola panská pôda, poplužné dvory, obrábané vlastnou čeľaďou a robotou sedliakov:
„Vaša milosť správne poznamenáva: Na ňom záleží najväčšmi, lebo jeho výnos je, alebo môže byť, oveľa, oveľa vyšší ako výnos z rustikálu.“ Oči sa mu iskrili. Bol vo svojom živle.
„Myslíte?“ pýtala sa, no bola si tým už vopred istá.
„Ale celé dominikálne hospodárenie treba od základu prepracovať. Založíme nové ovčince, rybníky a pivovary,“ rozvravel sa. „Postarám sa, aby tí sedliacki ozembuchovia pili iba to, čo uvaríme v našich pivovaroch – a aby pili veľa. Potom by pivovary vynášali toľko, koľko rátam. Odporúčal by som postaviť tu aj žrebčinec. Pôda, pašienky aj podnebie sú na to ako stvorené. Už na rok by sme mohli pripustiť dvadsať kobýl. Najprv sa však pousilujem, aby sa nám dominikál oveľa zväčšil. Dala by sa vyrúbať aj časť lesov, ale vyťažíme čosi aj z rustikálu.“ Napĺňala ho sebadôvera. „Ubezpečujem vašu milosť, že aj na to poznám vhodné prostriedky.“ Opäť ukázal v úsmeve zuby.
Markéta Smiřická sa však usilovala zmierniť jeho zápal. „Priveľmi sa dávate unášať obrazotvornosťou.“ Nemôže mu predsa od začiatku natoľko dôverovať! Odtisla od seba regentove výpočty a vystrela sa pred ním meravá a chladná v šatách popolavej farby.
Regent úctivo vyskočil z lavice, skôr než jeho pani vstala. Aký bol vysoký! No keď sa jej usiloval vysvetliť, odkiaľ zoženie prostriedky, nebol už taký sebavedomý. Bude sa predovšetkým šetriť. Koľko sa dá ušetriť len na jedle pre koscov! Sedliaci, ktorých potrestali temnicou, budú pomáhať pri nových stavbách, namiesto toho, aby sedeli v kladách. „Môžeme pre začiatok aj niečo vypožičať a niečo vyžmýkame zo sedliakov. Nech si tí odroni privykajú,“ hovoril už istejšie. „Priveľmi stučneli na dobrom bydle!“
„Nie som si tým taká istá,“ povedala. Nie, nesmie pripustiť, aby bol taký sebavedomý!
Regentovi sa však ježili fúzy ako kocúrovi. „Sedliak je ako vŕba. Čím väčšmi odtínaš, tým hustejšie vyráža.“ A znovu sa zasmial krátko a drsne. Keď sa zohol po listiny, pocítila dotyk jeho pleca a obaja si nevdojak pozreli z tesnej blízkosti do očí.
Vonku dohasína krásny jesenný deň. Na ružovom kríku blčia ramenné šípky a tam niekde pri múre sa miluje záhradník so svojím dievčaťom.
„Ešte sa o tom pozhovárame,“ povedala Markéta Smiřická a podala regentovi ruku, aby ju pobozkal. Zastala v chladnom prevlhnutom vzduchu kaštieľskej záhrady ako omámená. Regent teda sľubuje, že by sa výnos dal zdvojnásobiť. V priaznivých rokoch ukladal otec do svojich truhlíc ročne stotisíc kôp míšenských grošov. No vtedy mali ešte Kostelec. Aká škoda, že sa Kostelec dostal do rúk Albrechtovi Václavovi! To, že si našla nového regenta, je, zdá sa, šťastlivá voľba. Zaslúži si svojich štyridsať kôp ročnej pláce. Pravdaže, dostane aj šaty a jedlo, kone a niečo mu istotne ešte kvapne. S tým sa ráta. Napokon na to je tu ona, aby naňho dozerala. Je celkom nevyhnutné, aby tu ostala. Albrecht Ján by to sám nezvládol. Veď na sobáš má ešte dosť času. Už len pomyslenie na Vartemberka sa jej hnusí. Jareš Bukovský rozprával, že bude stavať nové ovčince, vravel o rybníkoch, o žrebčinci…
Markéta Salomena si zhlboka vzdychla a odtrhla z kríka červenú ružu, posledný kvet v záhrade. An! pritom nezbadala, že si poranila o tŕne ruku.
Regent Jareš Bukovský z Nejdorfu zatiaľ kráčal na svojich bocianích nohách k domovu. Vlastne si privykol veľmi skoro. Všetko mu navrávalo, že tu bude spokojný a šťastný. Vie predsa slúžiť vrchnosti. Len čo sa do toho pustí! Škoda iba, že Markéta Salomena je taká chladná…
Na druhý deň sa vrátil Albrecht Ján z Kostelca, kde bol navštív viť bratanca. Bol čulý a veselý ako vždy a jednako sa videl Markéte Salomene akýsi zmenený. Jej skúmavé oko v ňom vybadalo viac muža ako chlapca, ktorým donedávna bol. Možno sa jej len zdalo, že jeho pohľad už nemá tú niekdajšiu istotu. Skrýva voľačo? Tvár mu zavše nepekne stvrdla, akoby sa sústreďoval na dáku utkvelú myšlienku.
V rýchlosti rozprával Markéte Salomene o prežitých zábavách a radovánkach. O diviakovi, ktorého uštvali, o tom, ako strieľali do terča a mladý Thurn vyhral strieborný pohár a on, Albrecht Ján, bol najrýchlejší v preteku na koni, lebo mu Albrecht Václav požičal jedného zo svojich mladých žrebcov.
Iba keď ostali po večeri osamote, prekvapil ju správou. „Markéta, mám pre teba novinu,“
Pozrela naňho znudene, nezúčastnene.
„Zaujíma sa o teba ženích,“ vyhodil svoj tromf.
To že by bola tá skrývaná myšlienka? Čakala čosi iné. Nie je zvedavá ani na sobáš, ani na ženícha, ktorého jej ponúka braček. „Ani sa nespýtaš, kto sa o teba uchádza?“ dotiera Albrecht Ján,
„Načo by som sa spytovala?“ odsekla. „Nemienim sa zatiaľ vydávať.“
„Nože, nože,“ doberal si ju Albrecht Ján a chytil ju za ruku. Priam sa strhol, taká bola ľadová. „Je to Jindřich Slavata z Chlumu,“ chytro zo seba vysypal, aby sa zbavil noviny, čo ho pálila celú spiatočnú cestu.
Jednako len sa mu podarilo vzbudiť jej záujem! Spočiatku si myslela, že bude opäť reč o Vartemberkovej ponuke.
„Jindřich Slavata?“ rozpomínala sa. Poznala niekoľko Slavatovcov z Chlumu. Na pápeženca Viliama si, pravdaže, nepomyslela, ale ešte tu boli Joachim, Michal… Jindřich? Nemohla sa naňho rozpamätať.
Albrecht Ján jej ochotne pomohol: „Jindřich Slavata Podlažický, Michalov bratanec.“
„Neviem si jasne spomenúť,“ hľadala v pamäti Markéta.
„Isteže to nie je dáky krásavec,“ smial sa bezočivo Albrecht Ján, keď si pomyslel na to, čo povedal o Slavatovi včera Vartemberk. Vyblednuté oči mu vraj plávajú v prýšťavej tvári ako mastné oká na vychladnutej údenej polievke! Priveľmi bohatý tiež nebol. „Slavatovci sú však z veľmi dobrého rodu,“ zdôrazňuje. „Pre nás, Smiřickovcov, by neboli nevhodnými príbuznými!“
Markéta stále mlčí.
„Pozval som ho k nám,“ vraví Albrecht Ján živo, aby ju donútil prehovoriť. „Až sa s ním bližšie zoznámiš, pochopíš, že by to nebola zlá voľba.“ Vyjadroval sa ako dospelý a Markéte Salomene by to bolo smiešne, keby jeho oči nemali ten zmenený výraz. Vedela, že za tým väzí dačo hlbšie.
Nevládala skryť svoju tajnú myšlienku. „Kto by dozeral na jičínske panstvo, keby som sa vydala?“ Táto otázka mu mala jasné naznačiť: Hádam nie ty, čo patríš ešte do školy a nemáš na to ani schopnosti, ani nadanie.
Ale braček spurne pohodil hlavou. „Kto by sa staral o jičínske panstvo? Nuž predsa ja!“ A na jej opovržlivý pohľad odpovedal: „Viem, myslíš si, že to nedokážem. Máš pravdu. V Zhorelci nás to neučili. Poznám latinské verše a viem prehovoriť ako ríšsky kurfirst na sneme, no nevyznám sa v urbároch, v registroch a v spravovaní ovčincov. Týmto veciam rozumieš ty iste oveľa lepšie, aby si mohla dozerať na prácu regentov, kastelánov, pisárov a hajtmanov. Ale práve to je nebezpečné. Kým by si bola tu, nikdy by si mi nedovolila dostať sa bližšie k robote, aby som sa i ja čosi priučil. Beztak tu neostaneš. Skôr či neskôr sa vydáš. Za Jindřicha z Chlumu alebo za niekoho iného, to nie je dôležité. Preto čím skôr sa do toho pustím, tým lepšie pre mňa a pre teba. Tak som sa rozhodol, sestrička. Od dnešného dňa spravujem Jičín ja, počuješ?“
Spočiatku hovoril veselo, dokonca žartovne, ale pretvárka pomaly mizla a skončil tvrdo. Naozaj si neželal nič viac, ako sa zbaviť tej lady Macbethovej, preto tak vrelo prijal návrh Jindřicha Slavatu. Áno, Albrecht Ján sa vrátil z Kostelca iný. Nechce byť viac chlapcom.
„A súhlasí s tým pán poručník?“ pokúsila sa ešte o výsmech Markéta Salomena s tvárou bledšou než zvyčajne.
„Súhlasí.“
Prišlo, čo raz prísť muselo. Právom sa toho obávala, keď sa včera prechádzala po záhrade. Darmo si predstavovala inú budúcnosť na Jičíne. Hneď ako zbadala v bratových očiach ten zmenený výraz, mala vedieť, kam veci dospeli? Nadišiel nevyhnutný okamih, a Markéta Salomena necítila v sebe dosť síl, aby bojovala s niečím, čo potvrdzoval aj jej triezvy úsudok a čo bolo neodvratné.
„Dobre, vydám sa za Jindřicha Slavatu,“ riekla sucho. Hádam si privykne aj na Podlažice.
Na bratovej tvári bolo vidieť, že mu odľahlo. Vskutku nečakal, že sa úspech dostaví tak chytro. „Ako sa osvedčuje nový regent? Dúfam, že v ňom budem mať aspoň spočiatku dobrú oporu,“ poznamenal napokon,
„Zdá sa, že sa vyzná vo svojej robote. Dobrú noc.“
Odchádzala hrdo vzpriamená, šuštiac naškrobenou sukňou.
Je neuveriteľné, že dnes ešte neviem, koľko mám pôdy, dobytka a sedliakov, rozmýšľal zatiaľ Albrecht Ján. Vidí sa mi, že v úrodných rokoch ukladal otec ročne na stotisíc míšenských kôp. Ale vtedy mal aj Kostelec. Zohrieval si pri kozube chrbát a labužnícky vychutnával uhorské víno, čo sa iskrilo v čaši. Ak už nie Kostelec, aspoň Jičín! Lepšie ako nič. A Markéta by ho chcela ešte poslať do škôl… Tá by ho tu ako staršia sestra držala nakrátko! Len nech si ju Jindřich Slavata odvedie a užije si s ňou. Nezávidí mu. Vyplatí mu veno a bude pokoj.
V spálni zobliekala komorná Markétu Salomenu z jej tuhých šiat popolavej farby. Na stolčeku ležala zvädnutá ruža.
KAPITOLA III
Eliška Katarína
Sem a ta. Sem a ta, Tak sa prechádza Eliška Katarína Smiřická po svojej komnate ako zajaté zviera, ako levica v klietke v priekope Pražského hradu. Chodí hore-dolu, napätá a vyčerpaná, a v starodávnych presýpacích hodinách ju čas nemilosrdne okráda o jej život, o najkrajšie roky. Opäť jeden deň sa v súmraku skláňa k večeru, opäť jeden deň, v ktorom ju obrali o slobodu, Tak ako včera a predvčerom, ako každý deň vracajú sa k nej tie isté myšlienky, nástojčivé, nepríjemné a zbytočné. Nemôže im uniknúť, tak ako neunikne štyrom stenám tejto temnice.
Že im neunikne?
Raz sa jej to podarí.
Raz sa jej to musí podariť!
Sem a ta. Sem a ta. Eliška zrazu prerušuje svoju púť, pristúpi k obloku a znovu sa pozerá – po koľký raz už? – na záplavu lesov, čo sú jej jediným pohľadom. Všade dookola, kam dovidí, až k vrchom na obzore, hustá riava tmavej zelene smrekov a jedlí, čo sa iba na jeseň mieša so zlatom bukov. Potom novembrové vetry okmášu dohola konáre ozdobené nakrátko farbami jesene a ostane zasa len tmavá zeleň smrekov a jedlí, kým ju nepokryje zimná belosť. A až november postŕha lístie a jarné slnce roztopí sneh, opäť dovidí len na večne tmavozelené koruny jedlí a smrekov.
Takto sa striedajú ročné obdobia rok po roku a ona deň čo deň sleduje z obloka obraz pomalej premeny rozkvitajúcej a odumierajúcej prírody. Jediný pohľad do života, čo jej dovolili.
Stromy, kus hory – a na stole otvorené kniha, v ktorej učený pán Harant z Polžíc a Bezdružíc, blízky sused rodiny Smiřickovcov na hrade Pecka, opisuje svoje putovanie do Benátok, k svätému hrobu a do Egypta. Pohľadom na lesy a čítaním usiluje sa Eliška Katarína uniknúť zo štyroch stien, uniknúť pred svojím smútkom. Zavše sa jej to podarí, na chvíľu zabudne, keď sa však zvečerí, odloží čítanie a zmocňuje sa jej clivota pri pohľade na starodávne presýpacie hodiny, stojace na rímse kozuba, ktoré neúnavne odratujú čas.
Och, aj čas je zlodej. Nepočuli ste, čo sa o ňom vraví, že kradne vo dne v noci?
Odkiaľ pozná tieto slová? Raz v záchvate zlosti zhodila hodiny z kozuba, len zázrakom sa nerozbili, a keď ich postavila na rímsu, piesok sa sypal ďalej. To sa stalo pred štyristo päťdesiatimi ôsmimi dňami. Teraz sa už ovládala, no jej hnev bol hlbší a zmenil sa na horkú, smrtiacu nenávisť, v nenávisť k mladšej sestre Markéte Salomene, ktorá bola skutočnou príčinou jej nešťastia. Vtedy bol Albrecht Ján ešte chlapec. Dnes by ním mohla iba opovrhovať, že sa jej nevie rytiersky zastať a postaviť sa proti Markétinej tvrdej vôli.
Keď sa súmrak a smútok súčasne vkrádajú medzi štyri steny, čo sa stali jej svetom, začína ju spaľovať nenávisť a Eliška Katarína myslí na pomstu. Táto myšlienka, ktorá sa neustále vracia, dráždi ju neznesiteľne, lebo v túžbe po pomste ostávala dosť rozvážna, uvedomujúc si svoju bezmocnosť. Ako sa vyslobodiť, pomstiť, keď je zatvorená v najvyššej komnate vo veži pevného Kumburka, pochmúrneho a už dávno opusteného hradu, ktorý čnie ako orlie hniezdo nad záplavou šírych lesov? Pod zamrežovaným oblokom zíva priepasť na desiatky stôp. Všetky brány a vchody sú strážené, na noc dvíhajú padací most. Nepúšťajú k nej nikoho okrem komornej. Najmä nijakého muža k nej nevpustia – mohla by ho zviesť! Nesmie s nikým prehovoriť, ani pri nedeľnej bohoslužbe v hradnej kaplnke, do ktorej jej milostivo povolili chodiť pre spásu duše a do ktorej obozretne vybrali staručkého, vetchého kňaza. Komorná Anna – ako ju podplatiť, keď nemá ani groša, ani šperk, kým Markéta vládne nad všetkým bohatstvom Smiřickovcov na Jičíne a môže Anne bohato zaplatiť, nakoľko jej to, pravdaže, dovolí nesmierna lakomosť. Aj keby bola pláca, čo dostáva Anna od Markéty, najbiednejšia, ešte vždy je tisíckrát vyššia, než tá, čo by jej mohla poskytnúť Eliška. Sľubmi nepodplatí nikoho, o to sa už daromne pokúšala, a preto tým väčšmi nenávidí Annu platenú Markétou. Nenávidí ju, lebo Anna patrí medzi jej žalárnikov a v Anne nenávidí Markétu.
Ako ujsť?
Ako sa pomstiť?
Ako uniknúť tej dotieravej myšlienke na pomstu?
V bezmocnom hneve obracia Eliška Smiřická staré presýpacie hodiny a piesok sa začína znovu sypať úzkou štrbinkou medzi dvoma sklenými bankami. Eliška sa zasa prechádza po komnate. Hore-dolu. Hore-dolu. Och, kiež by sa deň, ktorý je tisícim dvadsiatym tretím dňom jej väzenia, skončil!
Do pocitu bezmocnej túžby po pomste sa mieša ešte jedna myšlienka, myšlienka odpornejšia, nástojčivejšia a zaťatejšia, myšlienka mrzká, jedovatá, výsmešná.
Ako som mohla vykonať takú hlúposť!
Hore-dolu. Hore-dolu.
Ako som mohla ja, Eliška Smiřická, vykonať takú hlúposť!
Vskutku, ako mohla vykonať takú hlúposť – spochabiť sa ako dedinská dievka do kováčskeho pomocníka, nedomyslieť, ako sa to všetko skončí. Veď dobre poznala otca a poznala aj Markétu…
Denne sa vracia v tú istú hodinu so súmrakom nie už pálčivá, ani pichľavá, no úmorná, mrzká spomienka, keď Eliška nijako nevie spoznať v tom spochabenom dievčati, čo hrá v jej spomienke takú dôležitú úlohu, gamu seba a vždy znovu sa hrozí pomyslenia, ako si vlastnou hlúposťou privolala osud, ktorý si s ňou zahral túto nepeknú hru.
Nosiť meno Smiřická a byť zatvorená doživotne v kumburskej veži!
Nosiť meno Smiřická a zaľúbiť sa do kováčovho syna!
Byť sestrou Markéty Salomeny a byť pritom taká neprezieravá dať sa prichytiť!
Odvtedy uplynuli takmer tri roky a napriek tomu videla všetko celkom živo, ako jej zachovala dávne dojmy vracajúca sa spomienka. Príhoda sa iba zmenila v neosobný obraz, preto akosi nevedela uveriť, že to bola skutočne ona, tá obletovaná krásavica čiernych iskrivých očí, ktorej galantne pomáhal Oto z Vartemberka na španielskeho vraníka, keď sa vyberala dňa 7. septembra 1608 z Jičínskeho zámku na jednu z poľovačiek na jelene, ktorými sa jej otec, pán Žigmund-Smiřický, preslávil medzi celou okolitou šľachtou, Predstava, že sedí na koni, stala sa po čase zvláštnou, ale celkom Jasne vidí nepríjemnú Vartemberkovu tvár a cíti jeho odporný dotyk, hoci už nevie, prečo sa jej tak hnusil. Iste jej vtedy neprekážal jeho búrlivý život, ktorým sa predsa nelíšil veľmi od ostatných gavalierov. Veď ani ona nebola svätica. Len sa jej videlo, že má v pohľade čosi klzké a nechutné a napriek svojej uhladenosti je vlastne hrubý a nízky a že by s ním nechcela byť osamote. Veď sa jej hnusil aj teraz, keď si naňho spomenula, lebo ho akosi spájala so svojím nešťastím.
Zvečerieva sa. Vo väzení na Kumburku vidí sa Eliška ako očarujúca krásavica v tmavozelených šatách, čo odvážne vedie svojho španielskeho žrebca. Psi našli stopy na čistine. Ozajstná štvanica sa začala až neskôr pri lese nad Zlatníkmi. Naháňali jeleňa cez polia a lúky, kde jej vraník preskakoval v divom cvale potoky a priekopy, hnal sa hore svahmi, cez krovie, keď však pricválali do lesného prieseku, ochaboval, akoby mal poranenú nohu; spomaľoval, takže zaostávala, až jej jazdci zmizli z očí, zabočiac v divej naháňačke za les.
Sama nevedela, čo sa stalo potom, lebo sa prebrala až Tomášovi na rukách. Kôň sa vari potkol o koreň a ona spadla, stratila vedomie a poranila si členok, kým jej španielsky žrebček odcválal za ostatnými. Tu v hore ju našiel náhodou, ktorá sa nikdy neobjasnila, Tomáš, kováčov syn z Lhoty, Odniesol ju kúsok ďalej k potoku, aby jej umyl tvár, a keď sa prebrala, uvedomovala si stisk jeho ramena a peknú hlavu mal tak blízko nej, že cítila jeho dych.
Čudné bolo, že sa vôbec nenaľakala. Hádam bola ešte napoly omráčená pádom a tešila sa, že je tu niekto, čo sa o ňu stará. Ruku mal mocnú, ale jemnú, a veselo sa zasmial, keď zistil, že nie je vážne zranená. Ako si vysvetliť, že v tej chvíli akoby zabudla na to, že je Smiřická, a vôbec nebadala jeho sedliacky odev a správanie? V rozpakoch jej vysvetľoval, ako ju našiel, a prečo ju odniesol k potoku. Ospravedlňoval sa. V nijakom prípade nebol neokrôchaný ako iní dedinskí neogabanci, preto mu prekvapená úprimne ďakovala. Pokúsila sa zdvihnúť, ale nevládala stáť na poranenej nohe. Keby ju nebol zachytil mocným ramenom, bola by spadla. Požiadal ju, či jej môže ošetriť poranený členok a na počudovanie nič nenamietala. Iba sa zvedavo prizerala, ako jej šikovne rozrezal vysokú topánku a opatrne oviazal nohu pásom látky odtrhnutým zo svojej košele. Povedal, že ju odnesie do blízkej horárne, odkiaľ ju budú môcť odviezť kočom. Spočiatku jednostaj opakovala, že vyčká, kým sa po ňu poľovníci vrátia. Ale nevracali sa. Vysvetlilo sa to neskôr; totiž krátko po jej úraze spadol kôň aj pod Vartemberkom a mladého šľachtica odniesli polomŕtveho s dolámanou nohou. V zmätku dlho nezbadali, že Eliška Katarína nie je medzi nimi. A keďže po ňu nik dlhý čas nechodil, odniesol ju Tomáš do horárne a ona sa mu príjemne vzrušená túlila v náručí.
Týmto sa aj mohlo všetko skončiť, keď ju neskôr odviezli z horárne do kaštieľa a otec sa Tomášovi bohato odmenil za pomoc Eliške.
Ale neskončilo sa. Len čo sa jej zranenie, ktoré bolo iba ľahké, napoly vyhojilo a mohla opäť vysadnúť na koňa, využila prvú príležitosť k osamelej vychádzke, bez sprievodu, a akýsi podvedomý inštinkt ju doviedol práve na miesto, kde sa zranila, na breh potoka, kde sa prebrala z bezvedomia v Tomášovom náručí. Nijako ju neprekvapilo, že ho tam opäť našla.
Tentoraz bol nepokojný a rozpačitý. Eliške sa zazdalo, že krv mu stúpa do tváre ako prichytenému žiačikovi, nezmohol sa na viac ako na pozdrav a nevedel, čo povedať. Pristavila koňa a povolila mu liace, aby sa mohol hlbokými glgmi napiť z potoka. Zatiaľ prehovorila k Tomášovi niekoľko prívetivých slov. Zišlo jej na um, že nechá koňa trocha oddýchnuť a uvoľnila mu podbrušník.
Pomohol jej zostúpiť a opäť si vymenili zopár slov. Dovolila mu, aby jej bozkal ruku.
Pokročil k nej nesmelo, vzal jemne ruku, čo mu podávala, a potom ju pritiahol k sebe a bozkával na ústa?
Chcela volať, kričať a zbiť ho svojím bičíkom. To všetko chcela. Popravde sa však nebránila. Ach, ako bláznivo sa jej zakrútila hlava! Keď ju pustil, triasla sa na celom tele.
„Mohla by som ťa dať obesiť,“ povedala, hryzúc si pery.
Ospravedlňoval sa tak nešikovne, že sa jej ho uľútilo. Vraj mu už na ničom nezáleží. Vysmiala sa mu, no odpustila. Na znak vďaky, že jej pomohol, keď bola zranená a ostatní na ňu zabudli, a pod podmienkou, že neprehovorí. Slovom, urobila sa šľachetnou a tak ospravedlnila sama pred sebou svoju ľahkomyseľnosť.
Pomohol jej vysadnúť do sedla a ona odcválala lesným chodník kom. Aj toto mohol byť a mal byť koniec.
Vydržala však iba týždeň. Potom ju zvedavosť nanovo vyhnala. Nájde ho opäť pri potoku? Akoby sa správal tentoraz?
Sklamalo ju, že ho tam nenašla.
O niekoľko dní ho stretla na prechádzke v lese na inom mieste. Uhádla, že pytliači. Na šťastie bola sama. Spočiatku sa zabávala na jeho rozpakoch. Bola krutá. Potom ho chcela odmeniť, že bol taký trpezlivý, keď sa s ním zahrávala. Napokon sa neuspokojili iba bozkami.
Neskôr sa už, samozrejme, nestretávali len náhodne. Miestom ich schôdzok sa stal poľovnícky zámoček stúlený uprostred bradleckých lesov.
Otvárali si ako sprisahanci vlastnými kľúčmi, ktoré vykoval Tomáš podľa voskového odliatku, čo mu doniesla. Nazdávala sa, že je obozretná.
Vo veži kumburského hradu blúdia Eliškine myšlienky minulosťou.
Posledný obraz bol najživší. Keď vstúpila onoho pochmúrneho novembrového dňa do zámočka, ocitla sa zoči-voči otcovi, sestre a niekoľkým mužom. Nikdy nezabudne na triumfálny úsmev, ktorý vtedy zohavil bledú tvár Markéty Salomeny! Tomáš ležal na dlážke skrvavený, nehybný – v bezvedomí alebo mŕtvy.
Spomína si ale celkom jasne, že v tejto najťažšej chvíli svojho života nepocítila nad ním ľútosť. Naopak, jediný pocit, čo zvíťazil nad jej prekvapením, bola bezhraničná zúrivosť, že bola taká hlúpa a napomohla víťazstvo svojej sestry. Áno, vysmievala sa sama sebe, že sa nevedela premôcť, hoci mohla ľahko predvídať, že táto pochabosť sa nemôže inak skončiť.
Otcov hnev chápala. Ale nevedela odpustiť sestre víťazoslávny úškľabok, ktorý oživil jej inokedy takú bezvýraznú končitú tvár. Otcovi išlo o česť rodu, no Markéte Salomene, čo sa zlomyseľne vystatovala, že zaľúbencov vystriehla, nešlo o česť, ale o to, aby sa pomstila staršej a pôvabnejšej sestre obletovanej gavaliermi. Zbavila ju slobody a sama sa odškodnila Eliškiným venom, čo jej dal otec pripísať, keď Elišku odohnal a vydedil. Veď išlo o dvadsať kôp v hotovosti, o výbavu a zlatú reťazi Rodinný súd, ktorý sa zišiel priamo na mieste a v ktorom nebolo okrem jej otca a sestry nikoho z rodiny Smiřickovcov – zjavne si nepokladali za svoju povinnosť povolať naň brata Jaroslava, ktorý v tom čase nebol v Čechách – rozhodol, že Eliška Katarína Smiřická je pre svoju neodčiniteľnú hanbu pozbavená navždy práva na slobodu a bude väznená do konca svojho života na hrade Kumburk, aby sa tam kajala z previnenia, ktorého sa dopustila na otcovi a na celom rode. Keby bola katolíčkou, boli by ju zatvorili do kláštora. Keďže vyznávala vieru utrakvistov ako celá rodina Smiřickovcov, zavreli ju do hradnej veže. Smela navštevovať kaplnku, držať si komorníčku a čítať knihy. Nič viac.
Výhľad na hory, čo sa otváral z kumburskej veže, pripomínal jej celý rok schôdzok s Tomášom a vlastnú neobozretnosť. Horičku dookola poľovníckeho zámočka volali vraj teraz Pri zabitom.
Nedovolili jej zúčastniť sa ani na otcovom, ani na bratovom pohrebe. Markéta Salomena ju strážila a presýpacie hodiny na rímse kozuba jej celý rok pripomínali neužitočné premárnený čas, čo ju okrádal o život. Pre takú pochabosť!
Dnu vošla komorníčka Anna, staršia žena, ktorú platila Markéta Salomena. Eliška Katarína si bola istá, že každý jej pohľad aj pohyb vyjadruje opovrhnutie, hoci sa k nej Anna správala zdvorilo ako k šľachtičnej.
Zaželala jej dobrý večer, zapálila sviecu, nakládla do kozuba a spýtala sa, či jej milosť si ešte niečo žiada.
Nie, nič. Chce byť osamote.
Len čo Anna odišla, vzala Eliška zrkadlo a pristúpila s ním k svieci. Hľadela na ňu poblednutá, pochudnutá tvár s dojímavo jemnými črtami, ktoré ešte zvýrazňovali čierne vlasy a hlboké temné oči.
Prezerala sa bedlivo, aby jej neušla ani jediná vrásočka. Potom sa nasilu usmiala. Obraz v zrkadle skrásnel, aj keď úsmev bol ľadovo chladný.
Eliška Katarína si s úľavou vydýchla, Áno, je dosiaľ krásna, je dosiaľ mladá, ešte vždy môže užívať života a pliesť mužom hlavy! Ešte má nádej ukradnúť si niečo zo života, až sa oslobodí a získa časť smiřickovského dedičstva, čo jej teraz po otcovej smrti odopierajú vydať Markéta Salomena a braček, ktorý už má sedemnásť rokov. Vie celkom iste, že tu neostane do konca života. Boh jej musí poskytnúť aspoň príležitosť pomstiť sa. Aká by to bola spravodlivosť, keby boh dožičil Markéte za jej judášsky kúsok nerušené šťastie? Ako ju nenávidela za ten ukrutný úsmev, ktorým zdrvila pristihnutú Elišku!
Prisadla si k stolu a odsunula zrkadlo čím ďalej. Chvíľu meravo pozorovala hru plameňov v kozube. Potom uprela zrak na rozčítanú knihu.
Zatvorená medzi štyrmi stenami svojej komnaty na Kumburku prechádzala sa Eliška Katarína Smiřická po brehu mohutného Nílu, ktorý sa hmýril odpornými plazmi. Sprievodcom jej bol učený Krištof Harant z Polžíc a Bezdružíc, sused rodiny Smiřickovcov na hrade Pecka. No sotva vnímala, čo čítala, hoci sa zo všetkých síl usilovala nemyslieť na seba. Medzi riadkami sa jej totiž jednostaj ozývala pichľavá, kruto výsmešná otázka: Ako som mohla byť taká pochabá a sama si pokaziť život!
KAPITOLA IV
Jindřich
Roztvorenými oknami prúdia slnečné lúče a svieži jarný vzduch do jedálne Hruboskalského kaštieľa, ktorý ovísa nad skalnatou priepasťou ako hniezdo dravca, sledujúceho zo svojej výšky celý kraj. Tmavokávové drevo, ktorým je priestranná sála vykladaná a ktoré jej dodáva vážnu slávnosť a dôstojnosť, nedovolí slnku, aby vnikalo až do temných kútov, kde sa pohodlne rozkladá zdobená kachľová pec, vyrezávané príborníky a vykladané truhly. Preto aj postava Albrechta Jána Smiřického, ktorý sedí sám v kresle pri stole a zákuskoch po chutnom obede, črtá sa nejasne medzi svetlom a tmou ako niektorý z obrazov, čo zdobia steny kaštieľskej jedálne.
Albrecht Ján Smiřický, pán Hrubej Skály a Jičína, vyplnil toto ráno prácou. Keď obchádzal svoje majetky, čo sa ťahajú na míle ďaleko od Jičína až po Semily, zastavil sa na Hrubej Skále, aby priamo na mieste preskúmal možnosti, ako zvýšiť dôchodky, ktoré treba neprestajne rozmnožovať. Od skorého rána, len čo sa slnce vynorilo nad obzor, chodil mladý pán zo Smiŕíc, sprevádzaný svojimi úradníkmi, po dedinách, čo patria hruboskalskému panstvu – Chuchelnej, Sytovej a Rozprachticiach. Prezerali si aj nové rybníky a rozmýšľali, ako rozšíriť panské poplužné dvory na úkor sedliackych lánov.
Staral sa o hospodárstvo a dôchodky z poddaných dedín už takmer pol roka, odkedy sa predčasne vrátil zo štúdií. Bola to preňho zábava aj povinnosť. Uspokojovalo ho vedomie, že je pánom na Jičíne aj tu, na Hrubej Skále. Nik nesmie zasahovať do jeho záležitostí. Veď preto sa striasol sestry Markéty Salomeny, keď sa mu ju podarilo vydať za Jindřicha Slavatu na Podlažice v chrudimskom kraji. Až keď odišla, získal tu neobmedzenú moc, po ktorej toľko túžil;
A jeho poručník? Veď bratanec Albrecht Václav sa mu do ničoho neplietol. Dobre vedel prečo!
Albrecht Ján neodstránil iba sestru Markétu. Odpratal z cesty aj regenta Bukovského. Videl sa mu priveľmi bezočivý a sebavedomý. Poslal ho za Markétou Salomenou na Podlažice a sám si vybral za regentov svojho panstva dvoch z mladších úradníkov – Vavrinca Ondreja Poličského a Pavla Strádala, ktorí boli poslušnejší a úctivejší ako ten dlháň s cigánskou tvárou. Preto si vyvolil radšej ich ako Jareša Bukovského z Nejdorfu, ktorý sa vraj teraz na Podlažiciach nosí po pansky a bohato oblieka seba aj svoju paničku, s ktorou sa len nedávno oženil.
Mladý Smiřický sa spokojne napil. Vôbec sa mu necnie ani za sestrou Markétou, ani za tým jej prisluhovačom? Pavol Strádal, s ktorým spolu obchádzali dediny a potom sa radili v Hruboskalskom kaštieli o urbári, mu slúži lepšie – a zdá sa – že sa svojej veci aj rozumie?
Pán na Hrubej Skále vyplnil toto ráno užitočnou činnosťou? Keď vykonal všetko, čo patrilo k starostlivej správe hospodárstva, s chuťou sa naobedoval a teraz s hlavou trocha omámenou napodiv dobrým vínom z kaštieľskej pivnice, ktorým zalieval korenistú pečienku, lenivo oddychuje a neužitočné sa zapodieva roztúlanými myšlienkami na svoju prácu, do ktorých sa mu vpletá spomienka na sestru Markétu a jej regenta.
Ale aj príjemný oddych sa končí. Čaká ho ešte Jedna povinnosť týkajúca sa rodiny. Darmo! Nedá sa už viac odkladať, ani sa jej vyhnúť. Musí zahryznúť do toho kyslého jablka.
Albrecht Ján ešte pokojne vychutná glg vína, lahodný na jazyku, potom si káže zavolať pána preceptora, ktorému zverili starostlivosť o duševné a telesné blaho brata Jindřicha.
Preceptor vstúpil do Jedálne, kde sa hostil pán zo Smiříc, v hlbokej poklone.
„Len rovno,“ poznamenal Albrecht Smiřický, vysmievajúc sa z pripokornej úctivosti, hoci mu inak lichotila, „len mi pekne rovno povedzte, pán preceptor, ako sa má môj brat.“
Keby bol pán preceptor psom, iste by radostne pokrútil chvostom nad vľúdnymi slovami svojho pána. Keďže bol iba človekom, služobníkom a vo svojej poníženosti otrokom, zohol sa v drieku, pokiaľ mu to dovoľovalo brucho, ešte hlbšie pred mocným Smiřickým,
„Usilujem sa, usilujem sa, vaša milosť,“ hrkútal sladko, „no obávam sa, že zatiaľ sa len veľmi málo zlepšil stav jeho milosti urodzeného pána Jindřicha.“
Albrecht Ján odul pery, Smiešne, pomyslel si. Ten trkvas sa trasie, bojí sa o miesto, lebo sa mu nedarí urobiť z blázna, akým je môj urodzený starší brat, normálneho človeka. Myslí si, že si vylejem na ňom hnev za neúspech, a zatiaľ – veď čo lepšie si môžem želať, len aby Jindřich ostal slabomyseľný a zotrval vo svojom bláznovstve až do smrti; nech ju má ľahkú. Veď inak by sa mi Jičín a Semily, Hrubá Skála i Hořice vykĺzli z rúk a vedomie, že patria mne, je predsa také prijemné, cítim to, najmä odkedy je preč Markéta. Do čerta, aké užitočné je zavše bláznovstvo! Toto je naozajstná chvála bláznovstva, ktorú mal napísať učený Erazmus Rotterdamský. A aký užitočný je aj tento preceptor vo svojej tuposti, že nevie z Jindřicha vykresať ani iskru rozumu!
Takto rozmýšľa Albrecht Smiřický a vraví: „Viem, že sa skutočne veľmi usilujete, pán preceptor, a pochybujem, že je vašou vlnou, ak môj brat Jindřich…“ Náročky sa odmlčal a snažil sa, aby sa opovržlivý úsmev, čo má na perách, zmenil na výraz milosti.
Preceptor sa pri prívetivých pánových slovách o piaď narovnal:
„Nezaslúžim si od vašej milosti toľkého uznania,“ vysypal zo seba rýchlo.
„Predveďte mi ho,“ rozkázal Smiřický, akoby prikazoval koniarčikom, aby mu predviedli nového žrebca.
Preceptor sa opäť zohol nižšie o dve piade. „Ako vaša milosť rozkáže, no…“
„No?“ pristavil sa Smiřický nad zaváhaním svojho služobníka.
„Chcel som sa iba osmeliť a úctivo poznamenať,“ hrbil sa pán preceptor, „že nie je práve príjemné zhovárať sa s jeho milosťou urodzeným pánom Jindřichom vtedy, keď jeho zmysly…“ Rozvravel sa, ale nevedel ďalej plynule ovládať jazyk, keď sa rozprával s mocným pánom o záležitosti natoľko háklivej, ako bola pomätenosť jeho brata. A mladý Smiřický ho vzápätí aj schladil:
„Nijaké zbytočné reči, pán preceptor!“
„Pokorne prosím vašu milosť o prepáčenie,“ naplašil sa preceptor a vrtko odcupkal na pavúčích nôžkach.
Albrecht ostal na chvíľočku sám a zabával sa so psom, ktorému hádzal medovníky.
Keď vstúpil preceptor s Jindřichom, zahľadel sa Albrecht na bláznovu poklesnutú bradu a tupý pohľad. Tento tvor bol teda jeho bratom a jedným z výhonkov slávneho rodu Smiřickovcov! Naozaj, keď sa díval pozornejšie, mohol v tejto šialenstvom poznačenej tvári nájsť črty svojho rodu. Uvidel v nej dokonca vlastné črty a ostalo mu trocha nevoľno. Preceptor mal pravdu, ak vravel, že pohľad na pomäteného človeka nie je prijemný, najmä ak je to vlastný brat. Albrechta nevdojak zmiatlo, keď Jindřich naňho uprel tupý pohľad, preto celkom bezmyšlienkovite hodil medovník pripravený pre psa jemu.
„Chyť,“ zvolal, Jindřich smiešne podskočil a medovník zachytil. Tvár sa mu rozžiarila úsmevom a hneď si pchal maškrtu do veľkých úst ako dieťa na hodoch. Bolo to trápne.
Albrecht vstal a pokročil k Jindřichovi, Preceptor stál teraz vzpriamený, celý v strehu, aby včas zasiahol, keby jeho zverenec vyparatil dáku neprístojnosť, Albrecht si pomyslel, že sa ponáša na komedianta, čo na jarmoku ukazuje cvičeného medveďa. Potom mu znova zišlo na um, aké je nechutné, že tento tvor, ktorého sa neodvažoval nazvať božím, je jeho brat. Vie ten úbožiak, že sme príbuzní?
„Vieš, kto som?“ spýtal sa.
Jindřich iba tupo hľadel pred seba, preceptor rozčúlene prešľapoval na tenkých nôžkach, čo ledva vládali uniesť jeho vyduté brucho. Potom Jindřich čosi zamrmlal, čo mohlo byť „brat“. Preceptorove očká radostne zaiskrili. S akou trpezlivosťou učil svojho žiaka celé týždne toto slovo!
„Pozrime, Jindřich ma spoznal,“ poznamenal Albrecht s istým uspokojením, že našiel spôsob, ako urobiť toto stretnutie menej trápnym. „Rád vidíš svojho brata?“
Jindřich spýtavo pozrel na pána preceptora a na jeho ledva badateľný pokyn začal horlivo prikyvovať.
Albrechta opäť premohla nevoľnosť. Ako ten úbožiak ponižuje celý ich rod! Čo si asi ľudia potajme šepcú! A ako sa k nemu správať? Mal by to nejako skončiť, ako s dieťaťom, ktoré začne bľabotať hlúpe výmysly. Vybral z mešca toliar a podával ho Jindřichovi.
„Keď máš brata rád, vezmi si od neho toto na pamiatku,“ ponúkal mu. Ale Jindřich bojazlivo cúval a nechcel mincu vziať, akoby sa bál jej lesku, že sa popáli.
Nato sa Albrecht nútene zasmial a netrpezlivo riekol: „Človek musí byť naozaj pomätený, ak sa bojí peňazí – vlastne akých peňazí – jedinej mince!“
Kým sa Jindřich bojazlivo utiahol do kúta, dodal si pán preceptor odvahy a – aby zahnal trápny okamih – odvážil sa učene poznamenať: „Ach, náš pán Jindřich nepozná moc zlata, nevie, čo je to aurt sacra fames. V tom by mohol slúžiť za príklad mnohým, ktorých prekliata túžba po zlate priviedla do záhuby.“ Patrilo sa predsa medzi urodzenými a učenými pánmi ukázať, že aj keď máme peniaze, v skutočnosti nimi opovrhujeme.
Múdrosť pána preceptora bola Albrechtovmu uchu blízka. Veď aj jeho učili v Zhorelci, že „nulla posessto, nulla vis aurl plurts quam virtus aestimanda est“, takže vedel, že nijaký majetok ani zlato nevyvážia cnosť.
Veď už zvučný hlások pána preceptora rozvádzal túto ušľachtilú myšlienku na skutočnom príklade.
„V tomto, povedal by som, stoickom opovrhnutí zlatom, ak vaša milosť dovolí,“ rapotal, „je pán Jindřich pravým opakom nášho blízkeho suseda pána Jána Kapouna zo Svojkova, ktorý, ak sa smiem tak vyjadriť, by sa zasa pre zlato pomiatol.“ Pán preceptor sa opovážil obviniť touto tirádou jedného zo susedných šľachticov iba preto, lebo vedel o nepriateľstve Smiřickovcov voči Kapounovcom. Keď zbadal v pánovom oku záblesk záujmu, bol mu za to hlboko vďačný. Albrecht sa naozaj potešil, že sa rozhovor šťastlivo odpútal od jeho slabomyseľného brata, ktorý zatiaľ hladkal v kúte psa?
„Čo je vám známe o pánu Kapounovi, pán preceptor, hovorte,“ pokynul mu prívetivo.
Preceptor poskočil na pavúčích nôžkach. Zaňuchal, že sa môže pánovi znova zalíškať. „Och, vaša milosť, pán Kapoun prepadol dušou i telom alchýmii. Celé dni a noci trávi na Bartoušove hľadaním tajomstva, ako dorobiť zlato. Je neuveriteľné, koľko peňazí pomíňal na talianskych alchymistov! Povráva sa, vraj bude čoskoro majere nielen zastavovať, ale i predávať.“
Smiřický načúval so záujmom. Dobre by bolo odkúpiť niektorú z jeho dedín.
„Nedávno sa u nás nakrátko zastavila jeho milosť pán z Vartemberka,“ pokračoval pán preceptor v smelom rozhovore, ktorý sa opovážil nadviazať s urodzeným mladým pánom zo Smiříc, a trocha sa naľakal, keď zbadal tieň na Albrechtovom čele. Albrechtovi sa naozaj začal nespratný a zadĺžený Vartemberk v poslednom čase protiviť a nerád videl, ak Krivý bol hosťom na jeho majeroch. O tom, pravdaže, pán preceptor nič netušil, a preto pokračoval, aby žartovným rozprávaním pána pobavil. „Pán z Vartemberka je veľký figliar,“ riekol a našpúlil papuľku do úsmevu. Pritom si zložil ruky na brušku, aby si ho pridržal, až sa mu začne natriasať od smiechu. „Nahovoril pánu Kapounovi, že pozná recept, ako spoľahlivo vyrobiť zlato z piesku. Vraj je už taký bohatý, že sám o zlato nedbá, ale za dobrého koňa by tajomstvo pánu Kapounovi predal.“ Pán preceptor s rukami na pupku vychutnával teraz každé slovo svojho príbehu, ktorým sa mu podarilo upútať pánovu pozornosť. Na Jindřicha už obaja zabudli. „Pán Kapoun je, pravda, veľmi nedôverčivý a opatrný. Dlho sa vykrúcal, no napokon si pomyslel, že sa nemôže nič stať, ak ponuku prijme. Veď ak sa recept neosvedčí, nedá mu koňa. Dohodli sa teda.“
Historka dospela k vyvrcholeniu, ako sa dalo usudzovať z preceptorovej našpúlenej papuľky.
„A ráči vaša milosť vedieť, čo mu pán z Vartemberka poradil?“ Mladý Smiřický bol naozaj zvedavý na tú radu. „Poradil mu, aby o polnoci nazhŕňal piesku a varil ho v medenom kotle vo vode, do ktorej pridá trochu octu, soli, čierneho korenia a cibule. Potom sa mu vraj piesok celkom isto premení na zlato.“
„Taká hlúposť!“ zvolal netrpezlivo Smiřický, ktorého rozprávanie sklamalo.
„Och, to ale nie je všetko,“ pokračoval vrtko pán preceptor. „Treba dodržať ešte jednu podmienku.“
„Aká podmienka to bola?“
„Ach, vaša milosť,“ jasal človiečik, až sa mu bruško otriasalo vytúženým smiechom, „teraz sa pán z Vartemberka ukázal ako veľký figliar. Poradil pánu Kapounovi, že ak sa má pokus vydariť, nesmie pri ňom myslieť na bobra!“
„Na bobra?“ nezdržal sa smiechu Smiřický.
„Veru na bobra!“ zajačal pán preceptor a vyceril žlté pokazené zuby. „Pán Kapoun by si nebol, pravdaže, na bobra vôbec spomenul. V tunajšom kraji bobrov niet a azda raz do roka v čase pôstu jedáva bobrí chvost ako pôstne jedlo. No odkedy mu pán z Vartemberka zakázal myslieť naň, len čo milý pán Kapoun zo Svojkova pristúpi k svojim téglikom, aby pokračoval v alchymistických pokusoch, hneď si zmyslí na bobra, pochytí ho srd a nič sa mu nedarí.“ A preceptor, keď sa ubezpečil pátravým pohľadom, že pán sa dobre pozabával, dovolil si trikrát sa zasmiať priduseným, odmeraným smiechom.
„Na bobra, na bobra teda musí myslieť pán Kapoun a nemôže uvariť zlato,“ tíšil smiech Albrecht. „Na bobra! To vystane z Ota. Kto by si spomenul na bobra…“ dodával už znudene, lebo záchvat veselosti sa už pominul,
„Na bobra, na bobra,“ ozvalo sa z kúta nesmelo a potom zaznel tichý smiech pomäteného Jindřicha, ktorý takto nevhodne pripomenul svoju prítomnosť.
„Na bobra, na bobra,“ bľabotal Jindřich čoraz hlasnejšie a tľapkal rukami ako dieťa, čo sa baví na niečom, čomu vôbec nerozumie.
Pán preceptor sa zasekol v zdvorilom smiechu a obrátil sa prísne na svojho zverenca. Jediný pohľad spôsobil, že Jindřich skrúšene zmĺkol.
„Pobavili ste ma, pán preceptor,“ ozval sa Albrecht mrzuto, „Ďakujem vám. Môžete odísť.“
Pán preceptor nevyčkal, až pán Smiřický dokončí príkaz, ktorým ho prepúšťal. Opäť sa zohol vo dvoje a s hlavou sklonenou k zemi cupkal ku dverám – sluha, otrok, takmer pes. Prv než vyšiel, vykĺzol nečujne z dverí Jindřichov tieň.
Vychovávateľ kráča so svojím zverencom na pravidelnú prechádzku. Zostupujú úzkou, studenou roklinou medzi dvoma pieskovcovými obrami. Výstižne nazývajú túto pochmúrnu chodbu vytvorenú rozmarom prírody Myšacou dierou! No len čo ňou prelezú a prejdú horičkou, rozosmeje sa im v ústrety v otvorenej krajine jar.
Máj pod Hrubou Skálou! Opojná harmónia jasavých farieb, slnečnej žiary, hrejivej teploty a vtáčieho spevu. Z farieb je tu najviac belasej na oblohe a zelenej. Svieža jarná zeleň na zemi, až kam oko dovidí, až tam, kde tmavý Kozákov vystiera lenivo svoj chrbát. Tak ako nežné biele obláčiky oživujú belasosť neba, aby neunavovala svojou jednotvárnosťou, tak spestrujú belostné koruny bohato kvitnúcich ovocných stromov zelený kraj. Ak sa prizrieš zblízka, zakvitne ti pred očami lúka nespočetnými bledožltými prvosienkami, pyšne dvíhajúcimi svoje zvončeky, zlatistými púpavami. Inde zasa sa belejú, modrajú či ružovejú iné jarné kvety. Nekvitnú len stromy, nekvitnú len nežné jarné kvety, zakvitla celá zem ako rajská záhrada, až sa z toho človeku hlava krúti.
Tento kraj volajú Českým rajom, a ak nie je rajom po celý rok, nuž istotne zjari. Naozaj je čudné, že pohlaď na toľkú krásu nevzbudí v ľuďoch myšlienku, že jestvujú aj iné hodnoty ako tie, čo sa dajú rátať na kopy grošov, míšenských či českých, a ukladať do truhlíc!
Prehriaty vzduch bzučí tisícorakým hmyzím národom. Včely sa prisávajú ku krehkým čipkám čerešňových kvetov, motýle v prečudesné pestrých farbách stavajú na obdiv svoju krásu s rozprestretými krídlami, alebo sa bezcieľne trepocú nad kvitnúcimi lúkami. Tam, kde si tíško pospevuje jarný potok, pretekajú sa húsence žltosťou kožúškov so záružlím. Žaba vykúka svojimi začudovanými okáľami z hlbočiny a na strmom briežku vyhrieva si štíhle tielko jašterička. Na všetkých stranách to pípa, čviriká, fidliká a trilkuje v natešených vtáčích hrdielkach. Pinka si vie vymyslieť iba jedinú pesničku, ale zložitý spev drozdov jej nemôže pokaziť radosť z vlastnej piesne.
Celučký ten svet zelene, belasej oblohy, belostných obláčikov na nebi i v korunách stromov, prvosienok a záružlia, húsatiek, včiel, jašteríc, piniek a škovránkov je v slnečnom opojení jari, víťaznej, nie už nesmelej, ktorá do pôdy premočenej snehom sadí prvé snežienky a podbeľ, tej nesmelej jari, ktorá vie jediná rozzurčať potôčiky medzi pukajúcim ľadom, dovolí suchej tráve zabelieť sa snehobielymi veternicami a nebesky belasými pečeňovníkmi a roztvorí zobáčiky drozdov nesmelým pokusom o pesničku, ale jari triumfujúcej, ktorá sa zmocní každého stromu, kríka, kvetu a obdaruje ich bohato zo svojej krásy, rozozvučí a rozospieva celú prírodu, rozjasá srdce v tele ľudských tvorov, ak ich cit pre krásu úplne neotupel, a premení raz do roka českú krajinu v bujnú nádheru kvetov, slnka, spevu a lásky.
Deti si splietajú z kvetov zlaté venčeky a pískajú na vŕbových píšťalkách opreteky s flautami drozdov, tancujú a vystrájajú s kozliatkami a kučeravými barančekmi. Staré kone spokojne fŕkajú, potriasajú hrivami a ťahajú s novou silou a zodratí želiari sa vystierajú, obracajú ošľahané tváre k slnku, s pôžitkom sa vyhrievajú a odhadujú podľa vyhúknutých ozimín a belostné obalených korún stromov úrodu zrna a ovocia a možno im preletí hlavou myšlienka, aký by svet mohol byť krásny. Čeľadníkov pohľad sa stretáva s belasými dievčenskými očami, mačka sa blažene vystiera na slniečku, ktoré jej nežne zohrieva trojfarebný kožuštek, a mladá matka s dieťatkom v náručí spieva spolu s hlasmi jari, ktorá nedovolí, aby jej niekto vzdoroval tichom, bezfarebnosťou a smútkom.
Kam len oko pozrie, nájde namiesto smutnej, jednotvárnej belosti snehu radostný úbeľ oblakov a rozkvitnutých stromov, pozývajúcich hmyz k sladkej hostine. Namiesto krákania havranov spev škovránka, ktorý napĺňa priestor medzi belasou oblohou a zelenou zemou. Český raj zakvitol jarou, a aby znela jeho jarná pieseň ešte zvučnejšie, odráža sa zľava o dlhé úbočie Kozákova, sprava o pieskovcové bašty, na ktorých spočíva hrad Hrubá Skála. Veď aj jeho sivé skaly, útulok vrán a kaviek, zjasneli jarným rúchom briežok a červených smrekov.
Všetkou tou lahodnou krásou jarnej prírody, ktorá prekypuje štedrosťou a mnohorakou malebnosťou, vytvára a rozdáva všetko, čo má najmilšie, kráčajú pán preceptor a jeho žiak.
Učiteľ, čierny ako vrana, na tenkých nôžkach a s dôstojným bruškom, opiera sa o paličku, skláňa hlavu a ponára sa do vlastných myšlienok. On celkom iste nepočuje usilovný bzukot včiel a nemotorných čmeliakov, nepočuje vždy rovnakú a vždy milú pesničku okrúhlych piniek, nevidí ligotavého chrobáka, ktorého pristúpil nohou.
Popri ňom kráča blázon. Vlastne nekráča, smiešne podskakuje, akoby aj jeho roztancovala bujná sila, čo núti kozliatka skackať všetkými štyrmi nôžkami a deti váľať duby. Cíti sa dobre, všetkými pórmi vníma teplo, ktorým ho obdarúva slnko, smeje sa na deti, čo pasú zlaté hŕbky tichučko gagotajúcich húseniec, a naháňa motýle. Zavše mu v hrdle zachripí, akoby sa aj jemu žiadalo spievať. Možno si aj myslí, že spieva.
Prešli horičkou, kde vyplašili nastrašeného zajka, a vynoril sa pred nimi očarujúci, rozprávkový hrad Trosky. Z roviny vyčnieva zvrásnená skala pretiahnutá k oblohe dvoma vežami. Ich čudesný obraz sa odzrkadľuje v jazierku, akoby chceli zdôrazniť svoju výnimočnosť, ktorá ich urobila srdcom tohto bohom požehnaného kraja. Je možné, že by i človek bol súci prispieť svojím dielom a skrášlil raj?
Pre učiteľa a jeho žiaka však tento pohľad veľa neznamená. Blázon je priveľmi omámený jarou a učenec rozmýšľa o svojom biednom živote, o chudobnom mešci a prázdnej truhlici, o tom, ako ťažko získať priazeň mocných. Čo keby sa radšej pokúsil uloviť dáku bohatú vdovicu, ako sa vláčiť po svete s bláznom? On, učený muž, ktorý na univerzite skladal latinské verše na počesť múz a Venuše, bohyne lásky a jari, má sa nadarmo celý rok trápiť, aby vtĺkol dačo poriadne do tupej hlavy degenerovaného šľachtica!
Tenké nôžky ho bolia, lebo musia uniesť ťarchu brucha, pália ho kurie oká, a preto si vďačne sadá na lavičku pri rybníku, do ktorého skáču opreteky obyvatelia močiara, až sčerili hladinu, kde sa prizerá rozprávkový hrad.
Z hory sa ozýva kukučka. Pán preceptor odkladá klobúk a stiera si pot z čela. V službe rodiny Smiřickovcov si ušetril ledva štyridsať kôp. Ale mladému Smiřickému sa vari dnes zavďačil.
„Na bobra, na bobra,“ bľaboce vedľa neho Jindřich a hádže drobné kamienky po žabách, ktoré vystrkujú hlavičky pomedzi šachor. Potom si sadne pri učiteľových nohách, spokojný na slnku ako psík, čo sa vyhrieva na priedomí, a vraví: „Jindřich… ľúbi… zvieratká. Rozprávaj.“ Možno sa mihla jeho zmätenými myšlienkami matná spomienka na rozprávanie o Noemovej arche, kde sa plavilo toľko zvierat. No pán preceptor nie je naladený rozprávať biblické príbehy. Teraz nemusí pred panstvom ukazovať starostlivosť o svojho zverenca.
„Daj mi pokoj!“ okríkne ho.
Kuku, kuku, počuť z lesa kukučku.
Po hrádzi idú dvaja chlapci, úctivo sa pozdravujú a kúsok ďalej si odrezávajú prúty na píšťalky. To je dačo pre Jindřicha!
„Aj Jindřich píšťalku,“ fufne. „Jindřich píšťalku. Nôž, nôž,“ prosíka.
Preceptor ho odháňa ako dotieravý hmyz. Ten blázon mu nedá ani zdriemnuť! Aby si vykúpil chvíľu pokoja, bezmyšlienkovite podáva Jindřichovi svoj nožík, ktorým zrezáva brká. Kým sa bude Jindřich baviť s píšťalkou, bude mať aspoň nerušenú chvíľku. Jindřich je spokojný. Pokúša sa hvízdať na ústa, je to jeho predohra k nastávajúcej zábavke. Podarilo sa mu odrezať mocný prút, ale potom je so svojím umením v koncoch. Nôž sa mu pošmykne a Jindřich si bolestne zareže do ruky, naľaká sa krvi, čo vyteká z rany. Odhodí prút a beží k preceptorovi, ktorý už zasa drieme, ustatý teplom a jednotvárnym bzučaním včiel.
Jindřich vydáva nesúvislé zvuky a zakrvaví vychovávateľovi ruku, keď ho za ňu chytí. Preceptor sa zobúdza, zbadá krv, nôž v Jindřichovej ruke a bláznovu skrivenú tvár. Ukrutne sa vydesí, schytí palicu a už bije Jindřicha po hlave. A vtedy sa Jindřich naozaj zaženie nožom, aby bodol učiteľa, ktorý mu nechcel rozprávať, ale mu požičal nôž a ten nôž reže a spôsobuje bolesť, zlého čierneho učiteľa, ktorý ho bije palicou.
Úder sa skĺzol po gombíku a na šťastie pánu preceptorovi rozrezal iba parádny kabát.
V návale zúrivosti nad škodou, čo mu bláznivý Jindřich spôsobil, začal ho preceptor mlátiť ešte surovšie.
Jindřich vypustil nôž, rozvzlykal sa a nakoniec – aby ušiel úderom, čo dopadajú na jeho biedny chrbát – rozbehol sa ta, odkiaľ prišli, k domovu.
Pán preceptor za ním, no slabé nohy nevládali, brucho sa mu rozhojdalo, čoskoro ho pochytila dýchavičnosť, potkol sa o skalu a spadol tak prudko, že si dotĺkol nos aj ústa a navyše si odlomil kus zuba.
Najedovaný, skrvavený a zašpinený, s roztrhaným kabátom kríval nazad. Popri ušiach mu čvirikalo vtáctvo. Nepočul ho. Deti, okolo ktorých prechádzal, sa mu vysmievali. Na šťastie ich nevnímal. Myslel iba na svoj krutý údel, na potupu a škodu. Len potom si spomenul na Jindřicha. Kde je? Trafí ten blázon vôbec nazad do kaštieľa? A čo povie jeho milosti, keď príde bez neho?
V bráne sa ho kľučiar zlomyseľne spýtal, čo sa pánu preceptorovi stalo. Kto má škodu, má i posmech. Nie, pán Jindřich sa nevrátil, vari ho nedajbože, pán preceptor nestratil?.
Pán preceptor sa, pravdaže, nezdržiaval vysvetľovaním a dal sa, tak ako bol, dotrhaný a skrvavený, zaviesť k jeho milosti. Albrecht Ján sa neochotne odtrhol od listín, ktoré prezeral so svojím regentom.
„Čo sa to deje?“ skríkol zlostne.
„Vaša milosť, pán Jindřich ma chcel zabiť,“ zakvílil úbohý preceptor.
Iba teraz si Albrecht Smiřický uvedomil, v akom biednom stave je preceptor. Z úst mu stekal na bradu pramienok krvi, aj ruky mal skrvavené a nos na nepoznanie.
„Zabiť?“ spýtal sa s údivom. „Prečo? Niet predsa dôvodu…“
„Tak je, celkom bez príčiny,“ ubezpečoval ho horlivo vychovávateľ, ktorý hľadal ospravedlnenie, že dovolil Jindřichovi, aby zmizol, a – až sa Jindřich vráti – za jeho hrče a sinky. Boh uchovaj, aby bláznivý Jindřich ešte dakde spadol zo skaly… to by bolo nešťastie! Preto ubezpečoval ešte horlivejšie: „Naozaj, celkom bez dôvodu ma napadol a chcel ma zabiť.“
A vtedy na neopísateľné preceptorove zhrozenie a na údiv regenta Strádala vybuchol Albrecht Smiřický v smiech, divý a neprirodzený.
„Verím vám predsa, pán preceptor,“ povedal, keď sa trocha upokojil. „Blázon naozaj vraždí bez príčiny. Len rozumný človek zabíja po zrelom uvážení. No potom je úder presnejší ako ten, čo – ako vidím – zasiahol vás.“
Hľadel pritom na preceptorov nos a roztrhaný kabát a opäť sa rozrehotal, tentoraz úprimnejšie.
Pán preceptor sa vytackal z dverí. Nevedel, čo si má vlastne myslieť, no trochu mu odľahlo, lebo mal pocit, že sa všetko dobre skončilo. Kľúčiar zatiaľ poslal hľadať Jindřicha. Našli ho medzi deťmi a húsatami, ako si spokojne vypiskuje na píšťalke. Keď však zbadal svojho vychovávateľa, už preoblečeného a umytého, s rozbitým nosom a opuchnutými gambami, roztriasol sa a mrmlal čosi, čo znelo ako „na bobra, na bobra“.
Keď sa Albrecht Ján Smiřický vrátil do Jičína, očakával ho list, ktorým mu bratanec Albrecht Václav oznamoval z Kostelca, že sa mu naskytla príležitosť kúpiť Žlutice a Turskú Lhotu a naoko žartom ho prosil, aby ich s Jindřichom prijali ako dar. Skutočne sa nemohol na svojho poručníka sťažovať, nielenže mu ponechával vo všetkom voľnú ruku, ale ho priam zahŕňal priazňou. Albrecht Ján však iba mykol plecom. Akáže tu vďačnosť! Bratanec Albrecht Václav vedel, prečo to robí. Mal Kostelec a všetky ostatné nedeliteľné smiřickovské majetky, čo predtým patrili rodine Albrechta Jána, a dokiaľ bude mať Kostelec… Nie, nebude o tom rozmýšľať, no i tak sa mu myšlienka vytrvalo vracala v najrozličnejších obmenách. Ako to povedal na Hrubej Skále pánu preceptorovi? „Iba blázon zabíja bez príčiny, ale rozumný človek vraždí po zrelom uvážení.“ Ach, sú to hlúposti, nič viac, len hlúposti! Nebude predsa ako ten zlata žiadostivý Kapoun zo Svojkova, ktorý na radu Vartemberka myslí teraz stále na bobra… Nie, on sa tej svojej utkvelej myšlienky musí zbaviť. Zbaví sa jej!
KAPITOLA V
[bookmark: bookmark0]Európska medzihra
Albrecht Ján Smiřický študuje knihy rytiera Dobřenského o hospodárstve a Dubraviove o rybnikárstve, rokuje s úradníkmi o správe svojich majetkov a zavše obchádza majere. Zdá sa, že sa zaujíma výhradne o zveľadenie svojho imania.
No aký zmysel má predstierať, že sa rozumie do spravovania poplužných dvorov, keď sa to nikdy neučil a tým starým skúseným kastelánom, hajtmanom a ostatným úradníkom je iste len na smiech. Ak ho chcú šklbať, pokojne ho šklbú aj ďalej, a to tým viac, čím väčšmi im ukazuje v rozhovoroch, že sa v hospodárení nevyzná.
Dosiaľ však neľutuje, že si v Jičíne neponechal Markétu Salomenu. Naopak, za to, že sa jej zbavil, rád voľačo zaplatí? Nezáleží predsa na tom, že pre jeho neskúsenosť prichádza mu do pokladnice ročne o tisíc kôp menej! Ešte vždy má dosť peňazí, aby žil, ako sa na gavaliera patrí, a spoznal kus sveta. Vidieť cudzie krajiny, naučiť sa mravom pri dvore, zoznámiť sa s vplyvnými osobnosťami, zdokonaliť sa v cudzích jazykoch, to je predsa pre budúcnosť pána zo Smiříc, ktorého predkovia bývali hofmajstrami, maršalmi a stolníkmi cisárov a kráľov, oveľa dôležitejšie, ako sa prehŕňať v urbároch, registroch a zapodievať sa tým, ako vyžmýkať čo najviac peňazí zo sedliakov. Veď on už nájde spoľahlivejší spôsob, aby sa na jeho majetkoch lepšie gazdovalo! Albrecht Ján Smiřický rozkáže napísať starému správcovi Tobiášovi Štefkovi z Kolodejov, či by neopustil svoje pražské zátišie a neujal sa v Jičíne spravovania majetku Smiřickovcov. Ponúkne mu takú odmenu, že starý služobník ich rodiny sa ju neodváži odmietnuť. Iste sa mu v Prahe cnie za robotou, na ktorú od mladosti privykol.
Len čo dostane kladnú odpoveď z Prahy, Albrecht nevyčká ani na Štefkov príchod a vyberie sa na cestu do Heidelbergu v sprievode Fridricha Seidelia zo Zhorelca, svojho učiteľa, druha a tajomníka, a dvoch sluhov.
V Heidelbergu je staroslávna univerzita, čo vábi evanjelickú šľachtickú mládež zo všetkých kútov sveta. V Heidelbergu však nie je len univerzita, ale aj nádherný palác, kde sídli dvor mladučkého kurfirsta Fridricha, za ktorého vládne zatiaľ falcgróf Ján Falc-Zweibruckenský. Preto nie je Heidelberg iba mestom majstrov a študentov, no aj dvoranov a štátnikov, pôvabných paní a diev a ich gavalierov.
Mladý Fridrich Falcký žičí vedám a umeniu. Na jeho dvore striedajú sa učené dišputy s recitáciami latinských veršov, s divadelnými hrami, s hudbou a tancom a s veselým rozptýlením. Vážni univerzitní majstri sú zväčša nielen učencami, no i dvoranmi. Tam u Gruntia, tichého a skromného Plessena, profesora práv a historika Markvarta Frehera, ktorého poverujú dôležitými štátnymi úlohami, aj u kancelára Ludvika Cameraria môže mladý český šľachtic urodzeného rodu čerpať protestantskú učenosť a diplomatickú múdrosť súčasne s dvorskými mravmi. Profesor Gruterius Janus, vydavateľ rímskych klasikov, ctiteľ Lívia a Tacita, uvedie Albrechta do vojvodskej knižnice, odkiaľ je už len krôčik na hladkú dlážku kurfirstových salónov zdobených francúzskymi gobelínmi, obrazmi nizozemských a talianskych majstrov, benátskymi zrkadlami a osvetlených skvostnými krištáľovými lustrami. Odporúčajúce listy otcovho priateľa pána Václava Budovca z Budova otvárajú mladému Smiřickému cestu všade. Zoznámiť sa so šestnásťročným kurfirstom, ktorý sa má stať hlavou nemeckej protestantskej Únie, je práve to, čo potrebuje Albrecht Smiřický, ktorého rod a bohatstvo tiež predurčujú na veľké úlohy!
Lustre ožarujú desiatkami voskovíc nádherné sály, ktoré majú steny ozdobené výjavmi z Písma aj z pohanského bájoslovia. Iskria drahé kamene a zlaté reťaze, šuští ťažký brokát a hodváb. Gavalieri sa ukláňajú a pôvabné dámy sa usmievajú na svojich ctiteľov, Albrechtovi Smiřickému vľúdne pokynula jemná Emília Eliška, dcéra Filipa Ľudovíta, vojvodu Hanavského. Čoskoro sa na dvore falcgrófa Fridricha povráva, že ho uprednostňuje pred ostatnými gavaliermi. K Pallas Aténe, čo dosiaľ ovláda Albrechtovu myseľ, pripája sa aj Venuša a mladý šľachtic cizeluje umné latinské verše, čo majú vyjadriť jeho vznešené city k tej, čo sa zmocnila jeho srdca.
Na nešťastie sa kráľovná Albrechtovho srdca nezdržala dlho v Heidelbergu a po jej odchode stráca skvelý falcgrófov dvor a tým aj heidelberská univerzita pre Albrechta všetku príťažlivosť. Zunujú sa mu rozhovory s Plessenom aj Freherove prednášky. Čo chcel, už videl a spoznal. Už ho tu opäť páli všetko pod nohami a poháňaný časom, vyberá sa tentoraz sám, bez Seidelia, iba so svojimi sluhami na ďalšiu cestu za širokými obzormi, aby sa kde-tu nakrátko zastavil.
Najskôr zamieri cez Badensko a vínorodé Alsasko do Švajčiarska – Kalvínovej a Zwingliho vlasti. Nadchýna sa belasými jazerami pod zasneženými hradbami hôr, ale prísna Ženeva ho nadlho nepriláka, veď predsa musí spoznať Francúzsko Henricha IV., ktorý zabezpečil slobodu francúzskym evanjelikom, hoci zradil svoju vlastnú vieru, Francúzsko, kde po zavraždenom Henrichovi vládne teraz za jeho neplnoletého syna vdova kráľovná Mária Medicejská a taliansky dobrodruh Concini.
Obchádzkou na Juh, čo dal Francúzsku toľko slávnych šľachticov a čo má znamenitý vinič – Dauphiné, Languedoc a Gaskonsko – prichádza mladý český šľachtic, ktorému starostlivý Tobiáš Štefek vždy zavčasu posiela potrebné peniaze, do hlavného mesta Paríža s jeho prepychovými palácmi na kamenných nábrežiach, čo vrúbia Seinu preplnenú loďami a vodnými mlynmi. Paríž je katolícky, no vedel by zvábiť mladého gavaliera svojimi salónmi a spoločnosťou aj umeleckými pokladmi, ak si už nezamýšľa prezrieť knižnice a vysoké školy. Dvere francúzskej katolíckej šľachty sa však už neotvárajú s toľkou ochotou, ako si na to zvykol vo Falcku. Tu je neznámym prišelcom z ďalekej krajiny, čo sa dá ledva nájsť na mape, a navyše sa mu jazyk tak ťažko ohýba a s toľkou tvrdosťou vyráža „r“! Pre tieto príčiny sa v Paríži dlho nezdrží. Veď nevidel ešte Nizozemsko a Anglicko, ktoré ho vábia mocnejšie ako iné krajiny, a len čo sa počasie trocha zlepší, vyberie sa znova na cestu, aby nazbieral nové cestovateľské dojmy v Brabantsku a vo Flandersku. Aj po nádhere Paríža obdivuje sa bohatstvu miest, čo žíria zo zámorského obchodu, a pred Gentom s jeho mohutnými hradbami, pevným hradom, s kostolnými vežami a s radničnou hlásnou vežou, hrdo čnejúcimi k mierne zahmlenému flanderskému nebu, spomenul si na rodinnú historku o Jaroslavovi Smiřickom, ktorý sa tu pred polstoročím vyznamenal v boji v službách Ferdinanda I.
V nizozemských prístavoch uvidel po prvý raz zelenkastosivú masu mora, čo lenivo dvíhalo vlny s bielymi hrebienkami a neúnavne nimi udieralo o pobrežie, kde kotvili majestátne koráby so štíhlymi sťažňami a spleťou lán obletované kričiacimi čajkami. Kolísavým krokom sa tu potulovali bradatí námorníci bafkajúci z fajok alebo žujúci tabak. Slané povetrie, ktoré žiadostivo vdychoval, a pohľad na pestré plachty vzodmuté sviežim vetrom prebudili v ňom túžbu po námornom dobrodružstve, takže sa mu nechcelo spomínať na divú búrku, ktorá len-len nezahubila bratanca Albrechta Václava, keď sa plavil do škótska. No prv než radostne vzrušený nastúpil na palubu bachratej dvojsťažňovéj lode, aby sa na nej doplavil k bielym útesom anglického brehu, vyčkal búrlivé uvítanie falcgrófa Fridricha Falckého, ktorý si z Anglicka odvážal do svojej heidelberskej rezidencie pôvabnú manželku, dcéru anglického kráľa Jakuba I., oslňujúcu Alžbetu. Novomanžel sa milo potešil stretnutiu s heidelberským hosťom a predstavil ho niekoľkými vyberanými slovami svojej prekrásnej manželke, ktorá mu s rovnakou milotou podala ruku, aby ju pobozkal, a zaželala, aby sa mu v jej vlasti, ktorú práve opustila, páčilo. Falcgróf si potom zažartoval o jeho vzťahu k princeznej Hanavskej, až sa Albrecht pred falcgrófkou začervenal.
Plavbu do Anglicka mu pokazila morská choroba, čo ho na rozbúrenom mori nemilosrdne pripútala na lôžko. Potešil sa, keď v londýnskom prístave Gravesende v ústí Temže znovu vkročil na suchú zem. Nasadol na dostavník, aby čím skôr prišiel do Londýna, o ktorom toľko počul od bratanca. V hlavnom meste Veľkej Británie zoznámil sa najprv s nevídanou pohostinnosťou anglických zájazdných hostincov. Keď dostavník vchádzal do dvora, zo všetkých strán sa vyhrnulo služobníctvo, aby uvítalo hostí. Ihneď ho zaviedli do najkrajšej súkromnej svetlice, nakládli oheň a vyzuli mu topánky. A už tu bol hostinský s bucľatou ženou a spytovali sa urodzeného pána, či si želá jesť s nimi alebo pri spoločnom stole alebo vo svojej izbe. Keď sa rozhodol najesť vo svojej izbe, ako sa patrí na bohatého šľachtica, vypytovali sa ho, na čom by si rád pochutil; netrvalo dlho a už sa kŕmil chutnou baraninou, divinovou paštétou a kapúnmi hojne prestýkanými slaninou. A skôr než okúsil víno z bohato zásobených pivníc, osviežil sa ťažkým anglickým pivom. Naozaj lepšie pohostenie si nemohol želať ani doma na svojom Jičínskom zámku – a navyše mu ponúkli aj hudbu, ktorá ho mala obveseliť pri večeri!
Londýn Jakuba I., Londýn evanjelický, čo kypel životom hlavného mesta námornej veľmoci, Londýn, čo vystavoval na obdiv cudzokrajné tovary, z ktorých bohatol, Londýn šľachtických palácov, čo opúšťali tesné staré mesto a posúvali sa do slobodných štvrti ku kráľovskej rezidencii, ležiacej vyššie na rieke, Londýn so živými nábrežiami, lemujúcimi mútnu Temžu s množstvom člnov a bárok, ktoré zásobujú mesto potravinami a kamenným uhlím dovážaným po mori zo severu, plnokrvný, bujný a vtipný Shakespearov Londýn očaril Smiřického, hoci nebyť vľúdneho pohostinstva, cítil by sa tu spočiatku so svojimi slabými vedomosťami angličtiny takmer stratený. Neskôr, keď si zaobstaral odporúčajúce listy, z ktorých mal jeden dokonca pečať kráľovho zaťa, falcgrófa Fridricha, dostal sa až na dvor, kde mu dokonca dovolili vymeniť si niekoľko slov so samým kráľom Veľkej Británie, jeho milosťou Jakubom I., s tým čudákom na tróne, nepokojne putujúcim od kaštieľa ku kaštieľu, ktorý bedlivo ochraňoval dôstojnosť kráľovského majestátu a pritom zveroval vládnu moc na svojich obľúbencov, sníval o rozšírení anglickej moci, ale obával sa Španielska a parlamentu, urážal city poddaných, rozprával so škótskym prízvukom, písal traktáty proti fajčeniu, hĺbal o náboženstve a bol výstižne označovaný za najmúdrejšieho blázna kresťanstva.
Keď Albrecht Ján po prvýkrát prechádzal cez londýnsky most, odlišujúci sa od pražského kamenného mosta tým, že sa na ňom týčili niekoľkoposchodové domy, aby si na predmestí na pravom brehu rieky pozrel jednu zo Shakespearových tragédií, div sa neoneskoril, lebo ulica bola upchatá zástupom, čo tu civel na popravu akéhosi pápeženca obvineného z úkladov proti kráľovi. Iba z veľkej vzdialenosti, a preto nejasne, Albrecht Ján videl, ako ho kat obesil a vzápätí odrezal povraz zo šibenice a ešte položivému mu odsekol ruky a nohy a vyrezal srdce z hrude. Jeden z prizerajúcich sa mu vysvetlil, že je to v podobných prípadoch bežný spôsob popravy; zhromaždený dav mal dosiaľ v živej pamäti pokus Guya Fawkesa, ktorý chcel pušným prachom vyhodiť do vzduchu budovu parlamentu aj s kráľom; a vedel aj tentoraz dokonale vychutnať tento pohľad. Iba potom sa ľudia rozišli za svojou robotou alebo do niektorej z arén, kde dráždili medveďa a býky, či do niektorého divadla, kde sa hrali Marlowove a Shakespearove hry.
Čo sa týka divadla, Albrechta – pravdu povediac – trocha sklamalo, lebo ani budova, ani obecenstvo neboli také vznešené, ako si ich predstavoval z bratancovho rozprávania, naopak, miešali sa tu všetky stavy, čo ho trošku urážalo. Nedostatočná znalosť angličtiny mu zasa nedovolila, aby ho očarila básnická vzletnosť hry, v ktorej smutný osud rozpolteného dánskeho princa bol iba zámienkou, aby sa odhalili neznáme hĺbky ľudskej duše. Preto Albrecht vnímal iba vonkajší dej, vrcholiaci čašou s jedom a otrávenými kordmi. Možno v ňom ten údesný koniec opäť prebudil nevítané myšlienky, ktorým chcel uniknúť. Nech je to však akokoľvek, bol síce ochotný uznať, že hra je dobre rozdelená do scén a napísaná s veľkým vkusom a umením, no bolo to po prvý aj posledný raz, čo navštívil londýnske divadlo.
Vybral sa však do oboch slávnych univerzitných miest, Oxfordu aj Cambridgea, aby tu počúval prednášky slávnych právnikov a filozofov a rozšíril tak svoje vedomosti vo vedách. Tá cesta bola pre mladého Smiřického užitočná aj v tom ohľade, že sa zoznámil s mnohými anglickými a škótskymi šľachticmi v svojom veku a zblížil sa s nimi natoľko, že mu umožnili spoznať život na anglických univerzitách aj z inej stránky, keď ho pozvali na spoločné vychádzky, keď! s nimi – napriek všetkým zákazom – plával v rieke, behal opreteky, hádzal žrď a učil sa hrať hry s loptou, alebo keď sledoval v cambridgeskom Clare Halle ich divadelné predstavenie, v ktorom sa vysmievali z miestnych občanov, čo počúvali v hľadisku zmätení a rozpačití hru o Zákone a palici.
Úprimne sa tu spriatelil najmä s mladým rytierom Róbertom Vernonom, ktorý mu pri vychádzkach či večerných rozhovoroch vysvetlil v celej šírke a hĺbke náboženské snahy a politické ciele anglického panovníka, jeho vzťahy k Nizozemsku a Španielsku, k nemeckej protestantskej Únii, k Savojsku i k Habsburgovcom, objasnil podporu, čo poskytoval zámorským plavbám, obchodu a rozkvetu remesiel, vysúšamiu močiarov a iným zlepšeniam podľa nizozemského vzoru, takže len po Róbertovom výklade mohol Albrecht úplne doceniť osobnosť tohto nesmelého muža s neistým pohľadom, čo sa usiloval skryť svoju nešikovnosť v správaní nedbanlivými, zavše aj drsnými slovami. Tento syn zavraždeného Henricha Darnleyho a sťatej kráľovnej Márie Stuartovej, korunovaný už ako dieťa za škótskeho kráľa, ktorý vraj obľuboval lov, slávnosti a maškarné plesy, bol vlastne triezvy rozumkár, čo nechal za seba konať energických mužov, ktorým dal svoju dôveru a medzi ktorých bolo treba rátať predovšetkým grófa Salisburyho. Po porážke španielskeho loďstva, preslávenej Armády, už sa Anglicku nežiadalo bojovať, lež iba využívať príležitosti na zámorskú rozpínavosť. Anglická Východoindická spoločnosť vládla rozprávkovým bohatstvom Indie, kým Angličania na druhej strane sveta obsadzovali Virgíniu, Nové Anglicko a Západoindické súostrovie. Iné obchodné spoločnosti prenikali do Ruska, Pruska, na Pobaltsko, do Turecka a do Levantu. Do anglických prístavov sa dovážalo bohatstvo zo všetkých kútov sveta – korenie, liadok, z ktorého sa vyrábal pušný prach, vzácne kovy a drahé kamene, tabak a najrozličnejšie plodiny z ďalekých krajov, čínsky hodváb a ešte bohvieaký vzácny tovar. Na zámorskom obchode, plnom dobrodružnosti, dalo sa zarobiť nesmierne bohatstvo a už dávno pochopili nielen mešťania, ale aj šľachtici, že zlato nemá odpočívať v truhliciach, že ho možno vložiť do výnosných obchodných podnikov. V Anglicku dnes kdekto hľadí za oceán – nie iba kupci a dobrodružná mládež, lež i šľachta, štátnici a vzdelaní ľudia. Albrecht Smiřický sa trocha začudoval, keď sa dopočul, ako sa prejavila udatnosť anglických moreplavcov a námorné víťazstvá nad Španielmi vo vnútornom živote krajiny, kde sa rúca doterajšia cechová sústava a šľachta sa odpútava od pôdy a začína kupčiť, takže sa stierajú rozdiely medzi šľachticom a mešťanom. Ale Róbert Vernon sa iba usmieval.
„Čo je vlastne urodzenosť? Nič iné iba starobylé bohatstvo!“
A významne dodával: „Dakedy to bohatstvo nemusí byť ani také starobylé.“
Vedel, že Albrecht s ním nesúhlasí a – aby ho uzmieril – vysvetľoval mu, že bohatstvo, ktoré privážajú do Anglicka lode a jeho koráby, čo ovládajú päť morí, loďstvo, ktorého počet neprestajne vzrastá, posilňujú postavenie Anglicka vo svete a tým aj vec všetkých evanjelikov. Až dozrejú plody politiky kráľa Jakuba, spoznajú to aj evanjelici v Albrechtovej ďalekej krajine, čo kedysi dala Anglicku kráľovnú, ktorej dobrotivosť si dosiaľ uchoval anglický ľud v pamäti. Jakub I. nadarmo nevydal svoju dcéru za budúceho vodcu nemeckej protestantskej Únie, ktorého podistým očakáva veľká budúcnosť.
Mladý Angličan, opojený dravým rozmachom svojej vlasti, dával takto českému priateľovi lekcie zo svetovej politiky, Albrechtov obzor sa cestovaním, štúdiom a rozhovormi postupne rozširoval.
Róbertova matka pochádzala z rodu Morelovcov, bola teda francúzskeho pôvodu, a preto sa obaja priatelia šľachtici dohovorili, že pôjdu spolu do Paríža. Na cestu sa vybrali ešte pred jeseňou, aby sa Albrecht vyhol sychravému počasiu a hmlám, ktoré tak zle znášal. Až s Róbertom spoznal Albrecht skutočný Paríž, taký, aký ho chcel poznať. Len teraz sa zoznámil s vplyvnými luďmi, či už to boli Morelovci, Moulinovci alebo Hofmanovci, ktorí mu mohli poskytnúť niečo zo svojich skúseností. Najvýznamnejším z nich však bol šesťdesiatnik ušľachtilého výzoru Jakub Gustav de Thou, štátny radca a dôverný poradca kráľovnej vdovy, ktorá z neho urobila jedného z nástupcov slávneho Sullyho. De Thou bol spolutvorcom Nanteského ediktu, zabezpečujúceho francúzskym evanjelikom slobodu vierovyznania. Ako historik bol trocha zatrpknutý tým, že jeho celoživotné dielo o súčasných dejinách Francúzska sa dostalo na index, lebo prezrádzalo priveľa z toho, o čom sa nepatrilo hovoriť. De Thou vedel naozaj mnoho a z rozhovorov s ním Albrecht postupne spoznával, že katolícke Francúzsko, hoci bude aj naďalej bojovať za jednotu viery a utláčať evanjelikov, ostane trvalým nepriateľom Habsburgovcov, ktorí ohrozovali jeho záujmy z dvoch strán – zo Španielska a z nemeckej ríše.
Róbert Vernon sa však nezaslúžil len o to, že uviedol Albrechta v Paríži k takým zaujímavým osobnostiam, ako bol štátny radca de Thou. Vari nemá Paríž ešte aj cvičné sály na loptové hry a chýrne šermiarske školy, kde by mladi šľachtici mohli vyskúšať svoju šikovnosť, vzrušiť sa hrou a naučiť úskokom, kto= ré sa im niekedy môžu veľmi dobre zísť? A tak by sme stretli takmer denne oboch mládencov alebo v cvičnej sále alebo na vychádzke na koňoch za mestom či v šermiarni, kde Róbert volá nadšene svoje: „Joj, skvelé passadol Punto reversol Hai!“ A kto by neuhádol, že sa títo dvadsaťroční šľachtici neuspokoja iba s vážnymi rozhovormi, s jazdou a šermom, keď ich srdcia sú na každom kroku vystavené útokom lásky? Och, pochabé mladé roky, keď je pri vašich nohách celý svet so všetkými krásami a tajomstvami, aby ste ho dobýjali a aby vám slúžil!
No všetko sa raz končí. Tak aj Albrechtov pobyt v Paríži a šťastlivé roky cestovania. Z ďalekých Čiech neprichádzajú len peniaze, čo pravidelne posiela Štefek z Kolodejov, na ktorého sa možno spoľahnúť. Prichádzajú aj listy.
V jednom z nich stojí, že sa Markéte Salomene narodil zdravý chlapec, ktorého pokrstili menom Albrecht Jindřich – po strýkoch, alebo je azda druhé meno po otcovi Slavatovi z Chlumu, čo list s hrdosťou podpísal, dôležité načarbúc slučky pod svojím menom? No na krstinách svojho synovca sa už Albrecht nezúčastní.
Prichádza však druhý list. Podpísal ho bratanec Albrecht Václav z Kostelca. Už chabé písmo, akým je list písaný, mohlo by prezradiť jeho obsah. Albrecht Václav ťažko ochorel, chcel by Albrechta Jána, ktorý je už tak dlho preč, ešte vidieť.
Albrecht Ján vie, že návrat do Čiech nemožno odkladať. Zbohom, Paríž! Zbohom, Róbert! Zbohom, milé dievčatká! Akoby ho naháňali, prechádza Albrecht Ján Smiřický cez Francúzsko a Nemecko. A predsa nedošiel včas.
Albrecht Václav zomrel na Kostelci 24. apríla 1614 a Albrecht Ján sa vrátil iba v druhej polovici mája. Práve stihol prísť na pohreb určený na 4. júna.
[bookmark: bookmark2]KAPITOLA VI
V galérii predkov
Je dokonané. Albrechta Václava pochovali v Náchode, lebo z istých dôvodov, o ktorých sa všeličo povrávalo, neželal si byť uložený v kosteleckej rodinnej hrobke. Viezli teda jeho telesné pozostatky do Náchoda a pri každej zastávke na tejto smutnej púti sa slúžili bohoslužby, kazatelia rečnili, aby oslávili nebohého, a zakaždým sa znovu ozýval nárek a tiekli slzy. Všetci smútili nad mladým človekom, skoseným neľútostnou smrťou v rozkvete života, na prahu skvelej budúcnosti, čo celkom iste čakala pána na Kostelci a Náchode. Všetci oplakávali toho, ktorý priam zázrakom unikol smrti v rozbúrených vlnách vražedného mora, aby ho zákerná horúčka zahubila mladého, v dvadsiatich troch rokoch.
Pohreb Albrechta Václava Smiřického bol pohreb smutný; bol to aj pohreb nákladný, lebo nebohý patril k jednému z najbohatších českých rodov. Rodina Smiřickovcov predsa nemôže zaostať za pánmi z Hradca, ba ani za Rožmberkovcami, keď pochováva svojich mŕtvych, a dobre si uvedomovala, že bohatstvu prislúcha, aby sa pri podobných udalostiach patrične vystavilo na obdiv a zdôraznilo. Preto sa pamätalo aj na chudobu, aby bola štedro obdarovaná, a kdekto chválil nebohého pre jeho vzdelanie, dobrotu a bohatstvo. Oslavovali ho najmä kazatelia, vraviac, že bol veľkou oporou utrakvistov, nábožný pán, bohabojný, ako sa patrí na dobrého kresťana, lebo nevieme dňa ani hodiny, kedy sa budeme pred jeho tvárou zodpovedať za svoj život.
Kto poznal Albrechta Václava Smiřického bližšie, s úprimnosťou potvrdil, že pán na Kostelci a Náchode pre svoje slabé zdravie akoby jednostaj myslel na smrť. Žil životom statočným, podporoval chudobných, ochraňoval vdovy a siroty a napriek svojej mladosti bedlil na náboženský život svojich poddaných ako otec. Ešte na smrteľnom lôžku zdôrazňoval, že nijaké bohatstvo, ani moc zlata neslobodno stavať nad cnosť a spravodlivosť.
Tieto slová, ktoré kazatelia často zdôrazňovali, zazneli Albrechtovi Jánovi Smiřickému veľmi dôverne a vôbec veľa toho potvrdzovalo, že všetko, čo obklopovalo posledné roky života nebohého, poznal lepšie ako ostatní. Pozeraj do voskovej tváre svojho bratanca, ktorého telo bolo vonnými masťami uchované a v nádhernom rúchu vystavené v rakve vystlanej čiernym brokátom, a v duchu sa spytoval, či ani Albrecht Václav nezabudol na onen podvečer na Kostelci, keď sa opojení vínom a v podivnej nálade krátko po pohrebe brata Jaroslava zhovárali o kliatbe, na ktorú by sa mohlo pre celý ich rod premeniť kostelecké panstvo, čo prechádzalo podľa vôle prastrýka Jaroslava Smiřického a podľa jeho závetu vždy na najstaršieho člena rodu, bez ohľadu na rodinnú vetvu. Vtedy na druhý deň, keď sa vyspali a búrlivo sa zabávali s ostatnými mladými šľachticmi pozvanými na Kostelec, zdalo sa, že obaja zabudli na onen trápny výjav, keď Albrecht prezradil myšlienky, čo majú ostať skryté v hlbinách duše. Albrecht Ján však na to nikdy nezabudol a teraz si bol istý, že aj Albrecht Václav si to dobre pamätal. Naozaj žil bratanec odvtedy, čo zdedil Kostelec, v ustavičnom strachu pred smrťou, ako o tom rozprávali kazatelia? Obráti sa teraz táto kliatba aj proti Albrechtovi Jánovi a zatieni mu život?
Albrecht Václav bol ako najstarší z rodu Smiřickovcov dedičom Jaroslavovým a odteraz je dedičom Albrechta Václava podľa práva najstaršieho Albrecht Ján – veď v skutočnosti nie je iba najstarší, ale aj jediný Smiřický, lebo s Jindřichom, ktorého akosi pokladajú za spoludediča, pravdaže, nemožno rátať.
Kostelec teda patrí jemu. A nie iba Kostelec, ale aj Náchod, lebo Albrecht Václav zomrel slobodný, nemá deti, nemá iného dediča, a tak imanie náchodskej vetvy prechádza na vetvu hruboskalskú a tým sa majetky Smiřickovcov – náchodské a hruboskalské, rozdelené v polovici minulého storočia medzi deda Jindřicha a prastrýka Albrechta, opäť spojili a sú v jediných rukách. Ako dedič Kostelca a Náchoda a držiteľ Hrubej Skály a Jičína stáva sa Albrecht Ján Smiřický zo Smiříc, ktorý je vo veku, keď už nemusí mať poručníka, najbohatším šľachticom v Čechách, bohatším, ako bol jeho otec Žigmund, čo si ročne odkladal do truhlíc stotisíc kôp míšenských grošov. Jeho panstvo sa rozprestiera od Semíl a Navarova až po Kostelec a Škvorec, od Náchoda až po Hořice a Jičín a má niekoľko tisíc dedinských aj mestských poddaných.
Kostelec patrí jemu. Zmizla príčina zžieravej nenávisti. Sen sa mu splnil a najobdivuhodnejšie je to, že Albrecht Ján nie je ani najmenej vinný za bratancovu smrť. Všetko potvrdzuje, že Albrecht Václav umrel prirodzenou smrťou, že podľahol záchvatu zimnice, čo skosila jeho od narodenia neodolné telo. Napriek tomu natíska sa mu otázka, či Albrecht Václav nezomieral hoci len s byľkou podozrenia, že jeho smrť prirodzená nebola. Albrecht Ján si znovu pripomína, že bratanec iste nezabudol na tie strašné slová, čo mu opitý vmietol do tváre. Ak mal Albrecht Václav takéto podozrenie, potom sa on necíti celkom bez viny, lebo ak nedošlo k činu, myšlienka nechýbala. Svedomie z nás všetkých robí zbabelcov, a keby nie svedomia, bol by sa vari čin uskutočnil. Tak akosi to povedal anglický básnik a tak to domýšľa Albrecht Ján Smiřický v márnej snahe zahnať prízraky.
Pokoj, večný pokoj Václavovej duši, nech pokojne spí spánok smrti v Náchode až do posledného súdu, ktorý všetko zváži a o všetkom rozhodne! Pokoj nech sa navráti aj duši Albrechta Jána, jeho dediča!
Dozneli pohrebné piesne, zvučné slová kazateľov, plač žien a vrúcne spomienky priateľov, čo oplakávali Albrechta Václava.
V obrazárni malostranského paláca rodiny Smiřickovcov rozmýšľa posledný Smiřický o tom, ako sa ujme dedičstva, a hlavu má akoby rozpálenú horúčkou. Ako sa na to pripravil? Vrátil sa z ciest vyzbrojený vedomosťami a dojmami, čo nazhromaždil úchytkom na univerzitách, panovníckych dvoroch, v zájazdných hostincoch a v knižniciach, v šľachtických palácoch, cvičných sálach, v šermiarňach aj na miestach, ktoré sa nespomínajú. Vie skladať latinské verše, nazrel do spleti európskej politiky, dobre ovláda kord a cenia si ho ako obratného tanečníka, vyzná sa aj v práve a oveľa horšie ako po nemecky rozpráva po francúzsky a po anglicky, oboznámil sa s mravmi pri dvore, spevnel vo viere, no čo si počať so všetkými týmito vedomosťami, ktoré mu divo víria v mozgu, ako dedič imania Smiřickovcov, ako posledný člen rodu, od ktorého sa toľko očakáva. Celkom jasne mu to naznačil otcov priateľ Václav Budovec z Budova i sused na Veliši Jindřich Mates, gróf z Thurnu. Správe majetkov, urbárom a registrom nerozumie sa predsa lepšie, ako keď sa vybral pred troma rokmi do sveta, V rade vážených mužov, ako sú Budovec a Thurn, cítil by sa rovnako neskúsene ako pri regentovi Štefkovi z Kolodejov a Pavlovi Strádalovi. Alebo si iba nedôveruje? Vari nepridal k vzdelaniu, čo nadobudol v gymnáziu v Zhorelci, aj bohaté skúsenosti z ciest, ktoré mu závidí väčšina jeho rovesníkov? No ako využiť to, čo videl, počul a poznal? Inak sa predsa číta a počúva, inak hovorí a koná!
Takto rozmýšľal posledný Smiřický, keď po bratancovom pohrebe osamel v obrazárni so svojimi predkami. Odmeraní a vážni pozerajú naňho zhora zo svojich pozlátených rámov na temnom úzadí. –
My sme my, náš život je už napísaný, hlboko vyrytý naším hrdinstvom, našou zbožnosťou a gazdovlivosťou. Ostala po nás nezmazateľná pamiatka, strieborný a čierny šikmo rozdelený erb a náš majetok. A kto si ty? Ako budeš pokračovať a ako sa zaradíš medzi nás, ako skončíš, Albrecht Ján, posledný zo Smiřickovcov, dedič nás všetkých. Takto sa ho spytujú.
Sú tu v rodinnej rade všetci, nik nechýba.
Prvý je Ján Smiřický zo Smiříc, smelý bojovník z čias, keď Česi bojovali v znamení kalicha proti celej Európe, spojenec a neskôr nepriateľ Pražanov, dobrý otec, no zlý poradca, popravený na príkaz kráľa Juraja z Poděbrad. Celý je odetý v pancieri a ľavá ruka zviera ťažký meč. Prenikavý pohľad, orlí nos a zlostný výraz, čo mu kriví ústa.
Obďaleč v rade je Žigmund Smiřický, zakladateľ rodinného bohatstva. To on rozdelil v polovici minulého storočia svoje majetky medzi troch synov, z ktorých Jindřich, dedo Albrechta Jána, dostal Hrubú Skálu, Semily, Hořice, Trosky, Milovice a Šárovcovu Lhotu, kým Albrecht, bojovník proti Turkom, dedo Albrechta Václava, zdedil Náchod, Hostyň a Škvorec. Tretiemu synovi Jaroslavovi ušiel sa najmenší podiel, ale nadobudol najväčšiu slávu i bohatstvo. V službách Ferdinanda I. sa vyznamenal pred Gentom, bojoval pri Mühlbergu, kde ho pasoval cisár Karol na rytiera. Precestoval celú Európu, bol až v Taliansku a v Španielsku. Získal hodnosť dvorného maršala a hofmajstra a za zásluhy bol povýšený do panského stavu. On vybudoval na okolí Kostelca nad Čiernymi lesmi nádherné panstvo, ku ktorému pripojil Říčany, Květnicu, Libice, Kuří, Uhřiněves, Tuchoraz, Chrást, Komořice, Pitkovice, Kolodeje a Šibřinu. On vybudoval prekrásny kaštieľ v Kostelci a založil tam rodinnú hrobku. Zomrel roku Pána 1597, keď mal Albrecht Ján iba tri roky, a v závete ako bezdetný ustanovil, aby sa nedeliteľný kostelecký majetok dostal vždy do rúk najstaršiemu Smiřickému. Pyšne, sebavedome pozerá z rámu vyobliekaný do dvorského odevu španielskeho strihu, mocná postava bojovníka, ktorý si v zrelom veku získal priazeň vladárov.
Popri týchto veľkých Smiřickovcoch zaberá skromnejšie miesto Václav Smiřický, pán Náchoda, otec Albrechta Václava, hoci aj on precestoval kus sveta a nebol bez imania.
Ešte ďalej je Albrechtov otec Žigmund, stolník jeho cisárskej milosti Rudolfa II., a dvaja strýkovia Albrechta Jána, ktorí zomreli, prv než sa narodil. Ján Smiřický, stolník arcikniežaťa Ferdinanda, pán na Úlibliciach, a Albrecht Vladislav, komorník arcikniežaťa Maximiliána. Všetci traja sú v čiernom s bielym okružím a zlatými reťazami okolo šije.
Nechýba tu ani brat Jaroslav, poblednutý, zastrčený v kúte, lebo mu krátky život nedožičil, aby sa zaradil medzi význačných mužov rodu.
A je tu napokon aj bratanec Albrecht Václav. Jeho portrét ešte nebol namaľovaný, zarámovaný a zavesený v rodinnej galérii predkov. No má pevné miesto vo vedomí Albrechta Jána.
Prísne hľadia Smiřickovci zo svojich bielych okruží, trocha posmešne pozerajú dolu na Albrechta Jána, akoby ho odsudzovali a zamak ním opovrhovali.
My sme my, my sme už niečo vykonali, dobré či zlé, ale kto si ty, mládenče, posledný v rade, čo dokážeš ty? Si vôbec schopný dačo vykonať? Máš na to predsa predpoklady! Si vzdelaný, mladý, pekný, obratný a mocný. Si bohatý! Čo dokážeš?
Neodpovedá a starí šľachtici s mocnými bradami a orlími nosmi pohŕdavo krútia zažltnutými tvárami na temnom pozadí.
Ty by si chcel niečo dokázať? A Jaroslav Smiřický, pyšný, že ho pasoval na rytiera cisár Karol a že nazhŕňal veľký majetok, vypúča zmyselnú dolnú peru. Ty? Och, na to si privrtkavý, nedôsledný, poživačný.
Tak, tak, vážne dodáva Žigmund Smiřický, otec Albrechta Jána. Vzbĺkne, zapáli sa – a zhasne.
Nevie hospodáriť? spytuje sa uštipačne Ján Smiřický od hlavy po päty v nádhernej zbroji. To by som mu prepáčil, keby mal smelé srdce, keby vedel riskovať, keby vedel bojovať. Ján zo Smiříc iba hodí rukou v železnej rukavici a zacvendží dlhými ostrohami. Čo je to za rytiera, hoci sa vie i v šermiarni oháňať rapírom!
Zamieša sa aj prastrýko Albrecht, ten, čo bojoval proti Turkom: Rád by som ho videl bojovať s janičiarmi, keby išlo do tuhého…
A ja zasa pri Mühlbergu alebo pri Gente, poznamenáva Jaroslav Smiřický a nadúva sa pýchou.
Napokon ani pri dvore by nemal ľahšiu úlohu, uvažuje strýko Albrecht Vladislav, komorník arcikniežaťa, a naťahuje dlhý krk z okružia ako korytnačka z panciera.
Vie sa zvŕtať v tanci a túžiť po dievčinách ako seladon, vysmieva sa druhý strýko, stolník arcikniežaťa Jaroslav Ján, až sa mu trasú ovisnuté lícne laloky, ale na anglickom dvore pred kráľom Jakubom I. vedel ledva vyjachtať zopár slov. Veru neviem, ako by sa správal v kráľovských službách.
Obaja strýkovia prikyvujú a významne požmurkávajú na svojho brata Žigmunda, Albrechtovho otca, ktorý bol predsa stolníkom samého cisára Rudolfa, aj na dvorného maršala a hofmajstra Jaroslava Smiřického a ten ešte väčšmi odúva zmyselné pery.
Je pravda, že spoznal kus sveta, uvažuje svetobežník Václav Smiřický, no čo získal na tých cestách? Hŕbu zmätených dojmov. To ja a môj syn Albrecht Václav sme svoje skúsenosti oveľa lepšie využili.
Na čo je teda súci? pýta sa prísne dedo Jindřich.
Do vojny rozhodne nie, vyniesol rozsudok Ján Smiřický a stisol ešte mocnejšie rukoväť svojho dlhého meča. Vidí sa mi, že ani zdravie nemá pevné. –
S tým by som súhlasil, ozval sa z kúta tichý hlas brata Jaroslava, čo dosiaľ mlčal. Pravdaže, veď mu krátky život nedovolil, aby sa nejako vyznamenal. Albrecht Václav by tiež ináč nehovoril.
Nepredpovedám mu ani význačnú kariéru pri dvore, opakuje komorník arcikniežaťa a jeho tenké prsty sa pomaly pohrávajú s reťazou na krku.
Nevie hospodáriť, zhodli sa v úsudku obaja Žigmundovia Smiřickovci, pradedo i otec.
Nuž vidíš, Albrecht Ján Smiřický zo Smiříc, načo ti je všetko tvoje bohatstvo, keď nie si na nič súci, škľabí sa strýko Jaroslav Ján a divá sa pichľavo malými očkami, až sa Albrechtovi Jánovi zdá, že jeho odutá tvár na okrúhlom golieri sa ponáša na prasačiu hlavu na tanieri. Je mu zle, keď vidí, ako sa tučné líca trasú tichým smiechom nad synovcovou úbohosťou. Začínajú sa s chuťou smiať aj ostatní predkovia. Smeje sa strýko Žigmund, usmieva sa – veľmi zdvorilo – komorník arcikniežaťa Albrecht Václav, natriasa sa od smiechu mocný Jaroslav Smiřický, čo to má za neschopného synovca, a ani zachmúrený rytier Ján Smiřický zo Smiříc nevie zachovať vážnu tvár.
Načo ti je všetko bohatstvo, neboráčik! Naničhodník, opilec, kartár a sukničkár! volajú jeden cez druhého a rehocú sa, až sa ohýbajú.
Vtom v Albrechtovi Jánovi zovrela krv.
„Ja budem súdiť vás,  nie vy mňa!“
Obrazy zmĺkli, tváre zvážneli. Už zasa hľadia prísne v svojej zbroji a slávnostných odevoch s belostným okružím.
„Čo ste vôbec dokázali? Začnem tebou, Ján Smiřický. Je pravda, že si bol odvážny a vedel si bojovať. Zrádzal si kdekoho. Keď si sa dostal až do Prahy, mohol si ju dobyť, keby si bol našiel spojenca. Ale nik sa k tebe nepripojil, lebo ti už neverili. Zajali ťa. Brýzgaš mi do sukničkárov, a vari ťa z väzenia nevyslobodila zvedená fľandra? Nakoniec si zradil aj zemského správcu Juraja Poděbradského. Dosvedčil to listom, v ktorom si vystríhal mladučkého kráľa Ladislava, aby nešiel do Čiech, ak nechce, aby ho otrávili. A to nie je všetko. Zradil si sám seba, keď si najprv odsúdil na smrť toho, kto by sa podobným spôsobom previnil. Vyniesol si ortieľ sám nad sebou, skončil si ako zradca na popravisku a tvoj erb a koruhva viseli na pranieri. Možno keby si bol na mieste Juraja Poděbradského, bol by si Ladislava otrávil sám, prečo nie? Ale premeškal si príležitosť a kráľom sa stal Juraj. Ja byť na tvojom mieste…“
Ján Smiřický neodpovedá, mlčí a chmúri sa v svojom pancieri.
„A vy ostatní? Prečo na mňa tak hľadíte?“ volá znovu Albrecht Ján. „Čo ste vy dokázali? Slúžili ste, peniažky zhŕňali, mamonárili. Prečo? Iba preto, aby po vás dedili druhí? Alebo ste sa uspokojili s hodnosťou komorníka či stolníka arcivojvodskej milosti? Žili ste príkladným životom, no zavše ste zbujneli a dakoho dorúbali, alebo nechali dorúbať. Veď najmä ty, strýko Jaroslav Ján, mi asi nebudeš vyčítať moju ničomnosť, keď ti opitému dolámali hnáty pred malostranskou krčmou!“
Po tomto útoku pichľavé očká akoby zapadli a zahmlili sa a ovisnuté strýkove líca sa už netriasli. A Albrecht Ján sa obracia k ďalšiemu portrétu, k Jaroslavovi Smiřickému, ktorého najväčšmi nenávidí, keď ho pozoruje, ako sa nadúva vo svojich hodnostiach a panovníkovej priazni.
„A ty, Jaroslav Smiřický, pokladáš za múdre, že si nedovolil rozdeliť svoje majetky a rozhodol si v závete, aby najbohatšie kostelecké panstvo prechádzalo vždy na najstaršieho z rodu a on sa tak stal príčinou závisti a intríg. Vari si nezbadal, ako zomieral Albrecht Václav v hrôze pred úkladmi, že ho odrazu pozbavia života aj majetku? Teraz som dedičom jeho majetku ja, dedičom tvojho majetku a možno aj kliatby Smiřickovcov. Pýtam sa ťa kto, kto by nezatúžil stať sa mojím dedičom? Tak sa to nešťastné dedičstvo môže napokon premeniť na záhubu celého rodu. A tomu ty vravíš múdrosť, Jaroslav Ján?“
Neodpovedá ani kráľovský hofmajster Jaroslav Smiřický. Prísne zviera pery, vrašti čelo, pod očami má ťažké vačky, čo prezrádzajú únavu životom.
„Zavrhli ste ma ako slabocha,“ vraví dôrazne Albrecht Ján, „no prisahám vám, že svoje imanie zužitkujem lepšie ako vy všetci. Urobím si z neho stupienok k naozajstnej moci a nebudem pritom, bohdá, taký nešikovný ako ty, Ján Smiřický, ani sa neuspokojím službou arcikniežatám ako vy, moji strýkovia Albrecht Vladislav a Jaroslav Ján!“
Pohľad posledného Smiřického sa obracia od strýka komorníka znovu k rytierovi Jánovi zo Smiříc, ktorý zmĺkol a prísne pozerá spod zdvihnutého priezoru, zvierajúc ľavou rukou rukoväť meča.
„Dobre ty vieš, že sa už raz český pán dostal až na český trón! Vedel využiť príležitosť, trúfol si a to bolo vari všetko…“
Predkovia mlčia, nenachádzajú odpoveď. Padá hustý súmrak, preto sa ich bledé tváre ledva dajú rozoznať, iba na niektorých obrazoch svieti ešte biele okružie. Aj posledný Smiřický zmĺkol. Sadol si do kresla vyčerpaný súbojom, stiera si pot z čela a dusí sa suchým kašľom.
„Nie sú to predsa daromné reči,“ šepká si po chvíli, „veď sa už teraz stáva, že buď pápeženci bránia vo viere evanjelikom, alebo evanjelici pápežencom.“ Azda nezbadal vo Falcku, vo Francúzsku, v Nizozemsku aj v Anglicku, aký svetový boj sa chystá medzi Habsburgovcami a ich nepriateľmi? Dakde to vybuchne a potom bude v Čechách ako za čias vojen po smrti majstra Jána Husa, z ktorých si Juraj Poděbradský odniesol kráľovskú korunu. Iba využiť príležitosť, trúfnuť si…
Smiřickovci neodpovedajú, možno súhlasia. Tváre sa im nedajú rozoznať, ani okružie už nezasvieti, zotmelo sa úplne. Vidno nejasne iba Albrechta Jána, sediaceho pri okne v polotme, pohrúženého do kresla, zamysleného, obkľúčeného prízrakmi myšlienok a snov.
Vyruší ho šramot, nepravidelne sa ohlášajúce kroky, dvere sa otvárajú, zjavuje sa v nich tmavá postava a blíži sa známym krivkajúcim krokom, pripomínajúcim kňaza, čo si kľaká pred oltárom,
„Tak si naozaj tu,“ vraví Oto z Vartemberka a krivká bližšie k Smiřickému. „Sám? Potme? Čo sa tváriš ako samodruhý vrabec? Smútiš za bratančekom?“ hovorí posmešne svojím dráždiacim spôsobom, ktorý na všetkom zanechá klzkú nečistotu.
„Zavri ústa!“ zahreší Albrecht Ján.
„Prečo tak zhurta, Albrecht,“ posmieva sa opäť Vartemberk, „Nik by sa predsa nečudoval, že smútiš za takým znamenitým príbuzným, čo ti v pravý čas zanechal to prekrásne dedičstvo. Veď ste s bratančekom, kým ste sa stretávali, žili priam v dojemnej zhode. Ty si mu predsa nijako nezávidel a nik ťa ani najmenej nebude podozrievať, že sa tešíš jeho smrti, alebo – bože uchovaj! – že si mu k nej dokonca dopomohol!“ Oto z Vartemberka sa mrzko rozosmeje. „Diabol!“
Albrecht Ján vyskočí z kresla. „Čo to táraš!“ Teraz si už naozaj môžu rozprávať v celej Prahe, že on… Veď v dnešných časoch sa vskutku môže všetkým zdať čudné, ak dedič nenesie vinu na smrti, čo mu hodila do lona bohatstvo. „Zakazujem ti to!“ volá, „Ani žartom!“ Vopred však vie, že všetko je daromné, že vlastne iba zosilňuje Vartemberkovo podozrenie. Vari si nepriznal pred sebou, že Albrechta Václava často zavraždil v myšlienkach? Bol to iba nedostatok odvahy, čo… Och, aké je to ohavné, keď človek ako Vartemberk je tak blízko pravde!
„Ticho,“ napomína ho Vartemberk. „Čo sa hneváš? Dobre vieš, že len žartujem,“ upokojuje ho. „Teraz, keď si dedil, záleží mi ešte väčšmi na tom, aby sme boli zadobre.“
„Čo vlastne odo mňa chceš?“ vrčí Albrecht Ján namrzený, že ho Vartemberk prekvapil a vydráždil. Mal by toho príživníka, čo pchá do všetkého nos, vyhodiť, lebo súboj s ním by bol ponížením.
„Čo si myslíš, Albrecht, čo asi?“ pýta sa Vartemberk ticho, čo rozčuľuje Albrechta Jána ešte väčšmi ako jeho surový smiech. „Čo by som mohol chcieť? Je na tom dačo zvláštne, že ak nebožtík odpočíva v hrobke, prišiel som sa pokloniť bohatému pánovi a zablahoželať k šťastiu, čo ho tak nečakane postretlo?“
Albrecht Ján zúri. „Si odporný,“ vraví. Na viac sa nezmôže. „Dvíha sa mi z teba žalúdok.“
Vartemberk mykne plecom. „Čudujem sa, že máš takú zlú vôľu. Keby mne nejaký nebožtík zanechal takéto imanie…“ Vzpriami sa, vykrúca si fúzy a lupká prstami.
„Verím ti,“ upokojuje sa trocha Smiřický. „Dlžoby sa ti hmýria ako červíky v starom syre.“
„To máš pravdu,“ neurazil sa Oto. „Peňazí mám ako žaba vlasov a veritelia ani čo by sa proti mne sprisahali. Loď sa potápa.“
Albrechtovi Jánovi začína svitať, kam mieri ten pán z Nemaníc a na Bedárikove. Vydierač!
„Vari prosím o pôžičku?“ zavrčí zlostne Vartemberk. „Mám iný návrh.“
„Nepožičiam ti,“ odmieta chladne.
Ako sa zbaviť toho dotieravca, čo sa mu v poslednom čaše jednostaj vešia na päty?
„Pozhovárame sa o tom, až budeš mať lepšiu vôľu,“ vraví Oto z Vartemberka. No tým len vydráždi Smiřického zvedavosť.
„Nie, hovor zaraz!“
„Ak mi ponúkneš dobrú cenu, predám ti všetky svoje majetky, Malú Skálu, Přepeře…“
A už sa aj spolu dojednávajú.
Smiřický rozmýšľa, ako by tým zarovnal svoje panstvo. Dostal by sa tak do tesného susedstva Budovcovmu Hradišťu. Vartemberk ráta, že ak vyplatí najsúrnejšie dlžoby, zvýši mu ešte dosť, aby si kúpil dáky menší majer. Vyhliadol si už Tuchoměřice. Napokon ktovie či nedostane svoje imanie nazad. Vie už o jednej z možností…
Dohovorili sa. Smiřický v podstate súhlasil s Vartemberkovou požiadavkou. Nemusí šetriť a Vartemberk si aspoň dá pozor na reči.
„O podrobnostiach sa dojednáme až zajtra,“ končí rázne Albrecht Ján a odchádza z galérie predkov. Za ním sa vlečie čierny tieň krívajúci na jednu nohu, akoby posmešne prikľukával. Diabol vraj tiež kríva.
Smiřický sa obzrel. Aj to je jeden z posledných potomkov kedysi slávneho rodu!
KAPITOLA VII
Sprisahanie
Pán na Kostelci! Pán na Náchode!
Už nie iba Hrubá Skála a Jičín –…
Vavrinec Ondrej Poličský a Pavol Strádal, úradníci smiřickovského panstva, oddaní služobníci, popísali vrelé uvítanie, ktoré čakalo nového pána Albrechta Jána, teraz vladára domu Smiřickovcov, keď preberal zdedené majetky na kosteleckom a náchodskom panstve.
Prekrásny kaštieľ v Kostelci nad Čiernymi lesmi vystavaný Jaroslavom Smiřickým stal sa najobľúbenejším sídlom Albrechta Jána, sídlom naozaj kniežacím, kde nechýbal ani hofmajster a dvorný básnik v osobe Dominika Porsia. Lebo nový pán Kostelca sa nezabával iba poľovačkou a telesným cvičením, ale žičil aj múzam a podporoval domácich aj cudzozemských básnikov, takže na slávnostiach, čo sa tu usporadúvali, sa s uznaním prečítali verše Václava Klementa Žebráckeho aj Petra Lotíchia.
Súčasne však poprední predstavitelia utrakvistov, ku ktorým patrili Václav Budovec z Budova, Jindřich Mates, gróf z Thurnu, Václav Viliam z Roupova, Oldřich Vchynský, gróf Ondrej Šlik a mnohí iní, s potešením konštatovali, že nový pán na Kostelci sa práve tak živo zaujíma o verejné záležitosti ako jeho predchodca, že má bystrý um a že opierajúc sa o svoje bohatstvo, môže sa stať pevným stĺpom evanjelických stavov v Čechách, kde sa strana pod jedným spôsobom, podpichovaná jezuitmi, pokúšala čoraz väčšmi strhnúť všetok vplyv aj vládu na seba.
Najmä Václav Budovec z Budova, priateľ rodiny, chválil Albrechta Jána a veľmi mu dôveroval. Iba raz ustarostene zvraštil čelo, keď mu mladý Smiřický oznámil, že sa s Dominikom Porsiom, svojím hofmajstrom a dvorným básnikom, vyberie do Talianska, aby si doplnil vedomosti o svete. Starý, rozvážny Budovec nerád videl, ak synovia z dobrých evanjelických rodín cestovali do katolíckych krajín, z ktorých sa mu najmä Taliansko, pápežovo sídlo, veľmi protivilo. Synovi Adamovi jednoducho zakázal cestu do Talianska, keď! sa ta zberal ešte s nebohým Jaroslavom Smiřickým, Albrechtovým starším bratom. Vari sa tam nestretávali s diabolskými nástrahami, vari nepoplietla nejednému mládencovi hlavu nádhera talianskych kostolov a kaštieľov, lesk kniežacích dvorov a ešte častejšie lesk očí talianskych krásavíc? Obával sa o mladého Smiřického, lebo vedel, že je náchylný podľahnúť pokušeniu, a jednostaj sa množili prípady, keď mladí evanjelickí šľachtici z túžby po rýchlom úspechu pri dvore, získaní jezuitmi či vábení talianskymi a španielskymi paniami, zapreli pravú vieru, v ktorej ich vychovali, a prestúpili na katolícku vieru podľa príkladu Viliama Slavatu z Chlumu, Karola z Liechtensteina, Albrechta z Valdštejna a mnohých iných, čo sa pre zisk a svetskú slávu odtrhli od Krista.
Albrecht Ján bol však tvrdohlavý. Nedal sa prehovoriť. Presadil svoje a precestoval celé Taliansko od Benátok až po Neapol očarený jeho slnkom a umením, najmä architektúrou šľachtických palácov, no ľahostajný voči katolíckym chrámom aj voči žeravým pohľadom, pred ktorými ho Budovec pri odchode vystríhal.
Na ceste do Talianska zastavil sa totiž Smiřický u hessenského landgrófa, kde sa znovu stretol s Emíliou Eliškou, dcérou Filipa Ľudovíta, vojvodu Hanavského. Oheň roznietený v Heidelbergu vzbĺkol tu s novou silou.
Krátko po návrate z Talianska Albrecht Ján Smiřický verejne oznámil svoje zasnúbenie s Emíliou Eliškou Hanavskou a Peter Lotíchlus oslávil túto udalosť dlhou latinskou básňou, za ktorú ho štedro odmenili. Budovcova myseľ znepokojená Smiřického cestou do Talianska sa opäť utíšila a zveselila, keď si uvedomil, že syn jeho najlepšieho priateľa a najbohatší veľmož v Čechách je zasnúbením spojený s vplyvnou ríšskou rodinou pravej viery, navyše spriaznenou s niekoľkými vladárskymi rodmi.
Pán Budovec sa tešil aj neskôr, keď sa čoraz častejšie presviedčal, ako mladý Smiřický horlivo chráni záujmy utrakvistov a priam sa stavia na čelo tých, čo už nechceli ďalej ustupovať jezuitom a ich odchovancom – Zdenkovi Popelovi z Lobkovíc, Jaroslavovi Bořitovi z Martiníc, Viliamovi Slavatovi z Chlumu – ba naopak, veľmi rozhodne sa usilovali zastaviť pápeženskú rozpínavosť a patrične zúčtovať so všetkými narúšateľmi Rudolfovho Majestátu a Porovnania, čo zabezpečovali slobodu Českej konfesie.
V rozhovoroch s Albrechtom Jánom starý Budovec často spomínal, ako páni rytieri, čo prijímali telo a krv Pána pod obojakým spôsobom, neváhali sa pred deviatimi rokmi chopiť zbrane, aby od cisára Rudolfa II. vymohli Majestát ako záštitu svojej viery. Vtedy, keď sa oba náboženské tábory pokonali, Budovec s ostatnými poprednými predstaviteľmi utrakvistov dúfal – a rád to priznával – že v budúcnosti bude v Čechách môcť každý vyznávať vlastné náboženstvo, či už Českú konfesiu alebo rímsku vieru. Ale mýlil sa. –
Nový kráľ Matiáš, čo nastúpil po svojom bratovi Rudolfovi, Majestát síce potvrdil a takisto aj jeho následník arciknieža Ferdinand Štajerský, ktorého ešte za Matiášovho života prijali za budúceho českého kráľa, no cirkevní hodnostári, jezuiti a ich šľachtickí odchovanci v kráľovských službách začali Majestát a Porovnanie nehanebne prekrúcať a narúšať.
Ustarostený Budovec skláňa hlavu a jeho pery skôr zašepkajú slová vrúcnej modlitby, než by vyslovili novú výzvu na boj ako vtedy, pred deviatimi rokmi. Ale mladý Smiřický drží hlavu vzpriamenú, hoci dobre vie, o čo ide.
Vari lepšie ako iní chápe, že poriadok v krajine je celkom vykoľajený a že musí prísť veľmi dôrazný zásah, aby sa všetko opäť prinavrátilo do riadneho stavu. Má sa ale nad tým trápiť, nariekať? Nie! Takýto stav môže iba vítať! Veď tu je jeho príležitosť.
Že v kráľovských mestách, kde prívržencov utrakvistov zbavujú vplyvu a inak utláčajú a sužujú, je nedobre? A že na ostatných cirkevných majetkoch, o ktorých pápeženci tvrdia, že sa na ne Majestát a Porovnanie nevzťahujú, je ešte horšie?
Možno Albrecht Ján počuje rád novinu, ako broumovský opát dal zatvoriť evanjelický kostol v Broumove a konšelov, ktorí proti tomu protestovali, uväznili ako rebelantov v Bielej veži na Pražskom hrade.
Na arcibiskupovom panstve sa však neuspokojili iba tým, že zatvárali evanjelikom kostoly, ale ich chrám v Hroboch dokonca zrúcali a zrovnali so zemou.
Nie, ďalej sa už podobné utláčanie a výsmech nedali znášať. Tým si bol istý nielen Albrecht Ján zo Smiříc, ale aj ostatní páni a rytieri, čo sa hlásili k Českej konfesii. Bolo sa treba rozhodnúť, a v hlave mladého pána na Kostelci vírili horúčkovité vidiny.
V niektorých chvíľach sa mu zdalo, že jeho sen sa čoskoro naplní. Stačí iba vztiahnuť ruku, trúfnuť si… A nevdojak bol vďačný za to, čoho sa dopúšťali jezuiti a Smečanský, broumovský opát, aj arcibiskup. Ďakoval im za príležitosť a – keď sa jeho myšlienky utíšili – rozvážne pripravoval s priateľmi budúce činy.
Ako v záchvatoch horúčky prežíva Albrecht Ján dni plné napätia, keď tridsať pánov defenzorov, ktorým podľa Majestátu zverili obranu viery, zvolalo na marec roku 1618 do Prahy zjazd stavov, čo sa hlásili k Českej konfesii.
Páni, rytieri, mešťania, zhromaždení v sálach univerzity, rozhodli sa skoncovať s trpným odporom a pristúpiť k činom. Poslali najostrejšie protesty cisárovi a kráľovi Matiášovi do Viedne, ba dokonca aj jeho pražským miestodržiteľom. Páni defenzori horko vyčítali ubližovanie, ktoré denne evanjelici musia znášať v kráľovských mestách, no najmä na cirkevných majetkoch, a obvinili miestodržiteľov, že nielen trpia, ale schvaľujú a podporujú všetko, čo sa koná proti Majestátu.
To sa odohralo v marci. Na dvadsiaty prvý deň mesiaca mája roku Pána 1618 zvolali do Prahy znovu zjazd stavov, čo vyznávali Českú konfesiu, aby rokoval o očakávanej cisárovej odpovedi na všetky sťažnosti proti náboženskému útlaku.
S tisícmi ostatných, no tisíckrát vzrušenejší, čaká na cisárovu odpoveď z Viedne aj Albrecht.
Prišla.
Bol to list oťažený hrozbami a májový zjazd stavom čo najprísnejšie zakazoval.
Hrozby? Tým lepšie! Aspoň je rozhodnutie bližšie. Len či…
Nie. Obavy Albrechta Smiřického boli daromné. Stavy sa cisárových hrozieb nezľakli.
Zjazd sa zišiel napriek jeho vôli. Je pred búrkou. Cisárove hrozby visia vo vzduchu ako ťažké mračná, čo prinášajú blesky, ľadovec a víchricu, a navyše ich podporili predošlé krivdy.
Už dva dni zasadá zjazd v staroslávnom Karolíne. Všetci už pochopili, že celá záležitosť je vážna a Že sa nevyhnú zrážke. Smiřický sa ubezpečuje, že nemožno ustúpiť. Dúfajúc v božiu pomoc, spievajú zhromaždení žalmy, sľubujú si navzájom pevnosť, miestodržiteľom na Hrad oznámia, že sa ta všetci dostavia zrána 23. mája, aby sa vyslovili k panovníkovmu nemilostivému listu a vypočuli si, čo na to povedia páni miestodržitelia.
Kedy z týchto mračien udrie blesk?
V predvečer 23. mája sa poprední páni Českej konfesie zišli na tajnú poradu, na ktorú ich povolal do svojho malostranského paláca pod Hradom oproti kostolu sv. Mikuláša Albrecht Ján zo Smiříc.
Na schôdzku pozval len tých najspoľahlivejších: nábožného Budovca, ktorého všeobecne pokladajú za hlavu evanjelických stavov, bojovného grófa Thurna, čo sa túži pomstiť Martinicovi, lebo ho pripravil o karlštejnské kastelánstvo, pána Václava Viliama z Roupova, ktorého si vážili pre jeho múdrosť, Colonnu z Felsu, uzavretého, ale dôsledného a spoľahlivého, Oldřicha Vchynského, čo sa odlišoval od Colonnu horúcou hlavou, no tým bol užitočnejší, ak išlo o činy. Nechýbali tu ani dvaja bratia Říčanovci, ktorí sa okrem zámožnosti a dobrých vedomostí v právach nijako osobitne nevyznačovali. V každom spolku sú však potrební aj ľudia, ako bratia z Říčan – sami síce nevedú, ale vykonajú zverené úlohy.
Nepozvali však grófa Ondreja Šlika ani Viliama z Lobkovíc, hoci sa obaja rátali k vodcom evanjelickej viery, a to k tým najhorlivejším. No nedalo sa na nich spoľahnúť, že budú mlčať. Nevedeli v sebe dlho nič udržať, kým záležitosti, o ktorých sa chystal hovoriť hostiteľ, mali sa zachovať v hlbokej tajnosti až do chvíle, keď budú vykonané. Takto chladnokrvne rozhodol Albrecht Ján, aj keď mu hlava priam horela.
Páni vstali s príjemne naplnenými žalúdkami od večere pred poradou. Smiřický sa opäť preukázal ako dobrý hostiteľ. Jeho kuchár sa rozumel do pečenia aj vyprážania a vedel, ako koreniť omáčky a spájať chute, aby ulahodili jazyku. S pôžitkom sa jedlá zapíjali vínom a Smiřického pivniciam sa hádam vyrovnali iba pivnice Vchynských.
Bolo teda po večeri, páni vstali od tabule a z veľkej jedálenskej sály slávnostne ožiarenej množstvom voskovíc v nádherných lustroch kráčali cez galériu zdobenú portrétmi zosnulých Smiřickovcov do menšej svetlice v rohovej veži. Tam ich čaká ďalšie víno v bucľatých kanviciach a sladkosti z kuchyne a z pivnice, lebo sa tu bude konať tajná porada za zamknutými dverami.
„Tak synček sa ti má k svetu,“ opakuje už po niekoľkýkrát staručký Václav Budovec z Budova, ktorý sa ocitol vedľa Colonnu z Felsu. Spod vysokého klenutého čela ovenčeného riedkymi bielymi kučerami hľadia veľké dobrácke oči. Budovec spomína na nedávne slávne krstiny Colonnovho syna, na ktorých sa zhromaždila všetka popredná evanjelická šľachta, akoby chcela pri tejto príležitosti vystaviť na obdiv svoju moc, bohatstvo a silu.
Za Budovcom a chudým Colonnom hlaholí velišský sused Smiřického Jindřich Mates z Thurnu, s dlhým Oldřichom Vchynským: „Milý Oldřich, ten jastrab, čo si mi ho poslal, nie je v poriadku.“
„A čo mu je?“ čuduje sa Vchynský.
„Naozaj nie je v poriadku,“ duní Thurn. „Je nábožný a navyše pápeženec, takže v pôstne dni odmieta mäso. Keď mu vypustím holuba, nechce ho zahrdúsiť, ani zožrať, nuž si to neviem inakšie vyložiť, ibaže čaká na pápežské odpustky!“
Thurn dopovedal a vypukol v lomozný smiech. Aj Oldřich Vchynský sa smial, ale trocha kyslo, lebo sa jeho jastrab dal zahanbiť. Za nimi sa ticho chichotal Thurnovmu vtipu Václav Viliam z Roupova; stúpajúci tíško ako kocúr.
Posledný kráča hostiteľ mladý Smiřický s oboma bratmi z Říčan Pavlom a Jánom. Obaja ho prevyšujú o hlavu a štíhly Albrecht Ján sa medzi ich širokoplecími udatnými postavami stráca. Rozprávajú sa o koňoch.
„Dosiaľ som nevidel takého divého koňa,“ hromží Pavol z Říčan. „Len čo si na neho sadneš, vzpína sa na zadné nohy, a keď vystrelíš z pušky, môžeš sa rozlúčiť so sedlom.“
Pavol si zhaní divého koňa a Ján hneď vychvaľuje svojho inochodníka. A čo si myslí Smiřický, sú vytrvalejšie hnedáky, alebo ryšiaky?
Zasadnú si v poradnej svetlici za ťažký vyrezávaný stôl a chopia sa pohárov. Veď neškodí, ak sa im hlavy trocha rozpália, myslí si Albrecht Ján. Hovor šumí ďalej;
„Keď ho ten diviak prevalil, roztrhol mu ruku od pleca až po lakeť, nuž ju mesiac nosil na šatke. Mal šťastie, že mu nerozpáral brucho.“
„Také poľovnícke psy nenájdeš. Z budúcich mladých ti pošlem dve šteniatka. Až ich vyskúšaš, nevymeníš ich za iné.“
„Pozrime, už mu aj zúbky rastú…“
„… z chrenu a černobyle a priložíš na prsia…“
„… vravel, že mu ten pivovar vynáša päťsto kôp grošov…“ Páni sa živo zhovárajú o poľovačkách a o koňoch, o chorobách a o hospodárstve i o rodinných udalostiach, až sa pán z Budova, ktorý už vzhľadom na svoj vek je hlavou tohto zhromaždenia, zvolaného Smiřickým po dohode s Thurnom, ozve rozvážnym stareckým hlasom: „Nuž, milí páni, teraz zasa o vážnejších veciach. Zaiste by sa nám veselo besedovalo u takého starostlivého hostiteľa, ako je náš Albrecht, ale čas nečaká a zišli sme sa predsa, aby sme sa pred zajtrajším dňom ešte o mnohom poradili.“
Na tieto slová sa páni trocha utíšili. Aj sami boli zvedaví na tú poradu. Prišli sem odhodlaní konať, s mnohými nápadmi, len nevedeli, ako začať, a čo má Thurn, ktorý to podistým dával dokopy, vlastne za lubom.
Len čo utíchli, Colonna z Felsu pozrel bystrým pohľadom spod hustého obočia na svojich priateľov a využil príležitosť, aby podal správu, čo sa deje v pápeženskom tábore. „Iste to nie je bezvýznamné,“ vravel zvoľna a dôrazne, „ak kutnohorský mincmajster Vřesovec hovorí, že budú hlavy lietať. Z defenzorov vraj budú niekoľkí, čo svoje prázdne kotrby,“ vtedy sa páni zlostne usmiali, „neponesú domov!“
„Ten táraj,“ hodil rukou Vchynský.
„A koho mal na mysli?“ spýtal sa Václav Viliam z Roupova, sám z hlavných defenzorov, ktorý vždy rád poznal podrobnosti.
„Neviem,“ odvetil Colonna z Felsu, „no vraveli mi, že najväčšmi nenávidia Šlika a Viliama z Lobkovíc,“ menoval najskôr tých, čo neboli pozvaní. „Samozrejme, okrem Thurna,“ dodával vzápätí a gróf sa spokojne usmial, že bol takto poctený pápeženskou nenávisťou. „A tiež Koziu briadku,“ obrátil sa pán z Felsu na Budovca, ktorého takto prezývali. Aj bielovlasý Václav Budovec z Budova odpovedal dobráckym úsmevom, hneď mu však ušľachtilá tvár, pripomínajúca apoštola, zvážnela.
„Nuž, nás takým vyhrážaním už nezastraší,“ ozval sa odhodlane. Ak bude treba, zloží za vieru hlavu a nebude sám, myslel si.
Chvíľu všetci mlčali.
Potom sa ktosi ohlásil, akoby nadväzoval na to, čo počul o Vřesovcovi. „Povráva sa, že nás evanjelikov trpia v Čechách iba nasilu ako ľahké ženy.“
Nik sa však nezasmial;
„Priatelia, radšej raďte, čo urobíme zajtra na Hrade,“ dôležito sa ozval Václav Viliam z Roupova, lebo – ako sa zdalo – trocha ho mrzelo, že ho Colonna z Felsu v slovách mincmajstra nespomenul medzi vodcami utrakvistov.
„To závisí od toho, akú odpoveď dostaneme,“ uvažoval Pavol Litvín z Říčan. Vyznal sa dobre v zemskom práve a právna stránka sporu najväčšmi vábila tohto plecnatého muža, ktorý dával prednosť úvahám pred nerozvážnym konaním.
„Odpoveď poznáme už vopred,“ zamiešal sa do reči Vchynský. Víno ho už riadne podgurážilo a ryšavý prameň vlasov mu padal na čelo zarosené drobnými ligotavými kvapkami potu.
„Ja by som na Hrad vôbec nešiel,“ vyhlásil mladší brat z Říčan Ján. „Stavím sa, že nám snujú nejakú lesť. Ak ta pôjdeme, chytíme sa do pasce. Čo ak pripravili Bartolomejskú noc? Počuli ste, čo povedal Vřesovec. A ja viem, čo hovoria jezuiti.“
Na Říčanove slová ozvali sa hlasy odporu aj súhlasu, preto ich musel Budovec vyrovnaným tónom tíšiť.
Hneď po jeho upokojujúcich slovách sa rázne ohlásil Thurn. „Možno chystali nejakú zradu,“ prehovoril skúsený bojovník, „no už sa jej nemusíme obávať.“ Daromný strach! Thurn aj ostatní vedeli predsa viac než Ján z Říčan, ktorý sa vrátil iba podvečer z Prahy, a preto nepoznal najnovšie správy. Sám Thurn sa spočiatku takisto strachoval, ale patrične sa zabezpečili, preto mohol sebavedome namietnuť mladšiemu Říčanoii: „To by sa im nevydarilo, keď pôjdeme zajtra na Hrad ozbrojení a s čeľaďou.“
„Je to naozaj dohodnuté?“ čudoval sa Ján z Říčan prekvapený touto novinou.
„Pravdaže,“ ubezpečovali ho. „Budeme v zbrani, ako keď sme si vymáhali Majestát.“
Říčan ešte krútil hlavou, no vyzeral upokojeným „Vieš, čo povedal najvyšší kastelán Šlikovi, keď s ním vyjednával, aby nás pustil na Hrad so zbraňou?“ spýtal sa ryšavý Vchynský a nečakajúc na odpoveď, hneď oznamoval: „Pán Adam zo Šternberka vravel: Bojíte sa, že vás zaskočíme? Vari si len nemyslíte, že by sme chceli zajať grófa z Thurnu, nášho najmilšieho ujca a švagríka? Bože uchovaj!“
Tentokrát sa všetci zasa rozosmiali. Iba Smiřický, ktorý sa dosiaľ nezamiešal do rozhovoru, ohlásil sa nečakane vážne: „Veď až sa do toho pustíme, nebudeme poznať ani strýkov, ani švagríkov a možno, že ani brat brata a otec syna nepozná.“
Václav Budovec uprel veľké hlboko zasadené oči pod klenutým čelom na Albrechta. Ten mládenec má pravdu! Znovu ho obdivoval, ako aj napriek svojej mladosti jasne vidí. Mladý vekom, zrelý umom, opakoval si v duchu.
„Čo teda urobíme?“ spýtal sa znovu Václav Viliam z Roupova a hneď začal preberať zložité úvahy, poťahujúc sa z času na čas trhaným pohybom za pekne pristrihnutú gaštanovú briadku. Vyjadrili sa Budovec, Colonna z Felsu, Pavol z Říčan. Každý mal inakší názor. Ozval sa opäť Smiřický: „Milí páni a priatelia, som z vás najmladší a bojím sa, že nemám toľko skúseností ako vy.“ Pritom pozeral na Budovcove šediny a postriebrenú hlavu Thurnovu. „No aj tak sa chcem spýtať priamo a otvorene: Vari sa vám zažiadalo ďalej pokračovať v námietkach a protestoch, v replikách a suplikách, keď našich ľudí zatiaľ zatvárajú do Bielej veže, lebo sa bránia žalárovaniu a rúcaniu kostolov, teraz, keď už hovoríme o stínaní hláv a rozhoduje sa, čie hlavy budú padať?“
Všetci pochopili. Vedeli, že broumovskí evanjelici sedia v Bielej veži, kde čakajú na trest za to, že protestovali proti zatvoreniu svojho kostola. A oni by sa mali ešte radiť, jednať, dohovárať s miestodržiteľmi, čo sa im celkom otvorene vysmievajú, a vymieňať si listy s cisárom, ktorý už sľúbil jezuitom, že o niekoľko rokov vymiznú z jeho miest nekatolíci? Toto sa spýtal Smiřický a všetci mu dali za pravdu, keď vysvetlil, že ak sa dajú utláčať v náboženských záležitostiach, odváži sa im kráľ siahnuť aj na iné práva a výsady, ako to potvrdzujú mnohé príklady z dejín. Tým skôr súhlasili, keď vzrušene doložil: „Nie, čas jednačiek sa už pominul, naše ústupky sa skončili. Nech každý vidí, že nechceme viac byť nákovou, lež kladivom. Musíme prehovoriť činmi. My, alebo oni. Inej voľby tu niet. A keďže nemôžeme ustúpiť, mali by sme zajtra na Hrade konať takisto ako Cortéz, keď dal spáliť svoje lode, aby odstránil poslednú možnosť ústupu.“
Quemar las naves! Tak mu to vravieval v Londýne Vernon, ktorý síce tiež nemal v láske katolíckych Španielov, no obdivoval ich bojovnosť.
Dohovoril s rozpálenou tvárou, trocha zadychčaný. Oči mu horeli a i jemu, podobne ako Vchynskému, vystúpili na čele kvapôčky potu.
Využiť príležitosť, trúfnuť si! To bola jeho utkvelá myšlienka, Odpil z pohára, aby stlmil kašeľ, čo sa mu dral z hrdla.
Jeho slová mocne zapôsobili. Budovec bol spokojný. Václav Viliam z Roupova tomu mládenčekovi závidel, že na seba upútal všeobecnú pozornosť. Colonna a Vchynský oceňovali jeho rozhodnosť, Říčanovcom sa jednako videl len trocha vzrušený, no museli s ním súhlasiť. Správne upozornil, že nejde len o náboženské práva. Kým sa však niekto z nich odhodlal prehovoriť, zahlaholil Thurn, preto sa všetky pohľady znovu obrátili na starého bojovníka, ktorý tu sedel pohodlne vystretý vo svojom obnosenom vojenskom odeve, čo si obliekal vždy a pri každej príležitosti.
Thurn prudko hodil hlavou a roztiahol ruky s mocným výkrikom: „Albrecht má pravdu. Netreba sa nám jednať, ale konať. Konať tak, aby sa im raz navždy odnechcelo zahrávať sa s nami a brať nám, čo je naše. Teraz už naozaj ide o všetko.“ A keďže naňho všetci páni zvedavo upierali pohľady, prešiel si rukou popod hrdlo skryté pod bujnou bradou a významne pritom zažmurkal.
„Súhlasím,“ ozval sa triezvo Colonna z Felsu. Jeho hlava s výraznými črtami tváre vyzerala v tej chvíli ako z kameňa.
Aj Budovec súhlasil a to zavážilo najväčšmi.
„Rozhodli sme,“ ozval sa pomaly kazateľským tónom, ktorý často používal, „že ak nebude odpoveď priaznivá, mali by postaviť miestodržiteľov pred súd, aby sa zodpovedali z ťažkých previnení proti zemskému zriadeniu, predpisom a právu.“
„Pred rýchly súd,“ poznamenal ktosi.
„Sudcami budeme zajtra my!“ opäť povedal veliteľsky Thurn.
„Najradšej by som ich pristúpil ako hadov!“ rozčúlil sa Oldřich Vchynský, a kto ho poznal, vedel, že nemá ďaleko od slov k činom. Ryšavá kučera mu jednostaj padala do čela a v pehavej tvári divo iskrili oči.
„Tak veru,“ riekol gróf Thurn a jeho príjemná, podmaňujúca tvár bola rovnako rumenná od vína a vzrušenia. „Mŕtvy pes nebreše, a myslím si, že by sa môj kord veľmi rád zoznámil s vnútornosťami Smečanského!“
Chudý Colonna aj Vchynský sa zasmiali. Akože by Thurn neštval na Bořitu Martinica Smečanského, keď ho pripravil o výnosný karlštejnský úrad!
Zatiaľ bratia z Říčan namietali jeden cez druhého, že sú síce tiež za kategorickú odpoveď, ale že aj medzi miestodržiteľmi sa predsa nájdu statoční ľudia, čo to nemyslia zle, aj keď sú rímskej viery. Ak majú pristúpiť na rýchly súd, treba to dobre uvážiť…
Vecne, no netrpezlivo sa ohlásil Smiřický: „Ktože hovorí o všetkých miestodržiteľoch? Ak chceme súdiť na mieste, bude sa to týkať iba hlavných vinníkov!“
„Pravda, samozrejme,“ súhlasia.
„Predovšetkým Martinica,“ hlási sa o svoje právo Thurn.
„… Slavatovcov!“ dodáva Vchynský.
„…a Michnovcov!“ ohlasuje sa Colonna.
Nezabudli ani na toho prekliateho pisára, zlého a nešľachetného človeka, čo im bol všetkým soľou v očiach. No, žiaľ, Popel z Lobkovíc je vo Viedni. Ale tých troch už odsúdili.
„Nie, to sa mi nevidí správne, zaklať ich na mieste ako dobytok,“ nesúhlasí ešte stále Pavol z Říčan. „To nie je predsa súboj, lež súd a rozsudok…“
Ale ostatní už o inom nerozprávajú len ako ich zabiť. Nech pocítia na vlastnej koži, čo chystali im! Netrpezlivý Smiřický skáče do reči Říčanovi ostrým tenkým hlasom: „Keď sa vám nepáči kord, ktorým sa podobné záležitosti vybavujú vo Francúzsku, prečo to neurobiť podľa starej českej obyčaje? Podliakov von oknom! Šup!“
„Tento príklad nám dali husiti,“ mrmle si popod fúzy Budovec. „Ak chceme, aby povstal do boja celý národ, potom by sme naozaj mali začať tým istým znamením. Tak ako čítame v Písme, že zvrhli Jezabel…“
„Vskutku, máte pravdu,“ tvrdo súhlasí Colonna z Felsu. „Naučíme ich lietať dolu hlavou z obloka.“
„Aj ja by som sa prikláňal k defenestrácii,“ uvažuje Ján z Říčan. „Nebolo by vhodné pošpiniť krvou český úrad.“ Pavol iba pokrčí plecami a tak sa pripája k väčšine, hoci nie je ešte celkom presvedčený. Po právnej stránke…
„Nezáleží mi na tom, ako sa to skončí,“ rozmýšľa Vchynský už trocha miernejšie. „Len keď si vykrútia krky!“ Ale Thurnovi sa to celkom nepozdávalo: „Radšej by som ich videl prebodnutých. Je to bez zbytočných okolkov a istejšie.“
„Veď poletia z obloka najmenej tridsať lakťov,“ poznamenal ktosi.
Keď Václav Viliam z Roupova zistil, že väčšina je za defenestráciu, tiež sa pre ňu vyslovil, hladkajúc si gaštanovú briadku.
Len Budovec ešte uvažoval. Keď už všetci prehovorili, obracali sa spýtavo naňho. Sedel tu vážne, takmer smutný, zamyslená tvár vrúbená belostnými kučerami, hlboké oči prezrádzajú nepokoj zo zodpovedného rozhodovania. Nevedel vzbĺknuť ako táto mlaď, chýbala mu zápalistosť Smiřického, Vchynského, ba aj vojačiska Thurna, ktorý bol vždy za boj a krv. O to ťažšie mu bolo rozhodnúť sa chladnokrvne tam, kde u iných rozhodoval cit a blčala pomstychtivosť.
„Verte mi, radšej by som položil vlastnú hlavu, ako zahubil cudzí život,“ prehovoril clivo. „Nejde tu však len o mňa, ide o našu svätú vieru. Ako to povedal apoštol Pavol ku Galatským? Nemýľte sa, Boh nedovolí zo seba žarty a smiech činiti. My tiež nesmieme dopustiť, aby im bola naša viera na smiech. Ak sme teda rozvážne usúdili, že sa nedá cúvnuť, pripájam sa k vám. Áno, priatelia, súhlasím, že zlé, bezbožné a nemravné skutky Bořitu z Martiníc a Slavatu z Chlumu aj zlovestného Michnu patria pred súd. Súdiť budeme zajtra my. Ak je to vôľa Pánova, nech sa tak stane. Čo sa však týka rozsudku, nech sa vykoná na mieste. Áno… husiti nám dali príklad… aj princeznú Jezabel, týrajúcu ľud izraelský, zvrhli z okna.“
Budovec znovu zopakoval príklad z dejín aj z biblie, aby presvedčil vlastnú vieru i svedomie.
„Súhlasíte teda všetci?“ spýtal sa Smiřický. Jeho otázka po vážnych Budovcových slovách plných neistoty a ťažkého váhania zaznela takmer radostne, akoby dosiahol víťazstvo. A v Albrechtovi Jánovi Smiřickom naozaj zajasala tá utkvelá myšlienka: Využiť príležitosť, trúfnuť si!
„Súhlasíme,“ ozvalo sa zborovo. Nie zajtra, lež teraz, tu v paláci Smiřických, konal sa súd, čo vyniesol rozsudok smrti nad miestodržiteľmi Slavatom a Martinicom.
Je rozhodnuté.
Po vzrušených slovách nastáva ticho.
Budovec sedí s nachýlenou hlavou, akoby sa modlil. Thurn sa už upokojil a jeho statočná tvár nadobúda opäť ušľachtilé črty, trocha prekvapujúce na tomto tvrdom vojakovi. Tváre oboch bratov z Říčan prezrádzajú, že rozmýšľajú, že si ešte raz všetko zrovnávajú v hlave. Vchynský sedí s dlhými nohami vystretými pred seba, popíja a s ním pije aj Colonna, opäť meravý ako z kameňa.
A obďaleč od týchto zrelých mužov stojí mládenček pochudnutej temnej tváre ovenčenej plavými kaderami a blčí požiarom, ktorým spálil Cortéz svoje loďstvo.
Je rozhodnuté. Ticho.
Potom sa dvíha Thurn.
„Áno, musíme konať. A keby sa dakto sprotivil, nech sa aj jemu ujde rovnakou mierou.“ Po krátkej zámlke dodáva: „Treba si všetko nechať múdro pre seba, aby sme vtáčikov nevyplašili.“ Vie, kedy treba byť opatrný.
Mladší z Říčanovcov ihneď úprimne ubezpečuje: „Ostane to v tajnosti, akoby ste hovorili ku skale.“
Ale pán z Roupova sa nazdáva, že by bolo vhodné oboznámiť s rozhodnutím aspoň grófa Šlika a hádam aj Viliama z Lobkovíc, Uvažuje, že by sa im takto podistým zavďačil. Veď by sa mohli uraziť, že ich nepozvali. A vždy býva lepšie, ak sa o zodpovednosť delia viacerí.
„No iba tak, že sa to nedostane ďalej,“ zdôrazňuje Thurn varovne a mysli na to, že Lobkovic má príbuzných aj medzi katolíkmi.
„A zaviažme sa prísahou, že to, na čom sme sa dohovorili, nezradíme a do poslednej litery splníme,“ vyzval ich najmladší zo všetkých Albrecht Smiřický.
„Tak nám pánboh pomáhaj,“ potvrdil najstarší Václav Budovec.
Všetci páni zdvihli prsty, aby prisahali.
Keď Albrecht Smiřický vyprevádzal so svietnikom v ruke hostí cez galériu, podíval sa na rad svojich predkov s akýmsi tichým uspokojením. Na zachmúreného rytiera Jána Smiřického pozrel takmer priateľským pohľadom. Veď aj jemu, Albrechtovi, ide v sprisahaní o hlavu. Vedel to dobre a nič si nezakrýval. No necítil strach. Veď išlo iba o jedno, využiť príležitosť a trúfnuť si. A on si trúfol.
„Neviem sa dočkať zajtrajšieho dňa,“ riekol Budovcovi, kráčajúcemu tesne pri svetle, aby spevnel vo svojom rozhodnutí. Nábožný a rozvážny Budovec predsa tiež so všetkým súhlasil. Čakal od neho povzbudenie.
Ale starec len smutne pokýval bielou hlavou, „Iba sám milý boh vie, čo nám prinesie zajtrajšok.“ A dodal takmer pochmúrne: „Bože, daj, aby sa zajtrajšok nestal začiatkom našich nových útrap a nešťastia.“
Pred nimi sa ozval hlučný Thurnov smiech, ktorý Albrecht Smiřický prijal s úľavou ako odpoveď namiesto výstražných Budovcových slov.
KAPITOLA VIII
Pražská defenestrácia
Bolo ľúbezné jarné ráno – dvadsiateho tretieho dňa mesiaca mája 1618.
Pri okne kancelárie miestodržiteľov na Pražskom hrade stál pán Jaroslav Bořita z Martiníc, nazývaný Smečanský, a hľadel dolu do hĺbky hradnej priekopy, kde kvitli kríky, zelenala sa pažiť a ozýval sa bujný spev vtáctva.
Úprimne povediac, tohto krásneho rána bol by radšej doma, na Smečne, so svojimi deťmi, ako sa má tu, v Prahe, hádať s tými kacírmi a buričmi. Z hĺbky priekopy preniesol sa jeho pohľad ďalej, k Prahe rozťatej striebornou stuhou Vltavy. Mútna špinavá rieka, ale za slnečného dňa vie klamať svojím leskom, ktorý mestu dodáva netušenú krásu. Martinic dobre poznal pohľad z okien Pražského hradu, no v tento rozžiarený jarný deň pozeral s novou úľubou na kamennú masu výstavného mesta, dobre ohradeného a ozdobeného palácmi a kostolmi, ktorých veže sa ježili proti oblohe blankytne belasej medzi našuchorenými oblakmi. Z červených, sivých aj celkom otmavených striech stúpal dohora ľahký dym a vytváral jemný opar ako dym kadidla.
Jaroslav Bořita z Martiníc sa díval na malebné mesto okrášlené toľkými vežami a stavbami a pohľad sa mu spokojne pristavil na jezuitskom kláštore. Potom si ako na prehliadke premeral katolícke kostoly a napokon nevoľky začal rátať, koľko ich, kacírskych, ešte je…
Nedorátal však – načo si zbytočne turbovať hlavu! Veď sa to čoskoro všetko skončí. Jeho majestát cisár konečne preukazuje ráznosť, hoci ešte nie je taká, akú by si želali. No len čo zasadne na Český trón jeho nástupca, nedávno ustanovený kráľ Ferdinand, zaraz sa všetko zmení, lebo ten sa viac nepoddá. Tak ako vedel potlačiť doma v štajersku kacírov, očistí aj v Čechách od tých roháčov rohatých najprv kráľovské majetky a mestá a potom sa pomaly poddá aj všetko ostatné. V Krumlove už začali a on sám na svojich majeroch dáva najlepší príklad, ako si počínať, aby sa tí zaťatí sedliaci presvedčili, ktorá viera je správna. Aj na karlštejnskom kastelánstve už sa bude prijímať pod jedným spôsobom. Len nech si tam dolu, v Prahe, tie kotrby snemujú, spievajú žalmy, nafukujú sa a vyhrážajú!
Zrak sa mu skĺzol dolu ku Karolínu, kde zasadal ten podarený kacírsky zjazd. Čo chcú? Poznajú cisárov zákaz. Ak sa nerozídu podobrotky, stihne ich trest, aj keby mali pre výstrahu padnúť hlavy – Thurnova, Budovcova, Šlikova, Smiřického… Prečo nie? Aspoň by sa to všetko chytro skončilo. Len nech si niečo začnú! Tým skôr budú pozbavení svojich privilégií a výsad.
No zatiaľ ešte treba byť trpezlivým. Až dnes prídu, budú ich musieť prijať, ale v podstate tu niet príčiny, prečo by ich neodbavili, tak ako to robievali doposiaľ. Pánov defenzorov, ako sa dozvedel, vraj beztak zákaz zjazdu celkom ohúril. Môžu, pravdaže, ak sa im páči, prísť so zbraňou a štrngať kordmi a dýkami, ale nový Majestát si viac nevynútia a starý Rudolfov, ktorý pápež predsa nikdy neuznal, už vytuchol. Nie, čas ústupkov je nenávratne preč.
Pán Bořita vdychuje svieži jarný vzduch. Tohto rána je akýsi pokojný. To preto, že vyznáva pevnú vieru. No nejde tu len o vieru. Ide aj o svetský poriadok. Je zjavné, že by kacíri chceli siahnuť na cirkevné majetky, rozdeliť si ich, aby boli ešte mocnejší a mohli vzdorovať cisárovi, pripraviť ho o moc a vládnuť zaňho.
Koho chce boh zahubiť, toho raní slepotou. Hriešna pýcha im omámila hlavy, ale pán Jaroslav Bořita z Martiníc, nazývaný podľa svojho imania Smečanský, vie dobre, že netreba dávať len bohu, čo je božie, ale aj cisárovi, čo je cisárovo. Jeho cisárska milosť je nám daná od boha a len z vôle cisárovej sa patrí prijímať imanie, úrady a vládu. Kto slúži cisárovi a bohu, nájde odmenu na zemi aj na nebi. Tak učí svätá cirkev. Pán Bořita ako dobrý veriaci vie, že odmenu dosiahne istejšie touto cestou, cestou verného služobníka cirkvi a svojho cisára a kráľa, nie ako rebel a kacír. Veď sa mu už dostalo uznania od panovníka, menovali ho karlštejnským kastelánom a ešte ho čakajú ďalšie odmeny a pocty. I preto sa musí v krajine obnoviť poriadok a poslušnosť, aj keby mali padať hlavy. Nadišiel čas vrátiť cisárovi, čo je cisárovo. Áno, čas ústupkov sa pominul, opakuje si karlštejnský kastelán. Treba raz navždy zúčtovať s tým večným českým rebelantstvom.
A znovu sa kĺže Martinicov pohľad trocha ďalej, k staromestskej radnici, čo vypína pred Týnom svoju mohutnú vežu. Tam na radnici sa už postará o poriadok kráľovský richtár – a ak si páni defenzori myslia, že sa daktorým horúcim hlavám podarí na radnici niečo na veci zmeniť, veľmi sa mýlia. Praha tentokrát nepôjde s buričskými stavmi. On a Slavata pamätali na všetko, nič ich neprekvapí.
Napokon ešte klesne pohľad pána Bořitu opäť dolu, pod okná, ku kvitnúcej priekope, a potom sa pomaly vráti do kancelárie, aby diktoval sekretárovi Filipovi Fabríciovi, čo škrípe v kúte pri stole perom.
O chvíľku vošiel pán tesť, najvyšší kastelán Adam zo Šternberka s maltézskym priorom Depoldom z Lobkovíc. Starí páni sa s Jaroslavom Bořitom srdečne pozdravili, prehovorili zopár slov, povypytovali sa, či sú nejaké novosti, no hneď nechali, aby si vybavil záležitosti s Fabríciom, a zastali si teraz oni k oknu, aby videli, ako páni predstavitelia evanjelického stavu pôjdu cez most na Hrad.
Vo chvíli, keď zvolali „Už idú!“, vstúpil najvyšší sudca Viliam Slavata z Chlumu, udychčaný, spotený, s bucľatou tvárou rozpálenou až do fialova.
Páni ihneď odstúpili od okna k nemu, aj zdvorilý Martinic prerušil diktovanie a súcitne sa vypytoval Slavatu, ako sa mu vodí a ako mu slúži zdravie.
Dýchavičný Slavata, lapajúc dych, si odkladá klobúk zdobený zlatou sponou s diamantom a stiera si pot z čela. Odpovedá rozčúlene, že bude naozaj rád, až sa to už všetko skončí a bude si môcť v Hradci do chuti oddýchnuť a v pokoji hospodáriť.
A ja na Smečne, myslí si Jaroslav Boříta a znovu si spomína na ženu a deti. Odvezie ta aj tesťa, len čo sa to tu v Prahe dá trocha do poriadku.
„Často sa mi valí krv do hlavy, že ma až závrat chytá, najmä ak pozerám z výšky,“ vraví pán Slavata a odstupuje od okna, kde sa bol nadýchať čerstvého povetria.
Ostatní páni mu radia podľa herbára, čo by mal piť, z kúta kancelárie sa však chripľavo osmeľuje ozvať suchý sivý drobný sekretár Fabrícius, že vari najlepšie je – ak jeho milosť dovolí – pustiť žilou.
Viliam Slavata sa chmúri, nerád počuje o krvi. Len aby im nepustili žilou tamtí dolu! Má vážne obavy.
„Milí priatelia, mám zlé správy, riadne sa na nás chystajú,“ vraví a ustarostene vraští čelo.
Martinic nechce o ničom počuť. Iba hodí rukou. Ale maltézskeho priora sa hneď zmocní hrôza. „Veď hovorte, pán brat,“ pobáda ho. Aj Adam zo Štemberka pozorne načúva a chveje sa v zlej predtuche.
„Včera sa dlho do noci radili u Smiřického. Kozia briadka viedol poradu a dnes včasráno bol už Thurn u Šlika.“
„Na tom ešte nič nie je,“ poznamenáva Jaroslav Bořita a vykláňa sa z okna, aby lepšie videl na most. No jednako je trocha vzrušený, keď počuje hovoriť Slavatu, že evanjelici nechcú tentokrát ostať len pri slovách, ale vyhrážajú sa činmi, a preto by urobili chybu, keby im povolili vstúpiť so zbraňou a s ozbrojenou čeľaďou…
Ustrašený prior narieka: „Teraz už rozumiem, prečo sa ostatní vyhovorili a nie sú tu s nami.“
„Prečo neprišiel Adam z Valdštejna?“ pripomína najvyšší kastelán.
„Ten je naozaj chorý, trápi ho lámka, bol som ho navštíviť,“ bráni najvyššieho hofmajstra prior. „Ale zato Michna, ako sa mi vidí, mal dobrý ňuch, zavetril. Nie, nie, voľajako sa mi tu nepáči,“ krúti hlavou.
„Dačo visí vo vzduchu,“ potvrdzuje Viliam Slavata z Chlumu a pristupuje s ostatnými pánmi k oknu, z ktorého vyzerá Martinic.
„Veľmi sa nevykláňaj, Jaroslav,“ napomína Adam zo Šternberka svojho zaťa, ktorý však vzápätí upokojuje tesťa. „Nebojte sa, nie som dieťa, aby som vypadol.“
„Veď sa nebojím, ale aj my chceme vidieť.“ A všetci pozerajú na Karlov most, kde sa ako mravce hmýri sprievod evanjelických vodcov, šľachtici zväčša na koňoch, každý s jedným, dvoma alebo viacerými ozbrojenými paholkami. Muškety a halapartne sa čochvíľa zalesknú v ostrom slnečnom jase. Vyzerá to, že tiahnu do vojny, nie na snem.
„Nič dobré nečakám,“ opakuje Slavata a stíska zlatý krížik, čo má zavesený na krku. Prior sa trasie, Adam zo Šternberka sa mračí. Martinic rozmýšľa, ako by mu bolo dobre na Smečne. Zdola, z priekopy, sa ozýva jar švitorením vtáctva v rozkvitnutých kríkoch.
Za nimi na pokyn tichého sekretára odťahujú sluhovia stôl a stoličky k stenám, aby bolo nadostač miesta pre pánov evanjelikov, až prídu so svojou odpoveďou.
Dolu na moste zvonia o dlažbu podkovy, ozývajú sa ťažké kroky mušketierov, rinčí zbroj.
Smiřický jazdí na čele prvej skupiny pánov a pozerá na Hrad, hľadá okno, z ktorého vykonajú defenestráciu. Za ním dobieha mohutný Viliam z Lobkovíc, ktorého včera nepozvali, Oldřicha Vchynského, ktorý mu rázne vraví: „Dnes, pán brat, počuješ a uzrieš neslýchané veci. Ver mi, že ani tvoji predkovia jakživ také nevideli a istotne to nebude »rimanom« nijako po chuti!“
Vchynský zasvieti zubami, tak ho rozosmial údiv Lobkovica, ktorý na neho nechápavo civí.
„Nuž čo, Viliam, aj ty nám pomôžeš vyhadzovať z okna?“ volá na užasnutého Lobkovica Colonna z Felsu.
Lobkovíc s ústami dokorán sa neprestáva čudovať.
Colonna, inokedy skôr utiahnutý, smeje sa bujne ako divý Vchynský. „Dnes, Viliam, tu pôjde do tuhého, miestodržitelia Bořita a Slavata poletia zo svojej kancelárie – lenže von oknom, do priekopy, rozumieš?“
„Vari si nemyslíš, že idem na Hrad v zbroji pre zábavku,“ rehoce sa ryšavý Oldřich z Vchyníc.
„Teda defenestrácia?“ počuje Smiřický pýtať sa ťarbavého Lobkovica, ktorý sa nevie vynačudovať. „A kde ste sa na tom uzniesli?“
Albrecht už odpoveď nezačul, no keď vychádzajú z Mosteckej ulice na Malostranské námestie, vidno pod Hradom priečelie paláca Smiřickovcov. Albrecht však vidí len to osudné okno, práve nad strechou svojho paláca.
Tiež mohli Vchynský a najmä Colonna ešte počkať, myslí si. Prečo práve on, vždy taký málovravný, rozpráva? Či to aj jemu udrelo do hlavy ako víno? uvažuje Albrecht Smiřický. Veď čím menej ľudí o tom vie, tým lepšie. Nuž, na výstrahu je už aj tak neskoro, utešuje sa. Ktovie či by tí namyslení jezuitskí odchovanci vôbec uverili, že na nich dačo chystáme.
Myšlienka na vykonanie rozsudku ho ďalej rozpaľuje. Horúčava mu prechádza celým telom, nevie sa dočkať, no aj tak musí ešte dlho krotiť svoju netrpezlivosť, počúvať dlhé rečnenie a výklady, také zbytočné, keď sa už na veci nedá nič zmeniť a o všetkom je rozhodnuté! On poznal výsledok a náhlil sa, aby ho čím skôr uskutočnili, namiesto tých zbytočných rečí by bol najradšej konal, lebo odkladať to bolo nezmyselné. Uvedomoval si však, že treba vyčkať, aby vec dozrela aj v ostatných, ktorí o nej nevedeli.
Keď napokon došli ta hore, na Hrad, cítil sa ako dieťa, keď pri stole musel tak často počúvať otcove opakované historky, čo ho neznesiteľne nudili, hoci možno zaujali tých, čo ich nepoznali, lebo nevedeli, ako sa skončia. On to vedel, a preto ho zožierala nedočkavosť, keď sa musel spolu s ostatnými zúčastniť na predohre v Zelenej sále, kde po modlitbe a vzývaní boha vypočuli si stavy, čo sa hlásili k Českej konfesii, odpoveď zostavenú pánmi defenzormi pre kráľovských miestodržiteľov. Dohodli sa, že im ju prečítajú z listiny, aby ten, čo ju za všetky tri stavy prednesie, niečo nevynechal, alebo nepridal.
Ako vo sne počuje Smiřický hlas, predčítajúci spis, ktorého obsah už tiež pozná, spis, čo priamou otázkou obviňuje miestodržiteľov, že na ich zásah panovník snem zakázal, hoci ich povinnosťou bolo nabádať skôr k pokoju ako k škriepkam a k ťažkým a nebezpečným opatreniam, vedúcim do záhuby zástupcov utrakvistov. Obviňuje ich, že by sa chceli z pomstychtivosti, hnevu a vražedných chúťok zmocniť niektorých vodcov evanjelikov, no zároveň dôrazne hovorí, že k tomu – bohdá – nedôjde, lebo stavy také niečo nedopustia, keďže svorne stoja všetci za jedným a jeden za všetkými…
„… a aby sa tak nestalo, o to sa chceme zo všetkých síl pričiniť, ochotní položiť za svoju vec aj životy.“
Tak sa končí odpoveď.
Naplnená snemová sála šumí živým súhlasom.
Áno, takúto odpoveď pokladajú všetci za správnu a spravodlivú. Odmietajú zákaz rokovať o svojich záležitostiach, ktorý im falošne predostierajú pod kráľovým menom. Je to ich sväté právo, povinnosť pred bohom aj pred ľuďmi. Iste by nebolo došlo k zákazu, keby sa nebola postavila medzi stranu utrakvistov a cisára Matiáša výbojná skupinka vedená kancelárom Popelom z Lobkovíc, najvyšším sudcom Slavatom a karlštejnským kastelánom Martinicom, prekliatym Smečanským. Chcú boj – nech ho teda majú. Stavy nepočúvnu zákaz, obhája si právo na svoju vieru.
Do tohto šumu nahnevaných snemovníkov v Zelenej sále pribehne staromestský mešťan Ján Kutnaur. Vzrušený, celý spotený bežal s niekoľkými druhmi priamo zo Staromestskej radnice, aby rozčúlene obvinil kráľovského richtára, že proti právu staromešťanom zabraňuje pripojiť sa k snemujúcim stavom. A v Novom Meste je to vraj takisto?
Kutnaurovo vystúpenie zapôsobilo nečakane, nebolo vopred pripravené a Smiřického vytrhlo z meravosti, kým celé stavovské zhromaždenie sa rozhýbalo.
„Za miestodržiteľmi! Za miestodržiteľmi!“ volajú. „Nech sa zodpovedajú! Dolu so Slavatom! Hanba Smečanskému! Preč s jezuitmi, preč!“
To už nie je modliace sa a rokujúce zhromaždenie pánov predstaviteľov stavov, ale rozvášnený dav, strhnutý do boja, aby sa bil za svoje práva a vynútil si ich, ak to bude treba – aj silou. Páni, rytieri, mešťania, stisnutí bez ohľadu na stavovskú príslušnosť do húfu, tlačia sa pri úzkom východe zo Zelenej sály, bežia pod mohutnou klenbou Vladislavského paláca s krikom, kývajú rozčúlene rukami a smerujú k českej kancelárii. Každý chce byť prvý pri tom, až obvinia miestodržiteľov zo zrady a úkladov.
Osudný okamih sa blíži.
Smiřický sa prediera k východu tvrdšie ako ostatní, tisne sa, uteká cez Vladislavskú sálu, rúti sa do kancelárie miestodržiteľov a pred očami sa mu zjaví známe okno, tá priepasť spravodlivého hnevu. Teraz hneď!
Nie, hodina ešte neudrela.
Vtrhli do kancelárie miestodržiteľov a zastali. Stretli sa s protivníkom zoči-voči a zvíťazila opäť rozvaha. Páni stavovia budú rokovať s ich milosťami pánmi miestodržiteľmi. Prišli sem, aby predložili svoju odpoveď, na ktorej sa riadne uzniesli, treba dodržať zvyklosti a formy. Smiřický, stisnutý zástupom, zviera zuby. Kedy konečne?
V pozadí siene stoja pred ním – Slavata, Martinic…
Zo skupiny vpredu, v ktorej sú Thurn, gróf Šlik, Václav Viliam z Roupova, Viliam z Lobkovíc, Pavol. Kaplíř zo Sulevíc a Oldřich Vchynský, nemotorne vystupuje mohutný Pavol z Říčan s mierne sklonenou šijou ako býk. Nezačína s odpoveďou, ale nadväzuje na Kutnaurovu sťažnosť a spytuje sa miestodržiteľov, čo má značiť ten poplach dolu v meste a kto vydal richtárom príkaz, aby takto mrzko zaobchádzali s mešťanmi.
Tu nastáva zmena oproti očakávanému poradiu. Urýchli sa tým sled udalostí? Okno je pootvorené, Smiřický stojí práve oproti nemu.
Slavata a Martinic, ktorí majú prsty v tom, že richtári na radnici takto konali, ostávajú vzadu a nechávajú hovoriť pána najvyššieho kastelána Adama zo Šternberka, Hoci je katolík, požíva priazeň utrakvistov pre zmierlivú povahu. Starý pán v dlhom odeve uhorského strihu je v rozpakoch a zmätený, keď má proti rozzúreným stavom brániť niečo, s čím vnútri nesúhlasí. Jachtavo priznáva, že o tom nič nevie, keby však páni dovolili, vyslal by posla… Pán zo Šternberka stojí vlastne vystrašený oproti týmto rozpáleným tváram a pästiam, čo zvierajú rukoväti kordov, a hlavu má dosiaľ preplnenú Slavatovými obavami. Ide o jeho zaťa. Usiluje sa získať čas, možno zatiaľ mysle schladnú… A opäť obviňuje, že nebol prezieravejší a pripustil, aby veci dospeli až tak ďaleko. Keby bol zaťovi dohovoril, aby sa neprenáhlil, veď to bolo vlastne mrzké, čo vystrájal na svojich majeroch s poddanými hlásiacimi sa k vyznaniu pod obojakým spôsobom. Naháňať ich psami, pchať im hostie nasilu do úst! Fuj! Ale Jaroslav je taký zaťatý, jednoducho sa s ním nedá hovoriť. Toto hádam bude preňho dobré ponaučenie. Len či sa mu podarí získať čas, áno, páni istotne dovolia, aby vyslal posla… vyčkáme… zistíme… a potom…
Nie, nijaké odkladanie, nijaké vyčkáme, nijaké potom! Teraz! Hneď teraz!
Thurn je rovnako netrpezlivý ako Albrecht Smiřický.
„Nie, pán ujec, nijakých poslov netreba vysielať. My dobre vieme, aké násilie sa tam robí. Pekne nám všetko rozpovedal pán Kutnaur a dôverujeme mu, prepáčte, viac ako vašim poslom. To my len tak, aby ste vedeli, že máme o vašich úkladoch dobré správy a že už nedovolíme, aby ste sa s nami ďalej zahrávali, že aj naša trpezlivosť má svoje hranice.“
Jindřich Mates, gróf z Thurnu, vraví pokojne, ľadovo, jeho slová naháňajú strach. Kto Thurna pozná, vie, že rád vybuchne, hreší, ale blesk neudrie. No ak je Thurn ľadovo pokojný, potom sa treba mať na pozore.
Slavata, Smečanský, modlite sa otčenáš!
Smiřickému vyráža na čele pot. Už teraz…
Nie, ešte nie, všetko musí dozrieť, všetko má svoj čas.
Páni sa vracajú k určenému poriadku. Ešte raz si vypočujú odpoveď miestodržiteľom, ktorá práve pred chvíľou odznela a schválili ju v snemovej sieni. Teraz už ju poznajú všetci, už ich nevzrušuje, ani nepoburuje, no jednako slová obvinenia, keď ich číta Pavol z Říčan, dopadajú na hlavy miestodržiteľov ako mocné údery.
To vy proti nám huckáte cisára. Vieme to dobre, aj keď sa spytujeme, či ste vy nepodnietili cisára napísať taký nemilosrdný list.
A napokon: Veď my si ubránime svoje práva proti každému, kto siahne na naše slobody.
Slavata! Martinic! Čo odpoviete?
Nevedia, blednú, sú zmätení a opäť je to ustarostený pán Adam zo Šternberka, ktorý žiada čas, aby sa poradili. Čas? Majte si ho! Len sa raďte, veď na vašej odpovedi beztak nezáleží. My už sme sa poradili, my vieme, čo bude nasledovať. Načo tie prieťahy?
V kancelárii miestodržiteľov je ticho. Ticho pred búrkou. Zabzučí mucha; kto stojí pri otvorenom okne, počuje, ako dolu v priekope fidlikajú drozdy a jasavo spievajú pinky. Miestodržitelia, hlavy v kope, si šepkajú. Radšej sa modlite! Už sa to blíži…
No pán najvyšší kastelán Adam zo Šternberka žiada menom všetkých štyroch miestodržiteľov, aby im prečítaný spis láskavo zapožičali, že si chcú o ňom ešte raz pokojne pohovoriť. Všeličo im mohlo uniknúť, keď ho pán Pavol z Říčan čítal…
… uniknúť, rozmýšľa pán Adam zo Šternberka a jeho dobrácka tvár je celá utrápená. Ako uniknúť z tejto pasce, do ktorej sa tak ľahkomyseľne dostali? On sám ešte včera nebral vyhrážky, že stavy prídu na Hrad ozbrojené, vážne, usmieval sa Thurnovmu nápadu. Veď si každý mohol na prstoch vyrátať, ako sa to skonči. Len keby jeho zať nebol taký sebavedomý, taký istý svojou vecou… No ak získa čas, vzrušenie opadne a bude dobre…
Ohlási sa Thurn, teraz už prudšie: „Dosť už bolo porád. Chceme počuť jasnú odpoveď. Kto poštval cisára proti nám?“
Ale Roupovský, gróf Šlik, Viliam z Lobkovíc sa stavajú proti Thurnovi. Prečo vraj nedovoliť miestodržiteľom, aby si odpoveď stavov riadne prezreli, ak si to želajú?.
Načo sa takto zbytočne zdržiavať, myslí si Smiřický a utiera si čelo.
Pavol z Říčan podá spis Šternberkovi a najvyšší kastelán ho spolu s priorom, so Slavatom a so Smečanským pozorne čítajú. Znovu počuť, ako v kancelárii bzučia muchy, jedna udiera na okenné sklo, no ozýva sa aj hluk zozadu, z chodby a schodišťa, kde sa tisnú tí, ktorým sa neušlo miesto v kancelárii a nevedia, čo sa robí, vypytujú sa a dohadujú. Do tohto stlmeného huku zaznieva pomalý, rozvážny hlas pána Adama zo Šternberka, bojujúceho o rozvahu, upokojenie myslí, o čas, o únik pre seba, zaťa i pre ostatných.
Veď jemu sa nič nestane, rozmýšľa Smiřický a chcel by, aby už bolo po všetkom. Bude to naozaj čudný pohľad, až schmatnú tučného Slavatu a vyhodia ho ako vrece zemiakov von oknom. A Martinic? Ten pocit letieť do prázdna, cítiť smrť… Budú sa brániť, modliť, prosiť, kričať?
„Dospeli sme k náhľadu,“ bzučí ako mucha starecký hlas najvyššieho kastelána z diaľky, „že na váš spis, páni, nemôžeme dať nijakú odpoveď. Ja sám by som povedal,“ a pán Adam zo Šternberka na chvíľu zmĺkol, „že ešte sa nestalo, aby sa niečo podobné žiadalo od cisárskych radcov. Sme predsa viazaní prísahou zachovávať v záležitostiach svojho úradu úplné tajomstvo. No ak si želáte, páni,“ vraví rozvážne a láskavo, „jednako len spoznať osobu, čo jeho milosti cisárovi radila list napísať, ráčte sa obrátiť priamo na cisársky majestát…“
Ale teraz už Thurn naplno zaútočil: „Dobre rozumieme, milý ujec, pán najvyšší kastelán, vaša milosť, kam mierite. Ale ak mám povedať pravdu, nezáleží nám na tom, či na podobné otázky odpovedáte, alebo nie. Len si ráčte uvedomiť a uverte,“ zaznel jeho kovový hlas, „že odtiaľto neodídeme, dokiaľ nedostaneme jasnú odpoveď na našu otázku.“
Hrmavica sa začala. Už skoro udrie blesk.
„Áno, tak je,“ volajú. „Neodídeme bez odpovede, neodídeme! Chceme odpoveď!“
Spolu s ostatnými počuť Smiřického prenikavý hlas. Prestal byť divákom, strhol ho vír. „Neodídeme bez odpovede!“ A už sa dvíhajú dohora pravice a dva vztýčené prsty prisahajú. Neodídu bez odpovede.
Ani bez pomsty…
Nastáva chvíľa ticha a ozývajú sa rezavé slová Šlika a opäť temný hlas Viliama z Lobkovíc. Smiřický všetko nepočuje, ale zo zmyslu zachytených slov chápe, že dohovárajú Adamovi zo Šternberka a priorovi, ktorý je Lobkovicovým bratancom, aby priznali, že o celej záležitosti nič nevedia. Čo sa týka stavov, tie správne pochopili, že sú nevinní a že teda by mohli ľahko odpovedať. Tých už oddelili od oboch odsúdencov a mohlo by sa začať s exekúciou.
Ibaže tesť sa nechce dať odtrhnúť od zaťa a jednostaj ešte hľadá, ako by sa vykrútil. Nech vraj dovolia miestodržiteľom, aby sa spolu poradili, namieta strápený Adam zo Šternberka. Veď sú tu iba štyria. Azda by sa malo prehovoriť s najvyšším hofmajstrom Adamom z Valdštejna.
Lišiak jeden! zúri Smiřický. Ako by sa chcel z toho vymotať! Adam z Valdštejna ostal múdro doma a oni by teraz chceli vykĺznuť za ním!
Daromné obavy! Thurn to nedovolí, ani Colonna, ba ani Viliam z Lobkovíc, ktorý volá: „Veď som včera počul z úst samého pána hofmajstra, že by nikdy neradil niečo také škodlivé. A istotne ani naši milí páni ujcovia, jeho milosť pán najvyšší kastelán Adam zo Šternberka, ani jeho milosť pán prior…“
Takto ich pritisli k múru, oddelili a už sa ozývali hlasy: „To Slavata, Smečanský,“ a ktosi dopĺňal: „A Michna a Popel z Lobkovíc.“ Zodpovedať sa ale musia prítomní. Obviňujú preto Slavatu a Martinica, ako ukrutne zaobchádzajú na svojich majeroch s poddanými evanjelickej viery a – keď sa Viliam Slavata z Chlumu a Bořita z Martiníc pokúšajú obrániť – kričia na nich posmešne: „Och, veď vieme, že ty si dobrák. Brat, strýko, švagor,“ vyškierajú sa, „on predsa nemôže byť taký!“ A zasa: „Mlč, mlč, vieme my, čo si za vtáčika a čo si stváral!“ Potom naostatok: „Preč so Slavatom, preč s Martinicom!“ Ale aj: „Preč s jezuitmi!“
V tom hurhaji rozzúrených hlasov vystupuje čulý gróf Šlik, chudý, drobný, už bielovlasý, no ešte vždy zápalistý, dvíha ruky, aby dav utíšil. Bude hovoriť. Smiřický sa naťahuje, aby lepšie videl malého grófa, je zvedavý, čo povie. Veď ho Thurn ráno so všetkým oboznámil. A naozaj, Šlik vzrušene obžalúva. „Nie, pán hofmajster, ani pán najvyšší kastelán či pán prior, lež vy, páni, áno pán z Martiníc a pán z Chlumu, ste pôvodcami celého nešťastia, ktoré ste napáchali na radu svojich zlomyseľných majstrov z jezuitskej sekty!“
Šlika prerušuje na chvíľu nová vlna výkrikov. No len čo sa šum trocha utíši, rozochvený gróf pokračuje čoraz ohnivejšie. Už obvinil Slavatu a Smečanského, že pripravili šľachetného grófa Thurna o karlštejnské kastelánstvo, kde sa votrel sám Martinic.
„Kto to kedy slýchal, aby sa obnovovali a rozdávali zemské úrady mimo snemu a bez uznesenia všetkých troch stavov?“ spytuje sa. „Vy, podlí jezuitskí odchovanci,“ napáda ich štipľavo, „ste si všetko vymysleli s tými vašimi pochlebovačmi, sekretárikmi, keď ste už nevedeli, ako nás oklamať. No vedzte,“ pohrozil sa im a Smiřický, naťahujúc krk, zazrel, akú grimasu pritom gróf urobil, „že nie sme baby a už sa viac klamať nedáme. Stavom sme si rovní a – pokiaľ ide o jeho cisársku milosť – uznávame ho ako svojho pána a kráľa. Sme s ním spokojní a proti nemu, pravdaže, nechceme konať. Veď dokiaľ spravovali toto kráľovstvo rozvážni a múdri páni, bol poriadok. No len čo ste sa vy, jezuitskí odchovanci, dotisli na popredné miesta, všetko sa zvrtlo. Ale čo nám dal boh a cisár ako naša vrchnosť potvrdil, to nám zobrať nemôžete a my, kým nie sme porazení, sa proti tomu aj budeme zo všetkých síl brániť a, bohdá, aj sa ubránime…“ Grófove posledné slová sa strácajú v novej búrke výkrikov. Zhromaždenie sa opäť zazmietalo v huku, ktorý vyvolala priama a odvážna Šlikova reč. Do kriku sa vrežú posmešné slová: „Páni, dožičte nám kráľovstvo nebeské, veď my vám peklo nezávidíme!“ Len čo smiech stíchne, počuť znovu Thurnov hlas. Vyhráža sa Michnovi, ten ho najväčšmi očiernil…
Nič nové. Smiřický je znovu sklamaný, lebo to, o čom sa nazdával, že je konečne posledným povelom do útoku, ostalo opäť len slovami.
Slová, slová… a zasa len slová. Tentokrát hovorí obratný Václav Viliam z Roupova, občas si prihládzajúc známym pohybom gaštanovú briadku. Nezáleží vraj na tom, či sa ublížilo jednotlivcovi – myslí podistým Thurna, ktorého Michna a Martinic pripravili o karlštejnské kastelánstvo. Ide teraz o vážnejšie veci, o slobodné vyznanie viery v Čechách. A zdĺhavo vykladá, aký útlak prežívajú evanjelici na cirkevných majetkoch. Ako sám zdôrazňuje, v Čechách to dnes vie už každý, ale evanjelické stavy všetko spísali a čoskoro to dajú aj vytlačiť, aby sa celý svet dozvedel o týchto krivdách…
Načo teda ešte toľko rečí, prečo nekonať, spytuje sa v duchu Albrecht Smiřický. Zlostí sa na Roupovského, no odrazu pochopí. Toľkí už hovorili, toľkí už prejavili horlivosť – najmä Thurn a Šlik – je preto zrejmé, že aj Václav Viliam z Roupova musí akosi dať najavo nadšenie pre vec, upútať na seba pozornosť, udržať si miesto vodcu a možno sa aj ospravedlniť, prečo dosiaľ nekonal ráznejšie. Ide o slávu dnešného dňa. Len preto rozpráva, ako defenzorov zastrašovali a vyhrážali sa im, kedykoľvek sa pokúsili obrániť vieru.
„Ťažké rozpory ste zasiali medzi stavy, no čoskoro sa uvidí,“ končí Václav Viliam z Roupova, „na čej strane je právo.“
Albrecht Ján stráca trpezlivosť. Aj jeho to poháňa dopredu, razí si cestu medzi pánmi a rytiermi. Chce urýchliť spád udalostí, aby sa prešlo od slov k činom? Obáva sa, že pre rečnenie nedôjde k skutkom, alebo chápe, že aj on musí prehovoriť, aby neostal v úzadí, aby na seba strhol trocha slávy?
Je rozochvený, cíti, ako mu srdce prudko búcha, ústa má vyschnuté. Stojí pri Thurnovi, Šlikovi, Vchynskom – zoči-voči Martinicovi a Slavatovi, tým dvom, ktorí sú už odsúdení a ktorých tam vzadu čaká otvorené okno.
„Áno, správne povedal defenzor pán z Roupova, že ide o vieru,“ začína neisto a prerývane, prislabým hlasom, aby ho všetci mohli počuť. „No ide aj o čosi iné – o to, kto bude vládnuť v tomto kráľovstve, či ostanú nám, stavom, staré práva, či bude vládnuť menom kráľa hŕstka šľachticov, čo sa vďaka náboženstvu vtisli medzi panovníka a stavy.“ Postupne nadobúda väčšiu istotu a už mocným hlasom burcuje stavy, že nejde len o vieru, ale aj o obranu všetkých stavovských slobôd, lebo po viere by došlo aj na ostatné privilégiá. Veď už dnes na vlastnej koži pocitujú rozličné utláčanie, ba zašlo to tak ďaleko, že také niečo by si nik nemal dovoliť ani proti poddanému ľudu. Žiada sa im vari, aby ich ďalej utláčali? Hľadá, čo by ešte dodal, no keď zmĺkol, počuje okolo seba výkriky, a kým chce zistiť, ako zapôsobila jeho reč, aby mohol pokračovať, ujíma sa bez vyzvania slova Colonna z Felsu, aby aj on odrecitoval svoju úlohu.
Svoju? Nie, je to úloha Smiřického, čo si pripravil a on mu ju zobral z úst. Albrecht Ján stojí tesne pri ňom a počuje vravieť Colonnu z Felsu slová, ktorými chcel on zavŕšiť svoju reč, čo mu nedali dokončiť.
„S najvyšším kastelánom a krížovníkom,“ hovorí Fels a ukazuje na Adama zo Šternberka a priora Depolda z Lobkovíc, „sme spokojní, nikdy neboli nepriateľmi našej viery a nič nesvedčí proti nim, že by pomáhali koncipovať cisársky list. To, čo sa stalo, majú na svedomí títo dvaja neprajníci,“ a jeho žalujúca ruka chytro mení smer a ukazuje na Slavatu a Martinica. Potom sa Fels obracia k stavom a mocným hlasom sa spytuje, či aj oni takisto zmýšľajú. Ako blesk udreli jeho slová a ako pri búrke vo vrchoch odpovedá mnohonásobná ozvena hromovými hlasmi.
Smiřický si hryzie pery, ľavou rukou zviera rukoväť kordu, pravica sa rozčúlene pohráva so zlatou reťazou. Tak Fels sa teda zaslúžil o to, že Slavatu a Smečanského vyhlásili za vinníkov. Nie on, ale Fels zavelí do útoku.
No čo sa to robí? Nik sa nenačahuje po Slavatovi, nik nechytá Martinica, nik neotvára okno dokorán, aby ním preleteli dve telá vrhnuté do pažeráka smrti. Zhromaždení utíchli, aby si vypočuli Slavatu.
Pán najvyšší sudca Viliam Slavata z Chlumu a Košumberka dosiaľ mlčal. Nechal za seba hovoriť najvyššieho kastelána Adama zo Šternberka, no teraz cíti, že musí zasiahnuť sám, ide mu o hlavu, ostáva posledná možnosť stíšiť hnev nepriateľov, očistiť sa.
Poblednutý v tučnej tvári začína váhavo, hlas mu zlyháva a oči položené blízko seba blúdia po zástupe, v ktorom hľadá brata, bratanca…
„Aj najlepší chýr môžu pošpiniť klebety,“ bráni sa a pritom aj útočí. „Vari ste ma už neobviňovali, že som do krajiny zavolal Pasovských? Nehanili ste ma dovtedy, kým ma najvyšší súd neočistil? Ak ma obviňujete, že narúšam Majestát, prečo ma opäť nepostavíte pred súd, kde by som sa mohol statočne obrániť?“
Ďalej zliepa svoju obhajobu:
Slová, slová…
Prečo sa bráni, veď je odsúdený!
Po ňom sa ohlasuje Martinic. Je ešte bledší ako Slavata, pravdu povediac, je biely ako stena, no hlas má pevný. Aj on žiada, aby ho postavili pred súd. Aj on popiera, že by narúšal Majestát a dopúšťal sa, na svojom panstve najväčších násilenstiev proti tým, ktorí odmietli prijímať inak ako pod obojakým spôsobom. „Napokon,“ odvažuje sa, „čo koho do toho, čo si robím na majetku, kde som sám sebe vrchnosťou? Ani ja sa nemiešam do vás, čo vy robíte na svojich majeroch.“
Krik pobúrených stavov zavŕši jeho reč, kým sa pri Smečanskom Pavol Litvín z Říčan, s veľkou pištoľou za opaskom, prudko škriepi s dýchavičným Slavatom.
Teraz! Teraz!
Ešte nie. Vláda sa ešte neskončila.
Hovorí Viliam z Lobkovíc, odpovedá mu Martinic, Adam zo Šternberka chce pomôcť zaťovi… Smiřický cítil, že by aj on mal znovu použiť príležitosť, ale hlas sa mu zadŕha v hrdle… začína, no opäť ho predbehol Thurn, ktorý sa tu správa ako vodca.
„Milí páni, teraz už nepomôžu obhajoby a súdy. Mali ste si to skôr rozmyslieť. Teraz je na rade rozsudok, otázka života a smrti.“
Slavatove oči nadobúdajú sklený lesk, nevoľky dvíha ruku k hrdlu, ťažko pregĺga, Martinic je pevný, hoci je na smrť prestrašený.
„Ide o váš život, Smečanský a Slavata,“ volajú Fels a Viliam z Lobkovíc.
Tučného Slavatu premáha strach. Teraz už nežiada, ale prosí, aby ho postavili pred súd, dovoláva sa svojho rodu, cisára, zemského zriadenia. Aj Smečanský prehovoril, no nepočuje ho dobre ani Smiřický, hoci stojí priamo oproti obvineným, lebo ich obhajoba zaniká v kriku Roupovského, Šlika, Vchynského. Ako ich majú počuť ostatní? A ako sa vôbec skončí tento zmätok?
Situáciu sa pokúša ovládnuť Colonna z Felsu. Kamenná tvár mu ožila. „Páni predstavitelia stavov,“ volá a kýve oboma rukami, azda aby lepšie na seba upútal pozornosť a utíšil búrku hlasov, „spytujem sa vás, či uznávate týchto dvoch vinníkov, Viliama Slavatu z Chlumu a Košumberka a Jaroslava Bořitu Smečanského z Martiníc, za nepriateľov všeobecného dobra a rušiteľov Majestátu a aby sa podľa toho potrestali?“
Súhlas značí podpísať rozsudok smrti. Mnohí už kladú ruky na zbraň, niekoľko obnažených kordov sa zlovestne zaleskne oceľou, ale sú aj takí, čo ešte váhajú. Vari sa naozaj dá rozhodovať o živote a smrti bez súdu? Nechápu, že súd sa koná tu, v tejto kancelárii, kde oboch vinníkov dolapili. Ide len o to, či sa sami priznajú.
Thurn sa ich ešte raz, no už pod hrozbou smrti, spytuje, či sú ochotní priznať, že radili cisárovi pri tomto nemilostivom liste.
Adam zo Šternberka a prior Depold z Lobkovíc, ktorí už vedia, že ich život nie je ohrozený, pretisli sa znovu k Martinicovi a Slavatovi a dohovárajú im, Tesť zaťovi, prior Slavatovi. Stoja práve pri okne a niektorí šľachtici už výraznými pohybmi ukazujú, na čo má ten otvor v múre slúžiť, kým iní blýskajú kordmi, alebo chystajú pištole.
Ešte raz prehovorí za miestodržiteľov pán najvyšší kastelán. Fúzy mu chabo ovisli, brada sa mu trasie, hovorí stareckým hladšom a myslí pritom na dcéru a vnukov. Ako im vysvetlí, že nezachránil Jaroslava?
„Páni, keďže sa nechcete zrieknuť svojho úmyslu,“ oznamuje im, na čom sa dohovorili štyria miestodržitelia, „a vyhrážate sa nám odsúdeniahodným spôsobom, vyhlasujeme, že len donútení násilím porušujeme prísahu, ktorú sme zložili jeho cisárskej milosti, že zachováme všetko v tajnosti. A čo sa týka oných slov v cisárskom liste, v ktorých vy, páni defenzori a ostatní páni, vidíte ohrozenie slobôd a životov, vyhlasujeme, že sme na ne, ani na zmysel, aký im dávate, ani na list nijako nevplývali. Takto obraňuje Adam zo Šternberka Slavatu a zaťa Martinica, no sám neverí, že by primäl stavy k zmierlivosti. Často sa stáva, že sa tie isté slová vysvetľujú celkom inak a iba ten, kto je ich pôvodcom, pozná ich pravý zmysel. Preto znovu radím spýtať sa jeho cisárskej milosti, ako to v liste myslela. Pokiaľ my sami môžeme súdiť, nevidí sa nám, páni predstavitelia stavov, že je váš obviňujúci výklad opodstatnený, a hádam by ste to aj sami zistili, keby ste si list znovu starostlivo prečítali.“
Skončil ako zlomený muž.
Nepriznali sa teda. A jednako tu všetci vedia, že Slavata a Martinic sú skutočnými vinníkmi, ktorí si nezaslúžia milosť. Ak sa neprevinili tentokrát, previnili sa už často predtým. Vari na tom záleží? Už sa nedá nič zmeniť. Pavol z Říčan dobre oboznámený so zemskými právami ponáhľa sa prečítať snemový zápis, ktorým Slavatu a Martinica už vopred odsúdili, ak by sa kedykoľvek pokúsili narušiť Majestát a stavovské Porovnanie, lebo sami vyhlasovali, že pokladajú Majestát aj Porovnanie za vynútené a nehodlajú sa podľa neho správať.
„Keďže my, príslušníci stavov, sme úplne presvedčení,“ vyhlasuje Pavol z Říčan, „že oboch pánov treba pokladať za rušiteľov Majestátu, označujeme ich za nepriateľov všeobecného dobra a vôbec za odbojníkov Českého kráľovstva.“
Ortieľ nemohol nik vysloviť jasnejšie a po ňom dav zaburácal svoje „Schvaľujeme“.
V tej chvíli sa ryšavý Vchynský obrátil ku Smiřickému a s úsmevom, tak hlasno, aby ho počuli čím viacerí, povedal: „No žiaľ, že nemáme poruke toho dlháňa.“ Myslel kancelára Popela z Lobkovíc, čo bol v bezpečí u cisára vo Viedni. Smiřický však neodpovedal a hľadel meravo na okno. Vtedy Vchynský pristúpil ku krížovníkovi, ktorý so slzami v očiach zalamoval rukami, a čosi mu pošepkal, kým Fels, Thurn a Viliam z Lobkovíc obkolesili najvyššieho kastelána. Ten plačúc daromne modlikal o zaťov život. Fels ho berie pod pazuchu a vyvádza z miestnosti, Lobkovíc zasa odvádza bratanca priora Depolda. Tisnú ich, postŕkajú von z dverí, lebo nechcú opustiť Slavatu a Martinica a zanechať ich osamote s tými, čo idú siahnuť na ich životy.
Václav Viliam z Roupova, v ktorom by nik nespoznal toho opatrného človiečika zo včerajška, volá: „Je čas, aby sme s nimi skoncovali. Právo je na našej strane a – ak bude treba – očistíme sa za svoj skutok neskôr pred celým svetom.“
„Tak je, tak je,“ odpovedá zástup pánov, rytierov a mešťanov, zmiešaných dokopy v tom stisku. „Do väzenia s tými lišiakmi! Do veže s nimi, kam zatvárali našich nevinných ľudí!“
Ale vtom sa ozýva nástojčivo: „Nie do väzenia, ale von oknom!“ To Smiřický konečne našiel stratenú reč.
„Naozaj, je najvyšší čas, aby sme zradcov vyšupli von oknom,“ odpovedá dlhánsky Vchynský a vyrúti sa na Slavatu, ešte mu zlostne vyčítajúc, čím sa previnil na jeho bratovi Václavovi. Zatiaľ Viliam z Lobkovíc schytil odzadu Martinica za ruky, takže sa v jeho mocnom objatí nevládal ani pohnúť.
Konečne oslobodzujúci čin!
K Lobkovicovi priskakuje Vchynský, ktorý nechal Slavatu Thurnovi. Je tu Pavol Kaplíř zo Sulevíc, vidieť tu bratov z Říčan, Colonnu z Felsu. Martinic lapený za ruky a za nohy je už vo vzduchu. Z celej sily hádže rukami aj nohami, usilujúc sa vyslobodiť.
Darmo kope, darmo prosí o zmilovanie. Je neskoro. Aj Albrecht Ján Smiřický priskakuje, aby ho pomohol dovliecť k oknu.
„Spovedníka!“ sipí Martinic, no štyri páry rúk ho nemilosrdne držia, mykajú ho a dvíhajú do výšky.
„Ježišu Kriste, zmiluj sa, Panna Mária pomôž!“ kričí a už letí vo svojom čiernom kabátci cez okno. Smiřický iba zazrel, ako sa mu zatrepotali nohy a kord udrel o rímsu. Vchynský sa vykláňa z okna a čosi za ním volá.
A Thurn drží Slavatu a kričí na nich: „Vzácni páni, tu máte druhého!“
Podobne ako Martinica chytia za ruky a za nohy aj Slavatu, ktorý je oveľa ťažší, hoci sa nebráni tak úporne ako Smečanský. Skôr vzdychá a chraptí. „Panebože, buď milostivý ku mne hriešnemu,“ drkoce zubami najvyšší sudca. Aj on si žiada spovedníka. Keď ho dovlečú k oknu, zaprie sa s prekvapujúcou silou nohami, rukou kŕčovite zviera okenný rám, nechce sa mu na druhý svet. No Vchynského, Kaplířa, Říčana, Smiřického nič nezastaví. Roztrhnutá zlatá reťaz padá Slavatovi pod nohy, keď mu ju pri páse pretrhli, potom ho udrú rukoväťou kordu po prstoch, takže sa pustí rámu, a už letí aj on nadvihnutý mocnými ramenami.
Je dokonané.
Smiřický však necíti uspokojenie. Bolo to mrzké. Ten krik. Slavatove vypučené oči. Zápas o život. Kývajúce sa Martinicove nohy, keď letel von oknom. Albrechtovi Jánovi je skôr na zamdletie. Ako zbabelo skučali a nariekali… nie… bolo to hnusné.
No kto to tu ešte piští, poskakuje, vyčíta? Ako vĺčok krúti sa medzi pánmi popolavý sekretárik Filip Fabrícius, narieka a vypytuje sa, ako sa páni mohli opovážiť a položiť ruku na ich milosti pánov miestodržiteľov. Posmievajú sa mu a dráždia ho, potom vytasia zbraň, ale gróf Šlik im poradí, že by ho radšej mali poslať za jeho pánmi, toho pochlebovača a nadháňača, keď sa mu za nimi tak cnie. Od myšlienky k skutku je blízko a znechutený Smiřický po tretíkrát schmatne zmietajúce sa ľudské telo, čo zúfalo bojuje o záchranu. S tým bedárikom je však ľahká robota. Hravo ako snopok vyletel z okna, trepocúc sa v povetrí. A tak to, čo mal okúsiť Michna, ten zlý a nešľachetný zradca, ktorý narúšal právo a všeobecné dobro, ušlo sa bezvýznamnému Fabríciovi.
Smiřický, zvedavý na výsledok svojej roboty, vykláňa sa z okna. Okolo sa tisnú ostatní, dívajú sa a už sa ozývajú zlostné a sklamané výkriky.
„Nezabili sa!“
„Zázrak!“
„Martinic aj Fabrícius sú živí, iba Slavata leží bez pohnutia…“
„Strieľajte po nich!“
Smiřický sa odvracia. Nadarmo sa teda s nimi katoval! Všetko podaromnici! Vidí Thurna, ako vyťahuje pištoľ a syčí cez zuby: „Vystríhal som vás, že bude istejšie preklať ich ako prasce, ale chceli ste to mať po staročeský… von oknom… s divadielkom…“
Ozýva sa niekoľko výstrelov, z okna aj dolu z priekopy. No Smiřický už nečaká na výsledok. Tlačí sa k východu s ostatnými šľachticmi, mešťanmi a čeľaďou. Vo dverách sa zrazí s Budovcom. Nemo mu civie do vážnej tváre, ktorá prezrádza obavy dobrého kresťana.
Čo to len vravel včera Budovec?
„Bože, daj, aby sa tento deň nestal začiatkom našich nových utrpení a nešťastia.“
Tí dolu z toho vyviazli. Vari iba Slavata je ranený. Tak čudne sa to skončilo, ba vlastne začína… Smiřický stíska zuby. Veď sa to ešte napraví. Nech je, ako chce, lode sú spálené, už niet návratu.
A von je krásny májový deň s belasou oblohou a plný spevu vtáctva.
KAPITOLA IX
Najmladší z direktorov
Je horúci letný deň rozpálený žeravým slnkom.
Priam neznesiteľne sparno a dusno je aj v komnate malostranského paláca Smiřickkovcov, vyberane a bohato zariadenej, kde sa teraz takmer denne schádzajú niektorí z pánov direktorov aj ostatných stavovských vodcov, čo sa hlásia k Českej konfesii. U pohostinného mladého Smiřického sa radia, ako postupovať, preberajú tu dôverné otázky, často dochádza k zrážkam a škriepkam, lebo Albrecht Smiřický, hoci je mladý, má tvrdú hlavu a odváži sa protirečiť starším a skúsenejším, a to nie iba poddajnému Budovcovi, lež i Roupovskému.
Je sparný letný deň. Otvoreným oknom zalietajú do svetlice hlasy z malostranského rínku a miešajú sa s bzukotom dotieravých múch. Inak tu po výmene názorov vládne napäté ticho. Dnes sú hosťami Smiřického starostlivo vyobliekaný pán Václav Viliam z Roupova, predseda zboru direktorov, ktorý sa pohodlne vyvaľuje v kresle potiahnutom červenou kožou, a prudký Oldřich Vchynský, Albrechtov spojenec. Roupovský je zjavne nazlostený, hryzie si pery, no usiluje sa ovládnuť, kým Vchynský premeriava komnatu dlhými krokmi.
Ani Albrecht Ján neobsedí. Vstáva a pozerá von oknom, no zjavne nevníma ruch dolu na námestí. Potom sa prudko obracia.
„Jedinou odpoveďou je teraz olovo a prach,“ vyráža zo seba zlostne.
„To je aj moja mienka,“ potvrdzuje Vchynský. „Keď sa raz siahne po zbrani, neplatí už nijaká zdvorilosť ani úskok.“
To bolo namierené priamo na Václava Viliama z Roupova, ktorý sa usiloval odraziť prívetivým úsmevom útoky oboch rozpálených mladých mužov. On má predsa svoje skúsenosti.
„Vo Viedni sa už dávno rozhodli vyriešiť spor vojensky,“ dotiera Smiřický, „a preto môže byť pre nás stredná cesta len škodlivá. Môžeme protivníka predísť, načo teda vyčkávať, až nás napadne? Komu by sa chcelo čakať na vlastnú záhubu.“
Zdvorilý úsmev, ktorým sa obratne usmial, nemizne z tváre pána z Roupova orámovanej pestovanou bradou, čo sa lesklou hnedou farbou výrazne odráža od belostných čipiek nákrčníka. „I ja si to isté myslím, no nazdávam sa, že by čas bol naším nepriateľom. Umožňuje nám, aby sme si všetko znovu dôkladne premysleli, starostlivo pripravili a pred celým svetom sa obránili, že sme konali a konáme podľa práva.“
„Podľa práva?“ zavrčí Vchynský a zastaví svoje nervózne kroky. „Pre mňa je najvyšším právom všeobecné dobro a všetko, čo podnikneme, aby sme si zachránili hlavy, je počestné a statočné.“
„Pravda, pravda,“ prikyvuje predseda direktorov. „Tak usudzuješ ty a tak usudzujem aj ja. No ako rozmýšľajú inde? Anglický kráľ Jakub a francúzsky kráľ Ľudovít – a ich priazeň a pomoc potrebujeme – obaja zmýšľajú, pokiaľ viem, ináč. Odmietajú schváliť akýkoľvek čin, ktorým stavy narušili poslušnosť, ňou sú povinní svojmu panovníkovi. Každý odpor voči kráľovi je hriešny – takto súdia. A s tým musíme rátať aj my.“
Trocha opovržlivo pozerá prvý z direktorov na oboch mládencov, dávajúc im lekciu zo štátnickej múdrosti. Ale Smiřický sa nechce dať poúčať. Aj on má už nejaké skúsenosti. Nepozná z ciest len Nemecko a Nizozemsko, ale aj Francúzsko a Anglicko a vôbec nepochybuje, že po počiatočnom váhaní nielen nemecká protestantská Únia a Nizozemsko, lež aj anglický kráľ Jakub a napokon aj katolícke Francúzsko chytia stranu Čechom, ktorí sa vzbúrili proti habsburskému útlaku.
„To všetko sa zmení, čoskoro budú súdiť inak,“ odpovie sebavedome Roupovskému.
„Správne,“ odzbrojuje svojho protivníka súhlasom Viliam z Roupova, odháňajúc rukou muchy, tak protivne dotierajúce v tomto horúcom letnom dni. „Správne. No práve na to, aby sa ich mienka zmenila, potrebujeme čas.“ A Roupovský vysvetľuje, pre oboch mladých šľachticov trocha prizdĺhavo, prečo navrhol, aby sa vypracovala apológia všetkého, čo české stavy museli urobiť na obranu svojho práva, a prečo je jeho osobnou zásluhou, čo nezabudol patrične zdôrazniť, že vyslali na všetky strany stavovských poslov a vyslancov s listami, apológiami a darmi, ktoré mali Cechom získať pomoc a podporu nielen u najbližších susedov, v zemiach českej koruny v hornom i dolnom Rakúsku a Uhorsku, kde všade vládol cisár a kráľ Matiáš, ale aj u vzdialenejších panovníkov.
Prečo im to vraví?
Smiřický takisto ako Vchynský veľmi dobre vie, že na víťazstvo musia byť vojaci, peniaze a spojenci, a preto bolo zaiste užitočné, keď stavy vyslali do Uhorska univerzitného rektora doktora Jesenia, do Falcka Jána Schlammersdorfa, do Drážďan k saskému kurfirstovi Jánovi Jurajovi Colonnu z Felsu, keď na Moravu odišiel získavať a prehovárať moravské stavy švagor Smiřického Jindřich Slavata z Chlumu a keď s podobným posolstvom odišiel do Sliezska Oldřich z Gersdorfu a Juraj Hauenschild, aby ich o krátky čas nasledovali gróf Šlik, Fridrich z Bílej a Martin Fruwein. Tykadlá vyjednávačov dostali sa až do Savojska.
Veď Albrecht Ján neváhal a vyslal na vlastné trovy svojho hofmajstra básnika Dominika Porsia na panovnícke dvory do Nemecka a do Nizozemska, aby tam obránil pražskú defenestráciu a získal čím väčšiu podporu. Albrecht Ján sa tiež obrátil v spleti českej a európskej politiky listami na zahraničných priateľov Róberta Vernona a Augusta de Thou, netrpezlivo očakávajúc ich úsudok, radu a pomoc. Trocha ho sklamali ich vyhýbavé odpovede. Oni vidia celú záležitosť celkom inak ako Česi a vedú ich vlastné úzke záujmy. Chceli by, aby Česi za nich povyťahovali gaštany z ohňa a pritom nechápu dosah pražskej defenestrácie. Preto ich bolo treba znovu presviedčať a Albrecht Ján písal nové listy. Niektoré z nich adresoval snúbenici Emílii Eliške Hanavskej. Aj do ľúbostných veršov prenikla politika…
Dobre, ba pridobre vie Albrecht Ján, že treba získať spojencov, a Roupovský teda zbytočne vykladá o užitočnosti posolstva. Tu ide o niečo iné. Predsa ani protivník nezložil ruky do lona. Aj jeho poslovia prechádzajú Európu krížom-krážom, získavajú podporu.
Videli ich aj v Prahe. Zjavil sa tu cisárov dôverník Ján z Kühnu, skôr ako vyzvedač než ako posol nádeje na mier, no jednako mimoriadne nebezpečný tam, kde išlo o zvrátenie rozhodnosti stavov v odboji proti cisárovi, ktorý bolo treba viesť so zbraňou v ruke.
A práve o to išlo.
Lode boli spálené. Jednoducho sa nedalo ustúpiť. Boj s nepriateľom, boj o jestvovanie, boj na život a na smrť sa musel dobojovať do konca. Tak to videl práve Albrecht Smiřický. Možno preto, že bol mladý a nechal sa viesť ctižiadostivosťou.
Mnohí však túto otázku chápali inakšie. Boli presvedčení, že mosty k dohode za sebou ešte nespálili. Skôr naopak, veď rozhodujúci čin nedovŕšili. Karlštejnský kastelán Jaroslav Bořita z Martiníc, nenávidený Smečanský, a najvyšší sudca Viliam Slavata z Chlumu vyleteli síce z okien kancelárie na Pražskom hrade a za nimi aj ich sekretárik, no nik sa z nich, na šťastie, nezabil, ba ani sa vážnejšie nezranil, hoci na nich po páde do priekopy aj strieľali. Napokon ich nechali tak a oni si našli útočište u pani Polyxeny z Lobkovíc. Opakovali posmešné Vartemberkove slová, že keď sa odtrhne slučka so zlodejom, darujú mu život. A Slavata s Martinicom predsa takto unikli ortieľu smrti, ktorý nad nimi vyriekol súd evanjelických stavov. Či už ich zachránil zázrak, čary alebo kopa smetí, čo stlmila ich pád, no vyviazli živí. Na šťastie!
Či azda to nebolo šťastie, že jezuitom a tým aj ich odchovancom dostalo sa názornej výstrahy, čo by sa mohlo stať, a jednako pritom nik neprišiel o život? Či azda nebolo šťastie, že Slavata a Martinic priam zázračne vyviazli a jeho cisárska milosť sa nezmieriteľné neurazila, čo by sa naisto stalo, keby si jeho miestodržitelia boli vykrútili krky a dolámali hnáty? Alebo nebolo to šťastie, že sa mohlo ďalej vyjednávať a splietať ďalšie diplomatické siete?
Hlupáci!
Veď ide o hlavu! Kedy to už konečne pochopíte?
Nenahovárajte si, že sa ešte možno dohodnúť. Naopak, každý deň vyjednávania je strata času, ktorá protivníkovi umožňuje, aby sa vyzbrojil. Každý deň vyjednávania s nepriateľom strácame náskok, čo sme získali prekvapujúcim činom, ktorý neočakávali ani jezuiti, ani cisárovi poradcovia.
Našli sa však politici, čo naozaj verili, že možno presvedčil cisára, že čin nebol namierený proti nemu, ale iba proti miestodržiteľom. A teraz sa tešia, že sa s Viedňou vymieňajú nové listy a vyjednáva sa ďalej. Akoby deň čo deň prilievali oleja do ohňa!
Albrecht Smiřický nebol takýto hlupák. Vedel, čo sa vlastne stalo. Oddal sa bezvýhradne veci povstania – áno, povstania, veď išlo práve o toto, nech si vraví, kto chce, čo chce. Žiaľ, že sa muselo bojovať na dvoch stranách!
Na jednej strane skutočný nepriateľ. Proti nemu bolo treba zbrojiť, postaviť vojsko, získať spojencov. A na druhej strane boli tí hlupáci, tí bojazlivci, čo si ešte mysleli, že sa dá vyhnúť rozhodujúcej zrážke, a usilovali sa o nejakú pochybnú dohodu. Do čerta aj s dohodou, o akú sa pokúšali niektorí českí pápeženci a pokrytci ako Štefan zo Šternberka a Rudolf Trčka! Tí, čo neboli ani ryba, ani rak, krívali na obidve nohy a zbraň nosili na oboch pleciach, spojili sa s najvyšším hofmajstrom Adamom z Valdštejna, čo pod maskou dobráčika chcel zvrtnúť beh udalostí v cisárov prospech. Preto bolo treba odstrániť, odhaliť ich pravú podobu odpadlíkov a zradcov, pracujúcich pre nepriateľa. Lebo niet nič horšie v kráľovstve, ako sú pochlebovači a ľudia dvojakej tváre.
Prečo to nechápe Roupovský a toľkí iní? To je prameň škriepok a hádok v Smiřického paláci, aj tej dnešnej. Albrecht Ján, ktorý sa chveje od netrpezlivosti, aby sa začala konečná bitka, vidí okolo seba iba zradu a chabú neschopnosť. Zavše sa mu zdá, že Václav Viliam z Roupova tiež patrí medzi tých obojakých, hoci stojí na čele tridsiatich direktorov zvolených českými stavmi z každého po desiatich za dočasnú vládu; patril k nim aj Albrecht Smiřický zo Smiŕíc.
Albrechtovi sa často vidí, že Roupovský namiesto aby viedol, dá sa viesť, namiesto aby konal, vyjednáva. A práve preto víta Smiřický každú príležitosť, keď mu môže vyčítať jeho otáľanie, nedostatok rozhodnosti, tak ako to vyjadril teraz s Vchynským.
Prečo sa Roupovský vždy usiluje nechávať otvorené zadné vrátka?
No Václav Viliam z Roupova si vie poradiť so všetkým.
„Milý Albrecht, vy sa teda nazdávate, že jedinou odpoveďou je teraz olovo a prach. V poriadku, čoskoro budete mať príležitosť, aby ste to dokázali na vhodnom mieste.“
Na tvári pána z Roupova sa pri týchto slovách mihol úsmev a zableskla sa v ňom iskra lišiactva?
Smiřický sa prestal mračiť. Aj Vchynský zbystril pozornosť. Títo dvaja jednostaj striehli na nejakú príležitosť. Pán z Roupova však do nich videl a podľa potreby ich používal na svoje zámery?
„Mám pre vás dôležitú správu, ktorú som dodnes musel tajiť,“ zveroval sa im. „Do Prahy príde gróf Albrecht zo Solmsu, rozumejte, gróf, nie voľajaký pán Konrád Pavol, ktorého meno nič nehovorí, ale gróf zo Solmsu, aby s nami vyjednával menom falckého kurfirsta Fridricha. Vás, Albrecht, keďže sa s falcgrófom dôverne poznáte z Heidelbergu,“ zalichotil mu, „sme vybrali, aby ste sa spolu so mnou, Bohuslavom z Michalovíc a Prokopom Dvořeckým z Olbramovíc zúčastnili na rokovaní, ktoré bude, pravdaže, tajné.“
Albrechtovi Jánovi sa zaiskrili oči. Ako by sa necítil poctený takou dôverou! Ak sa podarí získať falcgrófa pre českú vec, potom…
Pán z Roupova ho spokojne pozoruje. Chytil sa, raduje sa. Teraz ma aspoň nejaký čas nechá na pokoji, nebude sa pliesť do mojich záležitostí a potisne, kde treba. Aj Vchynského sa čoskoro zbavím, až nastúpi k vojsku… a tvár vrúbená starostlivo pristihnutou gaštanovou briadkou sa blahovoľne usmieva.
Dôverné rokovanie s grófom zo Solmsu zdvihlo ovesené hlavy pánov direktorov. Teraz už sú si na čistom: nemajú za sebou len plnú podporu falcgrófa Fridricha Falckého, ktorý je – a na to nikdy neslobodno zabúdať – hlavou nemeckej protestantskej Únie, ale aj Savojsko, Nizozemsko, a ak budú trocha trpezliví, aj Anglicko, i keď sa zatiaľ Fridrlchov test jeho kráľovská milosť Jakub I. musí tváriť neochotne z dôvodov, čo súvisia s jeho vzťahom k Španielsku.
Albrecht Ján sa vracia podvečer do svojho paláca po namáhavom rokovaní spokojný, no čelo sa mu hneď zachmúri, len čo mu komorník oznamuje, že naňho čaká hosť, jeho milosť pán Oto z Vartemberka.
Zasa ten dotieravec! Čo asi chce?
Prirodzene, nemôže sa mu vyhnúť, nesmie si teraz zbytočne získavať nepriateľov, veď aj ten zadĺžený Vartemberk sa mu raz môže zísť.
„Čo ťa ku mne priviedlo?“ usiluje sa ho privítať priateľsky, nakoľko sa to dá!
„Peniaze, čo iné?“ odpovedá Vartemberk štipľavo podľa svojho zvyku. Trocha obnosený odev vhodne dopĺňa úprimné slová.
Smiřický sa jeho úprimnosti nevoľky teší. Zunovali sa mu všetky tie diplomatické kľučkovania a zdvorilé poklony, ktorými sa tak namáhavo prehrýzali k jadru veci pri rokovaní s vyslancom falcgrófa Fridricha.
„Koľko?“ pýta sa otvorene, usilujúc sa Otovi vyhovieť.
„Toľko, aby mi stačilo na kúpu plukovníckeho patentu.“
Mars, boh vojny, sa dožadoval svojich práv.
Aj vojna a vojsko boli starosťou pánov direktorov, nie iba spletité vyjednávačky. Aby sa ubránili, museli postaviť vojsko a na to boli treba peniaze. Ak neprispeje cudzina, musia vystačiť s vlastnými zdrojmi, daňami a pôžičkami. Nielen Viliam z Lobkovíc, ktorému do rúk zverili pokladnicu, ale všetci páni direktori majú plné hlavy starostí so zháňaním peňazí na vojsko. Po celej krajine už dunia bubny verbovačov a Marsova čeľaď sa hlási pod koruhvy. Dobrodruhov a bedárov, čo si chcú zarobiť vo vojne na živobytie, bolo by, chvalabohu, dosť, no ako im zabezpečiť mesačný žold? Keď príde na dane a pôžičky, nemajú chrabrí páni rytieri veľa chuti načrieť do svojich mešcov a otvárať truhlice, a ochota múdrych a opatrných pánov mešťanov je ešte menšia.
Zohnať peniaze na vojsko je dozaista najnepríjemnejšia stránka povstania, myslí si Albrecht Ján.
Sám načrel do vrecka riadne hlboko, aby poslúžil príkladom. Neľutuje však. Predsa je lepšie stratiť časť imania, ako s veľkou hanbou a posmechom prísť o všetko. Získal si slávu aspoň pre svoju obetavosť, dávajú ho iným za vzor. Aj to je voľačo.
No Vartemberk? Celkom nehanebne sa priznáva, že chce na verbovaní zarobiť, a pritom nemá peniaze ani na začiatok, aby si kúpil patent.
„Som vojak. Rozumiem sa tomu remeslu. Privykol som mu za roky, keď som bojoval proti Turkom. My vojaci bojujeme za žold, ale teraz by som chcel niečo viac, ako som mal dosiaľ. Keby som tak mohol postaviť vlastný pluk…“ Túto vetu zakončil lupnutím. Bol ošumelý, ale pritom sa správal ako gavalier, fúzy bojovne zježené, dlhý kord za pásom. „Nerobím sa lepší ako ostatní, ale nie som ani horší,“ vraví. „Ja sa otvorene priznám, že mi ide o peniaze, kým tí druhí hovoria o cti a sláve, no zatiaľ si zháňajú úrady alebo dodávky a pred povinnosťou ujdú, kde len môžu.“
„Zasa len na všetko nadávaš. Také zlé to nie je. Myslím, že zveličuješ,“ chmúri sa Albrecht.
„Zveličujem?“ nasrší sa Vartemberk ani kohút. „Ponúkli nám vôbec nejaký prach, guľky a pušky, za ktoré by nežiadali peniaze, neponúkajú vám páni bratia, strýkovia a švagríkovia obilie zo svojich sýpok a statok zo svojich maštali, aby na nich zarobili? Nie? Nuž potom ich skrývajú pre cisárskych a pritom sa predbiehajú, aby čím skôr zaplatili vypísanú daň a vypravili svojich ľudí, starostlivo vystrojených a vyzbrojených, pod zástavy zemskej armády, ktorú zvolávate.“
Zasa má ten kriváň blízko k pravde! Tak ako musel Albrecht Ján Smiřický zo Smiříc, direktor, bojovať s obozretnými a malomyseľnými, čo boli ochotní robiť ústupky a zrádzať, tak si čoraz väčšmi uvedomoval ďalšieho nepriateľa – všetkých, čo zo skupánskej ziskuchtivosti nechceli prispieť svojím podielom na spoločnú vec a odmietali zložiť zámky z pokladníc s našetrenými toliarmi. Nečudo, že potom ľud, povolaný zo šľachtických panstiev, schádza sa pod vojenské zástavy tým neochotnejšie, čím jasnejšie vidí, ako tí, čo ho do vojny posielajú, odmietajú znášať jej ťarchu a radšej hľadajú najrozličnejšie vykrúcačky, len aby sami nemuseli bojovať a platiť. Koľko sedliakov poslala vrchnosť k plukom bez predpísaných zbraní a zásob! Nikoho neprekvapí, ak mnohí z nich zbehnú a dávajú sa na krádeže a zbojstvo, ako to, žiaľbohu, pričasto počuť…
So zemským vojskom toho veľa nedokážeme. Neostáva iné, ako viac verbovať a to stojí veľa, veľa peňazí.
O tomto rozmýšľa Albrecht Smiřický a nevie odsúdiť Vartemberka, čakajúceho na odpoveď a naprávajúceho si trocha ovisnutý nákrčník.
„A ja? Aj ja som taký?“ spytuje sa Smiřický.
„Och, ty si predsa výnimka,“ vraví Vartemberk, no v jeho slovách zaznieva preňho príznačný posmech. Pravou rukou si vykrúca fúzy a ľavou sa opiera o rukoväť kordu. „O tebe sa rozprávajú priam bájky. Dopočul som sa, že si požičal päťdesiattisíc toliarov na verbovanie a na vlastné trovy si vystrojil tisíc pešiakov. Je to pravda?“ Nečaká na odpoveď a vzápätí pokračuje:
„Práve preto idem za tebou. Ak si toľko požičal na vojnu, o ktorej ani nevieš, ako sa skončí, prečo by si nepomohol priateľovi? Zle si obišiel, keď som ti predal Malú Skálu?“
„To nie, ale…“ hľadá Smiřický vhodnú odpoveď, „ale myslím si, že moje peniaze sú ako pôžička na spoločnú vec bezpečnejšie uložené než u teba ako u plukovníka.“
Vartemberk sa nasrdí, zlostne podskočí na krivej nohe, až mu kord zarinčí o dlážku.
„Ako chceš. Čakal som, že ma pochopíš a neodmietneš, keď som bez peňazí a mal by som príležitosť hodne zarobiť. Nechcel som ťa žiadať o toľko,“ a bezočivý Vartemberkov pohľad sa upiera na zlaté srdce, čo má Smiřický na belasej stuhe zavesené okolo šije, „nežiadal som ťa predsa o česť, aby ste ma prijali do srdcového bratstva, ktoré si podistým založil preto, aby sa v nádeji na poctu a vznešený odznak konečne rozhýbalo niekoľko okúňavých pánov a rytierov a zaplatilo vymeranú daň, či vypravilo na vlastné trovy riadne vystrojených a vyzbrojených jazdcov.“
Takto vie odmietnutý Vartemberk zlou slinou všetko pošpiniť. Znechutený Albrecht Ján mlčí, keď Oto z Vartemberka nastavuje jeho ctižiadostivosti zrkadlo, aj keď krivé. Ďalej už nevraví hlasne, ale skôr akoby pre seba.
„Vidí sa mi, že rúbeš privysoko, a preto si aj zašiel priďaleko. Albrecht, veľa sa o tebe rozpráva, veľa som o tebe počul. Vraj si dokonca odložil zamýšľaný sobáš, aby ťa Venuša nevyrušovala z povinností direktora, vôbec nedbáš, že dievčina sa trápi a túži…“
„O Emílii Hanavskej nehovor, prosím!“ okríkol ho napokon Smiřický.
„Nemyslel som to zle,“ tíši ho Vartemberk, ktorý sa očividne na ňom zabáva. „Len ti chcem dať dobrú radu, aby si pre Marsa nezabúdal na Venušu. A aby si nezabúdal, že sa všetko môže skončiť celkom ináč, než si predstavuješ,“ vraví trocha vážnejšie. „Ja môžem postaviť všetko na jednu kartu, lebo vlastne nemám o čo prísť. No ty? Rozmýšľaj! Albrecht, bolo by škoda stratiť odrazu toľké imanie.“
„Nežiadal som ťa, aby si sa miešal do mojich záležitostí,“ mračí sa Smiřický skôr preto, že nevie odbiť toho večného zádrapčivca, ako nad obsahom Vartemberkových slov.
„Ako inak ti môžem splatiť štedrosť než dobrými radami,“ pokračuje Vartemberk v posmievaní. „Čo ak si nimi vyslúžim plukovnícky patent?“
„Na ten sa načakáš. Neurobím viac, iba ťa odporučím Thurnovi za rotmajstra – aj to len preto, aby som ťa vypratal.“
„Vďaka aspoň za dobrú vôľu,“ vraví Vartemberk odchádzajúc, „no Thurnovým rotmajstrom sa môžem stať aj bez takého vznešeného odporúčania.“ To vraví veselo, takmer dobromyseľne, vari preto, aby zatajil hnev, že mu zuby klepli naprázdno, alebo preto, že ani viac nečakal.
Tak sa rozišli. No hneď na druhý deň Albrecht vydal príkaz svojmu vlašskému zmenárnikovi, aby z jeho majetku uložil tristotisíc dukátov a najcennejšie rodinné šperky vo Frankfurte nad Mohanom vraj ako veno pre Emíliu Elišku Hanavskú.
Na začiatok pozháňali páni direktori toľko peňazí, aby sa ešte v Júni vypravil stavovský generál, za ktorého zvolili skúseného bojovníka Jindřicha Matesa, grófa z Thurnu, proti Budějoviciam, kde sídlila cisárska posádka, a zabezpečil tak južnú hranicu Čiech. V tom istom čase sa konali prípravy, aby proti vojsku zhromažďovanému cisárom Matiášom mohli postaviť dostatočný počet zemského vojska.
Tieto vojenské prípravy zapríčinili, že Albrechta Jána čoraz väčšmi pálila zem pod nohami. Chcel čím skôr odísť k vojsku za Thurnom, kde už bol Vchynský a ostatní priatelia, lebo aj vojnová sláva môže napokon rozhodnúť. Súčasne si však uvedomoval aj chápal, že ešte nenadišiel čas, aby opustil Prahu, kde sa koná toľko dôležitých rokovaní a kde sa treba ustavične obávať dákeho zvratu. Povinnosti direktora ho zdržiavajú v Prahe a iba zriedkavo sa mu podarí zájsť do Kostelca alebo až do Kolína, aby tam dozrel na svoju ozbrojenú čeľaď, čo sa tam zhromaždila s inými stavovskými oddielmi.
Medzi vojnou a mierom, medzi vojskom a politikou – toto napätie Smiřického spaľuje. Nedožičí si chvíľku oddychu, nešetrí si zdravie, je až nápadné, ako chce byť všade prvý. A jeho priatelia aj nepriatelia hádajú, čo sa za tým skrýva…
Ako v horúčke prežíva najmladší z direktorov začiatky hry, pri ktorej sa protivníci usilujú, skôr než sa stretnú, získať najvýhodnejšie postavenie a čím lepšie rozostaviť svoje figúry. Sú to celé hodiny vrcholného vypätia, keď jeden deň vzbĺkneš od nadšenia nad radostnou novinou, aby si na druhý deň klesol do najčiernejšieho zúfalstva.
Saský kurfirst Ján Juraj na znak priazne daruje generálovi českých stavov Thurnovi koňa, čo si od neho vypýtal; Slezana sľubujú vojenskú pomoc; dolnorakúske stavy odmietli prechod cisárskemu vojsku, ktoré sa má zhromaždiť proti Čechom; gróf zo Solmsu odporúča stavom za generála grófa Hohenloheho z Hollachu, čo značí ďalší prísľub rýchlej peňažnej aj vojenskej pomoci od kurfirsta Fridricha Falckého – Budovec sa usmieva, Václav Viliam z Roupova si mädlí ruky, Oldřich Vohynský od radosti zahreší a leje do seba pohár za pohárom, Pavol z Říčan vystiera ruky, akoby chcel všetkých vyobjímať, a Smiřický sa chveje od vzrušenia. Na poblednutých lícach sa mu zjavujú červené škvrny.
Morava, ktorá sa dosiaľ nevládala vymaniť spod vplyvu kniežaťa z Liechtensteina, kardinála Dietrichsteina a toho falošníka Karola zo Žerotína, prisluhovača pápežencov, Morava, ktorá ešte nepochopila, že Česi povstali aj za jej vec, preukazuje služby cisárovi, sľubuje mu pomoc proti českým rebelom a súhlasí, že Matiášove vojská môžu slobodne prejsť, čím otvára cestu vpádu do Čiech; Slezania otáľajú so sľúbenou pomocou Čechom; viedenskému dvoru sa podarilo získať slávneho vojvodcu Karola Longuevala, grófa Buquoya; posla stavov rektora Jesenia zatkli v Prešporku a vydali cisárovi; Lužica nepomôže a saský kurfirst váha, ba odkláňa sa – Budovec sa modlí, Oldřich Vchynský kľaje a pije ako dúha, Ján z Říčan búcha do stola a Václav Viliam z Roupova si obhrýza nechty. „Boh nechce, aby sme sa spoliehali na ľudí, ale úfali sa len v jeho pomoc,“ vraví múdro, aby utešil ostatných.
Aj Smiřický sa usiluje ostať pri zlých správach čo najpokojnejší a vraví trocha neprirodzene: „Veď ak nedorazia Slezania včas, boh nám pomôže hromom!“
Boh? Nie, bolo by lepšie, keby sme sa konečne prestali utešovať! Jednostaj sa spoliehame iba na iných, a nie na seba. Všetkému veríme, a len čo niekto zaspieva, hneď tancujeme podľa jeho nôty. Spoliehali sme sa na Slezanov, a keď nás sklamali, mali by sme hádam cúvnuť? Ach, kde sme už dnes mohli byť, keby sme sa spoliehali iba na seba a podľa toho aj konali…
A kým sa ostatní direktori usilujú čo najprísnejšie zatajiť správu, že sliezske vojsko ešte nepríde, Smiřický všade vyhlasuje, že by pomoc zo Sliezska ani nepotrebovali, keby Česi sami postavili viac vojska. V takýchto domácich vojnách predsa záleží najviac na sile a rýchlosti.
Českých pánov a rytierov však neovplyvňujú Smiřického pohnútky. A na Morave? Tam si ďalej varia svoju polievočku. Skutočne niektorí sa hrajú so statočnosťou ako s kockami… A on tu trčí v Prahe, zmieta sa v márnom víre direktorských povinností, striehne na iných a sám je strážený a najväčšmi ho zožiera vnútorný oheň nedočkavosti a ctižiadostivosti.
Ach, kiež by už bol pri vojsku!
Kiež by bol v boji hromom!
KAPITOLA X
[bookmark: bookmark4]Žerotínovo poslanie
Dusné leto, v ktorom sa konali prípravy na stretnutie, prešlo v napätí. Skorá jeseň sa ohlásila daždivým, studeným septembrom. Otvorenou moravskou cestou vtrhol do Čiech cisársky vojvodca Buquoy s ôsmimi tisíckami mužov vycvičených podľa nizozemského vzoru, uhorských husárov a hajdúchov a spojil sa so šiestimi tisícmi vojakov grófa Dampierra, čo už plienil južné Čechy.
Generál stavovského vojska gróf Jindřich Mates Thurn uzavrel nepriateľovi cestu k Prahe s približne rovnako početnými zbormi. Aby zabránil Buquoyovi postupovať na Prahu, musel zanechať obliehanie Budějovíc, keď sa najprv mešťanom naplano vyhrážal tvrdými slovami a ukrutnými trestmi, ak sami nedonútia odísť cisársku posádku.
Kým pokračovala papierová vojna medzi cisárom a stavmi, ľud v zbrani nezaháľal. Obidve vojská sa stretli v prvých zrážkach a potýčkach v okolí Čáslavi, vzbĺkli dediny, nepriateľskí vojaci brali dobytok a obilie, kradli, čo im prišlo pod ruky, mučili a zabíjali sedliakov, znásilňovali ženy a surovo vraždili deti. Hrôza zaľahla na kraj a sedliaci riadne pocítili na vlastnej koži, čo je vojna.
Cez územie, kade tiahol Buquoy na Prahu, aby ju donútil k poslušnosti, prichádzajú s posolstvom k vzbúreným stavom moravskí poslovia a cisárovi dôverníci knieža Karol z Liechtensteina a Karol starší zo Žerotína. Dengľavý Žerotín sa uzimene halí do plášťa vo svojom koči a jeho citlivej duše sa zmocňuje ťažká, pochmúrna nálada, kým knieža z Liechtensteina sa tupo natriasa a zväčša podriemkava.
Kraj je opustený, bezľudný, sedliaci ušli, poskrývali sa v lesoch, alebo ich pobili. Dediny mlčia, nepočuť spev žencov, veselé údery cepov mlátiacich zrno požehnanej úrody, nepočuť detské hlásky ani kotkodákanie sliepok, bečanie oviec a grúlenie bravov. Na niektorých poliach ostala celá úroda, všíma si oko gazdu. A čím ďalej od moravskej hranice sú stopy po napredujúcom vojsku zreteľnejšie.
Stopy po lúpežiach, zbojstve a po požiaroch.
Osamotená hruška na rázcestí je ovešaná čudným ovocím – a keď sa Žerotínov sprievod priblíži, odlietajú z nej ako tmavé tiene havrany, čo sa tu hostili. O kus ďalej leží pri ceste nadutá rozkladajúca sa konská mrcina. Žerotín si zapcháva nos a pozerá nabok. V ďalšej dedine by sa rád zastavil, aby si jeho zmorené telo trocha oddýchlo po jazde v koči. No predišli ho. Celá dedina zhorela do tla. Z murovanej veže kostola trčia obhorené trámy. Prenikavo tu páchne dym.
Po chvíli cesty dôjdu k opustenému stavisku. Žerotín už priveľmi túži po oddychu a vchádza do chalupy vyrazenými dverami, ale vzápätí uteká, lebo v pitvore naďabil na mŕtvolu ženy a dieťaťa. Z obhryzenej tváre zízajú prázdne očné jamky a vycerené zúbky. Stihne ešte vydať príkaz, aby ich po kresťansky pochovali, a potom dávi pri plote. Keď sa spamätá, vylezie zasa do koča, kde sedí zachmúrený Liechtensteln, a hoci ho láme v celom slabom tele, káže čo najrýchlejšie pokračovať v ceste, aby už mal tú hrôzu za sebou. Radšej nehľadí vpravo ani vľavo, modlí sa a myšlienkami na boha usiluje sa odohnať strašné predstavy. Tí obesenci, vycerené detské zúbky v ústach bez pier…
Aj kamenné srdce by sa nad tým zovrelo a rozžialilo! A čo český brat Karol zo Žerotína, ktorého predsa vychovali v pravej viere, v kresťanských cnostiach a jeho duša privykla na ušľachtilosť.
No hrôzy sa ešte neskončili. Ledva majú osamelú chalupu za sebou, natrafia na ďalšiu ukážku zverskosti tej Buquoyovej a Dampierrovej zberby. Leží tu dorúbaný statok, čo vojaci podistým nechceli hnať so sebou, lebo mali dosť iného, nuž ho jednoducho pobili. Ale niektoré zvieratá iba strašne skaličili, no nedobili. Tackajú sa tu kone a žriebätá, kravy, bravy a žalostne bečiace ovce s vyklanými očami, dolámanými nohami, prerezanými šľachami a rozpáranými bruchami, vlečúc črevá za sebou. Z mrcín vychádza ukrutný zápach.
Liechtenstein ostal pokojný, ale Žerotín prikázal sluhom, aby zmrzačený statok dobili, a kým s tým skončili, znova sa mu zdvihol žalúdok. Potešil sa, keď nastalo šero a nebolo vidieť hrôzy vojnového spustošenia. Napokon čoskoro natrafili na Buquoyove zadné hliadky, čo ich odprevadili k cisárskemu generálovi.
Huk tábora, krik vojakov, spev vojačiek a plač detí doliehali síce nepríjemne na Žerotínov precitlivený sluch, zápach jatiek a latrín, dym vatier, mastná vôňa opekaného mäsa dráždili žalúdok roztrasený zlým trávením, no jednako sa trocha pozbieral, keď ho v pohodlnom stane privítal najvyšší cisársky poľný generálleutnant Karol Longueval, gróf Buquoy, rytier rádu Zlatého rúna, urodzený gavalier a vľúdny hostiteľ, plný úctivosti a starostlivosti o moravských pánov, čo sa tešili priazni jeho cisárskeho majestátu.
Žerotínovi sa dokonca podarila zjesť niečo na večeru, odpiť si vína a pri ohni sa natoľko pozbieral, že prestal byť ľudskou troskou plnou duševných aj telesných rán a nadobudol opäť dôstojnosť veľmoža pocteného vladárovou dôverou.
Naozaj, keď sa zhováral s Buquoyom, ešte lepšie chápal význam svojho zmierovacieho poslania. Cisárov generál neskrýval sklamanie. Pochod na Prahu, ktorý mu opísali ako vojenskú vychádzku, hrozil, že sa skončí fiaskom, jeho vojsko s množstvom nováčikov narazilo na dobre vyzbrojeného nepriateľa, čo sa už teraz silou takmer rovnal jeho vojsku, a ustavične mu vojakov pribúdalo. Len čo Česi dostanú očakávané delostrelectvo, príde sľúbená pomoc z Falcka či zo Sliezska, je tu nebezpečenstvo, že Buquoya zovrú presilou z dvoch strán. Okrem toho viazlo zásobovanie. Mäsa bolo, chvalabohu, dosť, chýbal im však chlieb a obilie. Mlyny boli vypálené. Vo Viedni mu sľubovali podporu katolíckeho obyvateľstva a zatiaľ boli sedliaci všade ako diabli. Nechceli vojsko zásobovať. S vidlami a kosami si bránili úrodu a statok, utekali do lesov a odtiaľ prepadávali menšie vojenské oddiely, takže zásobovacie zbory sa museli správať veľmi obozretne. Sedliaci pozorovali z kostolných veží ich pohyb a hneď vyzváňali na poplach, zhŕkli sa a ako roje ôs sa vrhali na cisárskych vojakov. Preto museli zakročiť a konať na výstrahu. Keď o tomto rozprával, mračil sa cisársky generál pod bujnou hrivou a výhražne si vykrúcal naježené fúzy. Veď Buquoy to robil nerád, no jednoducho sa tomu nedalo vyhnúť, muselo sa trestať a zastrašovať, vypáliť niekoľko dedín a obesiť sedliakov pristihnutých so zbraňou v ruke. Nebyť pána Rudolfa Trčku, ktorý zaobstaral vojsku v Polnej poživeň a pomáhal i naďalej, a podobnej nezištnej ochoty niekoľkých iných českých pánov, bolo by na tom vojsko už teraz veľmi zle, skutočne veľmi zle.
„Nech sa nik nečuduje,“ zdôrazňoval gróf Buquoy, „ak chýba vojsku náležitá disciplína. Ak viazne zásobovanie, musím predsa strpieť vojakom aj nejaké výstrelky, ktoré by som inak prísne trestal.“
Takto rozvážne hovoril generál o svojich starostiach pred kniežaťom z Liechtensteina a pánom zo Žerotína. Žerotín sprvoti počúval s veľkým záujmom, hoci nikdy nebol ozajstným bojovníkom. Potom sa mu však pred očami zjavili strašné vidiny z cesty a žalúdok sa mu tisol do hrdla. Chytro sa napil. Bol si istý, že treba túto strašnú vojnu udusiť v zárodku. Keby Česi zvíťazili nad Buquoyom, útrapy by iba pokračovali. Morava, viazaná sľubom, by musela pomôcť… áno, bolo jeho svätou povinnosťou primäť Čechov k povoľnosti, zmieriť sa s cisárom.
Po nepokojnej noci, keď Žerotínovo telo trápila lámka, včasráno sa Karol Longueval, gróf Buquoy, gavaliersky rozlúčil s oboma cisárovými dôverníkmi a poskytol im vyberaný sprievod až k nepriateľovým predným hliadkam.
A potom ich privítali Česi!
Celé Thurnovo vojsko stálo nad nimi na pahorku v pohotovosti, v bojovom postavení, vzorne zošikované, koruhvy vztýčené, dutnáky zapálené.
Žerotínovi prebehol po chrbte mráz, keď zbadal pred sebou v tom chladnom septembrovom ráne zovreté šíky s naježenými pikami a mušketami, čo sa leskli v lúčoch bledého slnka prenikajúcich potrhanými oblakmi. Žerotín si pevnejšie pritiahol k telu červený plášť a potisol do čela veľký klobúk, pod ktorým sa mu drobná tvár lemovaná prešedivenými fúzmi priam strácala. Týchto buričov má prehovárať, aby sa poddali cisárovi? A to si pápežský nuncius vo Viedni predstavoval, že sa Česi nielen poddajú, ale prijmú aj tresty, čo ich čakali. Veď mu sám Liechtenstein odpovedal – hoci aj žartom – že Česi predsa nie sú pápežovi poddaní ani otroci a on, Žerotín, vtedy dodal: „Prečo nám radšej hneď nerozkážu, aby sme im odťali hlavy?“
Na toto spomína teraz pán zo Žerotína, stojac pred generálom českého stavovského vojska Jindřichom Matesom Thurnom obklopeným dôstojníkmi – poľným maršalom Colonnom z Felsu, generálnym strážmajstrom Jánom z Bubna a generálnym ubytovateľom Pavlom Kaplířom zo Sulevíc. Thurn v pancieri a prilbe, opásaný veliteľskou šerpou, za pásom bambitky, sedí na mocnom žrebcovi, čo mu daroval saský kurfirst. Odmerane pozdraví cisárových dôverníkov, ktorí rozpačito odpovedajú na jeho pozdrav, Kým si však vymenia ďalšie zdvorilosti a začnú sa zhovárať, ako je zvykom medzi gavaliermi, vybuchne Thurn: „Vaše milosti, páni priatelia, vďaka, že ste boli takí úprimní a pustili ste nám nepriateľa do krajiny. Vždy budeme na to vďačne spomínať!“
Pri týchto trpkých slovách zdvihne ruku a ukazuje. Žerotinova žltá tvár, tratiaca sa pod ťažkým širokým klobúkom a bradou, obracia sa za Thurnovou vystretou rukou. Z pahorku je skutočne žalostný pohľad na vojnou znivočený kraj, kde ako otvorené rany žalujú vypálené dediny. Z niektorých sa ešte dvíha dym.
Koľko je tu asi stromov ovešaných obesencami, koľko chalúp s beštiálne povraždenými ženami a deťmi, koľko statku s vyklanými očami a s rozpáranými bruchami!
„Z týchto požiarov vidíte, aký je cisár milostivý k Čechom,“ vyčíta drsne Thurn. „Žoldnieri, ktorí vpadli do krajiny, nemilosrdne mordujú chlapov, ženy, deti, starcov, odrezávajú uši a nosy, priväzujú svoje obete na chvosty koňom. V Jeníkove upiekli farára na ražni… Ach, naozaj sa zdá, že vojny medzi kresťanmi sú horšie než s Turkami, a len Turek z nich môže mať osoh.“
Takto vraví stavovský generál. Zhrbený Žerotín sa chúli do svojho červeného kožušinou podšitého plášťa. Slnce sa skrylo za mraky, začína pršať. Aj Žerotinova výrečnosť sa vyparila pri tom smutnom pohľade, ktorý dokresľuje Thurnove výčitky.
Hovorí Liechtenstein. Úctivo žiada Thurna, aby mohli prejsť cez jeho tábor a pokračovať v ceste. No Thurn znovu porušuje hranice zvyčajnej zdvorilosti a odmieta: „Je mi ľúto, vaše milosti, páni priatelia, ale nemôžem vám zabezpečiť, že v mojom vojsku neutrpíte nejakú škodu. Po tom, čo ste videli, iste pochopíte!“
Aký drsný grobian je tento Thurn oproti gavalierskemu Buquoyovi!
Žerotín mlčí, tisne bradu do goliera a obetuje sa za svoju svätú povinnosť, prepočuje urážku, že sa na ceste do Prahy musí vyhýbať českému vojsku a obchádzať bočnou cestou, kde sa bude koč natriasať ešte väčšmi.
No jeho útrapy sa ešte nemali skončiť. V Prahe ho očakáva nové poníženie. Nik ich nevíta, nik sa neukazuje, kto by ich zdvorilo zaviedol do príbytkov. Sú tu len zástupy národa, želiari a tovariši, ktorí mlčia, vyškierajú sa, pľujú, dvíhajú päste a Žerotínovi zaliehajú v citlivých ušiach výkriky: „Zradcovia! Klamári! Jezuitskí zapredanci!“ Ten jednoduchý národ nerozumie jeho ušľachtilým snahám, obetiam, čo prináša v mene svätej povinnosti, ako si Žerotín v duchu jednostaj opakuje.
Druhý deň sa začal o voľačo lepšie, keď výbor českých stavov a páni direktori privítali, ako sa patrí, pánov moravských poslov a cisárových dôverníkov v snemovej svetlici na Pražskom hrade a doviedli ich na čestné miesta po ľavej strane trónu.
Žerotín, ktorý si na túto príležitosť obliekol obľúbený tmavý zamatový odev, dokonca našiel stratenú výrečnosť a mohol so všetkou dôstojnosťou prehovoriť za moravské stavy i za jeho cisársku milosť. Vyslovil ľútosť a ospravedlňoval sa, že Morava ako popredný člen kráľovstva tak neskoro vysiela svojich zástupcov, aby rokovali s českými stavmi. No všetko sa muselo riadne premyslieť a pripraviť.
„Iste nebude nevhodné povedať, že každá vec má svoj čas a každý úmysel svoju chvíľu. Keďže čas je mierou nášho diela, majstrom našich úmyslov, váhou života a všetkého ľudského konania, patrí sa najsamprv premyslieť, aby to, čo je samo osebe dobré, nepokazilo sa nevčasným skutkom.“
Po tejto múdrej úvahe, sypúc s vychýrenou obratnosťou citáty z Písma a zo spisov slávnych Rimanov a Grékov, pripomenul pán Karol starší zo Žerotína, že čas vedie k rozvážnosti, a preto sa úfa v úplné pochopenie a porozumenie, keď – ako opäť zdôraznil – vyjadruje ľútosť nad všetkými násilenstvami, ktoré sa stali pre nerozvážnosť, a dojato trasľavým hlasom prosil prítomných pánov zástupcov stavov, aby rozpustili naverbovaný ozbrojený ľud, kresťansky sa pred cisárom pokajali a pokorou si znovu získali jeho priazeň a lásku.
„Jeho milosť cisár síce nič určité nesľúbil,“ pokračoval Žerotín, „ale netreba strácať nádej, že by sa nedalo dosiahnuť mier, veď aj za najdivšej búrky nájde loď cestu do bezpečného prístavu, ak ju Kormidelník obratne vedie. Keby teda aj stavy Českého Kráľovstva rozvážne viedli kormidlo štátu, mali by pomýšľať na to, aby sa na príhovor moravských stavov obrátili na jeho cisársku milosť s poníženou prosbou o odpustenie.“
Podľa Písma niet väčšieho hriechu ako vzbura a niet pochýb, že České kráľovstvo nie je také slobodné, aby nemuselo brať ohľad na svojho pána a nebolo mu poslušné. Preto všetku nápravu treba hľadať iba u cisára ako pána krajiny, vrchnosti a podľa prísahy aj obrancu práva, slobôd a poriadku. „A hoci sa všeličo povráva a šíria sa rôzne chýry,“ dodal Žerotín, „ja mám pevnú mienku o jeho cisárskej milosti, že ak ho pravdivo so všetkým oboznámime, niet prekážok, prečo by ste nedosiahli právo a spravodlivosť, ktoré vaša krajina oddávna uživala.“
Tak vravel pán Karol zo Žerotína, no odrazu prerušil výrečný a vznešený prúd reči vzletnou otázkou: „Čo iné ostáva, ako zveriť sa bohu a cisárovi, keď kráľovstvo ohrozuje záhuba a znivočenie?“ Potom vzdych: „Áno, pomaly hynieme a sami seba hubíme.“ Krátka pomlka a opäť niekoľko citátov z Písma. Žerotín vystríha, že ak nepočúvnu, pripraví boh Českému kráľovstvu záhubu. Ľahko sa dá uhádnuť, koho potom budú volať na zodpovednosť. Vyhráža sa mierne, vraští voskovú tvár, ktorá nadobúda trocha opičí výraz, a pritom ubezpečuje: „Verte, že veľmi milujem svoju vlasť, som údom jej tela a prežívam všetky jej muky.“
A s novým prúdom výrečnosti začal opisovať vojnové hrôzy, ktoré videl cestou do Prahy, zmienil sa o tom, ako krajina spustla, vypaľujú dediny a obyvateľstvo zdierajú dane. Napokon spomenul, ako by poškodilo bez výnimky všetky tri stavy, keby sa pre vojnu narúšalo právo a spravodlivosť a znivočili by sa obchody a živnosti.
„Ak teda mám dospieť k jadru,“ končil veľmi presvedčivo pán Karol starší zo Žerotína, „musím, majúc toto všetko na mysli, pochybovať, či sa to deje z božej vôle a na boží príkaz.“
Žerotín dohovoril a dúfal, že jeho reč ocenia podľa zásluhy. Veď to bol jeden z jeho najlepších rečníckych výkonov, vopred starostlivo pripravený. Najmä s výberom citátov sa neobyčajne natrápil. Zaiste veľmi dobre zapôsobilo, keď povedal: „Iste dobre viete, že podľa starého príslovia sapientis non est dicere, non putaram, čo značí, že múdry nesmie povedať: nemyslel som. No podobne platí deliberandum est diu, quod statuendum est semel – dlho uvažuj, na čom sa máš iba raz rozhodnúť.“
Pán zo Žerotína si bol istý, že jeho argumenty sú nevyvrátiteľné a nemožno nimi otriasť.
No napodiv! Páni zástupcovia stavov a direktori sa nedali pohnúť výrečnosťou moravského vyslanca a zachovali si odmeranú tvár. Za slová sa mu poďakovali skôr škrobene ako zdvorilo a sľúbili, že sa poradia, ako odpovedia.
Odpovede sa dostalo pánovi zo Žerotína na ďalších poradách a rokovaniach. Hlavným rečníkom bol pán Václav Budovec z Budova, niekdajší Žerotínov dobrý priateľ a rovnako dobrý znalec Písma a klasikov. Pri ňom sa vhodne uplatnil aj predseda direktorov Václav Viliam z Roupova.
Roupovský, ktorý sa cítil posilnený vydareným rokovaním s laickým dvorom, kde dostal veľa darov a sľubov, vedel dokonca premôcť zvyčajnú opatrnosť a povedal Žerotínovi z mosta doprosta, že najlepším začiatkom rokovania by bolo, keby cisár odvolal z Čiech svoje vojsko, čo tu vraždí a nivočí ako Turek, a tak by zabránil škodám a neľudským člnom, o ktorých pán zo Žerotína tak dojemne rozprával. Veď tá Buquoyova a Dampierrova zberba kynožiaca krajinu pôsobí najväčšie škody samému českému kráľovi! A napokon: „Je nad slnko jasnejšie, že vy, moravskí vyslanci, ste prišli do Prahy len preto, aby ste sa očistili ako Pilát. Keby ste totiž boli k nám, Čechom, úprimní, nedovolili by ste cisárovi, aby na našu záhubu verboval u nás vojakov, ani by ste mu nepovolili prejsť cez Moravu.“
Po týchto otvorených slovách Žerotín zmäkol. V očiach mal slzy a hlas sa mu chvel. Priznal sa, že ho o všetkom správne neupovedomili, že vo Viedni od kancelára Zdenka Popela z Lobkovíc počul chýry, z ktorých usúdil, že Česi sú vinní, teraz však trocha pozmenil svoju mienku a pokúsi sa znovu rokovať s jeho cisárskou milosťou. Veľa nechýbalo a bol by pripustil, že Česi jednako len konali z božieho vnuknutia.
Žerotín dojatie nepredstieral. Naozaj sa triasol pri myšlienke, že by Slezania prestali váhať a prišli Čechom na pomoc, a české stavy by mohli udrieť na Buquoya, poraziť ho a vyhnať z Čiech. Kým sa bude rokovať, Česi možno útok odložia, aj keby Slezania prišli. Aspoň v to dúfal, no i tak bol veľmi ustarostený, nie však natoľko, aby zabudol poprosiť predsedu direktorov pána z Roupova, aby si na splnomocnenie, ktorým by sa preukázal, smel vybrať osemtisíc kôp grošov od Ladislava zo Slejníc. V týchto neistých vojnových časoch budú na Morave oveľa bezpečnejšie ako v Prahe a pánovi Karolovi staršiemu zo Žerotína úprimne záležalo na tom, aby toto druhé poslanie v Prahe priaznivo vybavil.
Pán Václav Viliam z Roupova, predseda direktorov, najprv odmietal. Nie iba zo zlomyseľnosti. Ktovie ako sa všetko zvrtne a peniaze by sa dali inakšie aj osožnejšie využiť. Prečo majú všetko, čo súvisí s vojnou, platiť iba české stavy, keby bolo možno zužitkovať práve podobné pramene, čo im šťastná náhoda hodila do lona? Žerotín si však našiel vplyvných zástancov, a tak napokon páni direktori uznesenie odvolali a zadržané peniaze Žerotínovi, ktorému riadne odľahlo, vydali. Veď ešte nebolo celkom isté, ako to nakoniec s pomocou zo Sliezska dopadne, a preto niektorí páni nechceli uzatvárať cestu ďalším rokovaniam. Správali sa teda k Žerotínovi prívetivo a zaťato opakovali, že ich skutky nie sú zamerané proti jeho cisárskej milosti, iba proti miestodržiteľom a zlým radcom. Teda Žerotín dostal s peniazmi aj odpoveď, že páni direktori by takisto ochotne rokovali o mieri, keby cisár odvolal vojsko z Čiech.
No táto odpoveď prinášala málo nádeje pre Žerotína, ktorý poznal náladu vo Viedni. Preto sa vracal z Prahy ako zmoknutá sliepka, zakrútený do svojho teplého plášťa a celkom vyčerpaný. Pritom ho Liechtenstein, ktorý sa počas celého rokovania držal bokom, ešte podpichoval, že si tú výpravu mohli odpustiť. Už vo Viedni vraj naisto vedel, že si kráľ Ferdinand, ktorý vzal do rúk nešťastnú českú záležitosť, vlastne neželá zmieriť sa s Čechmi. Azda ešte starý cisár Matiáš by sa bol dal na to nahovoriť, no ale aj Česi, ak už raz sa dali do boja, tak ľahko nepopustia. Vo Viedni, uvažoval Liechtenstein, pokladajú vzburu skôr za dobrý skutok, lebo je to koniec pretvárok a prieťahov, a konečne budú môcť tvrdo zaútočiť na evanjelikov a odbojné české stavy.
Žerotín ho počúval iba na pol ucha. Čo ešte ostáva? Urobil, čo mohol. Najlepšie a najmúdrejšie je teraz mlčať, keď sa už rečami nedá nič zmeniť, a čakať, keď už nie je v jeho moci nejako byť osožným. Prišívať záplaty by nemalo zmysel, rozmýšľal.
Len keby sa nemuseli vracať cez tú vojnou zničenú krajinu, na každom kroku žalujúcu! Žerotín sa vopred bál, že zasa pôjdu popri osamelej chalupe a hruške na rázcestí obsypanej obesencami …
Albrecht Smiřický sa na rokovaní so Žerotínom nezúčastnil. Báli sa jeho mladosti a prudkosti, nepustili ho k nemu, aby dačo nepokazil. Veď ani obozretný Václav z Roupova sa nezdržal a nakoniec povedal Žerotínovi rovno, čo si o tom všetkom myslí. Smiřický veľmi neľutoval, že ho tam nepozvali. Mal iné starosti. Naliehal, aby sa vyskúšala pripravenosť pražských mešťanov, keby došlo k nečakanému nočnému poplachu, vymohol si vykonať prehliadky v domoch pápežencov, či neukrývajú zbrane, a radil, aby sa do domov nespoľahlivých obyvateľov na ich trovy nasťahovali vojaci.
Ako vojna pokračovala, stával sa čoraz prudší, už aj katolíckych farárov začal vyháňať zo svojich majerov. Bolo teda zjavné, že je proti akémukoľvek rokovaniu so Žerotínom. Obával sa iba jedného, aby po nepriaznivých správach zo Sliezska niečo neupiekli. Preto ostával v Prahe, aby z ústrania striehol. Vydýchol si, keď Žerotín odchádzal z Prahy, aj keď s ôsmimi tisíckami kôp grošov, ale inak nezískal nič, lebo jeho pokus zlyhal podobne ako pokus pána Adama z Valdštejna. Teraz ho už v Prahe nič nezdržiavalo a mohol sa pobrať k vojsku, lebo direktori celkom ochotne súhlasili, aby odišiel z Prahy a zo svojho úradu, jeho prudkosť im bývala zavše na ťarchu.
KAPITOLA XI
Vojna
Skôr než sa minul mesiac september, odišiel Albrecht Ján Smiřický z Prahy na čele deväťdesiatich jazdcov vybraných zo šľachticov a čeľade, dokonale vyzbrojených a vystrojených v červenobielych uniformách – priam radosť hľadieť. Odchádzal do tábora českého vojska pri Hořepníku, kde sa rozložilo proti Buquoyovi, ktorý sa obozretne stiahol od Čáslavi a zakopal pri Pelhřimove. Už predtým poslal Smiřický do tábora vyše tisíc pešiakov naverbovaných na vlastné trovy.
Praha užasla a jasala nad českým šľachticom, čo na rozdiel od ostatných pánov a rytierov, skúpych na svoj mešec, štedro načrel do vlastných truhlíc, vypravil do vojny toľko jazdcov a pešiakov a navyše bol príkladom udatnosti, keď sám viedol svojich ľudí do vojny, kým iní veľmi často prekvapivo ochoreli práve v deň, keď mali tiahnuť do boja.
S rovnakou slávou, s akou odchádzal z Prahy, privítali mladého Smiřického v hořepnickom tábore. Vyšli mu v ústrety všetci jeho priatelia poverení v stavovskom vojsku najvyššími hodnosťami: poľný maršal Colonna z Felsu, generálny strážmajster Ján z Bubna, Oldřich Vchynský, ktorý bol plukovníkom tisícky jazdcov, a generálny ubytovateľ Pavol Kaplíř zo Sulevíc, čo si priamo na mieste vzorne splnil svoju úlohu: umiestnil v tábore Smiřického jazdecký oddiel a Albrechta Jána ubytoval v sedliackej chalupe, čo bola v sychravom jesennom čase vhodnejšia ako šiator.
S rovnakým nadšením ho prijali aj obaja stavovskí generáli, starý priateľ Thurn, s ktorým ho spájala ešte pevnejšie spomienka na sprisahaneckú schôdzku pred defenestráciou, a gróf Hohenlohe z Hollachu, známy už z Prahy. Thurn ho zasypal výbuchmi srdečnej a priateľskej náklonnosti a bojového nadšenia, tučný Hohenlohe so sivou končito pristrihnutou briadkou bol najsamprv triezvo zdržanlivý, no napokon sa dal strhnúť Thurnom, aby vyjadril aj on radosť nad Smiřického posilou. Veď nešlo iba o jeho ľudí, ale predovšetkým o to, že svojím vplyvom mohol pohnúť ostatných direktorov, aby sa väčšmi starali o vojnu a vojsko.
„Keby tak boli všetci páni direktori zapálení pre boj ako on,“ počul Albrecht Ján zo všetkých strán, „mohli sme Buquoya a tú dampierrovskú zberbu už dávno vyhnať z krajiny.“ Ale ostatní? Skôr naznačujú, aby sa radšej nezačínalo s nepriateľstvom, kým sa rokuje. Nepovedia to otvorene, no jednako každý vie, na čom je, keď do omrzenia opakujú, že nevedú spor s cisárom, ale s jeho jezuitskými poradcami. No čo nás do všetkých tých rokovaní a listov? Bojovať za nás nebudú a nepriateľa z krajiny nevyženú! Zbrane možno premôcť iba zbraňami.
Kam vedú tieto odklady a opatrníctvo – spytujú sa vojaci v tábore pri Hořepníku. Keby bolo všetko pripravené už pri Čáslavi, kde by už bol Buquoy? Hohenlohe úsečnou rečou priznáva, že sa mýlil, ak dúfal v rýchlu Buquoyovu porážku. Tak slabo sa na ňu pripravili a v rozhodujúcej chvíli chýbalo najmä delostrelectvo. On, Hohenlohe, sa, pravdaže, nebojí riskovať. V Uhorsku raz s tisícimi jazdcami udrel na desaťtisíc Turkov a s božou pomocou ich premohol a zahnal, ale na takého nepriateľa, ako je Buquoy, treba ísť veľmi opatrne. Preto musia vyčkať na pomoc zo Sliezska a na Mansfelda, ktorý už od polovice septembra daromne márni čas obliehaním cisárskej posádky v katolíckej Plzni. Buquoyova pozícia je veľmi pevná, zdôrazňoval Hohenlohe. Ak neprídu Slezania na opakovanú výzvu, jediná nádej, že získajú prevahu, je v Mansfeldovi. Prečo len ten gróf, ktorého poslal falcký kurfirst Čechom na pomoc za savojské peniaze, trčí – do čerta – so svojím zborom pri Plzni a nepomôže pri Hořepníku!
Thurn a Hohenlohe neváhali a oboznámili Smiřického so svojimi plánmi, pozývali ho na porady, ukázali mu na mape postavenie vojska, brali ho so sebou, aby spoznal kraj, a pomaly ho zasväcovali do tajomstiev vojenského remesla a vedenia vojny. Albrecht Ján sa učí, aký je rozdiel medzi zošikovaním Španielsko-uhorským a nizozemským, ako treba postaviť terciu lemovanú štyrmi radmi mušketierov a ako terciu, čo má mušketierov aj na krídlach.
Večer pozýva Smiřický do svojej chalupy dôstojníkov. Aj tu sa hovorí o vojne, ale aj o ženách, o koňoch a o psoch, hrá sa tu v kocky a v karty a pije víno a pálenka.
Celý deň prežíva Smiřický v tábore pri Hořepníku v zhone. Čas beží – a jednako sa nič nedeje. Ibaže od rána do večera a celú noc osieva sa z beznádejne sivej oblohy drobný vytrvalý dážď a mení zem na blato. Prší. Keď oblaky vyčerpali svoju zásobu, mrholí a padá hmla a z lúk a lesov sa začína vyparovať voda, ktorou nasiakli. A ak sa už zdá, že nebo nevládze vydať ďalšiu vlahu, dovalia sa nové čierne mraky ťarchavé lejakom, klesnú až k zemi a zaplavia ju novými prívalmi vody a obloha sa znovu spája so zemou niťami dažďa. Prší. Všetko vlhne, premáča sa, pokrýva sa blatom, plesňou, slizom a hnilobou a každú kút sa premieňa na parenisko chorôb. Dážď a chlad prenikajú odevom na kožu, až do kostí, pred vlhkosťou a zimou človek neunikne ani v šiatri, ani v chalupe či na koni. A z mračien, ktorých zdrapy sa prevaľujú nad lesmi a pahorkami, sa vytrvalo leje a leje. Prší. Po členky sa zabáraš do blata, vozy zapadajú až po nápravy, s ťažkými delami, ktoré utiahne aj na pevnej pôde len šestnásť koní, sa jednoducho nedá pohnúť. Neostáva iné, ako čakať. Čakať, že hádam prestane pršať. Čakať, že dorazia Slezania. Čakať, že príde Mansfeld.
Toto čakanie v premočenom tábore, v blate a hnilobe, v zápachu, v smrade a vo večnom kriku, uprostred preklínajúcich vojakov, nečistých žien, chorých a zavšivavených detí a bezočivých neviestok, v tábore, kde sú vojaci zverbovaní zo všetkých kútov sveta, kde častejšie než češtinu počuť všetky nemecké nárečia, maďarčinu a jazyky, ktorým vôbec človek nerozumie, to čakanie zúfalé a nekonečné ako ten úporný dážď – aj to je vojna. Pravdaže, trocha iná vojna, než ako ju pozná Albrecht Ján Smířický z veľkých gobelínov a obrazov, čo zdobia hodovné siene zámkov, iná než parádna vojna, na ktorú sa vybral so svojimi červenobielymi vojačikmi, ktorých by po týždni prežitom v tábore už nik nepoznal.
Preklínanie, víno a karty sú jediným odľahčením, jedinou útechou, jedinou zábavou.
Už je to takmer mesiac, čo prišiel do tábora a trčí v blate pri Hořepníku. Prehajdákaný deň sa končí neužitočným večerom. Vo veľkej svetlici Smiřického chalupy, kde sa schádzajú, hrá pri stole niekoľko dôstojníkov v karty a každú vynesenú kartu sprevádza nadávka a úder päsťou, ako keď z dela vystrelí.
„Doparoma! Kde ťa čert nesie? Bodaj ťa hrom zabil!“
Obďaleč sedí Oldřich Vchynský s akýmsi obstarným plukovníkom a rozprávajú si vojenské historky. Plukovník, ktorý utŕžil jazvy vo všetkých kútoch sveta, v Uhorsku proti Turkom, v Taliansku aj v Nemecku, mieša dokopy všetky jazyky, češtinu s nemčinou, s taliančinou, s francúzštinou a s latinčinou a bohvie s čím ešte.
„Poslali ma so sto koňmi von naverímboha ku Guttorföldu, odtiaľ som potom spravil štráf až k Pecze. Po míli cesty sme skorpírovali nepriateľa.“ Plukovník významne žmurká, vystiera ruku, akoby dával rozkaz, a skríkne: „Poslal som tridsať koní fordrob.“ Vchynský prikyvuje na znak súhlasu a povzbudený plukovník pokračuje: „Priviedli mi troch zajatcov a tí mi dali kundšoft, že Turci idú o kus ďalej s furážom…“
„Doparoma, ale sme včera slopali!“
V inom kúte rozpráva si mladý Thurn s bratom Smiřického švagra, čo je hajtmanom v Thurnovom pluku, rozličné podivné príhody a príbehy.
„Počul som to od očitého svedka,“ boží sa Joachim Slavata. „Stalo sa to práve v takom tábore, ako je tento… kdesi v Holštajnsku. Tam sa diabol zjavil v ľudskej podobe. Práporčík, čo mi o tom rozprával, tvrdil, že diabol zakrútil v tábore krky dvadsiatim volom a niektoré vtisol až po rohy do zeme.“ Thurn s tvárou poznačenou kiahňami sa nedôverčivo usmieva, ale Slavata vraví ďalej plný viery v to, čo počul: „A markytánom poplietol oje ich vozov dokopy, takže ich museli presekať.“
„A mestskú bránu nadvihol a položil ju o niekoľko krokov ďalej. Tiež som o tom počul, lenže to bolo kdesi v Bavorsku, nie v Holštajnsku,“ mieša sa do reči starý mušketiersky dôstojník s tvárou rozťatou červenkastou jazvou a mocne si odpľúva.
A znovu búchanie na stôl ako prudká paľba.
„Tresol som s ním, div si väzy nedolámal.“
„… tie dve kompánie avansírovali tak ďaleko, že pobrali bagáž tých päťdesiatich mušketierov… a tá tretia kompánia, ktorú som poslal, aby sekundírovala fordrob…“ bzučí starý jazdecký plukovník do ucha Vchynskému, načúvajúcemu so záujmom.
V inej skupine sa rozpráva o politike. Uvažujú, prečo zatkli a uväznili cisárovho radcu kardinála Khlesla. Niekoľkokrát opakujú, že v tom podistým majú prsty jezuiti a že kráľ Ferdinand konal iba na ich príkaz. Len Pavol Kaplíř sa nazdáva, že to bolo pre nehorázne úplatky, čo kardinál prijímal. Veď hrabal všetkými desiatimi. Iba od Španielov vraj dostával… koľko?… desaťtisíc dukátov… tak vidíte!
Niekoľkotýždňová historka ich ešte vždy zabávala. Potom Savojsko, Karol Emanuel, Angličania, či pošle aj kráľ Jakub pomoc. Neveľmi žičí kalvínom, s ktorými je rovnakej viery jeho zať laický kurfirst. Jakub vyznáva ich, anglikánsku vieru – nuž a tí potentáti držia všetci dokopy. Keď vyšmaríš Habsburgovi miestodržiteľov z okna, anglický kráľ sa bojí, že by stavy jemu či jeho synovi odťali hlavu. Chce vraj oženiť svojho syna so španielskou princeznou, infantkou…
Podobne uvažujú stavovskí dôstojníci, popíjajúc Smiřického víno, až sa ich rozhovor zvrtne na večnú otázku: Čo Slezania? A Mansfeld? Prídu? Dôjdu včas?
Večer čo večer jedno a to isté.
„Pichol som mu kord medzi rebrá, až vypľúval krv.“
„… keď sme trafili na nepriateľa,“ bzučí plukovnícky komár, „rozdelil sa con bon ordine na tri grupy. Rezolutamente som kázal kavalérii, aby každá z tých troch kompánií, ako ich cúg šiel, šaržírovall. Jedna urobila svoje debito…“
„To je nič,“ ozýva sa opäť z kruhu, kde sú mladý Thurn, hajtman Joachim Slavata a pľujúci mušketiersky dôstojník s tvárou rozťatou jazvou. „Teda ako vravím, v Miláne bolo vidieť zlého ducha, ako sa vozí v koči, míňa peniaze v krčme a káže v kostole, kam ho pozvali.“ Ďalšie odpľutie. „Po uliciach rozsýpal dajaký prášok, od ktorého, ako vravím, pomrela spústa ľudí. Ale iným dával nejakú čudnú šťavu proti moru. A kto sa nechcel dať liečiť, toho bil a zabíjal.“
„… sekvíroval som nepriateľa až do jednej dediny, kde sa tí mušketieri retirírovali…“
„Veď sa povráva, že markgróf Krnovský plakal od jedu, keď dostal od břežského vojvodu príkaz, že nesmie tiahnuť ďalej do Čiech.“
„Vojvoda, keď ten príkaz vydával, azda sám rátal s tým, že Krnovský nepočúvne.“
„Tak veru.“
A zasa bzučí komár: „…tak dlho sme sa s nimi hantírovali, až sa vzdali, bolo ich vyše sedemdesiattri živých. Vyše tridsať sme ich pobili, alebo ich zhorelo…“
„… i krv sa vám vtedy len liala…“
„… nuž sa mi udalo presedieť na koni okrem tej hodiny dve noci a jeden deň…“
„… a ten mŕtvy prehovoril…“
„… ale sme tých sedliakov, koťuhy, potrápili…“
„… tak čo si myslíte, prídu Slezania?“
Smiřický je ako zbitý. Už dlho ho pobolievajú pľúca. Pokašláva.
„Prídu Slezania?“
Pravdaže, keby prišli, potom by sme sa pohli odtiaľto, z tohto blata, smradu a večného tárania a pijatiky. Potom by sa konečne začala vojna a prestalo by to strašné čakanie. Povievajúce zástavy, útok jazdy, boj s nepriateľom! Tomu starému rajtárovi sa to rozpráva, ako skorpíroval, šaržíroval, avansíroval, sekvíroval a zasa retiríroval. Ten už vo vojne bol. No jeho, Albrechta Smiřického, jeho milosť pána direktora, nepošlú predsa von naverímboha niekam na fordrob! Musela by sa začať väčšia bitka, aby so svojou jazdou skúsil vojnové šťastie, lebo tu všetci zhnijú…
„Keby vaša milosť dovolila,“ ozval sa pri ňom nesmelo tenký, prenikavý hlas. Smiřický sa obracia. Ach, to je ten rakúsky oficierik, ktorého mu dnes večer predstavili. Meno si, pravdaže, nezapamätal. No niečo sa mu marí, že ho odporúčal pán Tschernembl a jeho meno znie českým stavom veľmi príjemne. Lebo pán Tschernembl naviedol proti cisárovi Hornorakúšanov. A tento tu…
„Prosím,“ vraví zdvorilo Albrecht Ján zo Smiříc.
„Chcel by som sa spýtať…“ oficierik nevie, ako začať.
„Len vravte,“ blahosklonne ho vyzýva Smiřický.
„Ako tu počúvam, stále čakáte na Slezanov…“
„A na Mansfelda,“ dopĺňa trocha podráždene Smiřický. Už má naozaj vyše hlavy tých jalových rečí, či prídu, alebo nie. Bodaj ho čert vzal! Je to rovnako hlúpe táranie ako tie reči o mŕtvych deťoch, čo trikrát zaplakali, a o zlom duchovi, čo sa vozil v koči po milánskych uliciach.
„Bez nich by sa to nedalo?“ spytuje sa detinsky oficierik.
Čo sa dá robiť, je nový, nevie, čo je tu známe každému, že totiž proti silnému Buquoyovmu opevneniu nezmôžu nič bez presily. A Smiřický mu clivo vysvetľuje, že možno vtedy, keby sa Buquoy pohol z opevneného tábora pri Pelhřimove…
Mladý rakúsky dôstojník však krúti hlavou. Nie, tak to nemyslí. Hádam sa zle vyjadril. On je totiž toho náhľadu, že Česi by vôbec nemali natoľko rátať s cudzou pomocou, ale tým viac sa spoliehať na vlastné sily.
„Robíme, čo sa dá,“ vraví mrzuto Smiřický, Hoci dobre vie, že oficierik má pravdu. Keby každý direktor panského stavu vypravil takú kompániu ako ja…
„Naozaj?“ pýta sa rakúsky oficierik a jeho oči dostali čudný výraz, akoby sa trocha posmievali.
„Tak čo si teda ešte myslíte?“ vyrúti sa naňho Smiřický. Nie je mu do reči a nepotrebuje cudzie rady.
No Rakúšan pokračuje ďalej pokojným, slabým hlasom. Myslí si, že zemské vojsko sa nemalo vypraviť iba na papieri, ale skutočne, do boja.
Smiřického premáha ťarcha na prsiach. Počúva ho iba napoly. Musí však priznať, že aj on bol podobnej mienky, no Thurn a Hohenlohe ako vojnoví odborníci už ho dostatočne poučili, že zemské vojsko dnes už veľa nedokáže. Aspoň nie v otvorenom boji. Kdeže dnes bojovať s nevycvičenými sedliakmi a remeselníkmi proti skúseným vojakom zošikovaným podľa nemeckého či nizozemského vzoru! Je zaujímavé besedovať o tom, ktorý z týchto spôsobov zošikovania je výhodnejší – ale zemské vojsko? To je tak súce na obranu opevnených miest alebo na pomocné služby pri obliehaní, no jadro vojska, vojsko, čo víťazi, rozhoduje o celej poľnej výprave, to musia byť mušketieri, pikovníci a jazdci, pre ktorých je vojna povolaním, ktorí vedia, ako „šaržírovať“, „avansírovať“.
Ale mladučký oficierik sa nedá odbiť. Je takmer rovnako zaťatý ak ten plukovník s bielymi fúzami, čo ešte vždy hučí Vchynskému do ucha o svojich vojenských vavrínoch. Oficierik si myslí, že pre zemské vojsko treba vymyslieť nový spôsob boja. Nešikovať ho do veľkých oddielov a nehnať proti zovretým útvarom žoldnierov, aby ich postrieľali mušketieri a dorúbali kyrysníci, lež vytvoriť z nich malé prepadové zbory, čo by bojovali v tyle nepriateľa a sústavne mu narúšali zásobovanie.
„Nemám veľa skúseností, no vidí sa mi, že už dnes sedliaci, ktorých plieni Buquoy a Dampierre a ktorí sa v sebaobrane chytili zbrane, spôsobujú mu väčšie škody než celá vaša armáda, čo sa za dva mesiace nezmohla na vojenskú akciu.“
Húževnato rozvíja svoju myšlienku. Smiřický, ustatý a znechutený, hodí iba rukou. „To nič neznamená.“
„Myslíte, vaša milosť?“ povedal mierne oficierik odporúčaný pánom Tschernemblom. „Možno aj pred dvesto rokmi málokto uveril, že by sedliaci ozbrojení cepmi a kosami porazili výkvet rytierov. Keby sa dnes našiel nový Žižka…“
Smiřickému sa to vidí trocha smiešne. Čudne rozmýšľa ten Rakúšan. Vari sú tu všetci tak trocha slaboduchí? Najradšej by toho rozhovoru nechal. Má sa pridať k tým, čo sa rozprávajú o krvi padajúcej z neba, alebo uvažovať o príchode Slezanov? Vždy je to lepšie, ako počúvať bzučanie plukovníckeho komára, čo neúnavne „sekvíruje“ a „retiríruje“. Nový Žižka? Nezmysel! A Albrecht Ján sa usiluje Rakúšanovi vysvetliť, aký rozdiel je medzi rytiermi v pancieroch a dnešnými mušketiermi, aká zmena nastala používaním pušného prachu. No Rakúšan sa zaťal. Namieta, že nezáleží len na palebnej sile, na vojenskej disciplíne a výcviku, ale aj na duchu. Vojak bojuje za peniaze. Keď niet peňazí, prestane bojovať. Ak stretne presilu, ihneď je ochotný vyjednávať, vzdať sa a slúžiť nepriateľovi. No sedliak by bojoval z presvedčenia, za vieru. A keby ho českí páni zbavili poddanstva, dali mu práva štvrtého stavu…
Pozrime, kam mieri!
Smiřický už o tom dačo počul, aj o tých, čo nerozvážne navádzali na podobné ďalekosiahle a búrlivé zmeny.
„Neverte tomu,“ vraví prudko, panovačne. „So sedliakmi toho veľa nedokážeme. Pravdaže, môžu sa zísť v boji, aj ja som ich zopár so sebou doviedol, ale sami nikdy o ničom nerozhodnú – a už preto by bolo celkom zbytočné a nerozumné zrušiť poddanstvo. Naši sedliaci sú spokojní s vrchnosťou, len keď im neberie ich vieru. A čo by získali ako štvrtý stav? Ak hľadáte príčinu, pre ktorú by bojovali, vyslovili ste ju sám – za vieru. Však oni dobre vedia, že bránia aj svoj majetok, a preto sa spájajú proti Buquoyovi, čo im oboje lúpi. Naozaj, verte mi,“ hovorí Smiřický – a vyzerá to, že nepresviedča len Rakúšana, no aj seba, „keby sa naverbovalo viac národa, čo by už mal bojové skúsenosti, dosiahli by sme s pomocou božou oveľa viac ako so sedliakmi… a poddaných z miest a dedín by sme neodvolávali od živnosti a od remesiel,“ dodal dôrazne.
Oficierik mykol plecami. „Česká krajina je predsa taká bohatá a ľudnatá a navyše má ešte dve zeme – Moravu a Sliezsko. Keby sa len každý jej desiaty obyvateľ vypravil do vojny, bola by to sila okolo stotisíc vojakov a tých by nik nepremohol. Pán Tschernembl mi vravel…“
Smiřický mu nedal dopovedať. „Preto, že sme sa pustili do vojny, nebudeme meniť poriadok sveta. Len čo prídu Slezania, uvidíte, ako poženieme Buquoya so všetkou tou jeho zberbou, vtrhneme do Rakúska…“
„A potom?“
„Viedeň je celkom blízko!“
„Aj keby Viedeň padla, vojna sa nemusí skončiť.“ A dodal akoby pre seba: „Naozaj, myslím si, že to bude dlhá vojna.“
„Prečo si to myslíte?“ ožil Smiřický. Sám sa čudoval, že ho rozhovor s neznámym dôstojníkom natoľko upútal.
„Lebo nejde len o Čechov, Matiáša a Ferdinanda,“ znie pevná odpoveď, ktorá dosvedčuje, že ten, kto ju vyslovil, isto o veci už dôkladne rozmýšľal.
„V tom s vami súhlasím,“ povedal s istotou Smiřický. Bol to aj jeho náhľad.
„Aj preto, že je to vojna za peniaze.“
„Tomu nerozumiem.“
„Ľudia neradi dávajú peniaze,“ povedal pokojným hlasom rakúsky dôstojník. „Niekto dá radšej hlavu ako peniaze. Získa sa teda len málo peňazí – a bojuje sa. Keď sa peniaze minú, doloží sa a vojna pokračuje a tak to ide ďalej a ďalej. Napokon sa vždy nájde niekto, kto ešte doloží, lebo jeden čaká na druhého, a vojna sa môže viesť donekonečna. Možno keby jedna strana hneď na začiatku vrhla všetky prostriedky do boja, mohla by ho hneď skončiť vo svoj prospech. Zatiaľ však sú na oboch stranách opatrnícki ľudia, ktorí vyčkávajú, ako to dopadne, myslia si, že je výhodnejšie nechať druhých, aby si za nich pálili prsty.“ Rakúšanove slová Smiřického prekvapili. „Vidí sa mi, že sa lepšie vyznáte v politike ako v boji,“ usmial sa slabo. Vnútri s Rakúšanom súhlasili „No nezáleží na tom, aká dlhá bude vojna, lež na tom, kto ju napokon vyhrá.“
„Bude to pravdepodobne ten, kto do boja vloží aj to posledné, lebo mu ostane najviac síl,“ smutne povedal Rakúšan,
„A kto to bude?“ spýtal sa živo Albrecht Ján.
„Neviem. Možno Francúzsko či Švédsko…“
„Myslíte veľmi dopredu,“ pochválil ho Smiřický.
„Možno,“ uvažoval Rakúšan ďalej, „Ale spočiatku zvíťazí ten, kto bude rozhodnejší a obetavejší.“
„A kto to bude?“ opakuje netrpezlivo otázku direktor.
„Neviem,“ vraví znovu rakúsky dôstojník. „Bojím sa, že jezuiti, Habsburgovia a Španieli sú dnes bojovnejší a uvedomujú si podstatu. Neutešujú sa, že ide len o spor medzi českými stavmi a cisárovými radcami. Vedia, že ide o zrážku, čo môže rozhodnúť o habsburskom tróne, o nemeckej ríši, o osude budúcich sto rokov. Ak strhnú na svoju stranu nemeckú katolícku Ligu, ktorá je iste bojovnejšia a celistvejšia ako protestantská Únia…“
„Nie, Únia bude rozhodne skôr na našej strane, ako sa Liga pridá k Habsburgom,“ vyhlásil Smiřický. Div neudrel rukou do stola ako kartári v druhom kúte.
„Veď vám hovorím, že neviem,“ vraví ticho Rakúšan. „No bojím sa, že ak budú o veci rozhodovať peniaze. Preto by som sa skôr spoliehal na pomoc a oduševnenie sedliakov; tí by mohli prísť o všetko, keby…“
Oficierik sa vracal zasa k myšlienke, ktorá už raz Smiřického nahnevala. Ale direktor ho viac nepočúval.
Do svetlice vstupoval známym knísavým krokom Oto z Vartemberka, celý premoknutý a zablatený, zapáchajúci zvlhnutou kožou.
Všetci dôstojníci sa hneď dvíhali a s krikom ho vítali, iba akýsi starý delostrelec, čo si uhol viac ako zvyčajne, potkol sa a rozpleštil na zemi.
„No nech ma boh skára, ty ešte žiješ? Odkiaľ ťa sem diabol doniesol?“
„Doparoma, myslel som, že ťa už obesili!“
„Do čerta, asi ťa už omrzelo zabávať sa v Prahe so ženskými!“
Takto vítali dôstojníci Vartemberka, ktorý stál uprostred, usmieval sa a hrešil a klial s nimi.
Pijan, kartár a sukničkár Oto z Vartemberka bol obľúbený všade tam, kde sa pilo, kartovalo, klialo a zabávalo s ľahkými ženskými, preto ho tak veselo privítali. A navyše preto, že prichádzal z Prahy a iste poznal dôležité novinky.
Vartemberk vedel, že sa im musí odplatiť za hlučné privítanie.
„Skvelé, skvelé, teraz si nalejeme a pekne sa zabavíme. Doparoma! Odvčera som neslopal. A včera som iba trikrát pil a trikrát som sa dogrcal!“
Odpoveďou mu bol burácavý smiech, za ktorého sa driapal za pohárom. Prevrátil ho do seba na dúšok a hneď si nalial ďalší.
„Do čerta, ale mi chutí!“ volal. „Cválal som sem bez zastávky!“
Bolo to na ňom vidieť. Bol celý zablatený, premočený, lebo ani dobrý plášť ho nevedel uchrániť pred lejakom, čo sa ráno spustil. A Vartemberkov plášť sa nedalo nazvať dobrým. Bol už poriadne obnosený. No Vartemberkovi to nijako neprekážalo, len keď bolo čo piť.
Vartemberk pil, ale dôstojníci doňho jednostaj dobiedzali. Chceli z neho vytiahnuť, čo je nové. Iba mykal plecami. Nič nevie. List od pánov direktorov, ktorý odovzdal Thurnovi a Hohenlohemu, bol zapečatený. Mansfeld uviazol pri Plzni. O Slezanoch sa nevie nič isté. Povráva sa však, že sa čoskoro vydajú na pochod. Pavol z Říčan sa o to stavil, a vysoko. Mohli by tu byť tak to štyroch-piatich dní a potom…
Na toto „potom“ všetci čakali. Zo všetkých najväčšmi Smiřický, a preto ich trocha sklamalo, že Vartemberk nedoviezol z Prahy dajakú konkrétnejšiu správu. Keby aspoň naznačil, čo bolo v tom liste od direktorov! Iste to nebol obyčajný list, taký mohol doviezť hocijaký kuriér. Ak ho niesol Vartemberk, iste mal odovzdať aj ústny odkaz, a vedel teda viac, než priznal. Tým väčšmi naňho naliehali.
No Oto z Vartemberka ich vedel inak upútať. Vybral z batoha hlinenú trúbeľku, vrecúško s tabakom a na všeobecné počudovanie si fajku napchal, vložil do úst, zapálil a fajčil…
Nuž, toto je v Prahe nové!
Čudovali sa, hoci zväčša už o fajčení počuli. Iba mušketiersky dôstojník s opovrhnutím vyhlásil, že už to videl, aj dávno skúsil a že je to ohavnosť. Na dotvrdenie svojich slov si šťavnato odpľul.
Aj Smiřický pokojne pozoroval fajčiaceho Vartemberka. Iba si pripomenul, že sám ešte pred rokmi počúval ako chlapec rozprávanie bratanca Albrechta Václava o fajčení. To už bolo dávno. Koľkože rokov? Sedem, či osem? Vtedy mal šestnásť, dnes má dvadsaťtri. Už sa fajčeniu nečudoval. Aj on ten „div“ videl a okúsil v Londýne. Chuť tabaku a dym mu neboli nepríjemné, len ho dráždili do kašľa. A kto by sa na jeho mieste chcel stať stredom pozornosti pre tú neznámu obyčaj, ktorú dokonca označovali za diabolské mámenie? Môže si to dovoliť len taká horúca hlava ako Vartemberk.
Fajka zatiaľ ide z úst do úst. Dôstojníci sa pokúšajú potiahnuť do seba dym, kašlú, odpľúvajú si a hrešia a Vartemberk rozpráva historku o fajčiacom vojakovi, ktorého sedliak pokladal za čerta.
„Tu je ten diabol, čo sa zjavoval v ľudskej podobe v tom tábore,“ posmieva sa mladý Thurn hajtmanovi Slavatovi, ktorý štipľavo zahreší. Ostrohy rinčia, poháre cvendžia. Pije sa, ba priam slope. Je veselá nálada. Nech žije vojna a vojenský život! Pime, užívajme, a nemyslíme na zajtrajšok, keď nás smrť na bojisku skosí v jedinom okamihu, alebo nám prichystá tisícoraké smrteľné muky – roztrhané vnútornosti a zhnisané rany hemžiace sa červami. Žime pre dnešok! Poháre sa dvíhajú k fúzatým ústam a ďalšia obeť sa rúca na zem, kde už chrápe jeden delostrelecký dôstojník. Takto sa to bude opakovať až do rána. Aj to je vojna, Smiřický už nestojí bokom, ale pije s ostatnými horúce víno s klinčekom a škoricou, ktoré uvarili Vartemberkovi, aby sa zohrial. A potom pálenku s cukrom. Rozhovor sa mení na nesúvislé kliatby a oplzlosti, spev a rev. Všetci sú už opití, aj rakúsky oficierik. Dlážka sa kníše, steny sa krútia.
Vtom sa ozývajú údery na dvere, ktoré sa roztvoria, a do svetlice vstupuje dôstojník, postaví sa do pozoru a úctivo prosí jeho milosť urodzeného pána direktora Albrechta Jána Smiřického zo Smiříc, aby sa ihneď pobral na poradu s ich milosťami pánmi generálmi grófom Thurnom a grófom Hohenlohem z Hollachu.
KAPITOLA XII
Posolstvo Mansfeldovi
Albrecht Smiřický ledva vládze stáť na nohách, no uvedomuje si, že musí ísť. Dotacká sa ku komore, čo mu slúži za spálňu, a vopchá hlavu do kade s vodou. Zatiaľ mu ktosi napráva bandalier a pripína kord. Od vody a studeného vetra, čo Smiřickému zafúka do tváre, keď vyjde na svieže povetrie, sa trocha spamätá, a keď predstúpi pred oboch stavovských generálov, je už takmer triezvy. Iba ten rozhovor s nimi sa mu zdá akoby neskutočný – alebo sa to Smiřickému vidí tak iba v neskoršej spomienke. Zdvorilo sa mu ospravedlňujú, že ho vyrušili tak neskoro v noci, ponúkajú mu kreslo, nalievajú do pohára vína. Kreslo prijíma, víno odmieta. Nie, nebude viac piť. Thurn sa usmieva popod fúzy a žmurká na Hohenloheho. No gróf z Hollachu má iné na ume ako žarty a hneď celkom vecne vykladá Smiřickému, že dostali dôležité správy.
„Doniesol ich, prirodzene, Vartemberk,“ mrmle Smiřický.
„Áno,“ prisviedča Thurn. „Páni direktori nám odkazujú, že čakania je už dosť. Aby sme udreli na Buquoya pri prvej príležitosti…“ Bystré oči sa mu usmievajú. Zrejme sa teší, že aj Praha má už dosť nerozhodnosti. Vari to má byť vojna, hniť v táborovom blate, a rúbu sa medzi sebou iba predné hliadky.
„Pravdaže, kým je Buquoy zakopaný, nemáme ľahkú úlohu,“ pripomína obozretný Hohenlohe. Je ustarostený, lebo s nedostatočnými silami nevie riadne splniť príkaz.
„Správne. No práve dnes sme vypočuli zajatca. Keď mu trocha pricvikli prsty, vyjavil, že Buquoy tu už dlho nevydrží, že dačo chystá.“ A Thurn si spokojne mädlí ruky, oči mu žiaria a hrdlo si splachuje hodnými glgmi vina.
Ale tučný Hohenlohe sa chmúri. „Tak veru,“ vraví podráždene. „Či už ostane, alebo cúvne, na rozhodujúci úder potrebujeme posilu.“
„Markgróf Krnovský azda už konečne dorazí,“ ozýva sa netrpezlivo Thurn a v duchu nadáva, aby vzal tých Slezanov čert, že sa neukazujú.
Hohenlohe je však prísne vecný. Jeho slová znejú chladne a ostro ako oceľ. „Chýba nám Mansfeld!“
„Podľa správy z Prahy sa ešte vždy zbytočne zdržiava pri Plzni,“ vysvetľuje Thurn. No Smiřický to už vie od Vartemberka.
„Rozumiem,“ hovorí, ale dosiaľ dobre nechápe, načo ho tí dvaja tak napochytro zavolali?
Čoskoro sa to dozvedá od Hohenloheho. „Hrozí nebezpečenstvo, že ak sa pohne Buquoy skôr, kým dôjde Krnovský so Slezanmi alebo Mansfeld, vyviazne so zdravou kožou. Ale keby tu boli obaja alebo aspoň jeden z nich…“
„…potom by Buquoya nezachránilo nijaké vojenské umenie, ktorému sa, pravdaže, dobre rozumie,“ dodáva Thurn.
Teraz už Smiřický šípi, už chápe, aj keď má ešte hlavu trocha omarenú.
„O Slezanov sa starať nemusíme a bohdá, že tu budú čím skôr…“
„… ale Mansfeld,“ skáče Thurnovi do reči Hohenlohe, „jednostaj odmieta príkazy pánov direktorov, aby sa pohol spred Plzne a pridal sa k nám.“
A Thurn dodáva: „Preto ho treba prinútiť za každú cenu, aby sa ihneď, ale naozaj ihneď vydal na pochod a dorazil zavčasu.“
„Treba mu vysvetliť, ako tu na tom sme. Že záleží na každom dni, na každej hodine. Povedať mu, že Buquoy sa už čo nevidieť pohne, ubzikne nám, a budeme mať pred sebou celú zimu. Za ten čas sa cisár vyzbrojí.“
„Preto ťa, Albrecht, žiadame, aby si…“
„… ako jeden z pánov direktorov šľachtického stavu…“ lebo si sa priamo pri vojsku presvedčil, čo nám hrozí, požiadal naším menom grófa Mansfelda, primäl ho…
„… aby sa,“ a vtom nečakane vyletela z úst grófovi z Hollachu šťavnatá nadávka, „vzdal konečne toho nezmyselného dobýjania Plzne a pomohol nám dobiť Buquoya.“
Smiřickému viac netreba. „Pôjdem,“ vraví, a keď vstal, znova sa s ním celá izba zakrútila.
„Vedel som, že neodmietneš,“ raduje sa Thurn a plieska mocnou dlaňou Smiřického po chrbte. Aj bruchatý Hohenlohe sa prestal tváriť prísne. „Verím, že sa to vašej milosti podarí,“ hovorí a silne stisne Smiřickému ruku.
„Kedy sa mám vydať na cestu?“ spytuje sa Albrecht Ján. „Najlepšie hneď ráno. Pripravíme ti listy a sprievod aspoň na kus cesty…“
„Dobre,“ vraví Smiřický. Teší sa, že sa bude môcť naostatok uplatniť, preukázať službu, a zbaví sa toho neznesiteľného života v nečinnosti, v daždi a v blativej hnilobe. A zároveň je rád, že mu ostáva do rána ešte zopár hodín, aby si mohol zdriemnuť a aby sa mu vyjasnila hlava od tej otupenosti. Keď vyšiel z chalupy, ktorú obýval Thurn, schytil ho záchvat kašľa. Necítil sa dobre a chcelo sa mu spať.
Pobočník Hohenloheho odprevadil Smiřického až k jeho biednej chalupe, odkiaľ sa už z diaľky ozýval krik dôstojníkov.
Keď Smiřický vstúpil, viac ich bolo pod stolom ako za ním. Delostrelecký dôstojník sa pokúsil vstať, ale skončilo sa to tým, že hlasno vypustil vetry, Oldřich Vchynský tancoval na stole dajaký pekelný tanec, mal to byť asi čardáš, a Vartemberk napodobňoval ľahkú dievku, strúhajúc grimasy. Tí dvaja zrejme Smiřického nezbadali a utíšili sa, až keď skríkol:
„Na dnes je dosť zábavy, idem si ľahnúť.“
Tí, čo sa vládzu ešte hýbať, sa dvíhajú, zhľadúvajú si plášte, opasky, kordy. Iba Vartemberkovi, ktorý má za sebou aj cestu z Prahy, sa ešte nechce zaľahnúť. Je to ozajstný nezmar.
„Čo tak skoro, Albrecht,“ vysmieva sa mu.
„Včasráno odchádzam.“
„Odtiaľto?“ kývne hlavou Vartemberk smerom k hlavnému stanu.
Smiřický prikývne. „Za Mansfeldom,“ dodáva.
„Pôjdem s tebou.“
„Ak chceš,“ vraví ešte Albrecht Ján a potom padá v svojej izbici na lôžko v šatách. Už v spánku mu sluha sťahuje topánky.
Je ešte celkom tma, keď ho budia. Vypije pohár horúceho vína, V hlave ho štiepa, celé telo ho bolí, na prsiach cíti nepríjemný tlak.
Pomedzi dotrhané chmáry svietia ešte posledné hviezdy a medzi nimi aj osudná kométa veštiaca vojnu. Smiřický sa ponáhľa k Thurnovi po sľúbené listy. Obaja stavovskí generáli sú už hore, znovu mu ďakujú za ochotu, odovzdávajú mu listy a posledné rady a pokyny, ako sa má s grófom Mansfeldom zhovárať. Smiřický sa však už náhli, aby sedel čím prv na koni. Náhli sa a kašle. Chvatne vyskočí na hnedáka. Ostatní ho čakajú. Je tu aj Joachim Slavata, brat Smiřického švagra a hajtman Thurnovho pluku, Baltazár Jakub zo Schlammersdorfu, hajtman pluku Hohenloheho, aj Oto z Vartemberka. Odchádzajú cez spiaci tábor smerom na Prahu.
Na koni sa Smiřický cíti lepšie. Trochu sa zohrial a v hlave mu už tak netreští. O chvíľu však plesk, plesk… Kvapka, druhá, tretia a už hustý dážď šibe Smiřického do tváre. Pritiahne si plášť tesnejšie k telu a popchne koňa.
Cieľom je Praha. Cválajú po ceste. Cez polia sa pustiť nemôžu, lebo sú priveľmi rozblatené. Aj na ceste v hlbokých mlákach musia čochvíľa spomaľovať a prejsť do kroku, aby si kone nedolámali nohy. No nešetria ich a Smiřický by sa najradšej ustavične hnal cvalom. Cieľom je Praha.
Pred Vlašimou ho opúšťa družina, čo ho ochraňovala na miestach, kde by sa mohli azda zatúlať Dampierrovi jazdci. V Benešove nechajú kone krátko oddýchnuť a sami sa nútia dačo zjesť. Mäso zapijú teplým pivom a opäť do sedla.
Albrecht Smiřický neprehovoril za celú cestu. Vartemberk zavše počul iba jeho suchý kašeľ. Aj pri obede sa ho márne usiloval zatiahnuť do rozhovoru. O to živšie sa zhováral so Slavatom a so Schlammersdorfom. Zvyšok cesty tiež prešli mlčky. Bližšie k Prahe bola cesta aj krajina vhodnejšia na jazdu na koni. Smiřický viac nešetril svojho skvelého hnedáka, a len čo sa trochu dalo, poháňal ho do cvalu. Vartemberk mu bol jednostaj za pätami ako tieň. No obaja hajtmani, Joachim Slavata a Schlammersdorf, ostávajú s čeľaďou a s vojakmi vzadu. Veď je nezmyselné uštvať kone, alebo si vylomiť krk! Načo to náhlenie? Do Prahy, do paláca Smiřického, ktorého budú hosťami, dôjdu oveľa neskôr. Čaká ich tu Vartemberk, pohodlne sa hostí, akoby bol doma, kým Smiřický sa už preobliekol a rokuje na Hrade s Václavom Viliamom z Roupova, s Budovcom a s ostatnými direktormi. Vrátil sa až v noci, narýchlo niečo zjedol a hneď si šiel ľahnúť. Nebolo treba, aby sa pánom ospravedlňoval, že sa zle cíti. Oči mu svietili horúčkou.
Aj z Prahy vyrazili – na sviežich koňoch – ešte za tmy. Vantemberk, ktorý prenocoval vo svojom pražskom dome, bol opäť s nimi, nemali čo pred ním tajiť, cieľ ich cesty nebol predsa nijakou tajnosťou. Dôverný bol len ich odkaz Mansfeldovi, no aj ten mohol ľahko uhádnuť. Prečo by ho teda nevzali so sebou, keď bol zvedavý, ako pokračuje obliehanie Plzne?
Teraz už kone priam štvali. Hnali sa v daždi po rozmoknutej hradskej ako víchor, ľahko mohli dokaličiť kone. Vari na tom Smiřickému záležalo! Dobre pochopil, že rozhoduje každý deň, každá hodina… Načo by teda šetril koňa, ak nešetril seba? Neponosoval sa, pravdaže, ani svojim sprievodcom, že ho drví zimnica a cíti ťažkú, tupú bolesť v hrudi. Aj sami videli jeho horúčkovité oči a počuli suchý kašeľ, ktorého záchvaty sa opakovali čoraz častejšie.
Bolo ešte ďaleko do poludnia, keď dorazili na uštvaných koňoch do Mansfeldovho tábora pred Plzňou. Už od Rokycian počuli vzdialené dunenie delostreľby, akoby sa Mansfeld pripravoval na rozhodujúci útok.
Gróf Arnošt z Mansfeldu prijal jeho milosť pána direktora aj oboch poslov ich milosti pánov stavovských generálov grófa Hohenloheho a grófa z Thurnu veľmi prívetivo a okázalo. Na dlhej tvári vrúbenej končitou plavou briadkou zračil sa údiv nad ich náhlením a horlivosťou. Podistým im záležalo na tom, aby boli svedkami, ako pokorí Plzeň. Naozaj, ak mu urobia to potešenie a zdržia sa dva-tri dni, on, gróf Mansfeld, im dožičí ten pohľad. Pancier sa mu ligotal, červený plášť žiaril, fúzy mu trčali bojovne k nebu, hlava sa niesla pyšne nad Jemným čipkovým okružím, ruka sa pohrávala s parádnym bandalierom. No skôr než sa stane to, čo gróf Mansfeld sľuboval, samozrejme, prosí pánov, aby si po ceste oddýchli. Hajtmanov Joachima Slavatu a Schlammersdorfa zveril do opatery svojim pobočníkom, Smiřického nechal odprevadiť do vlastného šiatra. Nech sa zatiaľ preoblečú. Nech si odpočinú. A gróf Mansfeld si aspoň prečíta listy, čo mu odovzdali.
Preobliekli sa, oddýchli si a pobrali sa na hostinu, na ktorú pozval gróf Mansfeld na ich počesť všetkých vyšších dôstojníkov. Vyberané jedlá sa podávali na drahocenných strieborných misách, veľa sa jedlo, ešte viac pilo, prednášali sa zdravice a vopred sa oslavoval pád Plzne, čo mal byť novým Mansfeldovým triumfom. Ešte dosiaľ nik – ani Žižka, nedobyl Plzeň, no gróf z Mansfeldu ju pripraví o zelený veniec!
Smiřického rozpaľuje horúčka a nedočkavosť, aby čím skôr počul Mansfeldovu odpoveď. Čo tu tára o dobytí Plzne? Vari nepochopil, čo mu píšu Thurn, Hohenlohe a Václav Viliam z Roupova? Načo sa tak hnali z Hořepníka? Aby počúvali, ako sa chvasce?.
Albrechtovi sa vidí, že hostina trvá večnosť. Bolesť v pľúcach sa stáva bodavou. Trýzni ho kašeľ.
Naostatok sa zdravice skončili a gróf Arnošt z Mansfeldu prosí hostí, aby si po obede nakrátko oddýchli, lebo pred olovrantom by im rád ukázal, ako pokročili obliehacie práce a prielom v hradbách…
Smiřický sa už neovládne. Preč so zdvorilosťou a s etiketou! „Vaša milosť je veľmi láskavá,“ vraví, „no musíme si s vami prehovoriť, pochopte, že neslobodno strácať čas. Prišli sme, aby sme vašej milosti podrobne vysvetlili, čo napísali stručne gróf Thurn a gróf z Hollachu. Nemá zmysel dobýjať Plzeň, keď potrebujeme každého muža proti Buquoyovi. Už dnes môže byť neskoro. Načo nám treba dobýjať Plzeň, keď Buquoy ujde? Keby ste sa nezdržali pri Plzni a boli dnes pri Čáslavi, mohla sa vojna dávno skončiť.“
Smiřický už len spí. A obracia sa na Joachima Slavatu a Schlammersdorfa: „Páni hajtmani vám dosvedčia, že to nie je len mienka pánov direktorov, ale aj grófov Thurna a Hohenloheho.“
Podlhovastá hlava lemovaná plavou briadkou vyzývavo vyčnieva z jemných čipiek. Mansfeld sa jedovato usmieva. „Vaše milosti, to vari nemyslíte vážne, aby som teraz opustil Plzeň, keď o dva-tri dni padne? Veď potom sa hneď pripojím k vášmu vojsku. Verte mi, že na Buquoya ešte vždy ostane dosť času.“
„Neostane,“ pokúša sa vravieť hlasno Smiřický, ale hlas sa mu láme. „Na Plzeň áno, lebo ak rozdrvíme Buquoya, vzdajú sa aj Plzeň a Budějovice. Veď aj Thurn nechal tak Budějovice, aby sa postavil proti Buquoyovi, hoci pôvodne sľuboval, že neodtiahne, kým ich nedobyje a neušetrí ani dieťa v matkinom lone.“ Mansfeldove štíhle prsty sa podráždene pohrávajú s nádherným bandalierom. „Ale, vaša milosť milý pán zo Smiříc,“ pokúša sa Mansfeld utíšiť mladučkého direktora.
„Gróf, zaprisahám vás, dajte príkaz zrušiť obliehanie a vyrazte najkratšou cestou k Pelhřimovu. Možno sa vám ešte podarí dolapiť Buquoya na ústupe – potom by bol v pasci!“
Smiřický ledva hovorí, takmer za každým slovom, čo zo seba namáhavo vyráža, lapá po dychu. Je bledý, akoby v ňom nebolo kvapky krvi, iba na lícach mu svietia dva zlovestné červené fľaky. Čelo má spotené, ruka sa mu trasie.
Aj Mansfeld zbledol a už sa neusmieva.
„Pán zo Smiříc, nechápete asi, že mi ide o vojenskú česť, Nepohnem sa od Plzne skôr, kým nepadne. Bol by som všetkým na posmech, keby som odtiahol. Vie vaša milosť vôbec, čoho sa dopustili? Plzenský kat na mňa vystrelil z hradieb, na mňa, na grófa z Mansfeldu – a kat! Div ma netrafil, guľka mi vyrazila rukavice z ruky. A to by som mal strpieť? Kým sa nezmocním Plzne a kata neobesia za jeho bezočivosť, je moja vojenská česť ohrozená!“
Takto drví Smiřického.
A Albrecht Ján stojí ako socha. Darmo hľadá slová. Napokon zašepká: „Áno, rozumiem, veľmi dobre rozumiem. Preto, že na vás vystrelil kat a vyrazil vám rukavicu, má Buquoy uniknúť a my máme prehrať vojnu. No vojenská česť je nadovšetko.“ Potom zrazu pozbiera posledné sily a hlasom ostrým ako meč kričí: „Gróf, nech vás kat skára!“
Gróf Amošt z Mansfeldu, poblednutý od nepríjemnej škriepky s českým šľachticom, očervenel po poslednej nečakanej urážke ako moriak. Ruka sa prestala pohrávať s bandalírom a siaha po korde. Takto ho uraziť pred všetkými dôstojníkmi! Kým však stihne prehovoriť, pochytí Smiřického strašný záchvat kašľa. Albrecht Ján sa ho pokúša stlmiť šatkou, je to zúfalý zápas. Slabé telo sa otriasa ako v kŕči. Konečne sa kašeľ utíšil. Smiřický odkladá skrvavenú šatku, z úst mu ešte stekajú dva krvavé dcérky. Nohy sa mu podlamujú, útla postava sa prehýba v oblúku a potom sa zrúti.
Vartemberk, Schlammersdorf, Joachim Slavata sa mu náhlia pomôcť.
Mansfeld pohŕdavo hľadí na padnutého protivníka. „Premohla ho únava z cesty,“ hovorí chytro. „Je chorý. Hovoril v horúčke. Iba to ho môže ospravedlniť.“ Potom vraví svojim dôstojníkom: „Páni, poďme sa poradiť o prípravách posledného útoku na Plzeň.“
Mansfeldove delá, čo ostreľovali Plzeň, sa znovu rozštekali so všetkou silou a zúrivosťou.
KAPITOLA XIII
[bookmark: bookmark5]Dedičstvo rodu Smiřickovcov
Nech vás kat skára!
Veď sa nebudem s ním sám katovať… Kat. Ale ktorý kat? Pražský Ján Mydlář či ten londýnsky, čo obesil pápeženca a potom mu vyrezal srdce z tela? Nie, naozaj neviem, ktorý to bol, ale iste kat. Kat. No, pravdaže, plzenský kat! Plzenský, lebo plzenský tábor sa nevedel pohnúť z miesta, a to všetko zapríčinil diabol. Zjavoval sa tam v ľudskej podobe, pozväzoval všetky vozy dokopy a voly zakopal. Teraz mu sedí na prsiach a tlačí ho ako skala.
Keby ho tak vedel zhodiť, ako ľahko by sa mu pohybovalo. Doletíš z Prahy do Plzne ako strela, ani sa nenazdáš. Avansíruješ, atakuješ, skorpíruješ – ako sa Mansfeld čuduje a vystŕka hlavu z panciera. Všetko ide tak ľahko, len keby nebolo toho strašného dunenia, čo sa ozýva, až mu v ušiach zalieha. Všetko ide tak ľahko, chytia ťa, ty sa meceš ako pavúk kosec a už letíš von oknom. Len sa nebojí Padneš rovno na nohy a hneď bežíš ďalej, avansíruješ, atakuješ… Lenže mne sedí na prsiach diabol. So mnou je to inak. Sedí a rehoce sa a ja sa nepohnem, kým budem myslieť na bobra. Markéta Salomena! Akú má končitú bradu, ale nik nebol otrávený. Nie, nie, nik! Nik!
Všetci už vysadli na kone, iba ja sa neviem pohnúť. Idú do Milána, tam je v kostole zlý duch. Doviezol sa v koči, a keď zostúpi, vlečie sa a kríva, zdá sa, že prikľukol pred oltárom, ale to sa iba tak vysmieva. Bude tu svadba, princezná Hanavská je nevesta. Kdeže je ženích? Veď ženích som ja, nie slabomyseľný Jindřich! A ako sa sem dostala Eliška Katarína? Že by sa zámky na väzeniach otvárali? Všetci príbuzní sa pokojne prizerajú. Otec Žigmund aj prastrýko Jaroslav aj strýc s prasačou hlavou na tanieri svojho okružia. Ján Smiřický, pravdaže, on si nesie hlavu v rukách. Za ním kráčajú Budovec, Jesenius, aj oni všetci sú bez hláv. To kat ich tak skáral a my pre plzenského kata prehráme vojnu. Ľudia, veď sa smejte! Odstrelil Mansfeldovi rukavicu! Iba ja, ja, Smiřický, vedel by som ešte všetko zachrániť so svojimi červeno-bielymi jazdcami, keby som bol poslal do vojny sedliakov, ale nemôžem, lebo mi na prsiach sedí Mansfeld a tisne ma z celej sily k zemi, až mi strieka z úst krv. To mňa tak skatovali, nie Mansfelda! Tá zžieravá bolesť na prsiach, čo ma pichá pri každom vdychu a núti kašlať…
Nie, nepodľahne, zrazí Mansfelda, strhne mu parádny bandalier, pohne zakopaný tábor, dobehne Buquoya! S najväčším vypätím sa nadvihne, premôže bolesť, tábor sa od Plzne pohol, vojsko vyrazilo…
„Len pokoj, len pokojne ležte, vaša milosť,“ dolieha k nemu vzdialený hlas, tichý a čičíkavý.
Albrecht Ján stráca rovnováhu, klesá, letí dolu hlavou z okna, padá horeznačky, na šťastie do mäkkého. Teraz, keď mu diabol… či to bol Mansfeld?… uvoľnil hruď, je mu lepšie. Len keby mu nebolo tak horúco.
„Piť,“ volá, „piť!“
Z veľkej diaľky opäť počuje neznáme hlasy a potom sa mu vyprahnutých úst dotýka niečo chladné, svieže. Pije. A potom už zasa nič nevníma.
Albrechta Jána Smiřického odviezli z Mansfeldovho tábora smrteľne chorého, v bezvedomí, spaľovaného horúčkou do jeho pražského paláca na Malostranskom námestí. Budovec a Václav Viliam z Roupova mu zabezpečili najlepšiu opateru. Štyria lekári sa radili nad jeho lôžkom. Bol medzi nimi aj rektor pražskej univerzity doktor Ján Jesenius z Jesena, čo sa práve vrátil z viedenského väzenia, odkiaľ ho vymenili za dvoch význačných zajatcov, aj doktor Matej Borbonius z Borbenheimu, lekár taký znamenitý, že hoci sa podobne ako Jesenius horlivo hlásil k evanjelickej viere, pozývali ho pre jeho učenosť a úspechy aj katolícki páni, aby ich liečil. Mohol sa pochváliť, že vyliečil knieža Liechtensteina aj sekretára Pavla Michnu z ťažkej francúzskej choroby. Za týmito hviezdami lekárskeho neba stáli vychýrenosťou trocha obďaleč doktor Škat a Anton Riccius, ale aj o nich sa vedelo, že liečili urodzených chorých, a najmä Riccius zožal veľa chvály v časoch, keď pred viac ako desaťročím postihol Prahu ukrutný mor.
Všetci štyria sa dlho radili nad lôžkom Smiřického, predpísali mu čudné a vzácne lieky, pustili mu žilou, kázali prikladať obklady, skúmali postavenie hviezd a napokon sa dočkali toho, že ich námaha a učenosť priniesli úspech. Kašeľ sa stíšil, horúčka klesla, dych sa upokojil. Chorý už nebláznil o diablovi a o katovi a pomaly nadobúdal vedomie. Jeho život však aj naďalej visel na vlásku a Albrecht Ján bol spočiatku taký slabý, že ho vyčerpával aj dlhší rozhovor. Chorý potreboval najmä posilňujúce jedlo a čím viac pokoja, a preto – aby sa vyhol každému rozčúleniu – dlho nechcel prísny Jesenius nikoho k nemu pustiť, kým dobrácky Borbonius bol ústupčivejší a nazdával sa, že rozhovor s priateľmi by chorého povzbudil a rozptýlil!
Albrecht Ján ich prekvapoval trpezlivosťou. Skutočne, kto poznal jeho nedočkavosť, náklonnosť prudko vybuchnúť a ctižiadostivosť, ťažko chápal zmenu, čo sa v ňom odohrala. Pokojne a odovzdane znášal všetko, čo mu zakazovali, nebola to však pokora kresťana, chystajúceho sa na smrť v bázni božej, lež zmúdrenie neprezieravého muža, čo sa v honbe za preludom slávy dostal až k priepasti smrti, aby na samom jej okraji spoznal skutočnú cenu života a vytriezvel zo svojich omylov.
Vzdal sa márnych cieľov, sústredil sa len na starostlivosť o podlomené zdravie, s pôžitkom sledujúc ústup zhubnej choroby, na odpočinok a pokoj, lebo priam živelne pociťoval, že ich potrebuje. Ležať, odpočívať, dýchať… To stačí. Nič viac. Bol ustatý a ľpel na živote.
Túžil vôbec po návštevách?
Keď mu ich konečne povolili, prijal ich milo, no trocha chabo a bol napodiv ľahostajný k správam. A boli to predsa správy priaznivé, hoci si mohli azda želať aj lepšie. Slezania vedení markgrófom Krnovským sa naostatok pohli, no Buquoy, zavčasu upovedomený, nečakal na ich príchod a vytiahol z tábora pri Pelhřimove, skôr než ta dorazili a pridali sa k Thurnovmu a Hohenloheho vojsku. Bol skutočným majstrom v ustupovaní, ale českému vojsku sa jednako len podarilo dostihnúť jeho zadné oddiely pri rybníkoch medzi Lomnicou a Veselím. Strhla sa bitka o jednu z hatí. Buquoy tu utrpel citeľné straty, ale napokon si vedel vybojovať ústup do Budějovíc, kde sa uchýlil pod ochranu pevných hradieb. Nemohli ho dôrazne prenasledovať od Lomnice, keďže v noci im hrozilo nebezpečenstvo, že sa dostanú do pasce, a tak rozvážnejší velitelia museli smelého Vchynského krotiť.
Smiřický počúval. To, čím pred týždňom bola jeho myseľ celkom zaujatá, vnímal dnes bez hlbšej odozvy.
Slezania… Thurn… Lomnica… Buquoy… kedy mu klesne horúčka natoľko, aby mu lekári dovolili vstať a prejsť sa po izbe?
Pravdaže, katolícka Plzeň, ktorá sa popri Budějoviciach pripojila k cisárovi v spore s českými evanjelickými stavmi, tiež padla po osemtýždňovom obliehaní, krátko po nešťastnej návšteve Smiřického u Mansfelda. Čo robí teraz ten namyslený gróf, ktorý bol priamou príčinou Albrechtovho záchvatu? Najprv dal obesiť kata, čo si trúfol naňho vystreliť z plzenských hradieb. Vojakov prepustil, alebo ich prijal do vlastných služieb, ale plzenským občanom vyrubil vysokú pokutu. Zemské vojsko, pomáhajúce mu pri obliehaní, poslal domov. Potom nechal posádku v Plzni a odtiahol do Južných Čiech, kde sa konečne pridal k Thurnovi a k Hohenlohemu – no neskoro, lebo Buquoy už bol v bezpečí za budějovickými baštami. Smiřického posolstvo Mansfeldovi, čo ho div nestálo život, bolo teda márne.
Mansfeld… Plzeň… plzenský kat… márne posolstvo… zapôsobí nový liek, čo mu predpísal doktor Jesenius po porade s Borboniom?
Ako čudne a skreslene vyzeral postup vojnových udalostí z lôžka, na ktoré ho pripútala ťažká choroba. Teraz by mu už vôbec nezáležalo na tom, aby zavčasu došiel k Mansfeldovi, prehovoril ho a presvedčil, že musí opustiť Plzeň a pomôcť Thurnovi a Hohenlohemu zničiť Buquoya. Teraz ho zaujímalo iba, aby sa uzdravil a žil. A on sa uzdraví, musí sa uzdraviť, tým si bol istý.
Nuž Albrecht leží trpezlivo v mäkkých vankúšoch a počúva reči priateľov, čo ho navštívili. Nakrátko, ako lekári dovolili, vystriedajú sa pri chorom dobrák Budovec, ktorý sa stará o Albrechta ako vlastný otec a rozvážne hovorí o bežnej dobrotivosti, čulý, nepokojný Václav Viliam z Roupova, preskakujúci z predmetu na predmet, no pritom sledujúci istý cieľ, vážny Tobiáš Stefek z Kolodejov, hrdý na hodnosť direktora za meštiansky stav no správajúci sa úctivo k mladému Smiřickému, lebo v ňom stále vidí svojho pána a člena rodiny, ktorej celý život slúžil.
Prišli aj iní. Mnohí z nich na odchode krčili plecami. Vari naozaj stratil záujem o všetko? Mysleli si skôr, že Albrechta Smiřického skľučuje nevládnosť, slabosť, že sa trápi, lebo je vyradený v rozhodujúcej chvíli z osudného boja, od ktorého si vo svojej ctižiadostivosti veľa sľuboval. Toto všetko nenávratne mizlo. Isteže počuli od múdrych mužov kázať, že nič nemôžeme nazvať svojím iba smrť a kus zeme, čo ukryje prach z pozemského tela.
Naozaj, teraz Smiřickému záleží iba na živote. To prudké vypätie síl, keď v horúčke divo cválal dva studené daždivé dni z Hořepníka cez Prahu do Plzne, mohlo sa mu stať osudným. Všetci chápu, že je teraz obozretný a počúva rady lekárov, aby sa neunavil a nerozčuľoval. Lenže čosi iné je obozretnosť a čosi iné je stratiť akýkoľvek záujem, na nič sa nespytovať – ani na vojnu, ani na svoje imanie. Keby aspoň vyslovil želanie, čo treba zariadiť, keby poradil, keby sám prehovoril o Kostelci, o Jičíne…
Takto rozmýšľali odchádzajúc a Smiřický zatiaľ pregĺgal nový liek a netrpezlivo čakal, až prídu lekári a začnú učené rozhovory o štyroch šťavách v ľudskom tele, o poruchách ich činnosti a o tom, ako ich liečiť. Rektor Jesenius, ešte vždy pochudnutý a poblednutý z viedenského väzenia, objasnil raz Albrechtovi náuku o krvi, o žltej a čiernej žlči a o hlienoch. Vysvetlil mu, ako tieto štyri šťavy pochádzajú zo štyroch vlastností ľudského tela – z tepla, chladu, vlhkosti a suchosti, dodal, že aj choroby sa delia na studené, teplé, vlhké, suché, a skončil tým, že choroby teplé treba liečiť predovšetkým chladom a choroby vlhké suchom. To všetko podoprel úvahami zo spisov starých lekárov – Hippokrata, Galéna a Avicennu, ktorých múdrosť potvrdili skúsenosti stáročí.
No proti horlivému vychvaľovaniu Hippokratovej pohanskej múdrosti sa ozval doktor Škat, suchý, zhrbený človiečik, celkom nepatrný popri čulom Jeseniovi, ktorého bola plná izba, aj keď mu tvár prezrádzala útrapy prežité vo väzení.
„Neverím, že by boh, čo stvoril lieky pre náš osoh, neposkytol nám lieky lepšie a účinnejšie ako tie, ktoré poznal Hippokrates,“ ozval sa drsným hláskom znejúcim po zvučnom Jeseniovom vysvetľovaní škripľavo;
„Hippokrates žil pred dvetisíc rokmi,“ poznamenal rozvážne doktor Borbonius. „Mnoho sme odvtedy poznali, mnohé sme doložili, no základ…“
„Ale neverím tým starým knihám,“ škriepil sa doktor Škat. „Keby som sa neriadil vlastnými skúsenosťami, nechali by ma tí starí lekári celkom slepého. Nikdy som neliečil iba podľa toho, čo som čítal, alebo počul, vždy som sa opieral o skúsenosť, lebo iba tak dôjdeme k pravému poznaniu.“
„Nie som proti skúsenostiam,“ riekol Jesenius zhovievavý k výstrelkom čudáckeho doktora Škata. „Ja sám sa zapodievam anatómiou a pitval som ľudské telo, no…“
„Veď si spomíname, ako vám to niektorí mudrci zazlievali a zvolávali na vás kata, že by vás mal za také neúctivé zaobchádzanie s ľudským telom rozštvrtiť,“ pripomenul doktor Borbonius a zasmial sa, až mu tučné líca spurpuroveli.
Ale Jesenius sa nedal odviesť od svojej myšlienky Borboniovou pripomienkou a pokračoval: „… no základ lekárstva nájdeme celkom iste len v učení Hippokratovom a Galénovom.“
„U mňa väčšmi zaváži skúsenosť ako Galénova autorita,“ zaťato trval na svojom doktor Škat. „Skúsenosť mi nepotvrdila učenie o šťavách. Ako mám potom začať liečiť chorobu, keď nepoznám jej pravú príčinu a kritické dni?“
„Milý doktor, rozprávate, akoby bola medicína od učencov tak ďaleko ako šinter od statočných ľudí,“ rehotal sa dobromyseľne Borbonius.
„A ja si myslím, že viem toho viac, aby som bol dobrý iba na to, nosiť za Hippokratom šerbeľ,“ odsekol doktor Škat.
Všetci sa museli zasmiať.
Potom Jesenius riadne štipľavo povedal: „Poznám to učenie, že má lekár pristupovať k chorobe ako krava k válovu. Aj tá sa spolieha na skúsenosť. Vraví sa: Musíš sa učiť od prírody, nie z kníh. Príroda je lekár, nie ty! A odkiaľ majú tie múdrosti! Zo seba? Nie! Z kníh doktora Teofrasta z Hohenheimu, zvaného Paracelzus! je to tak, doktor Škat? Priznajte sa, že ste si v nich čítali!“
Zhrbený človiečik prikývol. Čítal. Bolo na tom vari niečo zlé? Ten Paracelzus nebol zlý lekár. Z jeho kníh sa dalo dozvedieť oveľa viac ako z kníh Hippokratových.
Potom rozprával rumenný Borbonius o liečivých účinkoch prášku zo slimačích ulít a vzápätí prešiel na pôsobenie hviezd, na to, ako Saturn podporuje studené, zdĺhavé choroby, suchotiny, svrab, rakovinu…
Ale do reči mu opäť zaškrípal doktor Škat: „Šťastie a choroby človeka sú v ňom samom, nie vo hviezdach. Vznikli s človekom ešte v matkinom tele.“
„Nie, nie, nepodceňujte hviezdy,“ ozval sa priateľsky Borbonius, potľapkávajúc rukou pripomínajúcou medvediu labu zhrbené Škatove plecia.
„Mali by ste dobre počúvať nášho Borbonia a rozšíriť si skúsenosti,“ štipľavo vraví Jesenius. No hneď zasa vyceril zuby Škat: „Myslíte si, že som ako starý pes, čo sa už ničomu nepriučí?“
„Ak sa prispôsobí liek zoskupeniu hviezd, vtedy sa najskôr stane, že chorý prekoná chorobu a – ak ide napríklad o kamienky – prehltne ich ľahko ako drozd červíka.“
„Hej, hej,“ prikyvuje Jesenius Borboniovi a obracia sa k štvrtému lekárovi, doktorovi Ricciovi, čo verný svojej mlčanlivosti načúva zatiaľ bez slova škriepke aj výkladom troch druhov. „Čo vy o tom súdite, Riccius?“
„Ja?“ usmial sa skromne. „Ja sa teším, ak sú so mnou spokojní chorí.“
S tým súhlasil aj doktor Škat a viac sa už neškriepili, ale sa pustili do úvah o Albrechtovej chorobe, spoločne potešili chorého, že nastalo ďalšie zlepšenie v jeho chorobe a napokon mu predpísali nový, neobyčajne zložitý liek.
„Nebude vám chutiť, vaša milosť,“ riekol trocha posmešne, ale jednako dobrácky doktor Matej Borbonius, „no dodnes sa ešte nenašiel taký hrdina s poslušným žalúdkom, aby užíval dobrý liek bez odporu.“ Dopovedal a srdečne sa rozosmial. Jeho rumenná tvár bola večne usmiata a Smiřický ho mal zo všetkých štyroch lekárov najradšej. Ale aj tak neodolal a povedal mu: „Vy doktori by ste namiešali aj z lajna malváziu!“
Besedami korenenými štipľavými poznámkami sa končievali lekárske návštevy, ktoré udržiavali Albrechtov záujem o svet a pomáhali mu prekonávať chorobu. Keď lekári odišli, spokojne sa zvalil do vankúšov a nechal svoje myšlienky voľne sa túlať kdesi tam, kde nachádzali pokoj a pohodu. Až vyzdravie…
Až vyzdravie… Postupne, ako sa jeho stav zlepšoval a horúčka klesala, nadobúdal chuť do jedenia a mohol posilniť vychudnuté telo výdatnejšou stravou, ožíval pomaly aj jeho záujem o iné veci, nie iba o vlastné zdravie, už nenačúval len apaticky, ale sa aj zasmial, opýtal dačo, prekvapil nečakanou myšlienkou, ktorá prezrádzala, čo za svojej choroby premyslel a prežil.
V dňoch, keď sa do horúčkou vysileného tela vracal voľakedajší život a sila a prízrak smrti bol nadobro zahnaný od mládencovho lôžka, tešil sa Smiřický najmä návštevám Ota z Vartemberka, ktorý ho sprevádzal na nešťastnej ceste s posolstvom k Mansfeldovi. Predtým sa nezaujímal o spoločnosť tohto bezočivého, hrubého a zlomyseľného dobrodruha. No teraz, keď všetci mladší priatelia boli pri vojsku a Albrecht vídal iba vážne tváre starých pánov, z ktorých mal iba doktor Borbonius veselšiu náturu, bol Vartemberk jediný, čo mohol Albrechta pobaviť štipľavými žartmi a nehanebnými historkami, a chorý mu bol vďačný za toto rozptýlenie. Čo sa týka Vartemberka, nevyzeralo to, že by chorého navštevoval z čírej kresťanskej lásky. Za drsnými slovami sa aj dala vycítiť akási príchylnosť a možno aj priateľstvo. Azda keby sa Vartemberk neposmieval všetkému na svete, bol by sa Albrecht pokúsil s ním vravieť o vážnejších témach, lebo vy? strašený pohľadom na smrť z priveľkej blízkosti, cítil potrebu zveriť sa dakomu s niektorými myšlienkami.
Raz, keď sa zhováral Albrecht so staručkým Budovcom, poznamenal, akú veľkú chybu urobil, keď odložil sobáš s Emíliou Eliškou Hanavskou a nepostaral sa zavčasu o syna. Veď bol posledným mužským potomkom rodu Smiřickovcov, ktorý ním dobreže nevymrel po meči. Budovec súhlasil, no keď Albrecht pokračoval, že už možnosť zdediť smiřickovské dedičstvo mohla ohroziť jeho život, Budovec takúto myšlienku prísne zavrhol ako hriešnu, lebo by uvalila podozrenie na Albrechtových najbližších. Prečo rovno nepovedal, že v prvom rade na Markétu Salomenu? V tej chvíli však myslel Albrecht veľmi na to, kedy príde odpoveď od Emílie Elišky na list, kde jej oznámili, že ochorel, aj na list, v ktorom sám písal, že už sa zotavuje.
K myšlienke na smiřickovské dedičstvo, čo ho začala opäť znepokojovať a dráždiť v čase, keď bezmocne ležal na lôžku, alebo, sa zobúdzal z nepokojného spánku, vrátil sa raz, keď sa dôverne zhováral s Václavom Viliamom z Roupova. Vedel, že predseda direktorov sa dokonale vyzná v zemskom práve, možno ešte lepšie ako Pavol z Říčan, a preto sa ho spýtal, čo by sa stalo s imaním rodu Smiřickovcov, keby zomrel bez osobitného závetu.
Roupovský, trocha prekvapený otázkou, odpovedal, že majere by dozaista prešli na pani Markétu Salomenu Slavatovú, lebo rodu Smiřickovcov patrí aj právo dediť po praslici. Súčasne ju mohli ustanoviť aj za Jindřichovu poručníčku, lebo nie je svojprávny.
„A Eliška Katarína?“ položil ešte čudnejšiu otázku mladý Smiřický. Veď kedysi nesmel pred ním túto sestru nik ani spomenúť.
Václav Viliam z Roupova, ktorý sa ešte väčšmi prekvapil, mykol najprv plecami, kým sa zmohol na odpoveď. „Keby vznikol spor, mohli by jej nároky zamietnuť s tým, že zároveň so slobodou stratila aj dedičstvo,“ ozval sa po chvíli zadumane.
Smiřický na to čulo odvetil: „Veď je uväznená iba podľa otcovského práva, nie podľa zemského. Podľa zemského práva teda nárok nestratila.“
Roupovský vraví: „No je málo pravdepodobné, že by ho uplatňovala. Bolo by však od teba prezieravejšie…“
„Keby som na to nezabudol vo svojom závete?“ skočil mu do reči Albrecht. „Nie, prezieravejšie bude, ak nezomriem,“ zasmial sa. „Nemám najmenšiu vôľu spísať závet. Nech platí, ako rozhodol otec.“ Zmĺkol a potom chvatne doložil: „Iba som rozmýšľal, že pokiaľ ide o peniaze, šperky a iné drahocennosti, bolo by azda lepšie, keby ich použili na vojnu, akoby ich mala získať Markéta Salomena. Dosť by jej boli majere a dediny.“
Ďalej už o tom nehovorili, lebo medzitým vošiel do komnaty Vartemberk, ohlásiac svoj príchod niekoľkými šťavnatými nadávkami.
Roupovský stihol len rýchlo zašepkať: „čudujem sa, na čo všetko pamätáš. Vraveli mi, že si o tom hovoril aj v horúčke.“ Smiřický na to iba zamrmlal väčšmi pre seba: „Zavše si naozaj myslím, že o našej rodine by sa malo hovoriť len v horúčke.“
Potom sa už venovali Vartemberkovi, ktorý chcel vytiahnuť z Roupovského novinky o sľubovanej pomoci z Nizozemska a najmä z Anglicka.
O deň neskôr navštívila chorého brata napokon aj Markéta Salomena. Prišla sama. Jindřich Slavata opäť odišiel s posolstvom do Sliezska a chlapčeka Albrechta Jindřicha, už štvorročného, nechala doma, lebo trocha chorľavel. Chladne sa ospravedlňovala, že nemohla prísť skôr, no Albrecht Ján ju ihneď prerušil, či ju priveľmi nesklamalo, že vyzdravel, čím ona stratila dedičstvo.
Markéta Salomena, bledšia ako zvyčajne, zovrela tenké pery: „Ešte že ma nepodozrievaš, že som ťa dala, alebo chcela otráviť,“ zasyčala. Končitý nos a brada sa výhražne vysunuli proti chorému bratovi. „Ak sa bojíš, že by som po tebe mohla dediť, nuž sa postaraj, aby mohla uplatniť svoj nárok Eliška Katarína, veď je staršia,“ nabádala ho jedovato.
„Možno som aj na to myslel,“ vysmieval sa jej Albrecht. „Ak je človek smrti tak blízko, ako som bol ja, potom si, Markéta, spomenie na veľa vecí, ktoré by mu inak iste vôbec neprišli na um.“
„Naozaj?“ spýtala sa sucho. „Nuž, môžem teda čoskoro očakávať, že prepustíš na slobodu Elišku, keď ta tak veľmi trápi svedomie. Nebol by si prvý, koho by citlivuškárska slabosť dohnala porušiť čestnú povinnosť,“ skončila s opovrhnutím.
Albrecht sa prestal vysmievať a vážne povedal: „Nie, práve v tom sa mýliš, Markéta. Len moja zbabelosť je príčinou, že mám výčitky svedomia. Je pre mňa oveľa istejšie, ak je Eliška na Kumburku, akoby bola na slobode. Vari ani nemyslíš, že by nám dakedy vedela odpustiť?“
„Tebe možno, mne nikdy,“ riekla tvrdo Markéta Salomena,
„Čo sa mňa týka, nebudem sám rozširovať počet ľudí, ktorým by dobre padlo, aby som tu nebol. Nemusíš sa teda ničoho obávať, Markéta.“
Neodpovedala, no Albrechta rozhovor so sestrou tak rozrušil, že sa znovu bolestivo rozkašlal. Ustrašene pozrel na vreckovku, ale krv sa už neukázala. Zmorený záchvatom si ochabnuto ľahol na mäkké vankúše. Markéta Salomena od neho odišla s vysoko zdvihnutou hlavou.
Tí dvaja sa naozaj nemali radi.
Keď ho po krátkej chvíli opäť navštívil Vartemberk, našiel ho už lepšej vôle. Ten deň mu po prvý raz lekári dovolili, aby sa prešiel po izbe a na chvíľočku si posedel v kresle. Teraz bol opäť v posteli, no požiadal Vartemberka, aby si s ním zahral v šachy. Ľahko vyhral. Vartemberk nebol dobrým šachistom. Väčšmi obľuboval kocky a karty. Nerád pri hre veľa rozmýšľal, no vedel staviť všetko na jednu kartu.
Po prvej partii už nepokračovali v hre, rozprávali sa. Vartemberk sa spýtal na Markétu Salomenu.
„Už odišla,“ povedal Albrecht namrzene, že sa reč zvrtla práve na ňu. Žiadalo sa mu počúvať Vartemberkove historky, zvyčajne hrubé a zavše nechutné, ale občas nimi prebleskla Vartemberkova prirodzená vtipnosť a prekvapujúci postrech.
„Tuším priveľmi neželieš za jej spoločnosťou,“ uškeril sa Oto z Vartemberka.
Smiřický si už privykol prepáčiť mu bezočivé poznámky a dôvernosti. Prečo by mal byť urážlivý, ak ide o Markétu Salomenu?
„Máš pravdu,“ povedal. „Nemal by som to vravieť, no videlo sa mi, že priletela ako sup. Možno by si mi, Oto, neuveril, no chorý má trocha zvláštne pocity v prítomnosti osoby, čo by mala po ňom dediť.“ Nepatrne sa zháčil pri myšlienke, či toho nenahovoril pred Vartemberkom viac, ako bolo treba, ale potom pokračoval, veď Vartemberka na šťastie netreba brat vážne a nik ho vážne ani neberie. „Je to nepríjemné, no zdalo sa mi, že bola sklamaná. Mal som pocit, že som jej na prekážku. Zavše si myslievam, či by nebolo lepšie, keby dedičkou alebo aspoň spoludedičkou bola Eliška, veď je aj staršia.“ A potom sa Vartemberka nečakane spýtal: „Čo by si povedal na to, keby som ju vypustil z Kumburka? Pokiaľ sa dobre pamätám, voľakedy ti nebola ľahostajná…“
Vartemberk sa rozosmial: „Myslíš si, že by som sa o ňu zaujímal po tom sedliakovi? Desať rokov vo veži jej krásy iste nepridalo!“
„Tak som to nemyslel,“ namietol Albrecht. „Zavše akoby som si nebol istý… no nechajme to. Čo sa mňa týka, myslím si, že najlepšie bude, ak sa ožením, až vyzdraviem, a čím skôr budem mať mužského potomka.“
Vartemberk si vykrúcal fúzy: „Tomu sa vraví spojiť príjemné s užitočným.“
„Veď ty si už bol ženatý,“ vypytoval sa Albrecht.
„Prikrátko, no aj tá nedlhá skúsenosť mi stačila, aby som súhlasil s mudrcom, že je zbytočné pripravovať si peklo už na zemi, keď ho nadostač užijeme po smrti.“
„Tvoj náhľad na manželstvo je málo povzbudzujúci,“ usmial sa Smiřický.
„Možno je to náhľad vdovca, ktorý nechce priznať, čo stratil. Keď prehráme, tiež nesmieme ukázať, ako je nám ľúto toliarov, o ktoré sa stenčil náš mešec. Napokon nehovoril si mi sám, že je lepšie byť dobre obesený ako zle ženatý?“
„Nespomínam si,“ usmieval sa Albrecht Vartemberkovým výmyslom.
„Nie, to si nebol ty. Už viem. Hovoril to tvoj nebohý bratanček Albrecht Václav, ktorý sa vôbec neoženil. Sú to vraj slová nejakého anglického básnika.“
„Môže byť,“ zamrmlal Smiřický, bratanec Albrecht bol dosť dlho v Londýne a chválil anglické divadlo, Shakespearove hry. Spomienka na Albrechta Václava ho teraz rozladila.
„Shakespeare?“ pokúsil sa opakovať Vartemberk. „Nepoznám.“ A vzal si paličku, chystajúc sa odísť.
Keby som už bol zdravý a neostával osamote so svojimi myšlienkami, myslel si Albrecht. Myšlienky, tie sú naše, ale ich cieľ nie – veď aj to je Shakespeare!
Na druhý deň Vartemberk zasa prišiel. Znovu hrali šach a Vartemberk opäť prehral. Smiřický ho potom požiadal, aby mu podal pohárik s liekom, čo postavil na truhlicu, aby im neprekážal pri hre.
„Aký odporný je ten liek,“ zaškľabil sa Albrecht Ján, keď ho vypil.
„Nečuduj sa, aj smrteľník musí vypiť svoj kalich horkosti do dna,“ riekol Vartemberk. Mal to byť žart, ale vyznel nevhodne. Tentoraz to pochopil aj Vartemberk, a preto dodal: „Asi sa ti to vidí po tých pomarančoch.“
„Pomaranče? Dostal som ich do daru od pánov staromestských konšelov, aby som im ľahšie predal ovos z Říčan…“
Vartemberk sa zatiaľ dopustil ďalšej neopatrnosti. No už nie v reči. Stavajúc šachové figúrky, vystrel ruku tak nešikovne, že pohárik spadol zo stolíka a zvyšok lieku sa rozlial na dlážku.
Vartemberk vyskočil, aby ho zdvihol, no pre krivú nohu sa zatackal, pošmykol a zdravou nohou stúpil rovno na sklienku. Rozdrvil ju na tisíc kúskov,
„Aký som nemotorný!“ zlostil sa.
„To nič,“ pokrútil hlavou Smiřický.
Kázal sluhovi, aby utrel dlážku a odpratal črepiny.
Oto z Vartemberka sa už potom dlho nezdržal a Smiřický čoskoro zaspal.
V noci sa Albrecht Ján zobudil na prudké bolesti. Dávil a o chvíľu dostal strašný záchvat kašľa, šatka opäť sčervenela od krvi. Dobehol Borbonius a poradil, aby zavolali kňaza. Smiřický bol pri vedomí, ale z hriechov sa vyznával v bolestných kŕčoch. Po prvý raz sa priznal, že si v hriešnych myšlienkach želal smrť svojho bratanca Albrechta Václava, aby zdedil kostelecké panstvo. Niekoľkokrát myslel na to, že by ho mohol otráviť. Tá myšlienka ho tak prenasledovala, až ho vyhnala do cudziny. Nech mu boh odpustí…
Potom diktoval na rozlúčku list neveste. Chcel ešte dačo povedať Budovcovi, ktorého tiež kázal zavolať, Nový záchvat kašľa a chrlenie krvi mu však zabránili prehovoriť. V noci na 18. november roku Pána 1618 o pol štvrtej hodine zomrel. V Budovcovom otcovskom náručí skonal posledný mužský potomok starobylého rodu Smiřickovcov Albrecht Ján vo veku dvadsaťtri rokov.
Z rodu Smiřickovcov ostávali teraz už len bezprávny blázon: Jindřich, Markéta Salomena, vydatá za Jindřicha z Chlumu a Košumberka, a Eliška Katarína, uväznená na Kumburku, Smiřickovské imanie bude mať opäť nového pána…
Toho dňa po poslednej návšteve u Albrechta Smiřického Oto z Vartemberka od samého rána pil vo svojom pražskom dome. Potom mu zišlo na um, aby sa ešte raz pozrel do nemeckého herbára, kde boli popísané a vyobrazené rastliny, no najmä predpisy, ako ich kedy užívať a ktorých sa vystríhať ako jedovatých. No nenašiel ho na mieste, kde ho odložil. Zavolal sluhu a spýtal sa ho, čí si niekto nevypožičal niektorú z jeho kníh.
Sluha Šenk priznal, že si včera sused Hranický, bývalý Vartemberkov správca na Malej Skále, vypožičal herbár. Žena mu chorľavie, nuž chcel v ňom vyhľadať nejaký liek. Hranický vlastne – ale to už pánovi nepovedal – prišiel pýtať peniaze, čo mu bol Oto z Vartemberka dlžen. Vartemberkovi však nebolo viacej treba. Od zúrivosti hodil do Šenka soľničku, ledva sa stihol uhnúť, a Vartemberk vybehol z domu, krívajúc s palicou, náhlil sa ako divý do Hranickovcov.
Vošiel do izbice, ukrutne hrešiac na Václava Hranického, a už zďaleka kričal, či je doma. Markéta, žena Hranického, keď počula krik, vstala z postele, hoci bola chorá, vošla z komôrky do izby, kde zúril Vartemberk, a mierne sa spýtala: „Kto je tu? Čo si želáte, pane?“
„To som ja,“ zreval Oto z Vartemberka. „Kde je ten sviniar, tvoj muž?“
Vtom prišiel aj Hranický, aby pána úctivo privítal, no Vartemberk sa naňho hneď vyrútil: „Ty prekliaty kujon, prečo si mi vzal herbár?“
Václav Hranický sa ponížene poklonil. „Vaša milosť, žena mi chorľavie, vedel som, že máte vzácny herbár. Vypožičal som si ho statočne od Šenka.“ No keď zbadal, že sa Vartemberk celý trasie od jedu a siaha po korde alebo dýke, čo mu viseli na opasku, zozbieral odvahu, aby sa ospravedlnil, a riekol: „Pravdu povediac, vaša milosť mi dlhuje viac, ako je hoden tento herbár.“
Skôr než stihol Hranický dopovedať, vyštekol naňho Oto z Vartemberka niekoľko nadávok a zdvihol ruku s palicou, len-len sa naňho vrhnúť.
„Vaša milosť, pamätajte na poriadok a právo!“ zľakol sa Hranický. Zatiaľ jeho žena doniesla herbár, pchala ho Vartemberkovi do rúk a nariekala: „Čo to má, preboha, znamenať? Neráčte na nás v našom príbytku ziapať, veď sme vašej milosti ničím neublížili. Vari sa takto platí za službu?“ napomínala ho. „Už máte svoj herbár, nuž zaplaťte mužovi…“
Tieto úprimné prosby však ešte väčšmi nazlostili Vartemberka. Rozzúrený gavalier teraz nereval na Hranického, ale na jeho ženu. „Ty sviňa, lužeš! Aké peniaze? Vari som s tebou husi pásol, že si tak trúfaš?“ Pravicou vytiahol z pošvy dýku a ľavou rukou sa zahnal na Hranickú, že ju udrie po tvári.
Ruku mu zachytila sedemdesiatročná matka Markéty Hranickej Anna Vidourková: „Pane, nesiahajte na chudobných,“ povedala mu vážne. „Či nevidíte, že dcéra je chorá?“
Nestihla dopovedať, keď ju Vartemberk udrel, až sa jej krv pustila z nosa, a starena sa zatackala. Dovliekla sa k vedru zaliata krvou, kým pán Oto z Vartemberka vykríkol: „Čuš, baba,“ a päsťou a dýkou sa opäť zaháňal na úbohú Markétu Hranickú.
V rozhodujúcej chvíli dobehol Vartemberkov pisár Samuel, ktorý tušil, že opitý pán bude u Hranického zle-nedobre vystrájať. Poznal ho dobre, preto sa mu nebál chytiť obe ruky.
„Ráčte sa spamätať, vaša milosť,“ zašepkal, „a nepúšťajte sa do žien.“
Až vtedy Oto z Vartemberka cúvol od prestrašenej Markéty, Hranickej, chvíľu ešte nadával a preklínal a potom vykríval von, opierajúc sa o palicu. No aj na ulici vykríkal: „Prečo si ma nenechal, bol by som tú ženskú aj tú babu pošteklil dýkou!“
Doma sa spil ako čík, Keď sa prebral, spomenul si, akú hlúpu výtržnosť urobil pre herbár. Zbytočne sa naľakal, že mu ho vzali, a v zúrivosti na seba nerozumne upozornil, namiesto aby… Nuž, ale nič to. Nie je to prvý ani poslednýkrát, čo takto navystrájal? Veď sa na to zabudne. Jemu sa to prepečie, Stavil už všetko na jednu kartu. Ak budú niekoho podozrievať, predovšetkým Markétu Salomenu Slavatovú ako dedičku. O to sa už postará. Komu by dnes zišlo na um, že smrť Smiřického prinesie osoh jemu, Vartemberkovi? A až príde tá druhá udalosť, natoľko prekvapí ľudí, že sa ani nerozpamätajú, za akých okolností zomrel Albrecht Smiřický, aj keby teraz niekto pochyboval o jeho prirodzenej smrtí. Nuž sa šiel pokojne obliecť, pobral sa na Malostranské námestie navštíviť chorého priateľa, aby tam zahral ľútostivé prekvapenie nad jeho nečakanou smrťou.
Markéta Salomena Slavatová, keď jej oznámili, že brat skonal, správne vycítila, že by náhle zhoršenie zdravotného stavu a smrť, čo nasledovali nedlho po jej návšteve pri lôžku chorého, mohli zlé Jazyky vysvetľovať v jej neprospech, lebo bola jedinou dedičkou a na dôdavok vedelo sa o nedobrých vzťahoch medzi oboma súrodencami. Na základe tohto bystrého postrehu a zhodnotenia situácie vedela, ako sa zachovať. Všetci poznali Markétinu radosť nad nesmiernym bohatstvom, čo jej padlo do lona, aj to, že veľmi málo smúti nad bratovou smrťou. Preto nepredstierala prihlboký smútok, no vedela s manželom pánom Jindřichom Slavatom z Chlumu a so štvorročným synčekom dôstojne predstavovať zarmútenú rodinu, prijímať prejavenú sústrasť a vyjadrovať nenahraditeľnú stratu, ktorú pre vieru a celú krajinu znamená nešťastný skon posledného Smiřického v takom mladom veku. Žiaľ, proti smrti niet lieku, tá si nevyberá, lež kosí zaradom. Bola však prikrutá, keď sa: zákerné priplichtila k Albrechtovi Smiřickému, aby mu vzala život a znivočila veľké nádeje, ktoré doňho vkladali. Veď kto z pánov direktorov by neželel smrť tohto hrdinu, čo svojou obetavosťou prevýšil všetkých ostatných obrancov viery, neľutoval peňazí, vystrojil tisíc chlapov, ktorými posilnil Thurnove pluky, a vysielal poslov do cudziny, aby tam obraňovali český spor, napokon obetoval viere a vlasti zdravie a život, keď trpezlivo znášal všetky útrapy vojenského tábora v nečase, a ochorel na pľúca pri divej jazde z Hořepníka do Plzne, nesúc posolstvo Mansfeldovi! Takto chválili jeho obetavosť, hrdinstvo, zápal pre vieru, učenosť a múdrosť v rade, ktorými vynikal napriek mladému veku.
Všetku túto chválu vyjadril vo vybrúsenej latinskej reči prednesenej večer pred pohrebom za prítomnosti celej univerzity jej rektor doktor Jesenius, direktor aj lekár, čo ošetroval Albrechta Jána až do jeho smrti. Učený Jesenius do nej vložil toľko citátov a ľudsky precítených viet, že rozplakala vari všetkých. Úprimne ronil slzy starý Budovec aj jeho syn Adam, ktorý si spomenul na predčasnú smrť Albrechtovho brata Jaroslava, druha zo štúdií, od srdca nariekal dobrácky doktor Borbonius, čo si za liečenia obľúbil trpezlivého pacienta, plakal starý služobník rodu Smiřickovcov Štefek z Kolodejov, vznešene zaslzili gróf Joachim Šlik aj Václav Viliam z Roupova, ako príbuzný sa rozsmútil Jindřich Slavata, smútok nad smrťou mladého človeka zarosil oči aj iným prítomným pánom, rytierom, mešťanom, paniam i devám, ba aj Markéta Salomena Slavatová, rodená Smiřická, si utierala oči tuho navoňanou šatôčkou.
V paláci Smiřickovcov ležal v galérii predkov pred očami tých, čo už odišli, v ťažkej bohato ozdobenej truhle oplakávaný Albrecht Ján Smiřický, slávny, veľkomyseľný a šľachetný hrdina, pán na Hrubej Skále, Náchode, Dymokuroch, Kostelci a na iných panstvách, direktor a radca Českého kráľovstva, ktorý v mladosti dosiahol vlastnosti, čo sú ozdobou staroby, žil, nepoznajúc závisť dobrých ľudí, štedro obdarovaný aj inými darmi ducha i tela a zbožne skonal na žiaľ blízkych aj celej verejnosti vo veku dvadsaťtri rokov, jedenásť mesiacov a jeden deň roku Pána 1618 dňa 18. novembra.
Voskovo bledá tvár dojímala svojou pochudnutosťou, kučeravé vlasy a pobelavé fúziky zvýrazňovali jej mladistvosť. S rozmarínovým venčekom na hlave, odetý v nádherné rúcho z bieleho atlasu, čo sa odrážal od čierneho brokátu, ktorým bolo všetko naokolo pokryté, vyzeral skôr ako ženích. Okolo šije bohato ozdobenej čipkou visel na zlatej reťazi peniaz s podobizňou jeho nevesty princeznej Emílie Elišky Hanavskej, ktorá poslala svojmu verencovi tento dar.
V rukách stíska posledný Smiřický rodinnú bibliu.
Niet väčšej sily, ako je naozajstná zbožnosť!
V deň pohrebu vystavili zabalzamovanú mŕtvolu na čiernom katafalku v kostole svätého Mikuláša, čo vypína svoju štíhlu vežu práve oproti palácu Smiřickovcov. Odtiaľ vyšiel po smútočných obradoch, ktoré slúžil Ján Cyril Třebíčsky, kazateľ z Betlehemskej kaplnky, biskup Jednoty bratskej a administrátor konzistória viery pod obojakým spôsobom, dňa 28, Januára 1619 pohrebný sprievod a smeroval k rodinnej hrobke rodiny Smiřickovcov v Kostelci. Pani Markéta Salomena prikázala, aby nevídanosťou a nákladnosťou prevýšil aj pohreb Albrechta Václava Smiřického, dosiaľ najväčší, aký Praha videla, pravdaže, okrem pohrebov kráľovských, Regent Jareš Bukovský, ktorému zverili túto povinnosť, vedel sa jej zhostiť výborne, a tak pohrebný sprievod vystrojený za prítomnosti direktorov a staroslávnej Karlovej univerzity mohol sa porovnať aj so smútočnými obradmi panovníkov. Skôr než vyniesli truhlu z chrámu, dosiahlo už čelo sprievodu, čo sa uberal cez Karlov most, Staromestské námestie. Za rakvou kráčali príbuzní a priatelia nebohého, duchovenstvo, páni direktori, vyslanec kurfirsta Fridricha Falckého Achác z Donína, zástupca kniežaťa Hanavského pán z Peldenheimu, vysokí dôstojníci, majstri a žiaci Vysokého učenia pražského, páni konšeli miest pražských aj radní páni a richtári z poddaných miest a dedín, bol tu aj oddiel Smiřického jazdcov a mušketierov, viedol jeho hnedáka, čo ho niesol do Plzne, a nechýbal ani biedny ľud obdarovaný almužnou.
Ako dlhánsky had vinul sa sprievod Prahou za clivého vyzváňania umieráčikov z nespočetných kostolných veží. Za slnečného mrazivého dňa lúčila sa stovežatá Praha odetá do belostného snehu s Albrechtom Jánom Smiřickým vo svojej jedinečnej kráse.
Keď napokon uložili po mnohých zastávkach, obradoch a ďalšej smútočnej reči, ktorú predniesol kouřimský duchovný Adam Spacier, telesné pozostatky Albrechta Jána Smiřického do vlhkej, potuchnutej hrobky kaštieľskeho kostola v Kostelci nad Čiernymi lesmi, podarovala sa dedička smiřickovského panstva Markéta Salomena regentovi Jarešovi Bukovskému, že tak úspešne splnil príkazy, čo sa týkali pohrebu. Potom mu dala nové pokyny súvisiace s prebraním zdedeného panstva.
Jareš Bukovský ich prijal rovnako vecne, ako prijímal pohrebné úlohy? Tešila ho pochvala aj spokojnosť, čo vyslovila jeho veliteľka. Málokto si vedel predstaviť, koľko námahy bolo treba vynaložiť, aby sa pohreb Smiřického vydaril, a prišli naň naozaj všetci čo len trocha význační ľudia, pokiaľ sa ich dalo v čase vojny nájsť.
S Albrechtom Jánom sa neprišli rozlúčiť iba jeho dvaja súrodenci – Jindřich Smiřický, ktorého držali pre zatemnený rozum podľa otcovho závetu na Hrubej Skále, a Eliška Katarína, väznená pre svoj hanebný čin tiež z vôle otcovej na hrade Kumburk.
Ani Ota z Vartemberka nik na pohrebe nevidel. Vraj odišiel niekam k vojsku.
KAPITOLA XIV

Hore-dolu, hore-dolu chodí Eliška Katarína v komnate, čo je jej väzením vo veži hradu Kumburk. Hore-dolu ako zver v klietke. Chodí, keď sa zotmelo, ako chodila včera, pred mesiacom a pred rokom, ako chodí už viac než desať rokov. Bude takto chodiť zajtra, pozajtre, o rok… Naozaj bude? Nie, ešte vždy sa nevzdala nádeje, hoci teraz, po Albrechtovej smrti, môže sa ešte menej úfať, že by ju Markéta Salomena vypustila? Veď dnes, keď má v rukách celé dedičstvo Smiřickovcov, bola by to od nej najväčšia pochabosť, keby sa oň chcela podeliť so sestrou. Taká nerozumná Markéta Salomena nie je, ba bude ešte usilovnejšie Elišku Katarínu strážiť, aby nevykĺzla a neprihlásila sa o dedičstvo, na ktoré má ako staršia nárok??.
A jednako sa môže niečo stať. Ktovie? Krajina vedie vojnu Alebo keby Markéta Salomena zomrela, potom by ju predsa mohli vypustiť z väzenia ako najstaršiu z rodu… Nie, ešte vždy sa nevzdáva nádeje, Hoci tu hynie a vädne a bezútešné väznenie láme jej vôľu žiť. Veď sa môže niečo stať. Veď sa musí niečo stať! Čaká na to už desať rokov. Musí sa dočkať toho zázraku.
Vchádza komorná, zapaľuje svetlo. Vymenia si zopár slov. Komorná odchádza. Eliška Katarína si sadá a usiluje sa čítať. Donesú jej večeru. Naje sa. Rozmýšľa. Chodí po izbe. Staré presýpacie hodiny odratujú zvyšok dňa, ktorý jej vzali zo života. Eliška Katarína sa vyzlieka a vystiera na posteľ. Zaspáva. Zajtra ju očakáva to isté. Eliška Katarína spí, no aj v spánku ju desia prízraky väzenia, neurčité prízraky bez podoby, čo sprevádzajú ťaživé sny, z ktorých sa zobúdza spotená a vyľakaná…
… spotená a zdesená tak ako tejto noci, keď ju zo spánku prebudí hluk, ďaleký zvuk rýchlych krokov na schodoch a potom výstrely.
Už viac ako desať rokov, odkedy ju väznia na Kumburku, nestalo sa nič mimoriadne. Čo značí ten krik a streľba? Iskra nádeje, tlejúca v nej nekonečné roky väzenia, vzbĺkla v plameň, ktorý odrazu vyšľahne. Vyskočí z lôžka, zapáli sviecu a chvatne sa oblieka.
Ďalšie výstrely. Dupot bežiacich mužských nôh na schodoch. Zámka škrípe. V otvorených dverách sa zjavuje postava vojaka s pištoľou v pravici. Vojak zamkýna dvere, opiera sa o ne chrbtom a uprene na ňu pozerá.
Je to jeden z jej strážcov. Aspoň sa jej vidí známy. Ak sa nemýli, volá sa Václav Zelenka.
„Čo sa robí,“ kričí Eliška Katarína. „Ako si sa opovážil…“
Vojak váži na dlani pištoľ, potom načúva.
„Mám príkaz vás zastreliť,“ vraví a vážne hľadí na Elišku Katarínu Smiřickú. „Azda by vaša milosť najlepšie urobila, keby sa pomodlila.“
Eliška Katarína sa cíti ako v jednom zo svojich desivých snov. Zastreliť? A prečo? Veď to nemôže byť koniec, práve teraz, keď – ako si myslela – stal sa vytúžený zázrak!
„Kto ti to prikázal?“ jachce a cíti ľadový dotyk smrti. Nebojí sa jej, no má pocit, akoby ju už zasiahli, je strašne vyčerpaná. Áno, nemá viac síl, stratila nádej. Teraz už nevyviazne.
„Pán Bukovský, regent jej milosti pani Slavatovej mi to prikázal a vopred zaplatil,“ mrmle vojak Zelenka rozpačito.
Ten zver! Zaplatili mu, aby zastrelil ju, ženu! Šľachtičnú! Takto sa teda vedela Markéta Salomena zabezpečiť, až ta klesla v nenávisti a mamonárstve, aby jej neunikla ani omrvinka smiřickovského dedičstva. A vtedy sa odrazu Eliška Katarína prebrala zo svojho ohromenia. Nie, to sa nesmie stať, nedostanú ju! Markéta Salomena si to musí odpykať, že ju chcela dať zavraždiť, ako zavraždila iste aj Albrechta! Plamienok nádeje zhasol, no vzbĺkol plameň pomsty.
„Pán Bukovský, pán regent,“ smeje sa kŕčovite, „a koľko ti dal? Vieš vlastne, pred kým stojíš? Som Smiřická, skutočná dedička všetkých panstiev Smiřickovcov. Ja, ja, Eliška Katarína Smiřická ti môžem zaplatiť stokrát viac, ako ti dal Bukovský, no ak sa opovážiš vystreliť, dorúbu ťa tu na kusy!“
Na schodoch počuť hrmot. Vojak Zelenka celkom zmätený zviera pištoľ v ruke.
„Mali mi vyplatiť,“ vraví.
„Dostaneš stokrát viac,“ sľubuje Eliška Katarína.
Vojak ďakuje a náhli sa otvoriť dvere, na ktoré niekto mocne zabúcha. Teší sa, že sa všetko takto skončilo. Beztak by na ňu nebol strieľal. Vedel, ako by to bolo dopadlo. A bola by jej aj škoda, taká pekná ženská!
Dvere sa otvorili. S obnaženým kordom v ruke, ťažko krívajúc na chromú nohu, vošiel do izby Oto z Vartemberka a galantne sa uklonil Eliške Kataríne.
Za ním sa vrútilo niekoľko ozbrojených chlapov s kordmi, dýkami, pištoľami a mušketami. Vojak Václav Zelenka, ktorý sa ešte pred chvíľočkou vyhrážal Eliške Kataríne, že ju zabije, ochotne im odovzdáva zbraň a duchaprítomne sa hlási u Vartemberka o sľúbenú odmenu.
„Vaša milosť, urodzený pán, jej milosť mi ráčila…“ začína ponížene.
Ale Vartemberk rázne preruší jeho prosbu: „Teraz nie. Odveďte ho k ostatným zajatcom a nechajte ma s jej milosťou osamote.“ Eliška Katarína ostáva sama s Otom z Vartemberka, svojím osloboditeľom. Je voľná po viac ako desiatich rokoch. No tuší, za akú cenu. Vartemberk si ju uprene prezerá, akoby zvažoval, či sa veľmi zmenila a zostarla. Takto si prezerajú kone na trhovisku. Nakoniec jej ešte otvorí ústa, aby videl zuby! Je to hnusné. Je to ponižujúce.
Prvý prehovorí Vartemberk: „Dúfam, Eliška, že ste ma spoznali, aj Keď som ostal trocha poznačený od tej nešťastnej poľovačky, keď sme sa videli poslednýkrát,“ a Oto z Vartemberka sa tľapne po stehne dokaličenej nohy.
Pravdaže, Ellška ho poznala ešte zdravého. No už vtedy k nemu cítila odpor.
„Nevideli sme sa desať rokov,“ pokračuje Vartemberk. „Zmenil som sa? Aj vy ste sa zmenili, Eliška Katarína,“ zdôrazňuje a opäť na ňu pozerá prižmúrenými očami a ona sa cítí pod tým pohľadom ako nahá.
„Viem,“ to sú prvé slová, čo vraví svojmu záchrancovi, na ktorého čakala toľký čas.
„Zmenili ste sa,“ opakuje pokojne Vartemberk, „nie však natoľko, aby ste sa nepáčili mužovi, ktorý už tiež má za sebou to, čomu sa vraví kvet mladosti, je vdovec a navyše si uvedomuje, že nie je nijaký krásavec,“ hovorí s úsmevom, čo jej je odporný? „Spomeňte si, že som bol vtedy do vás skutočne zaľúbený.“
„Prosím vás, nehovorte o láske,“ prerušila ho Eliška Katarína a v jej hlase znie opovrhnutie.
Oto z Vartemberka mykol plecami. „Ako chcete. Vtedy ste dali prednosť inému predo mnou. Sedliakovi. Mne ako šľachticovi to priveľmi nepolichotilo.“
„Keby ste boli ozajstný gavalier, nehovorili by ste o tom,“ ozýva sa v Eliške Kataríne hrdosť.
„Nebudem,“ usmieva sa Oto z Vartemberka. „Chápem vás. Viem, čo chcete povedať – že moja láska k vám driemala desať rokov a za ten čas som si na vás ani len nespomenul vo vašej biede. Je to tak?“
„Nie, tak som to nemyslela,“ odporuje Eliška.
No Vartemberk vysvetľuje ďalej: „Kým žil Albrecht, nemohol som sa na to odvážiť. Veď čo by som bol dosiahol?“
„Áno, rozumiem,“ vraví Eliška Katarína, ktorá by najradšej ten trápny rozhovor čím prv skončila. „A boli ste aj ženatý…“
Vartemberk iba hodí rukou. „To bol omyl. Ale na tom nezáleží. Len neviem, či chápete vôbec, na čo som sa pre vás odvážil. Nebyť Albrechtovej smrti, nebyť vojny…?“
„Dobre rozumiem,“ hovorí pokojne Eliška Smiřická. „Veľa ste urobili. Riskovali ste život. Ak už nie z lásky, tak pre iné. Na tom nezáleží. Vyslobodili ste ma a musím vám byť povďačná. Tuším som vám dokonca zabudla poďakovať. Ospravedlňujem sa a ďakujem vám.“
Vartemberk jej chcel skočiť do reči, no nedovolila mu. „Iba poďakovanie vám iste nebude stačiť. Aj to chápem. Ak žiadate odmenu, dostanete ju. Som pripravená vyhovieť každému vášmu želaniu.“
Aj Oto z Vartemberka bol prekvapený chladnými, tvrdými slovami, v ktorých nebolo ani stopy po vďačnosti a cite. S tým však mal rátať. Naozaj bude lepšie, ak si navzájom nebudú nič predstierať. Eliška Katarína je primúdra, aby nevedela, že si neprišiel po ňu, ale po smiřickovské dedičstvo.
„Kedysi som vás popýtal o ruku, Eliška,“ usiluje sa napriek všetkému hrať úlohu gavaliera. „Nepoznám väčšiu odmenu, ako by bol po desiatich rokoch váš súhlas.“
„Viete, že inak ani nemôžem odpovedať,“ chce ho zraniť, aby uspokojila vlastnú hrdosť. Má sa mu predať za to, že otvoril zámku jej väzenia. Napokon, čo mu vraví, je čistá pravda. Keby povedala nie, nemá pre Vartemberka nijakú cenu a jej gavaliersky ochranca by ju pokojne nechal zhniť v žalári.
Vartemberk je taký slušný, že prijíma jej jedovaté útoky pokojne. Nepustil sa predsa do tohto pochabého dobrodružstva, kde ide o hlavu, aby sa dal odradiť rozmarom ženy. Pravdaže, nečakal, že sa mu odrazu vrhne do náruče. Treba ju iba priviesť na správne myšlienky.
„Nechcem vám nič nahovárať,“ vraví vecne. „No bolo by dobre, keby ste si uvedomili, že sama by ste dlho neostali na slobode. Iste si viete predstaviť, koľko námahy vynaloží vaša sestra. Jej muž Jindřich Slavata má vplyvné styky, veľmi vplyvné. Ak sa však stanete mojou ženou, všetko sa mení. Budem môcť zastávať vaše záujmy, brániť ich. Presvedčite sa, že Vartemberkovci ešte dačo znamenajú.“
Načúvala pozorne a Vartemberk cítil, že bude prístupná rozumným dôvodom. Preto presvedčivo pokračoval: „Aj sama najlepšie viete, že nejde o malé veci. Nejde len o vašu slobodu, ale o vaše právo na smiřickovské dedičstvo. Ste staršia ako Markéta Salomena, ste pravá dedička, či už vy sama alebo ako Jindřichova poručníčka.“
„Prečo mi to vravíte,“ spýtala sa ho rovnako pokojne, keď dohovoril. „Viem to lepšie ako vy. A načo by sme si tajili, že ste neprišli pre mňa, ale pre smiřickovské dedičstvo? Želám si, aby bolo medzi nami od začiatku jasno. Ak chcete poznať môj náhľad, vravím vám otvorene, že nemám nijaké námietky. Oto, ak chcete pomocou mojej ruky nadobudnúť smiřickovské imanie, súhlasím. Ak už nie pre iné, nuž preto, aby som oň pripravila Markétu Salomenu.“
Vartemberkova tvár vyjadrovala, že jej otvorená odpoveď mu nie je nepríjemná. Veď, pravdu povediac, sám sa necítil dobre v úlohe gavaliera. Jej hrdosť ju robí zaujímavou, ozajstne príťažlivou. Nebolo by od veci skrotiť ju…
Eliška hovorí ďalej: „O tom všetkom sa môžeme dohodnúť. Dohodnúť ako o obchode. Dúfam, že budete mať toľko vkusu a nebudete odo mňa žiadať viac. Nechcem predstierať, čo necítim. Nežiadam to ani od vás.“
Dohovorila. Vartemberk sa usmieva, vstáva, berie ju za ruku, bielu, chladnú, ktorá sa drobné chveje, keď sa gavalier nad ňu skláňa, aby ju pobozkal.
„Rátate zjavne s tým, že som v žalári odvykla smelým lichôtkam,“ odpovedá, aby mu ukázala, že je ľahostajná k jeho poklone. No v skutočnosti na ňu Vartemberkove slová zapôsobili. Už k nemu necítila ten starý odpor. Ba trocha ju mrzí, že teraz Vartemberk hovorí celkom vecne.
„Ako chcete,“ vraví Vartemberk, „No ak mám byť úprimný, potom musím povedať, Eliška, že ste ešte vždy krásna. Z mojej strany nebudem musieť nič predstierať…“
„Vidí sa mi teda, že sme sa dohovorili. V terajšej situácii nesmieme márniť čas. Ešte nevieme, čo sa môže stať, preto musíme rýchlo konať. Všetko som vopred pripravil. V hradnej kaplnke čaká kňaz.“
Súhlasila. Mal pravdu. Teraz, keď bola slobodná, nesmeli márniť čas. Nekonečne veľa ho ušlo! Koniec vlády presýpacích hodín!
Nebránila sa ani vtedy, keď si ju Oto z Vartemberka po sobášnom obrade v kaplnke odvádzal na svadobné lôžko.
Na druhý deň včasráno vyrazili smerom na Jičín, aby sa tam ujali vlády. Sprevádzali ich vojaci naverbovaní Vartemberkom na toto odvážne podujatie, ktorí preliezli za nočnej tmy kumburské hradby a prekvapili nebdelú posádku hradu. Vartemberk ponechal na Kumburku iba neveľkú stráž, aby mal so sebou čím viac ľudí, až sa zmocnia Jičína.
Na zasneženej ceste v sedle na dobrom koni vychutnávala Eliška Katarína voľný priestor, pohyb a slobodu. Bol to zázrak, že sa rozostúpili štyri žalárne múry, medzi ktorými bola zatvorená. Spomienka na väzenie jej na okamih pripomenula toho, čo sa ju v ňom poslednýkrát pokúsil zadržať a dokonca sa jej vyhrážal smrťou. Spýtala sa Ota na vojaka Zelenku, ktorý za odmenu, čo mu bola sľúbená, nevykonal povinnosť vopred zaplatenú regentom Bukovským.
Vartemberk sa drsne zasmial, „Zbytočne sa oňho staráš: Ten už dostal podľa zásluhy!“
Viac sa nespytovala. Bolo celkom ľahko domyslieť si, ako mu zaplatili, Načo ho však ľutovať? Veď ju chcel zabiť! Kto mečom bojuje, mečom zahynie… Ostala pevná a v duchu schválila Otovo konanie.
Príchod ich ozbrojenej družiny do Jičína bol prekvapujúci, preto nik ani len nepomyslel na odpor. Prišli tak nečakane, že tu dokonca dolapili manželku a tetu regenta Bukovského. Regentovi sa podarilo ufujazdiť v poslednom okamihu. Na rozkaz novej panej Elišky Kataríny Smiřickej obidve ženy uväznili v kaštieli. Veď predsa bol to regent Bukovský, čo najal toho Zelenku.
Jičínski radní páni zložili sľub poslušnosti novej vrchnosti. To, pravdaže, nestačilo. Bolo si treba spoľahlivejšie zabezpečiť kaštieľ aj mesto, a preto pán z Vartemberka, konajúc v mene svojej manželky, prikázal, aby vojenská posádka ostala v meste, či sa to mešťanom páči, alebo nie. Mal nadostač skúseností vo vojenskom remesle, a preto zaobstaral veľa zbraní a v pivniviach kaštieľa uložil niekoľko sudov s prachom. Museli pamätať na všetko a nik nepochyboval, že si Eliška Katarína obráni proti Markéte Salomene slobodu a získa svoje dedičstvo bez boja.
Dve sestry sa porujú o tučný kúsok a ktovie či sa napokon neprihlási ešte niekto tretí!
KAPITOLA XV
[bookmark: bookmark8]„Canaglia!“
Valdštejn zahrešil.
Správy, čo mu doniesli z Čiech, boli celkom zaujímavé.
Eliška Katarína je teda na slobode! Akože by ho nezaujala správa o jej úniku z Kumburka, o sobáši s Otom z Vartemberka a o spore o smiřickovské dedičstvo s Markétou Salomenou Slavatovou – veď vždy tam, kde sa dvaja škriepia a bijú, možno dačo získať. Vždy. Či už ide o kráľa Ferdinanda a české stavy, alebo o dve sestry, hašteriace sa o smiřickovské dedičstvo. Do toho má čo povedať aj on, tým skôr, že je tu vážny dôvod.
Albrecht Eusébius z Valdštejna, ktorý sa výhodným sobášom stal jedným z bohatých moravských pánov a na príhovor švagra Karola staršieho zo Žerotína jedným z troch plukovníkov moravského stavovského vojska, je úzko spríbuznený po praslici s rodom Smiřickovcov. Je vlastne najbližšou rodinou oboch kandidátok na dedičstvo. Jeho matka Markéta bola rodená Smiřická, dcéra Albrechta Smiřického zo Smiříc a vlastná sesternica Žigmunda Smiřického, otca nedávno zosnulého posledného mužského potomka Smiřickovcov Albrechta Jána, – s pomäteným Jindřichom nemôže predsa nik rátať – Elišky Kataríny a Markéty Salomeny, Valdštejnova mať bola tetou Albrechtovi Václavovi, ktorý vlastnil rodinné imanie pred Albrechtom Jánom. Valdštejn mal jednoducho po matke blízko k Smiřickovcom, naozaj veľmi blízko, a preto sa živo zaujímal, ako sa vyvinie spor oboch sestier.
Doparoma! Stávka je vysoká!
Zatiaľ však zaujíma Valdštejna väčšmi iný boj, boj oveľa významnejší, ako je rodinný spor o majetok posledného Smiřického. Je to vzbura českých stavov proti ich zákonitému kráľovi Ferdinandovi, čo sa ujal vlády po smrti starého cisára Matiáša, boj medzi katolíkmi a evanjelikmi, čo sa teraz prenáša aj na Moravu.
V Brne sa schádzal zemský snem, kde sa malo rozhodnúť, či ostane Morava, ktorú dosiaľ viedli Žerotín, Liechtenstein a kardinál Dietrichstein, verná Habsburgovcom, alebo ju Česi strhnú do vzbury proti nim, tak ako strhli Sliezsko. Vojsko českých vzbúrencov na čele s grófom z Thurnu vpadlo už na Moravu. Moravské mestá mu ochotne otvárali brány, evanjelická moravská šľachta ho vítala s nadšením. Kto by ešte pochyboval, ako dopadne brnenský snem?
Albrecht z Valdštejna nepatril medzi tých, čo mávajú klamné predstavy, naopak, naučil sa uvažovať triezvo. Preto si vedel presne vyrátať, že moravskí evanjelici, ktorí počtom oveľa prevyšovali katolíkovi vedení búrlivým Ladislavom Velenom zo Žerotína.
Karolovým bratancom, a podporovaní Thurnom, nebudú viac trpieť, aby ich krajinu ovládali kráľovi dôverníci a poradcovia. Správne odhadol, že sa roztrasenému Karolovi zo Žerotína, čo sa poslušne zohýnal pred Habsburgovcami, už nepodarí udržať moravských evanjelikov pokope s katolíkmi, ktorých viedli Liechtenstein a Dietrichstein. Na Morave sa odohrá podobný zvrat ako v Čechách, Morava pôjde za zápalistým Ladislavom Velenom zo Žerotína, čo bol priam opakom svojho bratanca, Morava pôjde za Matesom Thurnom, s Čechmi, proti Ferdinandovi Habsburskému? To si vyrátal chladnokrvný počtár a podľa toho sa bolo treba zariadiť?
Skutočnosť, že protihabsburská strana na Morave dočasne zvíťazí, Valdštejnovi neprekážala. Bol vojak a vedel, že sa nedá nad nepriateľom iba víťaziť, ale že je zavše nevyhnutná aj porážka. Záleží na tom, ako ju znesieme a vydržíme. Rozhoduje až konečné víťazstvo, posledná bitka. Albrecht Eusébius z Valdštejna už pred mnohými rokmi odhadoval silu oboch táborov, pripravoval sa na ich osudné stretnutie a dospel k náhľadu, že čo sa týka spojencov, peňazí, a teda aj vojska, a napokon i odvahy, bude v poslednom boji silnejšia katolícka strana, strana habsburská. Keď mu jeho mienku potvrdili aj hviezdy, vyvodil z toho pre seba dôsledky a prestúpil na katolícku vieru.
Nuž a teraz, keď sa rozhodovalo o Morave, Valdštejn nemusel uvažovať, s ktorou stranou ísť. Bola tu iná otázka? Za postavenie veliteľa v stavovskom vojsku ďakoval Karolovi zo Žerotína? Ak vyhrá Velen zo Žerotína, nebude mu dôverovať a pozbaví Valdštejna velenia, príde o mušketiersky pluk, o svoje tromfy v hre. Nešlo teda vôbec o to, ku komu sa pridať, ale ako zachrániť pluk.
Valdštejn si už pripravil plán, dohodol sa s iným veliteľom moravského stavovského vojska, s jazdeckým plukovníkom Jurajom z Náchoda, zaťom Karola zo Žerotína? Nie je dôležité, že manželka Juraja z Náchoda, Žerotínova dcéra, zomrela pred niekoľkými rokmi podobne ako Valdštejnova sestra, ktorá bola Žerotínovou ženou. Príbuzenské a záujmové spoločenstvo dosiaľ trvá a Valdštejn vie, že sa môže na Juraja z Náchoda spoľahnúť. Aj poloha hviezd na 30. apríl 1619 je preňho priaznivá?
Na poludnie toho istého dňa si nechal zavolať svojho podplukovníka a prikázal mu, aby sa ihneď vybral s deviatimi prápormi na uhorskú hranicu, im sám vyrazí s desiatym za nimi trocha neskôr, keď si v Olomouci, kde boli ako posádka, zariadi potrebné vecí?
Podplukovník sa tváril trocha nedôverčivo, ale vojna je vojna a rozkaz treba počúvnuť. Veď pozná Valdštejna aj jeho prchkostí Rozkaz vykoná. Podplukovník zacvendží ostrohami, pozdraví sa a odchádza, no v hlave mu vŕta pochybnosť, či koná správne. Čo má Valdštejn vlastne týmto rozkazom za lubom? Čo budú robiť na uhorskej hranici? Ak sa dohodnú Moravania s Čechmi, ako sa dá podľa všetkého očakávať, malí by tiahnuť opačným smerom, aby sa spojili s Thurnovým vojskom. Majú vari strážiť uhorské priesmyky, aby tadiaľ nevtrhli Uhrovia, ktorých zverboval kráľ Ferdinand? Možno. Len či Valdštejn nechce túto cestu obsadiť preto, aby ju vo vhodnej chvíli uvoľnil a dal im možnosť spojiť sa s Dampierrovými zbormi. To by veľmi poslúžilo kráľovi Ferdinandovi. Ťažko by to však poslúžilo moravským stavom. Tie sa predsa práve dohovárajú s Čechmi. Pravdepodobne sa s nimi spoja a potom by Valdštejnov rozkaz bol cestou k zrade.
Nuž takéto myšlienky vŕtajú podplukovníkovi v hlave.
Valdštejn zatiaľ čakal na sľúbené správy od Juraja z Náchoda. Prišil oneskorene a boli nepriaznivé. Tak ako sa dohovorili, Juraj z Náchoda vyrazil so svojou jazdou od Brna na Oloumouc, aby sa spojil s Valdštejnom, ale dôstojníci, keď pochopili jeho zámer, sa do jedného postavili proti rozkazu a s celým plukom sa vrátili. Čo sa stalo s Jurajom z Náchoda, či ho zajali, alebo sa mu podarilo ujsť, posol nevedel povedať, lebo sám horko-ťažko vyviazol živý.
Valdštejn zúri. Bez Juraja z Náchoda môže sa celý plán zrútiť. Keby teraz poslali jazdu za ním… Neostáva iné, iba sa čím skôr vydať na pochod s práporom, aby zavčasu dobehol celý pluk!
Kým sa rozhoduje, doľahne k nemu oknom hluk pochodujúceho vojska. Sú to pešiaci, nie jazda. Valdštejn vyskakuje, beží dolu schodišťom, vysadne na svojho gaštanového koňa, čo stojí pripravený pri bráne, pobodne ho do cvalu cez námestie, kde sa na druhom boku zoraďuje – jeho vlastný pluk! Jeho pluk, ktorý vyslal na poludnie k uhorskej hranici! Vari sa má aj jemu zhatiť plán ako Jurajovi z Náchoda?
Pred zovretým šíkom mušketierov zrazí sa Albrecht z Valdštejn na so svojím podplukovníkom.
„Prečo si nevykonal môj rozkaz?“ kričí Valdštejn?
„Pán plukovník, vojaci odmietli. Žiadali zmeniť rozkaz,“ pomaly odpovedá podplukovník. Dobre vie, že sa nepatrí, aby vojaci reptali proti rozkazu. Veď keby tu nebola možnosť, že Valdštejn pomýšľa na zradu, sám by…
Jeho veliteľ mu však nedá domyslieť.
„Canaglia!“ zahreší Valdštejn. „Moje rozkazy sa budú slepo vykonávať, ty podliak, a zradu potrescem na mieste!“
A kým sa podplukovník spamätá, vnorí sa mu Valdštejnov kord pomedzi rebrá priamo do srdca, Podplukovník zachroptí, z úst mu vytryskne krv a zrúti sa z koňa na dlažbu. Valdštejn so zakrvaveným kordom v ruke sa obracia k veliteľovi desiateho práporu, čo medzitým doklusal za ním,
„Odteraz budeš podplukovníkom ty a odvedieš mi tých lotrov ta, kam som prikázal! Rozumel si?“
„Rozkaz, vaša milosť,“ odpovedá povýšený veliteľ práporu. Vyznamenanie ho teší, no trasie sa, ako sa to skončí. Ak vojaci nepočúvnu plukovníka, odskáče si to s ním aj on. Ale neposlúchnuť Valdštejna znamená istú smrť.
Trocha stiesneným hlasom dáva rozkaz nastúpiť. Vojaci mrmlú, tvária sa zaťato, niekoľkí otáľajú s vykonaním rozkazu, váhajú si položiť muškety na plece.
Opäť znie rozzúrený Valdštejnov hlas, sype zo seba nadávky, opäť sa ozýva jeho zlovestné: „Canaglia!“
Zapôsobilo to. Správanie vojakov sa razom mení, muškety vyletujú na plecia. Nový povel. Bubny zadunia, trúbka zahlaholí a deväť práporov sa vydáva na pochod.
Azda sa mi len podarí zachrániť pluk, rozmýšľa Albrecht z Valdštejna, hľadiac za pochodujúcimi prápormi. Potom sa obracia k desiatemu práporu, čo stojí zoradený pred jeho domom, Vyberie si šesť spoľahlivých chlapov a odvádza ich na radnicu, kde je uložená stavovská pokladnica, z ktorej vyplácali jeho vojakom žold. Opatroval ju sivovlasý úradník poverený pánmi zástupcami stavov. Ukláňa sa jeho milosti pánu plukovníkovi až po zem, vo všetkom je ochotný ponížene poslúžiť, iba pokladnicu odopiera vydať. Nedostal vraj príkaz od ich milostí pánov zástupcov stavov.
Tretíkrát sa ozýva Valdštejnovo: „Canaglia!“
„Mám ťa preklať ako toho zradcu na námestí?“ reve Valdštejn: a chytá kord. „Alebo ťa radšej dať na výstrahu obesiť?“
Netreba však tasiť kord. Starec pochopil, že rozzúrený plukovník nežartuje, vydáva mu kľúče a o chvíľočku už vynášajú truhlice s toliarmi a nakladajú ich na voz. Deväťdesiatšesťtisíc širokých toliarov dovezie Valdštejn do Viedne kráľovi Ferdinandovi. To bude jeho príspevok do tohto boja.
Pluk sa rozpadol, napokon sa mu ho aj tak nepodarilo zachrániť, ale za toliare môže naverbovať nových vojakov. Zavďačil sa kráľovi, ukázal mu v rozhodujúcej chvíli vernosť a odhodlanie, najmä keď je kráľ v takej tiesni ako teraz Ferdinand. Prišiel o Moravu, kde zakolísali aj tí najvernejší – kardinál Dietrichstein a knieža Liechtenstein. No Valdštejn riskoval vlastnú hlavu, aby doviezol okuté truhlice naplnené toliarmi?
Kráľ vie oceniť vernosť, i keď peniaze neprijme a vráti pokladnicu moravským stavom. Rád by získal čas, dojednal so vzbúrencami mier, preto ešte nechce zrúcať mosty k dohode, ktorú ponúkol, ani nechce, aby ho obvinili, že spreneveril stavovské peniaze. Ale vysoko hodnotí Valdštejnov čin a jeho dôkaz vernosti prijíma ako príspevok, ktorý Valdštejn zaplatil iba istou odvahou, keď sa pred zovretými šíkmi vzbúrených vojakov nebál preklať neposlušného podplukovníka. Až sa budú ako odmena rozdeľovať panstvá porazených českých buričov, jeho kráľovská milosť sa náležite odvďačí plukovníkovi Valdštejnovi. Albrecht Václav Eusébius, ktorého matka bola z rodu Smiřickovcov, si znovu spomenul na smiřickovské dedičstvo.
A hoci sa mu nepodarilo previesť svoj pluk na stranu kráľa Ferdinanda, hviezdy vari naozaj neklamali, keď predpovedali, že 30. apríl 1619 bude jeho šťastným dňom.
KAPITOLA XVI
[bookmark: bookmark10]Bitka pri Záblatí
Správa o Valdštejnovej zrade zapôsobila v Brne ako blesk.
Hlavné mesto a s ním celá moravská zem vzbĺkli vo vzbure. Evanjelickí šľachtici, ktorí sa poponáhľali od grófa Thurna do Brna, ihneď strhli zápalistosťou mestský ľud na svoju stranu a spolu s vyslancami z rozličných moravských miest prisahali na brnenskom trhovisku, že budú brániť vlastné práva aj za cenu života a straty majetkov a vzájomne si pomáhať. Na čelo sa postavil Ladislav Velen zo Žerotína, gavalier, čo sa na rozdiel od svojho bratanca nebál vína, ostrého slova a rázneho činu. On sa už pousiluje, aby katolíci neboli naveky navrchu ako olej na vode!
Len čo sa teda rozniesol v tejto vzrušenej nálade chýr, že Juraj z Náchoda a Albrecht z Valdštejna zradili a podarilo sa im ufujazdiť ku kráľovi Ferdinandovi do Viedne, rázny Ladislav Velen zo Žerotína pritisol kardinála Františka z Dietrichsteina k múru. Veď jeho ustanovil posledný snem za najvyššieho veliteľa moravského stavovského vojska. Nech teda statočne prizná, či bol zasvätený do zradných úmyslov oboch plukovníkov!
Kardinál od strachu ledva dýchal. Zaprisahal sa, že nič netušil o zradných zámeroch oboch judášskych dôstojníkov a sľuboval pomôcť a prispieť. Najprv ho nechali na pokoji, no potom na neho udreli ešte raz. Hovorili, že aj na Morave treba niektorých poučiť, ako lietať po hlave z okna, a významne pozerali na okno; v kardinálovej parádnej komnate. František z Dietrichsteinu, kardinál a biskup olomoucký, nariekal a plakal, na kolenách prosil, aby mu dovolili odísť do Ríma, že rád prepustí svoje panstvá „stavom“. Chce sa kajať z hriechov, no žiada ich pre milosť božiu, aby brali ohľad aspoň na jeho kňazské rúcho.
Zabavili sa na ňom, aký bol zbabelý, ubezpečili ho, že proti jeho kardinálskemu rúchu vôbec nič nemajú, ale zato majú výhrady proti jeho osobe, lebo nie je celkom bez viny. No uspokojili sa tým, že ho ponechali v domácom väzení. Znivočený kardinál, aby sa im zavďačil, chytro vypisoval listy kráľovi do Viedne, odsudzoval Valdštejnovo správanie a žiadal vrátiť stavovskú pokladnicu.
Potom prišiel na rad Karol zo Žerotína. Keď naňho zaútočili, správal sa odvážnejšie ako kardinál. Hrdo všetko tajil a v domácom väzení sa vystatoval, že vždy konal šľachetné. Nuž, ale čert aby mu veril! Bol Valdštejnovým švagrom a tesťom Juraja z Náchoda a on prvý sa zaslúžil o to, že oboch zradcov menovali za plukovníkov.
Posledný bol knieža z Liechtensteina. Aj on vyhlásil, že o ničom nevie, a vôbec neváhal zdvihnúť ruku na prísahu, že chce statočne stáť po boku stavov aj za cenu života a majetku. Nechali ho teda na slobode, hoci mu úplne nedôverovali. No od neho im teraz nehrozilo nijaké nebezpečenstvo.
Brnenský stavovský snem si podľa českého vzoru zvolil vlastných direktorov, vyhnal z krajiny jezuitov, čo boli pôvodcami všetkých katolíckych nešvárov, a uzavrel s Čechmi spolok – konfederáciu proti kráľovi Ferdinandovi. Ten bude onedlho v tiesni, lebo sa proti nemu postavili už aj hornorakúske stavy pod vedením pána Tschernembla, aj stavy dolnorakúske. Takto sa Thurnovi s pomocou moravskou a za podpory rakúskych evanjelických stavov otvorila cesta do Rakús. V júni roku Pána 1619 stál už so svojím vojskom pred Viedňou.
Kráľ Ferdinand prežil za obliehania Viedne veľa horúcich chvíľok. Rakúski evanjelickí šľachtici sa naňho zosypali ako osy a horkokrvný pán Thonradl, ako sa neskôr smiali v Prahe, vôbec nebral ohľad na jeho majestát a mykal ho za gombík. No radosť netrvala dlho! Nastal nečakaný obrat, lebo na Viedenský hrad prišli náhle štyri prápory Dampierrových kyrysníkov pod velením Saint Hilaira. Priaznivý okamih, keď sa Thurn mohol zmocniť Viedne za pomoci rakúskych evanjelikov, s ktorými sa dohováral, aby mu otvorili jednu z mestských brán, premeškali a – keď bola viedenská posádka opäť riadne posilnená – začali sa vyjednávačky a prieťahy.
Tak to vyzeralo na Morave a v Rakúsku, no ako bolo v Čechách?
Vojnové šťastie je vrtkavé a často prehrá ten, kto porážku najmenej očakával.
Gróf Mansfeld sa chmúri. Zlá vôľa ho od posledného stretnutia s grófom Hohenlohem dosiaľ neopustila. Zišli sa pred troma dňami v hlavnom stane českého vojska v Rudolfove a ten namyslený tučniak trval na tom, aby sa Mansfeld s celým zborom ihneď pridal pod jeho velenie. Buquoy v Budějoviciach opäť vystrkuje rožky, z obliehaného sa čo nevidieť môže stať znovu útočník. České vojsko zasa oslabili choroby, čo sa v ňom rozpíleniu, a ešte väčšmi nedisciplinovanosť, lebo vojakom nevyplácajú žold a priveľa sa pije. Preto vraj Hohenlohe nemôže ďalej trpieť, aby sa gróf Mansfeld odťahoval spod jeho velenia pod rozličnými zámienkami až kdesi do Plzne a udržiaval vojsko rozptýlené v odtrhnutých posádkach. Takto drsne a bez okúňania mu všetko povedal. Hovorila z neho žiarlivosť, no v Prahe mu, bohužiaľ, nadŕžajú, preto musí Mansfeld počúvnuť. Neostávalo mu iné, ako zhromaždiť vojakov a vybrať sa do Rudolfova. Neodpustil si však jedno. Vybral si cestu podľa vlastného uváženia, celkom iste pohodlnejšiu ako tá, čo mu určil Hohenlohe, ktorý zjavne nepozná kraj tak dobre ako Mansfeld.
Dnes ráno už o štvrtej, aby sa vyhli horúčave júlového dňa, nakoľko sa len bude dať, vyrazil z Protivína a teraz, keď už majú za sebou tretinu cesty a ušli pol druhej míle, dožičil sebe aj svojim chlapom chvíľu oddychu v dedine Záblatie.
Vojsko, pechota aj jazdci s vozmi, na ktorých sa vezú ženy, deti, zásoby a korisť, naplnili dedinu. Vojaci sa rozbehli do chalúp, zaliezli pod plachty vozov, alebo sa usalašili na zemi, kde bolo čo len kúsok tieňa. Vojačky a ich pankharti sú všade s nimi, rámusili, až v ušiach hučalo, takže ani nebolo počuť kotkodákanie sliepok a kvičanie prasiatok, ktoré chmatali bezočivé ruky. Zamračení sedliaci neochotne podávali vojakom a ich ženám vodu, mlieko, čerešne, či dajaké to odložené vajíčko alebo čierny chlieb – lepšie podobrotky, akoby sa mali začať výtržnosti a násilie, Málokto im statočne zaplatil, skôr počuli posmešky a nadávky, ako videli peniaze, vojaci si sami trhali ovocie zo stromov, surovo lámali haluze, alebo sa dobíjali do stajni a kurínov. Rovnako bezočivo kradli aj vojačky a špinavé, vrieskajúce decká, kým dedinský drobizg, dievčatá a mladšie ženy nebolo vidieť. Utiahli sa pred tou nebezpečnou zberbou do komôr pod zámky. Široko-ďaleko bolo známe, ako vedia mansfeldskí gazdovať, keď im veliteľ popustí trocha uzdu; nie ako teraz pri krátkom oddychu na pochode.
Gróf s niekoľkými dôstojníkmi sa usadili v neútulnej izbici dedinskej krčmy na námestíčku, čo Mansfelda zvábila iba svojím tieňom, takým príjemným v tomto sparnom dni. Dal naraziť súdok vína, ktorý si viezol s ostatnými pokladmi na niekoľkých vozoch, a pohodlne vyzlečený, iba v snehobielej košeli, smelo popíjal s pánmi dôstojníkmi. Z času na čas si odľahčil nejakou posmešnou poznámkou na účet generála Hohenloheho, aby vyvolal búrlivý smiech a nadávky. Bodaj čert vzal toho namyslenca, ktorý by chcel Mansfeldovi rozkazovať, hoci, čo sa týka vojnového umenia, mu nesiaha ani po členky!
Mansfeld si stiera pot zo zachmúreného čela a dvíha nový pohár. Kým ho však vycedí, vyruší ho dôstojník, čo má službu, a za ním sa hrbí s čiapkou v ruke akýsi zabrýzganý sedliačik. Mansfeld zahreší, čím prehluší táranie dôstojníkov aj šum doliehajúci zvonku. Prečo ho vyrušujú pri oddychu dajakou hlúpou sťažnosťou, že jeho vojaci neplatia, alebo robia výtržnosti? Veď to patri k veci a on sa tým nemieni zapodievať.
Ale dôstojník mierni veliteľov hnev vecným hlásením. Ten upotený sedliačik sa neprišiel žalovať, že mu vzali lichvu alebo ženu, lež prináša dôležitú správu a jeho milosť si ho istotne rada vypočuje.
To je, pravdaže, niečo celkom iné!
Mansfeld dvíha od pohára plavú briadku, ktorá mu výrazne predlžuje podlhovastú tvár, a milostivým pohybom káže sedliakovi, aby teda vysypal zo seba novinu.
Neprívetivý chlap so zarastenou tvárou sa úctivo hrbí, ale pichľavé očká upiera na vysokého vojenského pána a náhlivo jachce, že sem bežal, ako len vládal, najkratšou cestou, aby zavčas doniesol odkaz od jeho milosti pána dôstojníka mušketierov, čo sú v posádke v Netoliciach.
Tak je to teda. Dnes ráno sa pri Netoliciach ukázali Dampierrovi uhorskí jazdci a hneď došlo k bitke. Mušketieri sa chrabro bránia, a keby netolická posádka dostala včasnú pomoc, nepriateľa prekvapia a porazia. Toľko asi vyrozumel Mansfeld zo sedliakovej zadychčanej reči.
Samozrejme by bolo chybou zameškať túto vábivú príležitosť na ľahký úspech, ktorým by sa mohol vystatovať v Rudolfove pred Hohenlohem. Gróf si oblieka kožený kabátec, pripína si pancier a bandalier s kordom, všetci dôstojníci z jeho družiny už stoja a očakávajú rozkazy.
„A prečo neposlali s odkazom vojenského posla?“ spytuje sa ešte Arnošt z Mansfeldu a nedbanlivo hodí sedliakovi za službu niekoľko mincí.
„Veď poslali,“ ukláňa sa sedliak, „no pán dôstojník sa bál, že by ho mohli Uhrovia chytiť, nuž pre istotu poslal aj mňa. Našinec sa vraj lepšie prešmykne…“
Sedliak ešte čosi vraví, naširoko rozhadzuje rukami, pichľavé očká mu svietia, ale už ho nik nepočúva. Mansfeld s dôstojníkmi vybehli z krčmy a o chvíľočku kovový hlas trúbok zvoláva porozbiehaných pešiakov pod zástavy a jazdcov do sediel.
Mansfeld vytiahol so štyrmi stotinami jazdy smerom na Netolice, osem práporov pechoty nechá v zálohe v Záblatí, kde si vystrašení sedliaci nevedia dať rady, ako si uchrániť majetok a životy. Ak sa, nedajbože! strhne bitka, potom… Poniektorí už nakladajú na vozy, vyvádzajú lichvu, iní zasa ostávajú, ale sa zatarasujú v chalupách. Mor nech skára tých vojakov aj vojnu§
Zatiaľ gróf Arnošt z Mansfeldu, potešený vyhliadkou na ľahký vojenský úspech, klusá na čele jazdy k Netoliciam. Nezáleží, či sa zdržia, lebo odbočia z cesty, keď ide o boj s Dampierrovými Uhrami, ktorých riadne prekvapia…
Do Netolíc nedošiel.
Krátko nato, ako opustili vyplašenú dedinu, upozornil ho kúdol prachu, že nepriateľ je bližšie, ako sa dalo očakávať, a že podistým to nie je menši oddiel Uhrov, čo by mohli premôcť. Ani nie o pol hodiny hliadky hlásili, že sa stretli s nepriateľom, a o jeho presile sa nedalo pochybovať.
„Čelom vzad!“ velí Mansfeld a jeho jazda cvála nazad k Záblatiu, ktorého drevené domce ožiarené poludňajším slnkom na bezoblačnej oblohe veselo vykúkajú zo zelených sadov a záhrad.
V júlovom slnku sa veselo lesknú aj zbrane Mansfeldových vojakov, keď ich zoraďuje do obrany. Pechota ostane v dedine. Všetky prístupy sú zatarasené vojenskými aj sedliackymi vozmi, jediné Mansfeldovo delo mieri na nepriateľa. Jazdu Mansfeld zošikuje po oboch stranách dediny, aby kryl boky svojho postavenia. Sám ostáva na ľavom krídle, odkiaľ bude najlepšie vidno pohyb nepriateľa.
Do Rudolfova zatiaľ cválajú k Hohenlohemu poslovia žiadať pomoc. Ten prekliaty Hohenlohe ho dostal do peknej kaše! Pozval si ho a nevedel mu ani vyhľadať cestu bezpečnú pred Buquoyom, čo sa teraz chystá naňho udrieť s celou silou!
Slnce páli na Mansfeldove šíky. Gróf sa pečie v rozpálenom pancieri a očakáva prvé zahrmenie. Tam oproti sa už zrážajú mračná, ktorými ako blesky križujú zbrane, odrážajúce pálčivé slnečné lúče. Ticho narúšajú dunivé výstrely z dela, dopadajúce na jazdiacich Uhrov, čo sa tisnú čoraz bližšie a bližšie.
Váhavý Buquoy nechá podľa svojej obyčaje na seba čakať. Mansfeld na jeho mieste by bol už dávno zaútočil, nedal by protivníkovi možnosť spamätať sa a riadne pripraviť. No vďaka aj za ten oddych, ktorý umožnil grófovi výhodne rozostaviť oddiely – ale teraz, keď je už pripravený na boj, dráždi ho nepriateľova nečinnosť a zviera ho zlá predtucha. Nie je to iba Buquoyova váhavosť, za tým je aj čosi inšie…
Gróf Mansfeld sa vystiera, stojí v strmeňoch a usiluje sa ďalekohľadom sledovať prípravy protivníka a odhaliť nepriateľovo tajomstvo. Márne sa však snaží pochopiť jeho nehybnosť. Spúšťa sa znovu do sedla, utiera si pot z rozpáleného čela. Oproti ľavému krídlu mu postavil Buquoy ťažkú jazdu, oproti pravému zošikoval zasa uhorskú ľahkú jazdu. Tu na ľavom krídle musia teda zadržať najtuhší nápor. Mansfeld zaťato vytŕča dopredu bradu a vstáva v strmeňoch. Načo tie prieťahy?. Znovu si dvíha ďalekohľad k oku, hľadí, pozoruje.
A potom prišiel úder.
Gniavená zem duní pod údermi tisícov kopýt, čo sa ženú cez lúky a polia z oboch strán k dedine. Prach zvírený do výšky zahaľuje nepriateľa, jeho vojnový pokrik prehlúša streľba z muškiet a pištolí. S kordom v hrsti pokojne očakáva Arnošt z Mansfeldu náraz nepriateľovej jazdy, čo sa ženie oproti nemu v divom útoku. Nie je to po prvý raz a bohdá ani posledný, čo odráža takýto nápor.
Stačí mať smelé srdce a Mansfeld nie je baba, nebojí sa pozrieť nebezpečenstvu do očí, ak ide o česť a vojnové šťastie?
Náraz je zdrvujúci. Kyrysníci, hoci ich privítala smrtonosná streľba, zahryzli sa hlboko do Mansfeldovho šíku. Ich paloše búšia s rachotom do pancierov Mansfeldových jazdcov. Oceľ odráža údery, ale tam, kde nezasiahnu prilbu alebo plát panciera, rady rednú pod údermi sečných zbraní. Kone bez jazdcov sa vzpínajú a usilujú sa ujsť z toho hurhaja, kde sa zrážajú zbrane a bambitky chrlia strely zblízka.
Mansfeld už vystrieľal obidve svoje pištole a snaží sa kordom odraziť valonského kyrysníka, ktorý naňho zúrivo útočí. Pri ňom sa v najprudšej seči rúca na zem kôň aj s jazdcom a jeho pád na okamih zdržiava útočníka. Grófa zatiaľ strhli bokom a on si zrazu všíma, že je von zo stisku. Pristavuje koňa, aby sa poobzeral dookola, a hneď spoznáva príčinu. Jeho jazda uteká a iba jednotlivé skupinky sa bránia pred zúrivými Valonmi na poli posiatom mŕtvolami chlapov aj koní.
Takýto je obraz porážky.
Aj Mansfeld obracia koňa, vráža mu do slabín ostrohy a dlhým oblúkom ho poháňa za utekajúcimi jazdcami, aby im nadbehol a pokúsil sa ich zastaviť a zoradiť. Ešte nemôže byť všetko stratené. Veď z dediny sa ozýva praskot výstrelov, na pravom krídle je to iste lepšie. To pre valonskú presilu… Na šťastie ich nepriateľ prestal prenasledovať, aby sa znovu zoradil.
Mansfeldovi sa podarilo predbehnúť utekajúcich vojakov a s pomocou dvoch dôstojníkov, čo sa pripojili k veliteľovi, zadržiava časť húfu a obracia ich čelom na nepriateľa. V Mansfeldovom srdci opäť vzbĺkla iskra nádeje na zvrat. No divé výkriky, čo zaznievajú z pravej strany bojiska, odrazu túto iskru zadusia:
Bitka je nenávratne stratená.
Obidve stotiny zošikované na pravom boku Záblatia zbabelo utekajú, hnané divo jačiacimi uhorskými jazdcami. V bezhlavom úteku sa zatáčajú ta, kde Mansfeld zoraďuje zvyšky rozprášeného oddielu. Už sa prví z nich mihli popri ňom, okolo Mansfelda cvála gaštanový kôň a vlečie po zemi svojho pána, čo zaviazol nohou v strmeni. Uhrovia už sú na dostrel a aj valonskí kyrysníci vyrážajú na rozkaz vysokého plukovníka do klusu.
Mansfeld zamáva kordom nad hlavou a skríkne: „Za mnou!“ Kto nechce utekať ako zajac a dať sa bezbranne odzadu zabiť, alebo zajať, má iba jednu cestu – prebiť sa k pechote do dediny. Túto cestu si zvolil Mansfeld s hŕstkou jazdcov. Ostatní vzali nohy na plecia a dobíjaní odzadu Valonmi a Uhrami hľadali záchranu v úteku.
Mansfeld sa rúti medzi dvoma prúdmi nepriateľskej jazdy opačným smerom, k dedine Záblatie, a je to priam zázrak, že ta dôjde, V rozhodujúcom okamihu mu však záchrana, taká blízka, uniká, Prevalené vozy, ktorými pešiaci dedinu zatarasili, sú pre veliteľa prekážkou, aby sa dostal do bezpečia, z dosahu nepriateľských zbraní. Nadarmo Mansfeld kričí, rozkazuje, preklína. V dedine je zmätok, nik nepočúva, a na to, aby Mansfeldovi jazdci odpratali vozy, niet času, lebo už sú tu Valoni a Uhrovia, ktorým musia uniknúť. Hádam sa dostanú ľahšie do dediny odzadu ako bočnou cestou. Usilujú sa teda dosiahnuť túto cestu, no skôr, ako ta dôjdu, vybuchujú z drevených chalúp pokrytých šindľom stĺpy dymu, iskier a ohnivé jazyky.
Prekliate Záblatie! Prekliaty Hohenlohe, čo mu navaril túto kašu!
Mansfeld, namiesto aby sa skryl v horiacej dedine, vidí, že zo všetkých jej kútov vybiehajú po jednom vojaci aj celé hlúčky mušketierov, sedliakov, žien a detí, V divom zdesení preliezajú, alebo podliezajú vozy zatarasujúce východy a usilujú sa ujsť z ohňa a dusivého dymu, preč od sudov so strelným prachom, čo im hrozí príšernou smrťou. No tam, kde je voľná cesta z objatia plameňov, čakajú Buquoyovi a Dampierrovi jazdci a po desiatkach a stovkách zabíjajú utekajúcich chlapov, ženy i deti.
Prekliate Záblatie!
Cestou za dedinou, kam mieril Mansfeld, keď mu poprevracané vozy uzavreli prístup zboku, dosť usporiadane ustupuje z horiaceho Záblatia zvyšok posádky, asi polovica Mansfeldovej pechoty. K nej sa pridáva aj jej veliteľ, ktorého opustila jazda, a pod ochranou pechoty sa mu podarí dôjsť do opusteného majera s priestrannou záhradou; odtiaľ mušketieri, krytí plotom, ostreľujú nepriateľa a odrážajú útoky jeho jazdy. Azda sa im podarí udržať sa tu, kým dôjde žiadaná pomoc od Hohenloheho.
Gróf z Mansfeldu tu však nemieni ostať a vystaviť sa nebezpečenstvu, že ho zajmú. Ak by sa totiž dostal do rúk nepriateľom, znamenalo by to prinajmenšom vysoké výkupné. Možno by mu išlo aj o hlavu, lebo má z dávnejších čias ako námezdný bojovník čosi na rováši u arcikniežaťa Leopolda Habsburského, keď porušil, pravdaže, z dobrých pohnútok, sľub vernosti. Nuž, toto je dôvod, prečo sa Mansfeld s družinou pätnástich jazdcov, čo mu ostali zo štyroch stotín, pokúša uniknúť na bezpečnejšie miesto, aj keď ho to môže stáť život.
Ostrohy do krvi zraňujú slabiny spenených koní, keď ich ženú preč od dampierrovskej zberby, čo sa krížom-krážom preháňa po bojisku. Trikrát sa s nimi stretli na úteku a Mansfelda to stálo deväť chlapov, keď sa začal neľútostný boj. No už vidieť Protivín!
Unikol.
Nezdržiava sa v Protivíne dlhšie, iba čo vymenia uštvané kone, a šialená kavalkáda pokračuje ďalej až do Týna nad Vltavou, kde je mocná posádka zemského vojska. Až tam bude v bezpečí. Len čím ďalej od nešťastného Záblatia!
Unikol.
So šiestimi jazdcami, čo ostali z troch tisíc chlapov, s ktorými sa dnes ráno vybral na pochod, docválal gróf Amošt z Mansfeldu k hradbám mesta Týna nad Vltavou, kde nájde útočište. Teraz už môže pristaviť koňa a pokojne vjazdiť do mesta, aby ta nedošiel ako hnaná zver.
Len čo kôň stíši krok, ozve sa z hradieb výstrel a Mansfeldovi zahvlždí okolo ucha guľka. Nasledujú ďalšie výstrely. Ešte to mu chýbalo! Tak už aj Týn je v Buquoyových rukách… Potom je naozaj všetko stratené. Mansfeld sa aj s jazdcami bleskurýchlo obracia a ženie sa ďalej, aby unikol osudu, čo sa s ním tak zahráva.
Prekliaty Hohenlohe! Takto ma dostal do pasce! To mi ešte zaplatí… veď toto je koniec… cesta do Týna je uzavretá…
Neunikol.
Mansfeld si pripravuje bambitku na výstrel.
Ale nevystrelil.
Jazdci, čo im prehradili cestu, nie sú ani Uhrovia, ani Valoni – veď sú to naši, pravdaže, to je kornet Huber, ktorý sa vracia do Týna z obchôdzky a po vojensky pozdravuje jeho milosť.
Šesť Mansfeldových jazdcov, čo uniklo smrti, sa s úľavou rozrehoce. Ale gróf sa nesmeje. Takto zo seba urobiť hlupáka!
„Prečo na nás chlapi z hradieb strieľali?“ zúri.
Kornet Huber naňho prekvapený zíza a kútiky úst mu čudne pošklbáva.
„Zrejme je to nepríjemný, omyl. Príchod vašej milosti nám nik neoznámil. Dnes ráno sa na okolí zjavili Dampierrove hliadky. Zjavne vás pokladali za nepriateľa, a preto na vás strieľali. Sú to sedliaci zo zemského vojska, nevyznajú sa vo vojenskom remesle.“
Kornet Huber sa takto pokúša vysvetliť nepríjemný omyl.
Ešte dobre, že tak zle cielia! Na túto hanbu Mansfeld nikdy nezabudne. A ten hlúpy kornet sa ešte spytuje, kde ostalo celé vojsko, akoby na nich, zaprášených a skrvavených, nespoznal na prvý pohľad, že ušli z prehratej bitky.
Ostali pri Záblatí! Pri Záblatí! Nech sa celý svet dozvie, že tam gróf Arnošt z Mansfeldu stratil celé vojsko, peniaze, strieborný riad. A ešte oveľa viac! Nie, do smrti nezabudne na tú hanbu. Do smrti nezabudne, ako utekal od Záblatia. Do smrti to nezabudne Hohenlohemu.
Generálovi Hohenlohemu z Hollachu od jedu červenie tučná tvár a pohľad jeho sivých prižmúrených očí je zlostný a ostrý ako nabrúsená oceľ.
Vchynský si naozaj dovoľuje priveľa. Chce sa pliesť do velenia jemu, najvyššiemu veliteľovi v Čechách, keď je Thurn vo Viedni. Tu, v hlavnom stane v Rudolfove pri Budějoviciach, rozhoduje teraz iba on a nik iný. Plukovníkovi Vchynskému už svoje povedal a to by malo stačiť.
Lenže odbiť Vchynského, ktorého rod a postavenie znamenajú oveľa viac než hodnosť plukovníka v stavovskom vojsku, nie je také ľahké. Nalieha, aby ho Hohenlohe vyslal oproti očakávanému Mansfeldovi. Buquoy sa už pohol včera so silnými oddielmi od Budějovíc, a keby narazil na Mansfelda, spoliehajúceho, sa na to, že Buquoy je dobré strážený za budějovickýmí hradbami, mohlo by sa to zle skončiť.
To vraví dnes už niekoľký raz, a ako čas beží, jednostaj zdôrazňuje, že by tu už Mansfeld mal byť. No hliadky, ktoré Vchynský vyslal, sa ešte nestretli s Mansfeldovými prednými hliadkami.
„Je nevyhnutné, aby som s jazdou ihneď vyrazil, ak už nie je neskoro,“ nalieha plukovník Oldřich Vchynský podráždene, čo Hohenlohe neznáša.
„A vletíte do pasce. Už ste zabudli, ako skončil rotmajster Stvolinský z vášho pluku!“
„Ten mal iba päťdesiat jazdcov,“ pripomína Vchynský.
„A všetkých päťdesiat dorúbali Dampierrovi Uhrovia,“ ozýva sa suchý hlas Colonnu z Felsu, ktorý sedí za Hohenlohem a dosiaľ mlčky načúval škriepke Hohenloheho s prudkým Vchynským.
Hohenlohe, vyvalený na stoličke, sa samoľúbo usmeje, keď mu maršal Colonna z Felsu pritakáva. Ruky má zopäté na tučnom bruchu, hlava bez krku sedí na širokých pleciach, dolná pera sa ohŕňa nad končitou briadkou.
„Naozaj, milý plukovník, mali by ste si uvedomiť, že bez podpory pechoty by naša jazda nedokázala nič, aj keby ste jej mali dvadsaťkrát viacej než Stvolinský. Vari ste zabudli, že vám vlani Dampierre ušiel z pasce pri Budějoviciach, keď ste sa s jazdou odtrhli od Thurnovej pechoty?“
Z opovržlivo odutých úst generála Hohenloheho znie táto pripomienka dvojnásobne nepríjemne. Vchynského však neumlčala. Bojoval ďalej. No bojoval márne proti presile Hohenloheho, ktorému pritakával Colonna z Felsu. Poslať aj pechotu? Na to je teraz už prineskoro.
„Bohdá, dočkáme sa v zdraví aj zajtrajška,“ končí rozhovor Hohenlohe a uškiera sa Vchynského netrpezlivosti.
„A ak sa Mansfeldovi niečo stane?“
„Bude to preňho iba užitočná lekcia,“ vraví Colonna meravý sťa kameň ako vždy. No aj jeho oči, hľadiace spod hustých obŕv, vysmievajú sa prudkému Vchynskému, daromne štrngajúcemu pred Hohenlohem ostrohami.
„Tak. Grófa Mansfelda treba naučiť disciplíne a poslušnosti,“ potvrdzuje najvyšší veliteľ stavovského vojska pred Budějovicami. Sivá briadka mu ovísa nad lalokom ako meč.
Nad vypálenou dedinou smutne trčia obhorené stromy. To, čo tu ostalo, dalo by sa zmiesť na hĺbku. Zhorenisko razí dymom.
„Nuž toto je Záblatie,“ spokojne ukazuje Ferdinandov generál Karol Longueval, gróf Buquoy, rytier rádu Zlatého rúna. Spod širokého klobúka ozdobeného perom vidno rumennú mäsitú tvár s veľkým nosom, nad ktorým sa láme hlboká kolmá vráska. Sedí pohodlne na ušľachtilom španielskom žrebcovi a vystiera ruku na znivočený kraj. „Jazdu, čo stála tu, na ľavom krídle, rozrazil svojím plukom valonských kyrysníkov plukovník z Valdštejna. Nijaké okúňanie, nijaké prieťahy. Tentokrát sa bojovalo hneď palošmi. Prišli sme o nejakých chlapov, no dôsledne vedený útok rozhodol o celej bitke.“
Na Valdštejnovej žltkastej tvári sa mihne záblesk uspokojenej samoľúbosti, že ho gróf Buquoy takto vyznamenal a pochválil pred ostatnými dôstojníkmi a najmä pred dnešnými význačnými hosťami. Nie je to nik iný ako sám veliteľ stavovského vojska Hohenlohe z Hollachu, maršal Collona z Felsu a plukovník Jazdy Oldřich Vchynský z Vchyníc. Gróf Buquoy ako gavalier ovládajúci dobrá správanie pozval ich priateľsky na pohár vína; lahodilo mu, že sa mohol na bojisku pri Záblatí pred nimi pochváliť bojovým šťastím a dôvtipom.
„Priznávam sa, že ma prekvapilo, keď aj naša uhorská jazda mala ľahkú robotu na pravom krídle,“ pokračuje kráľovský generál a oči mu spokojne žiaria.
Usmievavý Dampierre súhlasne kýve hlavou aj uhorský plukovník to prijíma ako pochvalu a natešene poznamenáva, aby zdôraznil vlastný úspech: „Veď aj vašich to tak prekvapilo, že v zmätku strieľali z dediny na vlastnú Jazdu, keď sme ju hnali pred sebou.“
Skutočne to bolo zábavné. Hohenlohe vyzeral, akoby sa dusil, Vchynskému mykalo lícom, iba meravý Colonna sa držal pokojne.
„No a pešiakov sme potom vydymili, a to bolo vlastne všetko,“ končí Buquoy s chuťou odborné vysvetlenie a ďalej s úľubou pozerá na zhorenisko.
„Nie celkom,“ pripomína Valdštejn a dopĺňa: „Ostávalo ešte pol druha tisíca mušketierov, ktorí ustúpili z horiacej dediny do tej záhrady vzadu,“ ukazuje na ohradený sad.
„To bola, pravdaže, ľahká záležitosť,“ cerí Dampierre zuby medzi zmyselnými perami. „Po tom ohníku sme ich nechali ochladiť do večera a vtedy schladla aj ich bojovnosť, tým skôr, že ich Mansfeld nechal naverímboha.“
„Vzdali sa a takmer všetci slúžia u nás za žold, nečakajú, až ich vy vyplatíte,“ chváli sa Buquoy.
„A mohli sme ich zachrániť, keby bolo po mojom,“ nevydrží Vchynský.
„Mansfeldoví poslovia nedošli. Aj tak bolo už neskoro,“ zavrčí na to Hohenlohe, a aby poznámku zahovoril, obracia sa s nútenou bodrosťou na Buquoya: „Dali ste Mansfeldoví riadny príučok. Iste vám to nikdy nezabudne. No sám si je na vine, lebo nepočúvol môj rozkaz.“
„Samozrejme, keby ste mu boli velili vy, nikdy by sa to nemohlo stať,“ vraví Buquoy, ale Hohenlohe ho podozrieva, či sa za tým neskrýva výsmech.
„Na tú lekciu by Mansfeld iste rád zabudol, ale že prišiel o tridsaťtisíc toliarov a strieborný riad, na to určite nikdy nezabudne,“ smeje sa sucho. Colonna z Felsu porazenému Mansfeldovi.
A Hohenlohe, aby dokázal, že porážku pripisuje výlučne na vrub Mansfeldovi, dodáva: „Nech sa uteší Jeremiášovými slovami, že veľké je milosrdenstvo Hospodinovo, keď sme nevyhynuli do jedného.“ Ostatní sa vzápätí pridávajú: „Ak sa neuteší týmto, nuž ho uspokojí chotčšovské opátstvo, ktoré dostal ako náplasť na boľačky.“
„Nech je rád, že vyviazol so zdravou kožou!“
„Bol to zázrak, veď si nezachránil iba hlavu, ale aj vojenskú pokladnicu a časť svojich šperkov,“ pripomína ktosi Mansfeldovo neobyčajné šťastie. Jedinému vozu, a navyše takto vzácne naloženému, sa podarilo zavčasu ufrngnúť z obkľúčenej dediny a len vďaka kočišovej prefíkanosti.
„Na to zasa ja do smrti nezabudnem,“ priznal sa na všeobecné obveselenie gróf Buquoy. „Všetko som nastrojil, aby ani myš neprekĺzla.“ Naozaj, tento gavalier má zmysel pre vtip.
Dampierre žartuje: „Mansfeldoví treba závidieť jeho koňa. Ani jeden z našich Uhrov ho nedobehol, tak sa hnal!“
„Radšej sme vyčkávali s útokom, kým sme neodrezali Mansfeldovi ústup na Vodňany a Hlubokú,“ vysvetľuje Valdštejn vojensky zaujímavú podrobnosť, čo by mohla, pochopiteľne, zaujať Hohenloheho, Felsa i Vchynského.
„Sám si je na vine vlastnou nedisciplinovanosťou!“ opakuje tučný Hohenlohe a zlostne hľadí na Vchynského, čo sa jediný odmieta zabaviť na Mansfeldov účet v príjemnej spoločnosti gavalierov. „Tak mu treba. Mal sa pridŕžať mojich príkazov a priamej cesty.“
„Tak veru,“ súhlasí Ferdinandov generál, „no dovolím si poznamenať, že som k tomu trocha prispel i ja. Za nepatrnú odmenu ho jeden z vašich zbehov preoblečený za sedliaka doviedol nám v ústrety do polovice cesty a gróf Mansfeld sa dal ním oklamať.“
Prefíkaná lesť bola novou príležitosťou, aby sa všetci vojenskí hodnostári z oboch táborov úprimne zasmiali na účet neobľúbeného kondotiéra. Iba Vchynský, podráždený poznámkou o zbehovi, poznamenal viac pre seba: „Zradca akýsi! Šibenica by mu bola málo…“
Dampierre si hneď zažartoval: „Veď po tej bitke pri Záblatí by som povedal, že máte vo vojsku viac zradcov ako dobrých vojakov.“
Pravdaže, myslel to naozaj len ako žart, no hosťom sa to videlo jednako prisilné, aj keď boli ochotní pobaviť sa na Mansfeldov, účet. Zbadali to zdvorilý Buquoy i sám Dampierre. Hohenlohe sa nadul, Colonna z Felsu stiahol husté obrvy, Vchynský sa chystal niečo odseknúť, ale sa včas ovládol.
„Páni, vráťme sa k večeri,“ pozval ich hostiteľ a všetci vďačne prijali Buquoyovu výzvu. Čoskoro zabudli na Dampierrov nevhodný žart.
Večeralo sa na Mansfeldovom striebornom riade, o ktorom uhorský plukovník poznamenal, že je hoden najmenej dvadsaťtisíc toliarov. A koľko inej koristi bolo na tristo vozoch, čo sa im dostali do rúk! Aj grófovi dôstojníci a vojaci sa rozumeli svojmu remeslu, nie iba Mansfeld!
Uhorské víno sa hladko kĺže dolu do hrdla po jazyku príjemne pošteklenom korením. Čochvíľa sa dvíhajú poháre na prípitok. Páni priatelia, napime sa, veď vojnové šťastie je vrtkavé a často prehráva ten, čo to najmenej očakával. Dnes ja, zajtra ty…
Stavovský plukovník Oldřich Vchynský s kučerou ryšavých vlasov cez čelo pije zo všetkých najviac a ani nepočúva, čo vraví jeho sused plukovník valonských kyrysníkov Albrecht z Valdštejna. Keď sa ho však priamo spytuje, strhne sa. Čo to vlastne povedal? Ach, ide o dedičstvo Smiřickovcov, spor dvoch sestier, ktoré sú Valdštejnovi rodina. Neborák Albrecht Ján, myslí si Vchynský, už si tu naňho nik nespomenie a teraz sa bijú o jeho dedičstvo. Jičínske panstvo získal ten krivý Vartemberk, čo zmizol od vojska, a Valdštejna zaujíma rodinný spor… Valdštejn, ktorý rozdrvil pri Záblatí Mansfelda… Mansfelda, a Albrecht Ján Smiřický mu vtedy s Vartemberkom niesli posolstvo, čo Smiřického stálo život. Ako je to všetko čudne pomotané! Vojna a dedičstvo Smiřickovcov, Mansfeldov ukoristený strieborný riad, Albrecht Ján, Vartemberk a Valdštejn, Hohenlohe v družnej besede s Buquoyom a to prekliate, trikrát prekliate Záblatie! Oldřich Vchynský pozerá na Valdštejna trocha tupo, keď mu má odpovedať, čo je nové na Jičíne. Ako si Valdštejn mohol spomenúť akurát na toto!
KAPITOLA XVII
O majetok
Vojna pokračuje a na jej pozadí aj boj o smiřickovské dedičstvo. Pre vojnové starosti predseda direktorov pán Václav Viliam z Roupova neraz nevie, kde mu hlava stojí.
To nešťastné Záblatie! Krajina je v nebezpečenstve, treba sa starať o obranu a pritom ešte kdekoho upokojovať a potešovať. Mansfeldovi, ktorý v stavovskej službe prišiel pri Záblatí o všetko, museli stratu nahradiť a darovať mu majetky chotěšovského opátstva. Bolo tiež treba zahnať obavy, čo rástli na všetkých stranách po neblahej Mansfeldovej porážke, keď kráľ Ferdinand vyviazol z veľkého nebezpečenstva. Pokým páni direktori posielali za Thurnom, ktorý dosiaľ stál pred Viedňou, nového rýchleho posla, aby zanechal obliehanie a ponáhľal sa na pomoc do Čiech, pán z Roupova sa prezieravo postaral, aby sa dostalo medzi ľud, že Buquoy mal pri Záblatí prinajmenšom také straty ako gróf z Mansfeldu a že do Čiech tiahnu na pomoc nové, znamenité posily.
Skutočnosť je však čoraz horšia. Veliteľ Ferdinandových vojsk vedel z úspechu pri Záblatí ťažiť. Vzápätí sa zmocnil zámku Hluboká, odkiaľ tri dni odvážal bohatú korisť do Budějovíc, potom padol hrad Rožmberk, ktorého posádka – väčšinou ozbrojení sedliaci – sa bránia tak hrdinsky, že ich do jedného pobili. Víťaz tu ukoristil niekoľko tisíc kusov statku a Buquoyovi žoldnieri si mäsom dôkladne napchali bruchá. Dostali novú chuť bojovať. Ich odvaha a dychtivosť po koristi stúpil natoľko, že ľahká jazda zachádzala na výpady až k Plzni a ku Karlštejnu a dopúšťala sa pritom ukrutností a hanebných skutkov na tamojšom ľude. Vyčíňali ako besní psi či posadnutí diablom.
Po Rožmberku, kde sa zásobili mäsom, padli Nové Hrady s ohromnými zásobami obilia. Nadarmo sa tam udatne bránil Joachim Slavata z Chlumu. Konečne padol aj Písek, kde sa múdri a opatrní páni konšeli zdráhali prijať Mansfeldovu posádku zo strachu, že by im mansfeldovskí lúpežníci napáchali viac škody, ako sám nepriateľ.
Z toľkých pohrôm zaľahol na Prahu veľký strach. Páni direktori sa rýchlo ponáhľali vydať rozkaz, aby sa na Petříne a pri Hrade navŕšili nové násypy a zo zbrojnice povyťahovali delá a rozostavili ich na dôležitých miestach. Aby ostatným predchádzali príkladom, sami kopali priekopy a vozili fúriky a pán Václav Viliam z Roupova sa poctivo oháňal lopatou. Všetkých mešťanov pozvali na vojenskú prehliadku. Až sa Thurn spojí s Hohenlohem, azda sa podarí odvrátiť bezprostredné nebezpečie Buquoyovho vojska. Ale čo potom? Možno naozaj prídu nové posily. Ale kto to všetko zaplatí?
A tak plynuli mesiace roku 1619, keď sa začínal druhý rok vojny a na hlavy direktorov dopadali tým väčšie starosti. V kancelárii predsedu direktorov na Hrade bolo od rána do noci rušno. Konali sa tam porady, prijímali návštevy, diktovali sa listy, ktoré sa rozposielali na všetky svetové strany. Teraz je tu práve rytier Ján Malovec, celý utrápený, ale aj právom rozzúrený. Utiekol z Hlubokej do Prahy a doslova nemá, čím by zaplatil hostinec. Rovnako na tom je aj iných päťdesiat pánov a rytierov z južných Čiech, odkiaľ ich vyhnal diabolský Buquoy. Cenu koristi, ktorá na Hlubokej padla Buquoyovi do rúk, odhadovali na tristotisíc toliarov. Všetci okolití šľachtici sa oprávnene nazdávali, že tu ich majetok bude celkom v bezpečí, a navozili sem truhlice peňazí, šperkov, zlatých a strieborných pohárov a jedácich príborov, drahocenného šatstva, slovom, všetko, čo kto mal cennejšie. A toho sa teraz zmocnil Buquoy, vyčíta Malovec, lebo páni direktori a generál Hohenlohe si nekonajú povinnosť. O Hohenlohem grófovi, z Hollachu, už aj tak každý verejne hovorí, že je práve taký zradca ako Mansfeld. Medzi pánmi šľachticmi býva síce zvykom, že i keď sú v nepriateľstve, vymieňajú si pozornosti – tak nedávno pán gróf z Thurnu poslal do nepriateľského tábora párik poľovníckych psov a sokolov plukovníkovi z Puchheimu, ktorý je koniec koncov evanjelickej viery – ale rytier Malovec nie je tej mienky, pokladá za nesprávne, že sa gróf Hohenlohe zišiel s Buquoyom na mieste Mansfeldovej porážky a priateľsky sa s ním pri poháriku o nej bavil. Keby pri tom posedení nebol Oldřich Vchynský, musel by Hohenloheho za tento čin prísne odsúdiť. A páni direktori? Ak si nevedia urobiť poriadok sami, urobí to za nich niekto iný!
Rytier Malovec bol červený ako moriak a voľajako nápadné pozeral na oblok. Možno sa to pánovi z Roupova len zdalo, ale rozhodne sa necítil príjemne v jeho prítomnosti. Na nešťastie sa všetky sťažnosti, obvinenia a podozrenia nakoniec zosypú vždy len na jeho hlavu. Aby všetko vybavoval za ostatných. Či on za to môže, že sú generáli neschopní? Nesmie však pripustiť, aby Malovec bol priveľmi bezočivý. Najlepšou obranou je vraj útok.
„Milý pán Malovec, ráčte si priznať, že aj vy máte na tom istú vinu,“ vraví mu so všetkou vážnosťou predseda direktorov, a zatína do živého. „Keby ste boli peniaze a drahocennosti, o ktorých hovoríte, použili na vystrojenie vojska, alebo nám ich boli požičali na výplatu žoldu, mohli ste aj dnes sedieť v bezpečí na Hlubokej.“
Do červeného Malovca akoby pichol. Vzkypel v ňom hnev.
„To hovorí vaša milosť mne, ktorý som prišiel o všetko, mne, ktorý som všetko obetoval, mne, ktorý som vyšiel na žobrácku palicu? Keby vaša milosť a ostatní páni direktori mysleli na blaho krajiny a nedržali ochrannú ruku nad zradcovskými generálmi, neživil by Buquoy svoju zlodejskú armádu z našich zásob, neplatil by ju z našich peňazí. My sa však už nenecháme umlčať, verejne prehovoríme, áno, žiadam, aby nás vypočuli všetci direktori…“
Malovec je toho naozaj schopný, myslí si Václav Viliam z Roupova a trochu kŕčovitým pohybom si prihládza gaštanovú hriadku. Nemá iných starostí, len aby mu ešte vyparatil nejaký škandál pred verejnosťou! Veď aj tak už nik nedbá o direktorov a každý si robí, čo chce. Uznášajú sa, nariaďujú a nik neposlúcha. Snem odhlasuje dane, ale nik ich neplatí. Došla to tak ďaleko, že Adamovi Hrzánovi z Harasova museli na Červenom Hrádku vziať peniaze nasilu. Ani obilie neodvádzajú, ako sa nariadilo. Keď sa má vyberať hotovosť, kdekto sa vyhovorí na chorobu, no len čo odídu, zázrakom ihneď vyzdravejú…
„Dobre, dobre, milý pán rytier,“ chlácholil pán z Roupova najedovaného Malovca, čo sa hniezdil ako kvočka na vajciach. „Dobre viete, že vás chápem a ľutujem. Ubezpečujem vás, že sa postaráme, aby ste dostali náhradu za škody. Máme ešte zopár cirkevných majetkov…“
Rytier Malovec, ktorého vyhnali zo zámku Hluboká, ešte fučí od rozčúlenia. Ale prestal sa už vyhrážať a teraz sa tvári skôr strápene. Predbežne sa nedá uchlácholiť sľubmi. Veď ak ich Roupovský načas nesplní, ukáže mu s ostatnými pánmi z krajov Bechynského, Práchenského a Vltavského, že už miera ich trpezlivosti pretiekla. A porúča sa prvému z pánov direktorov.
Václav Viliam z Roupova si uľahčene vydýchol, keď sa ho zbavil. Dostal sa do peknej kaše. Pápeženské majetky, keď už na ne museli siahnuť – a pred cudzinou, najmä pred katolíckym Francúzskom to nebolo práve žiadúce – mali slúžiť ako záruky, na pôžičky pri vyplácaní vojska. A teraz si ich majú medzi sebou rozdeliť porazení generáli a juhočeskí zeman!! Pravdaže, utrpeli veľké straty na majetkoch a Roupovský s nimi úprimne cítil, isteže majú nárok na nejaké to odškodné, lenže…
Napajedeného rytiera Malovca vystrieda Oldřich Vchynský, plukovník stavovskej jazdy. Rinčiac ostrohami, prechádza sa rozčúlene dlhými krokmi po vytabličkovanej kancelárii pána z Roupova ovešanej vzácnymi gobelínmi a obrazmi zo zbierok nebohého cisára Rudolfa.
„Hovorím ti, Václav, je to jednoducho zúfalé,“ chrlí zo seba Vchynský. „Vojsku hrozí úplný rozklad. Niektorí nemajú doslova čo na seba, bosí sa potĺkajú v zavšivavených handrách. To nie sú vojaci. Aby sa mohli najesť, dávajú markytánom do zálohy zbrane a kone. O disciplíne škoda hovoriť. Mal by si to vidieť…“
„Viem, viem, Oldřich,“ upokojuje ho Roupovský. „Ubezpečujem ťa, že robíme všetko, čo je v našich silách. Aj keby ťa neposielal Hohenlohe, boli by sme sami všetko zariadili. Hovorí, že si neviem predstaviť, aká je situácia medzi vojakmi. Ale vieš si ty predstaviť, ako ťažko zohnať peniaze? Robíme, čo môžeme,“ rozohňuje sa predseda direktorov. „Ubezpečujem ťa.“ A ubezpečuje sám seba, že niečo podnikne.
Plukovník Oldřich Vchynský však na jeho reči nedá. „Neviem, či už nie je neskoro. Čo si počneme s takou armádou? Myslí len na to, kde by čo ukradla a koho ozbíjala. Sedliaci, ktorí nám predtým pomáhali, teraz sa stavajú rovnako proti nám ako proti Buquoyovi a Dampierrovi. Bránia si majetok a ozbrojení prepadúvajú naše menšie oddiely.“ Na chvíľu zastavil rýchly prúd vzrušenej reči a potom pokračoval: „Vlastne sa ani nečudujem, bránia si posledné, čo majú – nielen obživu, ale aj ženy a deti. Keby si len videl, ako niekedy tá zberba s nimi zaobchádza!“
Pán Václav z Roupova pokrčil plecami. Prudký Vchynský ako vždy zveličuje. Je rovnako horúca hlava, ako býval Smiřický, s ktorým sa priatelil. „Čo chceš?“ spytuje sa ho unavene. „Je vojna. Ako vojak iste tomu najlepšie rozumieš.“
Oldřich Vchynský si prehrabúva ryšavé vlasy, zastane a vystrie sa: „Práve preto to hovorím, že som vojak. Lebo tí zbedačení žoldnieri, ktorí sa dali plieniť, už nikdy nebudú dobre bojovať. Viem to ja a vie to aj Buquoy. Keď sme sa s ním rozprávali, bez zdráhania sa priznal, že sám musí vešať svoju bezcitnú uhorskú čvargu. A budeme to nútení robiť aj my, lebo niektoré pluky, zašli už tak ďaleko, že sa obávam vzbury. A čo je zbehov a zradcov! Naozaj, ak nedostaneme peniaze včas, môžeme očakávať najhoršie…“
Pán z Roupova nemá rád, keď sa mu hovorí o peniazoch. Preto sa usiluje zaviesť reč inam, spomínajúc na to, čo mu povedal Malovec. „Niektorí vám zazlievajú vaše stretnutie s Buquoyom,“ povie mu nevdojak.
Oldřich Vchynský sa díva nechápavo. „Prečo? Buquoy je vážený šľachtic a také pozvanie medzi gavaliermi je bežná záležitosť. Nemohli sme ho odmietnuť. Vari ma niekto upodozrieva?“ A Vchynský sa jedovato zasmeje.
„Teba nie, Oldřich, ale o Hohenlohem sa rovnako ako o Manafeldovi vyslovujú nie najpriaznivejšie.“
Vchynský len mávne rukou. Keby nebol v prepychovej komnate, bol by si odpľul. Starajú sa o to, že hodovali s Buquoyom, ale to, na čom naozaj záleží, nevidia. Či môže on na svojho generála a Felsa prezradiť, že z prestíže nechali škodoradostná Mansfelda v kaši a azda mu do nej aj sami pomohli? On je tu na to, aby zohnal pre vojsko peniaze. Peniaze, peniaze pre vojsko, na tom najväčšmi záleží!
Václavovi Viliamovi z Roupova je s plukovníkom Vchynským nepohodlnejšie ako s rytierom Malovcom. Tomu mohol sľubovať, ale tento prudký mladý muž, ktorého sa usiluje Roupovský získať priateľskou srdečnosťou, už na sľuby neverí. A preto pán z Roupova hovorí veľmi opatrne: „Nesmieš, Oldřich, všetku vinu zvaľovať len na nás. Pokúsil som sa ti už vysvetliť, aké ťažkosti máme so zaobstarávaním peňazí. Nikde sa nestretneš s ochotou obetovať na spoločnú vec. Nikto nechce platiť dane, ani požičať. V krátkozrakosti nevidia, že im poklady, čo ukrývajú v truhliciach, zoberie nakoniec nepriateľ, ako sa to stalo rytierovi Malovcovi. Keby nám peniaze požičali, vrátime ich, ale ak sa náš boj – nedajbože – zle skončí, potom prídu nielen o peniaze, ale aj o slobodu, o česť, o hrdlo, a to už nik nikomu nevráti.“ Takto uvažuje a krasoreční predseda direktorov a potom sa vzrušene opýta: „Ako máme povzbudzovať k obetavosti, keď naše vojsko sa nečinne povaľuje? Čo robí Hohenlohe a markgróf Krnovský? Kde sú ich sľubované úspechy? Ako mám vysvetliť, že sme si pred nosom dali uchytiť Hlubokú, Rožmberk, Písek a nepohli ani prstom?“
Plukovník Vchynský sa opäť zastavil, prestal rinčať ostrohami. „Ach, vy milí páni v Prahe, ako jednoducho si všetko predstavujete. Mal by si to, Václav, skúsiť, postaviť sa na čelo zbedačených, vysilených, zavšivavených trosiek a viesť ich do útoku proti Buquoyovi, ktorý z rožmberskej koristi predáva baranov za desať peniažkov, až jeho mušketierom pukajú bruchá.“
Hovorí to najedovane, plný žlče a hnevu, ale potom dodáva takmer smutne: „Ak sa nič nezmení s vojskom, ako je naše, už nijakú bitku nevyhráme.“
Ale Václav Viliam z Roupova znovu ubezpečuje horkokrvného Oldřicha, že sa všetko napraví, že peniaze budú…
„Zariadim, aby sa čo najskôr poslal vojakom žold aspoň za jeden mesiac, nech opäť dostanú chuť bojovať s nepriateľom.“
Keď konečne Vchynský odíde, má pán z Roupova chvíľku pre seba, aby si niečo zajedol. Ale nechutí mu. Vyzerá to naozaj veľmi zle. Niečo sa musí stať. Peniaze sa tak zle zháňajú, ale ak naďalej budú odkladať vyplácanie žoldu, môže nastať pohroz ma, aj keď azda situácia v armáde zďaleka nie je taká, ako ju opisoval ten zápalistý mládenec. Pravda, ak by Buquoy porazil Hohenloheho a udrel na Prahu… Pán z Roupova sa bojí domyslieť, sústo mu viazne v hrdle. Praha by ľahko mohla padnúť zradou. Povráva sa, že mnísi u sv. Jakuba vítajú každý Buquoyov úspech slávnym Te Deum. A mníšky priamo tu na Hrade, u sv. Juraja…
Proti katolíkom bude treba niečo podniknúť – rozhoduje sa Roupovský a dojedá olovrant. Odzbrojiť ich. A kde sa zistí, alebo len vytuší zrada, ihneď im siahnuť na majetok, to ich zastraší.
Jeho myšlienky zachádzajú ešte ďalej, Keby sa Buquoy zmocnil Prahy a azda aj Čiech, to by, pravda, ešte neznamenalo koniec vojny, ale pán z Roupova by musel utiecť, lebo by mu šlo o hlavu. Potom by na tom bol horšie ako rytier Malovec, ktorý je teraz takrečeno na žobráckej palici, A bol to jeden z najbohatších zemanov v južných Čechách. Veď sa už vojna nebezpečne prenáša do ďalších oblastí Čiech a pán Roupovský – musí to priznať – začína sa obávať o svoje majetky.
Treba myslieť na všetko, uvažuje a opäť sa mu ruka nevdojak dvíha k hriadke. Premýšľa, ako by ukryl peniaze bezpečnejšie než Malovec, aby ich mohol odviezť, keby sa dačo stalo. Nebohý Albrecht Smiřický, ktorého mu pred chvíľou spomenul Vchynský, si vraj peniaze uložil až vo Frankfurte, Pravda, sám Roupovský povedal Malovcovi, že najlepšie, ako si ochrániť majetok, je dať peniaze na vojsko. Naozaj, mal by to tak urobiť a ukázať príklad ostatným… potom by sa iste zohnali potrebné prostriedky a víťazstvo by bolo na dosah ruky, lebo ak vydržia, príde na pomoc Únia, hádam aj Gábor Bethlen, sedmohradský vojvoda, a napokon aj Anglicko.
Vydržať! A šikovne sa postarať o majetok – to je najdôležitejšie. Václav Viliam z Roupova sa statočne rozhoduje, že navrhne, aby všetci direktori ako príklad pre ostatných darovali na vojnu svoj pozlátený a strieborný riad. Vari majú vyčkávať, až im ho zoberie Buquoy ako Mansfeldovi v Záblatí? A vyzvú všetkých na novú pôžičku. Hlavne mestá musia požičať. To by azda predbežne postačilo. Ostatné náklady nech zaplatia katolíci. Budú sa vymáhať dlžoby, nepriateľom sa bude konfiškovať, zaberú sa ďalšie cirkevné majetky a nakoniec neostane nič iné, len siahnuť aj na korunné majetky. Predsa nemožno žiadať, aby všetko financovali len direktori. Riad, pravda, daruje – a možno aj viac. Keby prišiel o všetko ako rytier Malovec, iste by si vyčítal, že tak neurobil. Ak Vchynský priveľmi nepreháňal, situácia v armáde musí byť naozaj veľmi zlá.
Áno, v armáde to bolo veľmi kritické! Potvrdil mu to aj vyslanec falckého kurfirsta Fridricha Achác z Donína, ktorého sekretár vpustil k predsedovi direktorov vo vopred ohlásenú hodinu, len čo pán z Roupova dojedol.
Hodnú chvíľu trvala výmena zdvorilostí. Diplomat Achác z Donína nezaútočil ihneď in medias res ako plukovník Vchynský. Keď si však pohovorili s pánom Václavom Viliamom z Roupova o zdraví a rodine, začal aj on o tom, že má zlé správy z armády.
Tentokrát to však pánovi z Roupova nebolo nevítané. Ak o situácii podrobne budú informovať kurfirsta, hlavu nemeckej protestantskej Únie, aspoň sa pousiluje, aby včas poskytol väčšiu pomoc – peňažnú i vojenskú. Bude to treba najmä teraz, keď rozprášili Mansfeldove zbory, na ktoré mal kurfirst okrem vojvodu Savojského prispievať. Aby čo najväčšmi vyťažil z tejto príležitosti, začal sám slovami Vchynského opisovať zbedačených vojakov. Zdôraznil pritom, že vojaci dezertujú od plukov a že, hromadne zomierajú na nákazlivú horúčku.
Pán Achác z Donína však netrpezlivo načúva, a keď predseda direktorov naznačil, aby falcgróf a celá Únia boli štedrejší, najmä teraz, keď Mansfeld musí verbovať nové vojsko, vystrčil rožky.
„To je možné, ale ja by som zmýšľal inak. Uvažovali sme o tom všetkom a dovolil by som si podotknúť, že máme v mnohom azda lepšie a čerstvejšie správy ako vaša milosť,“ povedal pichľavo pán z Donína. „Ale celá táto chúlostivá záležitosť má, zdá sa mi, korene inde. Vojsko, povedal by som, má zlé velenie a nanič stravu.“ Tu pán z Donína začal zoširoka vykladať, ako naliehavo treba jednotné velenie a aké škody vznikajú tým, že Thurn, Hohenlohe a markgróf Krnovský, ba dokonca aj Colonna z Felsu konajú každý na vlastnú päsť. Podotkol, že hlavní velitelia nemajú zmysel vzájomne si pomáhať – koniec koncov na to doplatil aj Mansfeld – a potom z toho ťaží Buquoy. Hovoril o trestuhodnej nedisciplinovanosti dôstojníkov, ktorí podľa príkladu vyšších veliteľov opúšťajú vojsko a častejšie ako pri pluku sú v Prahe, kde hľadajú protekciu, alebo hýria. Nakoniec ešte nezabudol spomenúť, ako plukovníci vykrádajú pokladnicu direktorov a vyberajú žold pre plný stav, kým v skutočnosti majú v plukoch sotva polovicu vojakov.
„Je viac ako potrebné častejšie robiť prehliadky vojska,“ kázal pán Achác z Donína, žmurkajúc pritom krátkozrakými očami, „aby sa zistil presný počet vojakov a podľa toho sa poukazoval plukovnikom žold. Má vaša milosť vôbec presný prehľad o stavoch jednotlivých plukov, o nedoplatkoch a o rozdieloch medzi skutočnými stavmi a vyplácaným žoldom?“ opýtal sa pán vyslanec nepríjemne.
Ešte nepríjemnejšie na tom všetkom bolo, že mal na ironické otázky právo, lebo falcký kurfirst prispieval na vojnu, a mohol teda žiadať, aby mal naporúdzi zo všetkého patričné zúčtovanie.
Vyslancova otázka priviedla Václava Viliama z Roupova do veľkých rozpakov. Pokúšal sa ich zakryť dlhým vysvetľovaním, zdôrazňujúc zodpovednosť generálov, a zmienil sa o opatreniach, čo direktori chystajú, aby sa pomery zlepšili. Nakoniec sa však musel priznať Achácovi z Donína, že v účtoch o vojnových výdavkoch je zmätok. V dohľadnom čase nemožno dať túto trápnu záležitosť do poriadku. Veď peniaze sa vydávali – a nebolí to práve najmenšie sumy – aj na iné veci, ktoré sa nedali, ani sa ich nepatrilo presne vyúčtovať. Išlo o všelijaké dary a úplatky rôznym osobám, neraz vysokopostaveným. Keby mal priznať pravdu, s českou kanceláriou sa nedá nič robiť pre úplný zmätok, panujúci v nej. Už sa ktosi o nej vyjadril, že je to Augiášov chliev zasvinený hnojom. A bez poctivého základu, pravdaže, ťažko stavať.
Ako školák, ktorý nevie odpovedať na učiteľovu otázku, očakával predseda direktorov poučnú kázeň a nemilé vyhrešenie. No pána vyslanca akoby úprimné priznanie skôr potešilo. Na vráskavej tvári sa mu zjavil akýsi pokus o úsmev, keď kládol pánovi z Roupova novú nepríjemnú otázku: „Uznáva teda vaša milosť, že je nevyhnutné ustanoviť nového vrchného veliteľa?“
Keď zmorený Roupovský odovzdane súhlasil, poponáhľal sa vyslanec falckého kurfirsta oznámiť mu, že podľa správ, ktoré dostal, bol by jeho milosť knieža z Anhaltu ochotný – pravdaže, s nejakými výhradami – ujať sa nevďačnej úlohy vrchného veliteľa. Potom uviedol sumu, akú by knieža požadoval za svoje služby, a zmienil sa aj o tom, že by sa stavy prijatím ponuky Kristiána z Anhaltu veľmi zavďačili jeho jasnosti kurfirstovi Fridrichovi Falckému, ktorý kniežaťu plne dôveruje.
Pravdaže. Knieža z Anhaltu má isté vojenské skúsenosti, aj keď sa doteraz nevyznamenal nijakým veľkým vojenským činom. Treba však oceniť, že je úhlavným nepriateľom Habsburgovcov a už roky sa zo všetkých síl pokúša, aby oslabil a podryl ich postavenie. V tom sa mu nik nevyrovná.
Václav Viliam z Roupova vážne načúva a uvažuje. Ponuka nie je nevítaná. Aj sám si dobre uvedomil, že Thurn ako vojak sklamal a Hohenloheho by nad sebou nezniesol. Anhaltovi by sa musel podriadiť. Preto bol ochotný súhlasiť s Donínovým návrhom. Súhlas si však vykúpil nepríjemnou otázkou, ktorú sa opovážil položiť zas on pánovi z Donína: „A môžeme očakávať od jeho Jasnosti kurfirsta väčšiu pomoc, že nebude viac trpieť prechody vojska naverbovaného Ferdinandom a že nás posilní vojskom Únie?“
Touto otázkou vyslanca jeho jasnosti zaskočil. Najprv sa pokúsil o úsmev, potom pokrčil plecami – a aby získal čas – pomaly si zakladal okuliare. Nechcelo sa mu zahryznúť do kyslého jablka, ktoré mu Roupovský nenápadne podstrčil. Nakoniec sa však rozhodol k odvážnemu ťahu. „Ak jeho jasnosť víta, aby bol menovaný jeden veliteľ namiesto niekoľkých,“ povedal dôrazne a bledé oči pritom významne žmurkali spod okuliarov na Roupovského, „potom iste chápete, že by jeho jasnosť falcgróf Fridrich rovnako privítal, keby aj vládu tridsiatich direktorov pri všetkej úcte, čo k nej a najmä k vašej milosti prechováva, v krátkom čase vystriedal jeden panovník. Dá sa teda predpokladať, že by sa Čechom mohlo dostať výdatnejšej pomoci, o ktorú sa uchádzajú – a to nielen z Falcka, ale aj z Nizozemska a hlavne z Anglicka – keby vedeli šťastne vyriešiť túto otázku, lebo aj skúsenosť hovorí, že keď je zle, pomôžu príbuzní a potom tesť iste neodoprie pomoc zaťovi.“
Vráskavá tvár sa usmievala, sovie očká mrkali a pán Václav Viliam z Roupova dobre rozumel tým opatrným slovám. Pochopil, že okrem všetkých starostí, čo mu dopadali na plecia, musí sa urýchlene vyriešiť otázka nového českého kráľa, lebo Ferdinanda treba čo najskôr zosadiť. Nový kráľ? Nie, to by nebolo nevhodné. Direktori a ich predseda sa radi zbavia zodpovednosti, ktorá ich už začína tlačiť. No celá záležitosť mala jeden háčik. Zosadiť panovníka, daného z božej milosti, ktorého prijali všetky stavy, nie je maličkosť. Václav Viliam z Roupova sa, pravda, dobre vyznal v štátnom práve aj v českých dejinách a vedel, že pomocou Písma sa dá pomerne ľahko zdôvodniť všetko, čo treba, aby zosadili Ferdinanda. Dobrú a kresťanskú vrchnosť treba poslúchať, tyranskú a nemilosrdnú vrchnosť môžu stavy – prirodzene, nie poddaní – zvrhnúť. To by sa už nejako dalo urobiť. Iná však bola otázka, kto by mal byť novým kráľom.
Sám Václav Viliam z Roupova prikláňal sa najskôr k mladému falcgrófovi kurfirstovi Fridrichovi. Tento neskúsený, ledva dvadsaťročný mladík, ktorého milostivo zvolia české stavy, bude im musieť potvrdiť všetky výsady a privilégiá, ten ich nebude môcť pokúšať obmedzovať v ich slobodách ako Ferdinand. Roupovský bol presvedčený, že si ho ľahko okrúti okolo prsta. Preto už oveľa radšej navrhoval Achácovi z Donína toto riešenie, až príde čas zúčtovať s Habsburgovcami. Išlo však ešte o niečo iné. V tejto chvíli totiž pán z Roupova vedel odhadnúť, že ak dôjde k voľbe, odradí to mnoho iných spojencov alebo len pasívne vyčkávajúcich divákov, ktorí si môžu robiť a skutočne si aj robia nádej na český trón. Ide tu nielen o savojského vojvodu Karola Emanuela, ktorého nedávno – aká zmena! – navrhoval z poverenia Fridricha Falckého sám pán z Donína, ale najmä o saského kurfirsta Jána Juraja. Vojvoda Savojský veľa sľubuje, ale prestal už platiť, stratiť jeho ďalšiu priazeň nebola by preto nijaká zvláštna škoda. Väčšie nebezpečenstvo je v saskom kurfirstovi. Ak neponúknu korunu jemu, mohol by zabudnúť na svoju luteránsku vieru a spojiť sa dokonca s katolíckym Ferdinandom, pod ktorého vplyv sa dostáva čoraz väčšmi. Sám možno ani o českú korunu nestojí, ale nežičí ju druhému, hlavne nie Fridrichovi. Je dobre známe, ako sa v ríši nemajú radi luteráni a kalvíni, ku ktorým patrí falcgróf Fridrich.
Takto podivne uvažoval pán z Roupova, keď sa rozhodoval, akú odpoveď dať Achácovi z Donína, čo sa neprestával usmievať a požmurkávať. Za tým úsmevom sa skrývali jeho vlastné obavy, aby nezašiel priďaleko, lebo sám falcgróf Fridrich ešte veľmi nepomýšľa prijať českú korunu, keby mu ju ponúkli. Pán z Donína možno naznačil viac, ako zodpovedalo pravde, ale to už patrilo k jeho remeslu. Ako to hovorí sir Wotton? Diplomat je človek, ktorý klame v záujme svojej vlasti, A je vo falckom záujme, aby sa postupne vylúčili všetci uchádzači a potom prípadne sa dosiahol odklad, kým sa pre tento zámer nepodarí získať Fridrichovho tesťa anglického kráľa Jakuba…
Zatiaľ Roupovský došiel k záveru, že vyslancovej ponuke sa nebude dať priamo odporovať. Aby sa však nezaväzoval k niečomu, čo mu v hlave nedozrelo, povedal pán Václav z Roupova falckému vyslancovi, že si všetko ešte dobre premyslí, „Ak sa má človek vyjadriť k niektorým zložitým otázkam, potrebuje, aby ho doslova osvietil Duch svätý…“
Pán Achát z Donína sa s touto polovičnou odpoveďou rád uspokojil, a preto sa rozlúčil veľmi zdvorilo.
Václavovi Viliamovi z Roupova krv udierala do spánkov. Čo skôr? Zabezpečovať obranu Prahy, zháňať peniaze pre vojakov, pripravovať menovanie Kristiána z Anhaltu, uspokojiť Malovca a päťdesiat ďalších zemanov, poistiť sa proti zrade katolíkov, prinútiť direktorov, aby obetovali pozlátený riad a nakoniec voľba Fridricha Falckého za českého kráľa. Treba hovoriť s Budovcom, so Šlikom – ten je za saského kurfirsta – a s Thurnom. Thurn sotva prehltne Anhaltovo menovanie. Ale knieža z Anhaltu musí prísť. Vo vojsku bude konečne poriadok a zabezpečí plné stavy pluku. Jeden prápor má dvadsaťštyri slobodníkov, sedemdesiatšesť vojakov s vyšším žoldom a dvesto obyčajných mušketierov… treba teda tritisíc päťsto zlatých mesačne… tak je pri vojsku, ale v Prahe… svätojurské mníšky… Mansfeld… zemské vojsko sa tiež rozuteká… žobrák ako Malovec…
Myšlienky mu vírili v hlave šialenou rýchlosťou. Václavovi Viliamovi z Roupova je mdlo. Akoby mu niekto zvieral hrdlo… Sekretár mu ohlasuje návštevu jej milosti pani Markéty Salomeny Slavatovej.
Ráznym krokom vchádza dedička smiřickovského majetku pred pána z Roupova. Už mu len tá chýbala! On vedie vojnu, rokuje s vyslancami a generálmi, od starostí mu hlava ide puknúť a teraz sa táto nepríjemná ženská s končitým nosom, vysunutou bradou a bezkrvnými perami prichádza ponosovať na rodinné škriepky so svojou staršou sestrou. Bola tu už niekoľkokrát, zakaždým sa jej zbavil nejakou výhovorkou, ale ako vidieť, je húževnatá a pán z Roupova chápe, že si nesmie dovoliť znepriateliť jej manžela Jindřicha Slavatu z Chlumu a Košumberka? Tuší, že tentoraz sa mu nepodarí zbaviť sa jej tak ľahko ako doteraz.
„Vaša milosť, prišla som si po odpoveď, ktorú ste mi prisľúbili pri mojej poslednej návšteve. Vtedy ste…“
„Pravdaže,“ pokyvuje vážne hlavou pán z Roupova, „pravda, sľúbil som vám odpoveď.“ Hladká si hnedú briadku a usilovne sa snaží sústrediť a spomenúť si, čo vlastne zariadil v tej prekliatej záležitosti Smiřickovcov.
Anhalt… na jeden prápor mušketierov treba tritisíc päťsto zlatých mesačne… hlási sa o žold deputácia jazdeckých plukov… cirkevné majetky pre Malovca… Eliška Katarína sa menuje tá druhá… áno, pravda, Oto z Vartemberka, ten krivý… Jičín…
„Ako sa má manžel vašej milosti pán Jindřich Slavata?“ vypytuje sa so záujmom pán z Roupova. „A čo dcérka?“
Úzke pery sa sťahujú do zdvorilého úsmevu. „Máme chlapca, vaša milosť,“ hovorí sladkasto Markéta Salomena Slavatová.
„Pravdaže, chlapec,“ spamätá sa Václav Viliam z Roupova. „Statný mládenec, už sa pamätám, celý otec.“ Vlastne ho ešte nikdy nevidel, ale to nič. Mal by ihneď požiadať Budovca a Šlika o rozhovor, oznámiť im, čo sa dozvedel od pána vyslanca Acháca z Donína…
Zatiaľ je trápne ticho.
„Vaša milosť mi sľúbila, že preskúma moju sťažnosť na pána Ota z Vartemberka, ktorý sa sobášom s mojou sestrou zmocnil násilím, protiprávne časti môjho dedičstva,“ pripomína mu pani Markéta Slavatová, tak aby sa nemohol vyhnúť priamej odpovedi.
Roupovský sa márne usiluje z toho vytiahnuť. „Bude z neho vojak, až vyrastie,“ začal veselo. „Veď budeme ešte potrebovať vojakov, veľa vojakov, spoľahlivých vojakov…“ zakončieva trochu nesúvisle.
„Došla už teda vaša milosť k nejakému záveru?“ nalieha vytrvalo dedička smiřickovského bohatstva.
„Je to zložité, naozaj veľmi zložité,“ hľadá Roupovský východisko z nepríjemnej situácie. Spomína si, že o záležitosti Markéty Salomeny Slavatovej hovoril so sekretárom Benjamínom Fruweinom z Podolia, ktorý mu o tom nechal vypracovať správu. Ale spis leží medzi ostatnými nevybavenými aktami a pán z Roupova si ešte nenašiel čas, aby si ho prečítal. Kristián z Anhaltu? Bol zvedavý, čo na to povie Thurn. Iste je najedovaný, že ho odvolali od Viedne. Akoby aj nie? S Hohenlohem sa už neznášali. A ako prijmú plukovníci častejšie prehliadky vojska?
„Áno, pravdaže,“ obracia sa opäť k Markéte Salomene. „Vec je oveľa zložitejšia, ako sa to na prvý pohľad zdá.“ Práve mu zišlo na um, že bol u neho Oto z Lósu, ktorý sa prihováral za Vartemberka. Len aby Malovec nevyviedol nejakú hlúposť. Bože, musí priznať, že všetci generáli a plukovníci by zaslúžili trest boží za ničnerobenie a ľahostajnosť!
„Prečo ju vaša milosť pokladá za takú zložitú?“ preruší Markéta Slavatová jeho rozlietané myšlienky. Roupovský sa díva na nepekné ostré črty. Bože, prečo je tá záležitosť taká zložitá? Keby si bol aspoň všimol pripomienky, čo mu Fruwein pripravili
„Vaša milosť,“ hovorí rozšafne Václav Viliam z Roupova, „treba si všetko náležite premyslieť, lebo každé pre má svoje proti a našou povinnosťou je prísne dbať na to, aby sa nikomu nestala krivda. Krížia sa tu dôležité právne nároky. Dedičstvo nie je jednoliate. Je tu kostelecká rodinná nedeliteľnosť,“ sústreďuje a rozpomína sa, „majetky vašej hruboskalskej či jičínskej vetvy i vetvy náchodskej. Kedy a ako zanikol právny nárok vašej sestry? Ako sa riešila otázka odúmrte. Uplatňujete nárok len ako priama dedička, alebo sa dovolávate poručenstva nad bratom, ktorý – pokiaľ viem – nie je svojprávny?“
Konečne sa mu mozog trochu rozhýbal. Aká je len tá žena škaredá! A navyše ešte jej zlá povaha. Slavata si ju, pravdaže, vzal len pre peniaze. Tak teda má s ňou syna.
Na otázky, ktoré nadhodil, vysvetľuje mu Markéta Salomena podrobne svoje nároky, a tak sa Roupovskému darí trochu lepšie preniknúť do spletitých záležitosti. Právny cit mu však prezrádza, že zemské právo neopodstatňuje pozbaviť E líšku Katarínu dedičstva. Otec ju síce pre poklesok zavrel do väzenia na Kumburku, ale nijakým právnym aktom ju nepozbavil dedičských nárokov, naopak, v závete jasne hovorí, že ak by rod vymrel po mečí, dedí sa majetok po praslici. Rovnako nejasná je aj otázka poručníctva nad Jindřichom. Staršia Eliška Katarína má naň väčšie právo ako Markéta Salomena. Kým bola vo väzení, nemohla tento nárok uplatňovať, ale ak je na slobode, veci sa majú inak. Dnes ju už nijaká moc nemôže posadiť do väzenia. Iný je, pravda, Vartemberkov prípad. Násilným činom sa dopustil vážneho priestupku proti zemskému právu. Zdá sa však, že Vartemberk má dosť vplyvných priateľov, nielen Ota z Lósu. Čo mu to len hovorili? Ach, už si spomína, naznačovali, že Markéta Salomena otrávila brata Albrechta Smiřického, aby sa zmocnila celého dedičstva. Vraj boli obavy, aby podobný osud nestihol aj Elišku Katarínu, a preto Vartemberk musel konať rýchle a oslobodiť Elišku Katarínu násilím.
Tak sa za reči Markéty Salomeny konečne pánovi z Roupova podarilo zrovnať si myšlienky a teraz sa už sústredene díva na ženu, ktorá údajne otrávila svojho brata. Že by naozaj bola travička?
Markéta Salomena rozpráva a rozpráva. Zrejme aj ona sa vyzná v zákonoch, len zabúda na mnoho vecí, čo Roupovskému neunikli. Ten spor o dedičstvo je naozaj veľmi zamotaný a škoda, že Albrecht nezanechal závet. Pri jeho ťažkej chorobe to bola trestuhodná ľahkomyseľnosť, myslí si Roupovský a spomína si, ako sám o tom hovoril s chorým, keď ho navštívil. Albrecht sa vtedy, ako sa všeobecne verilo, chytro uzdravoval, a preto pán z Roupova nevenoval jeho závetu veľkú pozornosť. V chorobe však nastal nečakaný obrat. Albrecht o niekoľko dní zomrel a pán z Roupova si dnes trpko vyčíta, že vtedy mal zo všetkých síl naliehať na Albrechta, aby spečatil, čo mu letmo naznačil a na čo si teraz Roupovský spomína, vyčítajúc si vlastnú nedbanlivosť – že totiž smiřickovských peňazí a ostatných nehnuteľnosti sa mohlo použiť na vedenie vojny a on – Roupovský – sa mal o to postarať. Pravdu vraví ľudová múdrosť, že železo treba kuť, kým je horúce. Aké by bolo teraz všetko iné, keby peniaze boli zložili do jeho spoľahlivých rúk, ako by bolo zapôsobilo, keby ich teraz veľkodušne venoval na výplatu žoldu a zabránil vzburám v hladujúcich plukoch! Nikdy však nie je neskoro, aby sa vzdal pokusu. „Vaša milosť zrejme dobre vie,“ hovorí pán z Roupova s prekvapujúcou istotou, „že Albrecht Ján, s ktorým sme boli dobrí priatelia, mi tesne pred smrťou prezradil želanie, aby všetky jeho peniaze i klenoty a strieborný riad v prípade, že by zomrel, odovzdali do mojich rúk, aby som ich mohol podľa najlepšieho vedomia a svedomia venovať na potreby vojny.“
„Má vaša milosť tento sľub potvrdený písomne?“ odrazila Markéta Salomena bystro jeho výpad.
Roupovský sa však nedá len tak ľahko odbiť. „Priznávam, že nemám nič na písme, ale našli by sa svedkovia. Koniec koncov sám môžem prísažné dosvedčiť, čo mi sľúbil. Keď ide o to, aby sa peniaze použili na vedenie vojny, možno predpokladať, že by; podobná prísaha postačila, aby sa želanie nebohého, ktorý prejavil toľkú oddanosť našej svätej veci, do litery splnilo.“
Markéta Salomena stisla úzke pery a v tú chvíľu Roupovský vyčítal z jej očí, že táto odvážna žena sa rýchle rozhodla. Naozaj, pani Slavatová sa vyznala v umení, ako lapať ryby na zlatú udicu. „Ak si skutočne môj nebohý brat niečo také želal, potom je namieste, aby sa jeho žiadosť splnila, ako vraví vaša milosť.“ Roupovského nemohla príjemnejšie prekvapiť. Hlodavá výčitka vlastnej nedbanlivosti ho opúšťala, keď dosahoval cieľ rýchlejšie, ako sa odvážil dúfať.
„Myslím si však,“ pokračuje Markéta Salomena, „že sa to môže stať len pod jednou podmienkou.“
„Pod akou?“
„Že by sa splnili aj iné požiadavky z poslednej vôle môjho brata.“
„Prirodzene,“ súhlasí Václav Viliam z Roupova.
„Brat nikdy nepomyslel na to, aby čo len piaď smiřickovskej pôdy pripadla Eliške,“ vyjadruje Markéta Salomena veľmi presne svoju podmienku a len tak mimochodom pripomína, že ani Vartemberkovi nebol Albrecht Ján naklonený. Roupovský chcel podotknúť, že za Smiřického choroby bol to práve Vartemberk, čo býval uňho častým hosťom, a sám sa s ním neraz uňho stretol, no potom sa toho vzdal, lebo jeho záujem smeroval celkom inam. Teraz ľutoval, že si celú záležitosť, ktorú tak trestuhodne zanedbal, dôkladne nepremyslel prv. Ako len mohol na to zabudnúť! Veď išlo predsa o skvelý majetok a príležitosť! To ho tak ubíjajú tie večné starosti o peniaze pre vojsko a sťažnosti všelijakých Malovcov. „Áno, viem, že nebol Vartemberkovi naklonený,“ vraví, aby vec čo najrýchlejšie a priaznivo skončil. Medzi úzkymi perami pani Markéty Salomeny sa zjavili jej veľké žlté zuby vystupujúce zo zapuchnutých ďasien. Možno to mal byť úsmev, Roupovskému však v tej chvíli pripomínala jeho kobylu. „Hovorím iba, čo viem,“ povedala. „Nemal Vartemberka v láske, a keby vedel, čoho sa dopustil…“ a rozhovorila sa ďalej.
„Za veľmi dôležité pokladám Albrechtovo želanie, aby sa peniaze v hotovosti zložili do mojich rúk,“ pripomína pán z Roupova.
Opäť sa milo prekvapil, keď začul z jej nepekných úst: „Ak to naozaj bolo bratovým želaním, som pripravená tak urobiť ako jeho jediná dedička a zároveň Jindřichova poručníčka.“ Roupovskému sa zablyslo v očiach. Obdivoval ráznosť tejto ženy. Musí jej nárokom celkom vyhovieť, nech už Fruwein dospel k akémukoľvek záveru, pokiaľ ide o smiřickovské dedičstvo. Aj Vartemberkových zástancov už nejako odbaví. Veď v podstate celá záležitosť ani nie je taká zložitá, ako by sa na prvý pohľad zdalo. Vartemberk sa dopustil násilia proti zemskému právu. O tom neboli nijaké pochybnosti. Súčasne s tým padá aj nárok Vartemberkovej manželky Elišky Kataríny Smiřickej. S peniazmi, ktoré mu Markéta Salomena ponúka, dá sa už všeličo podniknúť. Anhalt, Thurn, Vchynský, Malovec – budúcnosť sa už neukazovala taká čierna. Z pána Václava Viliama z Roupova akoby zázrakom spadla skľúčenosť a prechodná malátnosť! Zostávalo už len dohodnúť sa na sume. Tak tetka, ako sa zjednáme? Roupovský žiadal sedemdesiatpäťtisíc toliarov, ale napokon súhlasil aj s päťdesiattisíc. Tentokrát zavolal prezieravo osobného sekretára, aby na mieste spísal, na čom sa dohodli s pani Markétou Salomenou Slavatovou, rodenou Smiřickou.
Kým pisárovo brko škriabe po papieri, Roupovský bedlivo pozoruje dedičku Smiřickovcov a opäť sa mu vracia myšlienka, či naozaj otrávila svojho brata. Je to pravdepodobné, lebo je tvrdá, nebojácna, pevná povaha, čo ide bezohľadne za vytýčeným cieľom. Celý jej výzor akoby hovoril: Musím to dostať akýmkoľvek spôsobom. Nie, veru by ju nechcel za manželku. Tie jej pery a zuby! A aká je vyziabnutá… Slavata draho zaplatil za ženino bohatstvo, veru draho, myslel si Roupovský, Keď podpisoval právny akt, ktorým prechádzalo päťdesiattisíc toliarov zo smiřickovského dedičstva do jeho rúk.
Beati possidentes – blažení, ktorí majú v rukách imanie.
Deň úradných povinností pána z Roupova sa naostatok skončil. Mohol sa odobrať do svojich komnát na večeru a na odpočinok.
Medzi listinami, čo založil, aby sa k nim už viac nevrátil, bol aj akýsi tlačený hárok papiera, ktorý mu predložili a ani si ho neprečítal, lebo sa v ňom iste len nariekalo na psích, zlodejských a tyranských zloduchov, čo vojna priviedla do krajiny. Zasa len nekonečné ponosy, ako vojaci kradnú kone, kravy, voly, ovce a ostatný dobytok, ako rúbu nábytok, sedliakov a ich deti vyzliekajú do naha, vykrádajú kostoly a kaplnky, vypaľujú včelíny a všetko, čo nemôžu odniesť, aspoň zničia a ako pohanskí Turci rozdupajú. Zasa len známe náreky, ako hanobia poctivé panny a ženy, vypaľujú mestá, mestečká a dediny, berú všetko i z najtajnejších skrýš, nivočia obilie na poliach i v sýpkach, vyťahujú mŕtvoly z hrobov, vkladajú ľuďom hlavy do lisov, alebo im ich sťahujú uzlami a tak ich neznesiteľne mučia, odrezávajú im uši a nosy, sekajú a zabíjajú ich šabľami, rozrezávajú im prsty, alebo pchajú do mučidiel a kohútikov ručníc, pália stehná rozžeraveným železom a všelijako inak ich katujú. A robia to preto, aby z nich vytiahli, kde ukryli svoj majetok, alebo jednoducho zo zverstva.
Takto prosili o zmilovanie neboráci robotní ľudia, ktorí sa živili len mozoľmi a prácou svojich rúk, na hárku papiera, a pán Václav Viliam z Roupova ho nemal kedy ani prečítať pre iné veľké starosti a odložil ho medzi nevybavené listy, ku ktorým sa už nemienil vrátiť.
KAPITOLA XVIII
Výbuch
Václav Viliam z Roupova, predseda direktorov, dostal prvú splátku na dohovorenú sumu, čo sa mu pani Markéta Salomena Slavatová podvolila zaplatiť zo smiřickovského dedičstva, a páni direktori sa uzniesli povolať do Prahy Ota z Vartemberka, aby sa zodpovedal z násilného činu, ktorým porušil zemské právo, a z nezákonného vlastnenia cudzieho majetku. Mal skladať účty z toho, že vojensky obsadil Jičín a pripravoval sa na obranu.
Predvolanie bolo veľmi dôrazné, ale Oto z Vartemberka, zvaný Krivý, neposlúchol, zotrvával aj naďalej so ženou na Jičíne, kde zriadil posádku mušketierov. Naďalej poberal výnosy a poplatky z jičínskeho, kumburského a hruboskalského panstva. Vyhlasoval, že ich drží a spravuje menom svojej manželky Elišky Kataríny, rodenej Smiřickej, ktorá ako prvorodená bola pravou dedičkou brata Albrechta Jána aj poručníčkou slabomyseľného Jindřicha.
Neposlušnosť Ota z Vartemberka voči pánom direktorom – najvyšším úradníkom a zemským sudcom – prirodzene, zapríčinila vojna. Keby bol mier a poriadok, boli by sa úradníci a sudcovia rázne dožadovali, aby sa ich príkazu bez meškania podrobil. Za vojny však neostáva času na podobné záležitosti, lebo ide o veci podstatne dôležitejšie, a tak právo, spravodlivosť a statočnosť nič neplatili.
Z jičínskeho príbytku, kde sa mu blahobytne žilo, bedlivo sledoval Vartemberk priebeh vojny. Dobre si uvedomoval, že kým vojnové udalosti plne zaneprázdňujú pánov direktorov, bude mať od nich pokoj a nemusí počúvať, čo odkazujú a nariaďujú, z Prahy si dal posielať noviny, aby sa dozvedel, čo je na bojisku nové, a usilovne ich čítal.
A noviniek veru bolo veľa každý deň. Pohromu, ktorá po nešťastnej Mansfeldovej porážke pri Záblatí priam visela nad českými stavmi, podarilo sa šťastnou náhodou odvrátiť. Ako sa Vartemberk dozvedal z pražských novín, moravské pluky pod Ladislavom Velenom zo Žerotína a Fridrichom z Tiefenbachu, ktorí vystriedali oboch zradcov – Valdštejna a Juraja z Náchoda, porazili Dampierra, hoci mal početnú prevahu. V Čechách sa Buquoyovi vzbúrili nedisciplinovaní Uhrovia, keď sa ich pokúsil skrotiť tvrdými trestmi. Časť sa ich vrátila s nalúpenou korisťou domov, ale časť dal Buquoy sám na výstrahu rozsekať.
Čechom sa naopak posilami zo Sliezska a z Nizozemska podarilo doplniť vojsko a v najťažšej chvíli sa im zlákaný uhorskou korunou prihlásil ako mocný spojenec proti Ferdinandovi Habsburskému sedmohradský vojvoda Gábor Bethlen. V auguste roku 1619 vyhlásil kráľovi nepriateľstvo a vzbudil v českých a moravských stavoch veľké nádeje, ktoré ich opäť utvrdili v odpore.
Nejde však len o ťahy na bojisku. Cenu vyhratej bitky má pre Ferdinanda Habsburského to, že ho 28. augusta roku 1619 zvolili vo Frankfurte za cisára. Falcký kurfirst Fridrich proti nemu pôvodne kdekoho burcoval, chcel voľbu prekaziť aj prípadným násilím – a nakoniec odovzdal hlas Ferdinandovi i jeho zástupcovi. Majú sa však stavy českej koruny, spojené proti Ferdinandovi v konfederácii zľaknúť, že na svojej hlave ponesie cisársku korunu? Naopak! Hoci ho za českého kráľa korunovali už za života Matiášovho, zosadia ho a zvolia si za kráľa – len deň pred frankfurtskou voľbou – falckého kurfirsta Fridricha.
Táto správa, pochopiteľne, viac ako iné musí zaujímať Ota z Vartemberka. To značí, že direktori v najbližších týždňoch budú mať plné ruky práce s prípravami na uvítanie nového kráľa a s jeho korunováciou. Až sa však Fridrich ujme vlády, iste sa pokúsi upevniť poriadok v krajine a potom by asi opäť došlo aj na Vartemberka. S tým treba rátať, a čelo pána na Jičíne sa zachmúrilo, keď prečítal správy zo snemu o kráľovej voľbe.
To, čo dojednal falcgrófov vyslanec Achác z Donína u predsedu direktorov pána z Roupova, dozrelo.
Keď sa všetky tri stavy Českého kráľovstva – stav panský, rytiersky a meštiansky – zišli v snemovej svetlici na Pražskom hrade, aby zvolili namiesto zosadeného Ferdinanda nového kráľa, na kolenách sa pomodlili kresťanskú modlitbu a spevom vyzvali Ducha svätého, aby ich osvietil. Potom predseda snemu pán Bohuchval Berka z Dubej nabádal členov panského stavu, dajúc každému náležitý titul, aby sa postupne vyjadrili, koho dosadiť na český trón. Prvý je na rade najvyšší poľný maršal Linhart Colonna z Felsu. Je o ňom známe, že je za saského kurfirsta Jána Juraja, a dobre vie, že väčšinu snemu už získali pre Fridricha Falckého. Preto sa v poslednej chvíli pokúša oddialiť hlasovanie. Jeho kamenná tvár ožíva, keď zhŕňa argumenty, ale Václav Viliam z Roupova všetko zariadil, aby predseda odklad nepripustil. Colonna musí hlasovať a vyslovuje sa za Jána Juraja Saského, podobne ako Karol Mracký z Dubej, ďalšími hlasmi však rýchle nadobudol väčšinu Fridrich Falcký, a keď potom pán z Roupova v dlhom príhovore odporúčal falckého kurfirsta tak pre jeho osobné vlastnosti, ako i pre spojencov, ktorých získa českej veci, rozhodlo sa o výsledku.
Veľmi výstižne a umne, ako to vie len on, opisuje Václav Viliam z Roupova, ako mladý falcgróf – mal ešte len dvadsaťtri rokov – vyniká múdrosťou a odvahou, takže sa všade teší najlepšej povesti a dôvere. Je hlavou nemeckej protestantskej Únie a všade má najlepších priateľov. Švajčiarsko i Nizozemsko sú jeho prirodzení spojenci a anglický kráľ Jakub je mu testom.
Po Roupovskom i niektorí ďalší páni spomenuli kurfirstovo bohatstvo a pomoc, ktorú už Cechom poskytol, keď im poslal grófa Mansfelda s celým vojenským zborom, uviedli, že ovláda niekoľko jazykov, iste sa aj českému ľahko priučí, a pochválili tiež jeho osobnú chrabrosť, čo preukázal v bitke pri Radene, v ktorej rozprášili päťsto kyrysníkov naverbovaných pre Valdštejna.
Zo všetkých týchto rečí by sa dalo usudzovať, že mladý heidelberský falcgróf má zbožnosť Dávidovu, silu Samsonovu a bohatstvo Krézovo. Zdalo sa, že jeho voľbou naraz odpadne z českých bedier bremeno starostí s vedením vojny, keď Fridrich Falcký donesie toľko peňazí a privedie toľkých spojencov.
Tak sa stalo, že napriek očakávaniu mnohých dostal saský kurfirst z panského stavu len štyri hlasy, z rytierskeho tri a z meštianskeho ani jeden. Zdrvujúcou väčšinou vyznela voľba v prospech falckého kurfirsta Fridricha. Nadarmo sa vydali saské peniaze na zakúpenie českých hlasov. Kurfirst Ján Juraj sa veľmi nahneval na Čechov.
Snem českých stavov, čo zosadil Ferdinanda a zvolil Fridricha, rokoval aj o iných záležitostiach. Pán z Roupova predniesol návrh, aby páni rytieri venovali ako pôžičku na vojnové trovy strieborný riad, čo by sa preberal vo váhe čistého kovu. No proti jeho návrhu sa postavil Václav Šťastný Pětipeský, direktor za rytiersky stav, a namietol, že väčšina riadu sú drahocenné a umelecké diela a bolo by naozaj škoda roztaviť ich na mince a oceniť len ako kov. Keď sa o tom tak rozšafne vyslovil, páni a rytieri pokyvovali hlavami a krčili plecami. Každý z nich uvažoval o vysokej umeleckej hodnote vlastného striebra. Nedohodli sa a neuzniesli na ničom konkrétnom.
Snem sa potom ešte zapodieval otázkou, v akom poradí majú šľachtické panie a devy kráčať a zasadnúť pri svadbách, slávnostiach a hostinách, aby medzi nimi nedošlo k sporom o česť, hoci mnohí snemovníci priznávali, že to v takých ťažkých vojnových časoch nebolo práve najvhodnejšie. Príde však nový kráľ, budú ho vítať, bude korunovácia, a preto treba tento večný spor konečne rozriešiť. Stalo sa. Uzniesli sa, že najprv musia kráčať devy panského stavu, potom devy rytierskeho stavu, ďalej panie panského stavu, panie rytierskeho stavu a nakoniec mestské devy a panie.
Veľa starostí mal stavovský snem, mnoho ich mali páni direktori a možno najviac zo všetkých Václav Viliam z Roupova, ktorý pri nich zabúdal na sľuby, čo dal Markéte Salomene Slavatovej. Vartemberk si ešte stále pokojne sedel na Jičíne. Dobre však vedel, že to dlho nepotrvá, a preto sa nemohol v úplnej spokojnosti tešiť z bohatstva, ktoré mu spadlo do lona. Víno mu horklo v ústach, čím väčšmi sa blížil kráľov príchod.
Zato pán z Roupova bol vo svojom živle, keď 31. októbra roku 1619 na čele direktorov pred veľkým zhromaždením pražského ľudu vítal novozvoleného kráľa, jeho prekrásnu manželku Alžbetu a synčeka Henricha Fridricha na Bielej Hore pri letohrádku Hviezda, kde kráľovskí manželia prenocovali. Kráľ Fridrich prišiel s veľkolepým sprievodom asi šesťsto ľudí, s množstvom koní a kočov. Mladý šľachtic prívetivej tváre, vysokej a štíhlej postavy obliekol si na túto príležitosť súkenné striebrom vyšívané šaty kávovej farby a aj belasá čabraka jeho vraníka bola bohato ozdobená striebrom. A ešte bohatšie, zlatom a perlami, bol ozdobený koč, z ktorého vystúpila kráľova manželka Alžbeta. Pán z Roupova, keďže nevedel po anglicky, oslovil ju po francúzsky.
Kráľ sa správal veľmi prívetivo, pred každým snímal klobúk z kučeravej hlavy, zrejme sa potešil slávnostnému privítaniu a pobavil sa aj pohľadom na pražských tovarišov, mládencov a želiar rov, ktorí ho za štvrtý stav prišil privítať so železnými cepmi, lukmi, veľkými pavézami, dvojsečnými mečmi, kosami, oštepmi a inými zbraňami, čo sa už dávno nepoužívali. Pán z Roupova pohotovo vysvetlil jeho kráľovskej milosti, že predstavujú Žižkovo husitské vojsko, ktoré pred dvesto rokmi víťazne proti celému svetu hájilo utrakvistov, a Fridrich Falcký sa na tejto myšlienke úprimne zasmial.
Vcelku sa privítanie kráľa konalo s takou nádherou, slávou a veselosťou, aké nik nepamätal, a stálo len Pražanov päťdesiattisíc zlatých, ktoré by sa boli veľmi zišli na výplatu vojska. Ale na to teraz nik nemyslel, lebo sa všeobecne očakávalo, že príchodom kráľa ako na šibnutie čarovným prútikom sa všetko zmení. Skôr mysleli na úrady, čo bude kráľ rozdávať, a na výhody pre remeslá a obchod, až Pražský hrad opäť ožije kráľovským dvorom. Veď aj z bojísk dochádzali potešujúce správy.
Spojenecké vojská – české, moravské a uhorské Gábora Bethlena, spolu asi päťdesiattisíc mužov – vydali sa na pochod na Viedeň. Buquoy musel urýchlene ustúpiť a stiahnuť sa z južných Čiech, aby opäť bránil cisárovo sídelné mesto.
Naozaj v radostnom ovzduší prebiehala korunovácia kráľa i kráľovnej a každý sa tešil, že nastanú lepšie časy. Pred korunováciou však pre každý prípad dôkladne poprezerali hradné pivnice, celý chrám i jeho krypty z obavy pred prachovým sprisahaním, ktoré nedávno ohrozovalo život anglického kráľa Jakuba.
Príchod a korunovácia kráľa značili, že sa skončila vláda direktorov. Najhlavnejších z nich, pravda, kráľ Fridrich nezabudol odmeniť vysokými hodnosťami a Václava Viliama z Roupova za zásluhy a dôvtip menoval najvyšším kancelárom. V mladom kráľovi sa nezmýlil. Dal sa okrútiť okolo prsta.
S novým poriadkom ožila aj otázka smiřickovského dedičstva. Oto z Vartemberka, ktorý sa tak dobre cítil za jičinskymi hradbami, správne tušil a obával sa, že ho v krátkom čase opäť predvolajú do Prahy.
Hrešil ako pohan, hromžil na pánov v Prahe, a to tým viac, že dobre vedel, o čo ide. Teraz už nebude môcť uhýbať, teraz už ďalšie odklady a výhovorky nepomôžu. Mohli ho odsúdiť nielen preto, že násilím porušil zemské právo, ale aj preto, že neposlúcha kráľa. Nedá sa nič robiť! Aj tentokrát vsadil Oto z Vartembérka všetko na jednu kartu a vybral sa do Prahy. Spoliehal sa na niekoľko vplyvných známych, čo sa za neho prihovoria, a veril, že sa mu nezasväteného kráľa, o ktorom počul, že je zhovievavý a dôverčivý, podarí získať. Veď vie, čo mu má nahovoriť o svojom priateľstve s posledným Smiřickým, s Albrechtom Jánom, ktorého kráľ dobre poznal z heidelberského dvora. Prečo by ho nakoniec nemohol presvedčiť, že Albrecht si želal prepustiť Elišku Katarínu, ale že mu v tom za jeho choroby zabránila Markéta Salomena. Plnil len želanie nebohého. Vysvetlí kráľovi, že Elišku Katarínu potrestal jej otec za nespravodlivé podozrenie, ktoré má na svedomí jej sestra, a ak bude treba, navrhne, či by sa neuspokojila s menším dielom smiřickovského panstva. Môže svojich nepriateľov obviniť aj z tajného spojenectva so saským kurfirstom, alebo ich ináč očierniť. Slovom, každý prostriedok bude dobrý – a napokon, prečo by v Prahe neuverili tomu, že Markéta Salomena dala brata otráviť? Ak to nepostačí, môže dosvedčiť, že jej regent najal vojaka Zelenku, aby Elišku Katarínu zavraždil. Vlastne urobil zle, že ho pre takúto príležitosť nenechal nažive ako svedka, mohol teraz vypovedať.
S týmito dobrými predsavzatiami vydal sa v krutej zime, hneď po Novom roku, v roku Pána 1620 dobrodružný Vartemberk z bezpečného útulku na Jičíne s nádejami pred kráľovský súd do Prahy.
Kocky boli hodené, ale hod sa nevydaril. Ota z Vartemberka pred kráľa vôbec nepustili. Nechcel o svojvoľnom výtržníkovi a rušiteľovi pokoja ani počuť. Keď sa Vartemberk sebavedome dostal do kancelárie na Hrade, musel sa najprv zaviazať na vlastnú česť a vieru, že až do rozhodnutia sporu neopustí Pražský hrad. Potom ho dali do chudobnej svetlice, kde mrzol, zožieral sa od zlosti a nudy, preklínal Fridricha Falckého, najvyššieho kancelára Václava Viliama z Roupova a občas aj vlastnú hlúposť, že sa tak slepo vybral do Prahy. Bezmocný hnev je však márny. Povedali mu, že pokiaľ dobrovoľne nevydá majetok a nevzdá sa všetkých nárokov, neprepustia ho z väzby, ktorá sa premenila na skutočné väzenie.
Kde mu nedovolili používať ani brko, ani atrament. Jednoducho nik sa s ním nechcel rozprávať, ani rokovať. Veď sa o ňom všade vedelo, že pravdu ani nedýchne.
Kým Vartemberk preklínal osud, vybrali sa na príkaz jeho milosti kráľa Fridricha z najvyšších úradníkov a zemských sudcov na Jičín kráľovskí komisári Rudolf zo Štubenberka, Adam Abrahám Bohdanecký z Hodkova a Ladislav z Oseče, sprevádzaní dvoma komorníkmi od pozemkových kníh, pisármi a služobníkmi, spolu s Jindřichom Slavatom z Chlumu a Košumberka, aby ho v mene jeho manželky Markéty Salomeny, rodenej Smiřickej, uviedli ako pána imania, mesta i Jičínskeho zámku. S pánmi išiel i Slavatov regent Jareš Bukovský z Nejdorfu.
Dopoludnia prvého februára došli kráľovskí komisári k mestu Jičínu v prudkej snehovej fujavici, celí premrznutí. Bránu však našli zavretú a dlho museli vyjednávať, aby ich do mesta vôbec pustili. Bolo to neprívetivé privítanie, a preto bolo treba konať čo najtvrdšie. Napokon prešli bránou, no nesmeli ani pomyslieť na odpočinok a pobrali sa ihneď na radnicu, kde dali zvolať celú obec. Kým sa občania zišli, kráľovskí komisári s vďakou prijali pohostenie. Keď trochu pookriali vďaka horúcemu vínu a inému hojnému občerstveniu, rozhovorili sa s niekoľkými radnými pánmi, čo ich obskakovali vystrašení ako zajace. Báli sa kráľovských úradníkov a pána Jindřicha Slavatu, ktorý vlastne neprestal byť ich zákonnou vrchnosťou, báli sa však aj hnevu Elišky Kataríny z Vartemberka. Pred rokom, v ten deň, keď prišla so svojím manželom z Kumburka, kde ju desať rokov väznili, jej sľúbili poslušnosť. Ešte pred hodinou, keď kráľovskí komisári čakali v mraze a fujavici pred mestskou bránou, museli Eliške Kataríne potvrdiť, že nesľúbia nikomu inému poddanstvo bez jej vedomia a zvolenia. V opačnom prípade by vraj komisárom vôbec nepovolila vstúpiť do mesta.
Čo mali robiť? Nemohli predsa dopustiť, aby sa ich milosti páni kráľovskí komisári do mesta vôbec nedostali. Báli sa, že by na seba uvalili veľký hnev, najmä v tej prekliatej fujavici.
Kráľovskí komisári na šťastie mali pre nich patričné porozumenie. Vynútené sľuby aj tak nič neplatia. A dobre im padlo počuť, keď múdri a opatrní jičínski páni, trochu osmelení, priznávali, že vartemberskú vrchnosť nemajú priveľmi v láske. V ničom im nežičí, odoberá im výsady, vymýšľa si nové ťarchy a vydržiava v meste vojenskú posádku, ktorá obťažuje ženy.
Kým bola Eliška Katarína zavretá na Kumburku, veľmi ju ľutovali. Len čo po svojom oslobodení prejavila ako nová vrchnosť pahltnosť, želali jej to najhoršie:
Keď sa obecné zastupiteľstvo zišlo, vyložil im pán Rudolf zo Štubenberka, na čom sa uzniesli v mene kráľovom najvyšší zemskí úradníci, kázal jednému z komorníkov, aby prečítal rozkaz, a potom vyzval radných pánov a celé obecné zastupiteľstvo, aby zložili novú prísahu poddanstva pánu Jindřichovi Slavatovi z Chlumu v zastúpení jeho manželky, právoplatnej dedičky smiíickovských majetkov. Všetko prešlo hladko. Mešťania boli zastrašení kráľom a boli radi, že sa zbavia Vartemberkovej vojenskej posádky, Pre zmenu teda zas ochotne prisahali staronovej vrchnosti, keď sľúbila, že im nebude zazlievať vynútený záväzok panej z Vartemberka a že im ponechá staré práva a remeslá. Všetko sa dobre skončilo a Jindřichovi z Chlumu spokojne plávali bledé oči v neslanej-nemastnej tvári.
Sotva celú záležitosť pod vedením rázneho pána zo Štubenberka šťastlivo vybavili, poslali po veliteľa mušketierov, ktorých Vartemberk povolal na Jičín pre svoju bezpečnosť. Jindřich Slavata sa s ním po dlhom vyjednávaní dohodol, že mu zaplatí polovicu požadovanej sumy, a dôstojník sľúbil, že oddiel odvedie a prihlási sa do stavovských služieb. Potom už ostávalo iba odobrať sa do zámku a prevziať ho.
Tak ako jičínsku mestskú bránu našli aj bránu do zámku zavretú a nedovolili im doň vstúpiť. Sama pani Eliška Katarína z Vartemberka sa zjavila v okne a volala na nich: „Nemáte práva prepadnúť ženu, kým jej muža držíte protiprávne vo väzení. Dobre viem, že to všetko má na svedomí tá vretenica, ktorá ma chcela najprv pripraviť o česť a slobodu a teraz už aj o život a o majetok.“ Bledá ako mátoha sa vykláňala z okna a hovorila ďalej prerývaným hlasom. „Dobre viem, že vás všetkých podplatila a že slúžite len jej, páni komisári, čo sa skrývate za jeho kráľovskú milosť. Čo ste to za šľachtici, keď prepadnete ženu, ktorá už toľko trpela.“
Bolo to veľmi trápne. Načo tie reči a výjavy? mysleli si páni komisári. Veď oni sem predsa neprišli v božom dopustení na vlastné potešenie. Prečo tak vystrája! Nech ich pustí dovnútra a nenecháva ich mrznúť pred bránou. Všetko sa predsa dá urobiť v pokoji. A to ešte hádam ani nevie, že sú s nimi Slavata a regent Bukovský, ktorí sa zahalení v plášťoch schovávajú vzadu. Čo asi bude robiť a ako bude vyčíňať potom, keď ich uvidí!
„Nechajte, prosím, vaša milosť, zbytočné reči,“ odpovedá pán zo Štubenberka, skladajúc pred ňou vysoký klobúk, ako sa sluší, keď hovorí šľachtic s dámou, hoci aj v nečase a fujavici. „Ráčte otvoriť, sme tu predsa na kráľov rozkaz.“
Pani z Vartemberka niečo odpovedá, ale potom chripí a pri fičaní vetra ju nemožno rozumieť. Keď dohovorí, opäť zmizne v obloku. Vtedy sa odváži vykročiť pán Slavata, podíde až k bráne a veľkým kľúčom otvorí bránu do zámku. Veď tu bol a zasa je pánom!
Teraz už hádam nenarazia na nijaký odpor a budú môcť v pokoji všetko dokončiť. Nevyhľadávajú stretnutie s paňou z Vartemberka, lebo si chcú ušetriť zbytočné vysvetľovanie, a pán zo Štubenberka pohotovo dáva rozkazy svojim pomocníkom, ako majú začať s prehliadkou zámku. Potom sa regent Jareš Bukovský stretáva s manželkou a tetou, ktoré boli zatvorené v jednej z komôr.
Obe ženy si padnú s Jarešom do náručia, prelievajú slzy, výrečne ďakujú komisárom za vyslobodenie a jedna cez druhú plačlivo vykladajú o utrpení, čo prežili. Jareš Bukovský kľaje, hrozí päsťou.
„Za to mi ešte zaplatí!“ kričí. „Jej milosť pani Slavatovú obviňuje z najhoršieho, a ona je jedovatá vretenica, keď takto väzní nevinné ženy.“
Pána zo Štubenberka ženský plač a mužský krik len dráždia. Má vojenskú výchovu a miluje presnosť a vecnosť. Keby už radšej mali celú túto trápnu záležitosť za sebou, myslí si. Čo je ho vlastne do ženskej nenávisti a sporov? Predsa sem neprišiel s ostatnými, aby rozhodoval, na ktorej strane je právo. Nezaujíma ho, prečo väznili Elišku na Kumburku a prečo zas ona väznila regentovu ženu. Má príkazy a tie vykoná. Prečo ho teda rušia vzájomným osočovaním, krikom, žalobami a slzami? To všetko nemá nijaký zmysel. Nie, nenechá sa zmiasť! A dáva príkazy obom komorníkom, aby pekne po poriadku, najprv v horných izbách, pozapisovali všetok nábytok i zvršky.
Sotva im však vydá príkazy, ako postupovať, zrazí sa na schodoch s paňou z Vartemberka, ktorá bledá, s vyjavenými očami, vzrušená od hnevu nadáva niekoľkým svojim mušketierom, prečo nič nerobia a nechránia ju pred násilím.
Mušketieri sa tvária rozpačite. Mlčia. Čo by si začínali s kráľovskými komisármi?.
Na šťastie majú rozum, myslí si pán zo Štubenberka, Len tú ženskú treba upokojiť, aby toľko nevystrájala. Nerád to robí, no jednako sa pokúša sucho jej dohovoriť.
„Vaša milosť,“ vraví Štubenberk trochu rozpačite, keď hovorí s rozčúlenou ženou, „Vaša milosť, ráčte pochopiť, že sme neprišli z vlastnej vôle, ale aby sme splnili kráľov rozkaz. Vy predsa nestrácate možnosť domáhať sa podľa zákona toho, čo vám patrí, ak sa nazdávate, že sa vám deje krivda.“
Ona si však počína ako šialená, dobreže sa na neho nevrhne a nevyškriabe mu oči, A to ešte stále nezbadala Slavatu a Bukovského!
Pán zo Štubenberka je napokon rád, keď sa pani zavrie s mušketiermi v jednej z izieb, a vedie ďalej úradnú prehliadku a spisovanie, Keď skončia na poschodí, zíde dolu, aby sa pozrel, kde ostal Slavata. Nájde ho v koniarni s regentom Jarešom, ako znalecky prezerajú čistokrvné kone; je ich tu celý rad: ryšiaky, hnedáky, dva biele kone, radosť na ne pozrieť. Pomaly žerú seno, mierne a spokojné, len občas pohodia hlavou, alebo sa obrátia a dívajú sa vážnymi očami na Štubenberka, ktorý je veľkým milovníkom koní. Keď vdýchol pach stajne, akoby ožil. Akú mohutnú hruď, aké nôžky má ten krajný ryšiak!
No už aj sem, do pokojnej koniarne, prenikol ľudský hnev.
„Správne som to predvídal,“ hovorí trhane pán Slavata, „najlepšie kone chýbajú, niekam ich skryli, zašantročili, predali. Pekné hospodárstvo!“ Je trochu smiešny, ako si v rozčúlení prehrabúva riedke vlasy a vypliešťa kaprie oči, „Ale Vartemberkovi to tak ľahko neprejde, tie kone mu nedarujem!“ dušuje sa Slavata a jeho rozliata vyblednutá tvár dostáva – pokiaľ je to možné – zlý výraz.
Ešte sa celý trasie od zlosti, keď opäť prichádza ako prízrak pani z Vartemberka s mušketiermi. Akosi čudne sa im ligocú oči a Štubenberk si hneď všimol, že stoja neisto na nohách. Zrejme si na rozlúčku poriadne uhli a treba ihneď zabezpečiť pivnice, aby sa tu len tak naverímboha nepopilo víno, čo patrí k majetku.
Pani Eliška Katarína sa díva na Slavatu ako duchom neprítomná. Trvá jej hodnú chvíľu, kým si uvedomí, kto pred ňou stojí. Potom sa divo zasmeje: „Ach, pán švagrík, ak sa nemýlim,“ oslovuje ho posmešne. „Len sa nedajte vyrušovať a spokojne si zrátajte, čo tu nalúpite pre vašu nenásytnú dračicu!“
Zvyčajne pokojného Slavatu by sa podobné prejavy ženského hnevu ani nedotkli. Veď už pod zámkom počul, ako pani z Vartemberka bláznivo vystrájala. Ale mrzia ho zmiznuté kone.
„Kde sú moje kladrubské biele kone?“ opýtal sa vecne, akoby ani nepočul nadávky Elišky Kataríny. Namiesto odpovede naňho skríkla: „Practe sa odtiaľto! Nemáte tu čo robiť. To sú kone môjho muža, neviem nič o vašich kladrubákoch.“
Až tento výkrik Slavatu nahnevali
„Nemáte právo na mňa kričať,“ zavrčal nazlostene. „Ak vzal Vartemberk moje kone, vezmem si zasa ja jeho. Aj tak sa im nevyrovnajú, ešte budem škodovať.“
Eliška Katarína sa trasie ako v zimnici. Už ju oberajú o všetko. Nie je tu nikoho, kto by sa jej zastal. Vartemberk je vo väzení, opití mušketieri sa nečinne prizerajú. Slavata ju osočuje. Ledva vyšla z väzenia, kde sa trápila desať rokov, a okúsila trochu šťastia na vlastnom majetku, všetko sa jej opäť zrútilo. Vyženú ju ako žobráčku, možno ju opäť uväznia…
„Čo tu len zízate,“ ako zmyslov zbavená kričí na prizerajúcich sa vojakov. „Budete chrániť môj majetok?“ A potom k Štubenberkovi: „Ak sa mám odtiaľto s posmechom nechať vyhnať a prísť o všetko, čo mi plným právom patrí, radšej sa zabijem.“ Štubenberk v duchu zahrešil. S tou ženskou sa nedá rozumne rozprávať. Zaobchádza s ňou zdvorilo a slušne – a ona zatiaľ akoby ju na nože brali!
„Len sa upokojte, vaša milosť,“ vraví mierne, ale neverí, že by sa mu podarilo utíšiť ju. „Ak sú kone pána z Vartemberka, nebudeme ich zapisovať ako smiřickovský majetok.“
Z tej ženskej sa napokon všetci poblaznejú, uvažuje. Nemá to v hlave v poriadku, ani nečudo, keď ju držali desať rokov vo väzení – takú mladú ženu plnú života. Na to, čo zažila, je ešte celkom pekná. Chvíľu si ju s úľubou prezerá, ako tu stojí hrdo vystretá v tmavých šatách, bohato ozdobená šperkmi. Sotva by niekto povedal, že je sestra tej hranatej, nedokrvnej Slavatovej. Keď sa Štubenberk nad tým zamyslí, aj sa mu jej trocha uľúti. Potiahne Slavatu za rukáv: „Poďme,“ vyzýva ho. „Aj vy, pán Bukovský,“ obracia sa k regentovi. Do Elišky Kataríny akoby hrom udrel, keď začuje meno Bukovský. Ten dlháň, ohorený ako cigán, s bezočivým pohľadom – to je teda ten prekliaty regent, čo ju chcel pripraviť o život a najal toho vraha Zelenku…
„On všetko zavinil! On si želá moju smrť!“ kričí a ukazuje opitým vojakom aj Štubenberkovi na Jareša Bukovského. „Toho by ste mali na mieste zastreliť.“
Mušketieri sa hlúpo smejú a kolíšu sa na neistých nohách. Málokedy sa im podarí tak sa napiť ako dnes. S Eliškou Katarínou sa však krúti celý svet.
Regent Bukovský vycerí dravšie zuby. „Vy, pani, nehrajte sa na nevinnú obeť. Ešte sa budete zodpovedať za to, že ste väznili moju ženu,“ vyhráža sa.
Do sporu zasahuje opäť zmierlivým hlasom pán zo Štubenberka, ktorý rozhodne nemieni pripustiť podobné sváry. Prekážajú mu pri vykonávaní povinnosti a navyše nemajú nijaký zmysel. Aj tak sa už riadne zotmelo a o chvíľu bude noc. Zbytočne tu premárnili kopu času.
Oni však akoby nepočuli.
„Ešte sa nebo hýbe!“ volá Eliška Katarína z Vartemberka.
Štubenberk sa rozhodne konať naozaj rázne. Pošle preč regenta Bukovského, priamo mu prikáže, aby opustil zámok a išiel sa pozrieť do mesta za svojou ženou. Slavatu však zoberie so sebou hore, aby sa poradili s ostatnými komisármi. Takto zamedzí ďalším hádkam.
Regent Bukovský len zlostne niečo zašomral, ale počúvol. Uznal, že teraz skutočne nie je čas vyhrážať sa tej prekliatej ženskej. Ľutuje, že jej vtedy Zelenka neprevŕtal hlavu guľkou, ako mu prikázali. Veď mu dobre zaplatil. Boli by si ušetrili mnoho nepríjemností. Teraz, pravda, je už neskoro ľutovať, čo sa nestalo, ale na pomstu je ešte dosť času. Postará sa o to.
S takými myšlienkami opúšťal regent Bukovský Jičínsky zámok a zababušený do teplého plášťa vydal sa cez námestie. Zmrznutý sneh mu vrždí pod nohami. Na nebi žiaria hviezdy a aj z oblokov dómov prebleskuje príjemné svetlo. Pokoj a pohoda sprevádzajú kroky osamelého muža. Sú to dlhé kroky, lebo regent Bukovský sa ponáhľa.
Nedošiel však ďaleko.
Zem sa pod ním zatriasla a zrazu ho pochytil strašný des, Ohlušeného hrozným rachotom div ho nezrazil k zemi prudký výbuch, ktorý v okamihu zmietol pohodu zasneženého mesta a zmenil ju na hrôzu.
Skaza, ničenie a smrť.
Zdalo sa, že sa spojili diabolské sily, ľudská zloba a božia pomsta, aby ohňom, hromobitím a zemetrasením trestali neprávosti. Zo zeme vyrazil ohnivý stĺp a za ním hustý dym ako z obrovskej pece a na pokojné mestečko sa zniesli všetky hrôzy a Zjavenia svätého Jána, aby ho rozdrvili a zrazili do priepasti božieho hnevu.
Skaza, ničenie a smrť.
„Beda, trikrát beda! Kto by sa nebál tvojho spravodlivého hnevu, ó Pane…“
Regent Bukovský stojí ohúrený pred toľkou skazou, do ktorej sa prepadá svet, pred bezodnosťou smrti a bezmocne pozerá, ako peklo zaplavuje dymom a plameňmi všetko dookola. Neschopný slova, činu či myšlienky zmeravel.
Zatiaľ ďalšie výbuchy rozrývajú povetrie, na dlažbu dopadajú s rachotom kamene, z okien sa sype sklo. Ozývajú sa zdesené výkriky a ľudia vybiehajú z domov. Až teraz, keď pekelná hrôza nadobúda ľudskú tvárnosť, Bukovský sa trocha spamätá a jeho pery sa pokúšajú zašepkať modlitbu.
Celá polovica námestia priliehajúca k zámku je zahalená dymom, ktorý stále hustne, regentovi sa však zdá, že z neho vyšľahujú plamene. Vie už, že to nie sú prízraky zo Zjavenia svätého Jána, čo sa zniesli na zem, no ešte vždy nechápe, aká sila zmietla zámok. Len pomaly si uvedomuje zázrak, že iba on sám nezostal tam, kde výbuch vykonal svoje skazonosné dielo. Strašný je boží hnev, ale nad ním, nad Bukovským, sa boh zmiloval, ušetril ho! Buď pochválený!
… lebo neviete, čo bude zajtra…
… v jedinom okamihu…
Zázrak!
Aj Bukovského žena a teta sú v meste. Predsa šiel zo zámku za nimi. Ale pán Slavata, komisári…
To je posledná myšlienka, ku ktorej sa upne, keď strach poľavil.
Bukovský sa preberá, vykročí naspäť k zámku, rozbieha sa. S ním bežia desiatky jičínskych obyvateľov, mužov i žien. Oproti sa tacká nejaká postava, roztrhané šaty, tvár celá čierna. O kúsok ďalej leží akési telo na zemi, ale Bukovský beží ďalej a s ním aj ostatní. Z kostola sa ozve zúfalé zvonenie zvonov na poplach. Do temnoty zasvietilo niekoľko fakieľ a lampášov, ale pre dym ešte stále nevidno, čo sa vlastne prihodilo. Možno len hádať.
To tá prekliata ženská radšej všetko vyhodila do vzduchu, ako by prišla o majetok, domýšľa sa Bukovský. Že ju nechali s mušketiermi a nik nepomyslel na to, že v pivniciach boli sudy so strelným prachom! Sám Bukovský nechápal, ako mohli byť natoľko ľahkomyseľní. Nikto z nich však nebral pani z Vartemberka vážne a mysleli si, že len vystrája.
Myšlienky sa mu pomaly vracajú, no stále je ešte ako ochromený, nevie, čo si počať. Len nohy ho samy nesú ta, kam idú ostatní. Ta, kde treba pomôcť; Ta, do hustého dymu, odkiaľ sa ozýva krik, kvílenie, volanie o pomoc; Ta, kde stál zámok. Ta, kde čaká skaza, ničenie a smrť.
Pokiaľ svetlo fakieľ preráža dym a temnotu, Bukovský vidí, že zo zámku ostala iba hromada trosiek, z ktorej trčia oborené hrady a miestami vyšľahujú plamene, V snehu sa černie niekoľko strašne zohavených tiel. To sú možno ľudia, čo zo zvedavosti postávali pred zámkom…
„Sem, sem,“ volá na neho ktosi.
Škriabe sa po rumovisku za hlasom.
Sú tam dvaja muži a žena im svieti lampášom. Odvaľujú rukami kamene, v tvári od prachu a dymu celí čierni, akoby v tom pekle pracovali čerti.
Bukovský nečaká, aby ho niekto pobádal, a dá sa tiež do roboty. Zrazu sa zháči, keď si všimne, že z trosiek, čo odhadzuje, trčí ľudská ruka, je celá popálená, ale ten pečatný prsteň… Bukovský ho ihneď poznáva. Je to ruka jeho pána, pána Jindřicha Slavatu z Chlumu.
Regent si sťahuje rukavicu a načiahne sa za rukou trčiacou z rumoviska, je ľadová. Možno preto, že je taký prekliaty mráz, utešuje sa, ale striasa sa od hrôzy, keď drží celé pánovo rameno odtrhnuté od pleca: uvoľnilo sa, keď tí dvaja odvalili kameň, ktorý ho privalil. Ďalej pod hradou v blikotavom svetle lampáša objavili akési topánky.
S holými rukami tu nič nedokážem, myslí si Bukovský, kým chlapi sa márne opierajú o spriečené brvno, aby uvoľnili nohy obuté v jazdeckých topánkach a čudne trčiace do výšky. Regent zbieha z hromady trosiek, musí niekde zohnať lopatu alebo ešte lepšie čakan. Ako obchádza roh, počuje pri nohách slabé volanie.
„Pre zmilovanie božie, pomoc, vodu, vodu,“ prosí úpenlivo ženský hlas.
„Pomoc, sem, sem,“ kričí Jareš Bukovský. „Svetlo, vodu!“
Zdola ako príšerná ozvena narieka ženský hlas: „Vodu, vodu!“
Konečné je tu pomoc. Niekoľko ľudí pribehlo s fakľami a lampášmi, s hákmi, s lopatou a s motykou. Cez klenbu vidieť, že dolu je žena, do pol tela zasypaná, na tvári a rukách veľmi popálená. Polomŕtva, slepá neprestáva prosiť o vodu. Asi strašne trpí. Vrhajú sa do roboty, aby jej pomohli. Už sa k nej prekopávajú a svetlo nešťastnicu zreteľne osvetľuje. Vtom Bukovský strašne zahreší. Poznal pani z Vartemberka,
„Tu ju máte, vražednicu, ona všetko spôsobila,“ kričí ako pomätený. „Aby nemusela vydať svoje bohatstvo, zabila radšej desiatky nevinných ľudí!“
Občania a sluhovia, ktorí mu pomáhajú, nerozumejú. Nechápu, o čo ide. Meravo sa prizerajú, pokým Bukovský volá: „Chceš vodu? Zaplať ju teda vlastným bohatstvom, zaplať!“ Prv ako sa spamätajú, strháva jej z popálených prstov prstene, reťaz, čo jej visí na hrdle, náušnice a nakoniec i šaty,
„Tak, ľudia, kde je voda pre jej milosť pani z Vartemberka, hľa, ako bohato platí,“ posmieva sa Bukovský a pchá ľuďom do rúk prstene, reťaz a šperky, ktoré stiahol z umierajúcej ženy.
Ľuďom sa marí, že vidia diabolské zjavenie. Bukovský však nečaká, až sa spamätajú. Vykmasne jednému z nich motyku a vracia sa ta, kde z trosiek trčala odtrhnutá ruka jeho pána.
Ledva si všimol, že polozrúcaným oknom vyťahujú z jednej izby na prvom poschodí doráňaného a popáleného muža, čo dosiaľ žije.
„Ešte sú tam,“ chraptí ťažko ranený. „Brvná sa spriečili, takže nás nezasypalo.“
No za ním už vlečú ďalšieho, ktorý bolestne stone.
„Je ich tam asi desať,“ vraví ktosi.
Bukovský sa driape na miesto, kde zasypalo Jindřicha Slavatu. Ale prichádza s motykou neskoro. Znetvorenú Slavatovu mŕtvolu bez jednej ruky už vytiahli. Namiesto bledých pánových očí hľadia na regenta krvavé jamky.
Pod Slavatovým mŕtvym telom, v jame, čo bola kedysi rožnou izbou, čudne sa zasekla medzi dve brvná hlavou dolu mŕtvola kráľovského komisára pána Rudolfa zo Štubenberka, ktorý prišiel na Jičín, aby presne, vecne a vojensky rázne konal svoju povinnosť.
KAPITOLA XIX
Ozvena
Jičínsky výbuch si vyžiadal vyše štyridsať obetí. V zrúcaninách zámku zahynul s paňou z Vartemberka aj Jindřich Slavata z Chlumu, všetci traja kráľovskí komisári, obidvaja komorníci od pozemkových kníh, niekoľko pisárov a sluhov, čo sprevádzali komisárov, sluhovia a slúžky panej z Vartemberka, jičínski občania a sedemnásť mušketierov. A ešte mnohých našli popálených a dobitých, no podarilo sa ich zachrániť.
Telá šľachticov odviezli do rodinných hrobiek. Ostatných s veľkým žiaľom a nárekom pochovali na cintoríne farského kostola. Nad všetkými mŕtvymi odznela kresťanská kázeň.
Nad všetkými – okrem panej z Vartemberka. Regent Jareš Bukovský, ktorý sa ujal správy zámku a mesta, nedovolil pochovať ju s ostatnými. Bez spevu a zvonov, v tichosti ako psa, niesli ju zakopať za mesto. Keby sa nad ňou nebol zľutoval Matej Obešel, nenašla by sa pre ňu košeľa, rubáš, ani rakva. Kam až môže siahať ľudská nenávisť.
Tak ako výstrel z pušky vyvolá v horách ozvenu a tá sa postupne odráža od skál ďalej a ďalej, ako kameň hodený do vody rozruší hladinu kruhmi a tie sa rýchlo šíria do diaľav, tak aj jičínsky výbuch vyvolal ohlas, ktorý sa rozletel po, celej krajine, vzbudzoval hrôzu a ukájal zvedavosť.
Markéta Salomena Slavatová v Kosteleckom kaštieli prijala správu o tragickej smrti muža a sestry bez toho, aby vyronila jedinú slzu. Keď dočítala Bukovského list o príšernej jičínskej udalosti, čo ju pripravila o muža, bezkrvné pery mala pevne zovreté a tvár kamennú. Vyrovnali si účty. Sestra jej zabila muža a rozmetala Jičínsky zámok na trosky. Ale zaplatila to vlastným životom.
Markéta Salomena je otrasená, no nežiada sa jej plakať. Muža neľúbila. Sestru nenávidela. V smrti obidvoch videla prst boží. Jej synček osirel, má však zabezpečenú budúcnosť. Bezvýhradne je dedičom najväčšieho panstva v Čechách – od Náchoda cez Jičín až po Kostelec. Dedičstvo Smiřickovcov patrí jemu! Mŕtva Eliška Katarína a uväznený Vartemberk už mu nebudú v ceste. V Markétiných očiach akoby sa zračilo ukrutné uspokojenie nad tým, že sa stalo, čo sa stať muselo.
Ledva uplynuli prvé dni povinného smútku, už začali ešte pomerne mladú, aj keď nepôvabnú vdovicu navštevovať mnohí gavalieri. Sťa komáre k svetlu ich priťahovala nádej, že s vdovinou rukou uchmatnú aj jej nesmierne bohatstvo.
Medzi nimi bol aj moravský pán Juraj z Náchoda, zámožný, pomerne mladý muž peknej postavy i tváre. Galantne sa vykrúca, vedie sladké rečičky a zjavne naznačuje, že by rád zamenil neutešený vdovský stav za bezpečný manželský prístav. Ešte vždy smúti za nebohou ženou pani Alenou zo Žerotína, no tým väčšmi by vedel oceniť oporu takej múdrej a rozvážnej ženy, ako je pani Markéta Salomena, ktorá takisto v živote veľa vytrpela. Prečo by sa nemohli oni dvaja, ktorých boh tak kruto navštívil, zaviazať manželským putom?
Že sú rozličného vierovyznania – on katolíckeho, ona evanjelického? V náboženstve by sa ľahko zhodil, veď aj jeho pôvodne vychovali vo viere Jednoty bratskej a váži si Českú konfesiu, veď ho tomu naučil svokor. Napokon, kto dnes môže vedieť, ako sa tá nešťastná vojna skončí a ktorú vieru si väčšmi uctia? Podľa toho sa potom môžu zariadiť.
Že o ňom niektorí páni roztrusujú klebety, akoby mal, nedajbože, poškvrnené meno? Pán z Náchoda zablýska očami a položí si ruku na srdce. Boh je mu svedok, že si svoju česť ničím nepoškvrnil. Pravdaže, bolo do istej miery nerozvážne, keď sa vlani, pred rokom, pokúsil previesť k Ferdinandovi stavovský Jazdecký pluk, ktorému velil. Bol však presvedčený, že tak mu káže povinnosť. Zapríčinil to ten zradca Valdštejn, ktorý ho klamnými rečami prehovoril a pomýlil. Keď však vo Viedni zistil omyl a pochopil, že stavy sú v práve, poponáhľal sa všetko napraviť. Sám Karol starší zo Žerotína, otec jeho nebohej ženy, prvý spoznal jeho nevinu a prihovoril sa zaňho. A pritom Žerotínovi je česť nadovšetko – aj nad posvätné rodinné zväzky! Uznal kráľa Fridricha a platné predpisy a tak znova nadobudol všeobecnú dôveru; všade ho volajú na radu a bez váhania ho poverujú dôležitými úlohami. Preto tak často chodieva do Prahy, vďaka čomu sa môže zastaviť v Kostelci a zložiť poklonu pani Markéte Salomene…
Juraj z Náchoda vie všetko pekne obrúsiť, pohotovo ospravedlniť, vysvetliť, ale aj tak nemôže zastrieť, že patrí k tým, čo ľahko obrátia kabát.
Prekáža to Markéte Salomene? Podľa toho, ako sa prívetivo tvári pri jeho lichôtkach, podľa toho, ako roztvára pery v úsmeve, možno usúdiť, že jej je príjemné a teší ju, keď sa statný gavalier okolo nej krúti a hádže po nej očami. Ale nový sobáš? Vytrvalo odmieta všetky návrhy pána z Náchoda. Zrejme sa už po svojich skúsenostiach nechcela s nikým deliť o spravovanie vlastného majetku, keď ho konečne mala celý v rukách.
Markétin majetok je zároveň aj príčinou Jurajovej vytrvalosti. Naďalej vyhľadáva Kostelec, aj keď znova a znova dostáva košom.
Správa o jičínskom nešťastí doletela až k českej kráľovnej Alžbete. Bolo to v dňoch, keď jej kráľovský manžel Fridrich prijímal na Morave hold moravských stavov a povzbudzoval ich ochabujúcu chuť pokračovať vo vojne.
Celý deň sa nemohla zbaviť skľučujúceho dojmu nad tragickou smrťou panej z Vartemberka a kráľovských komisárov, čo jej tvrdou francúzštinou porozprával pán najvyšší kancelár Václav Viliam z Roupova.
Postihnutých tragédiou nepoznala, ledva si spomenula na Albrechta Smiřického – ale aj tak sa to hlboko dotklo jej citlivej duše.
Tá nešťastná žena vraj čakala dieťa, a predsa ju dohnali k najzúfalejšiemu činu, ktorým pripravila o život seba i nenarodené dieťa spolu s desiatkami ľudí. Istotne bola zatratená. No aké muky podstúpila už tu na zemi! Nielen krátko pred smrťou, keď z nej, polozasypanej, s ťažkými popáleninami a s rozdrvenými údmi, no ešte stále pri vedomí, strhávali prstene a šaty, kým úpenlivo prosila o vodu, ale vraj dávno predtým, keď pre nerozumný poklesok z ošiaľu lásky prežila najkrajšie roky vo väzení zavrhnutá celou rodinou.
Jemná duša kráľovnej sa búrila nad takou krutosťou. Áno, boli to nerozvážni, tvrdí ľudia, čo ju nemilosrdne vyvrhli z rodiny a odsúdili pre dievčenskú slabosť a neskúsenosť na ťažký trest! Najukrutnejšiu nepriateľku vraj mala vo vlastnej sestre pani Slavatovej z Chlumu, no kráľovná sa na ňu nevedela rozpamätať, hoci jej ju akiste pri dvore predstavili. Vo chvíli, keď by bola nešťastná pani z Vartemberka najväčšmi potrebovala manžela, bol ďaleko, vo väzení. Pravda, aj pani Slavatová stratila pri výbuchu muža, ale nezakúsila všetkej tej tvrdostí, osamoteností v nešťastí. Kráľovná ju nemohla ľutovať, veď pani Slavatová z Chlumu sama vedela neľútostne, bez váhania zraňovať…
Napokon aj pán z Roupova, čo sa tak usiluje byť jemným a dvorným, hovoril o smrti panej z Vartemberka tvrdo a nezúčastnene, bez ľudského pochopenia. A pritom jej nešťastie priam vzbudzovalo ľútosť. Kráľovná Alžbeta si znovu pripomínala čo; chudera žena musela asi vytrpieť, keď ju donútili k takému zúfalému kroku – ibaže by bola sama natoľko necitná a nemala s nikým zľutovania, keď na nej spáchali krivdu, a vlastnou rukou šírila ďalej ukrutnosť, ktorou sa voči nej previnili: Ibaže by i v nej zoschla duša.
Kráľovná Alžbeta rozmýšľa:
Čudní, nepochopiteľní ľudia sú títo Česi, ktorým manžel kraľuje. Nerozumela im a nevychádzala z údivu, keď s nimi prišla do styku, na šťastie nie pričasto? Ako dobre, že si z Heidelbergu doviedla niekoľko priateliek, čo sú jej útechou, keď sa cíti opustená, lebo Fridrich sa čoraz väčšmi zapodieva vojnou a politikou.
V Prahe, v tom rozsiahlom hrade, čo sa jej zdá taký smutný a studený, je len necelé tri mesiace, a predsa akoby už veľmi dávno opustili utešenú idylu v Heidelbergu, kde žili len svojej láske, deťom a umeniu? Tú sladkú pohodu, keď bol zaľúbený Fridrich jej gavalierom…
Kráľovná rozmýšľa.
Sama si je na vine, že sú teraz tu, v cudzej Prahe, tak ďaleko; od Heidelbergu, kde nechala dve z detí, trojročného Karola Ľudovíta a Alžbetu, ani nie dvojročnú. Fridrich by nebol prijal českú korunu, lebo ho všetci vystríhali, a najväčšmi jej otec anglický kráľ Jakub. To len ona ho poháňala svojou ctižiadostivosťou, ona chcela mať z neho českého kráľa a hrdinského bojovníka za vieru, ona zatúžila byť matkou nového slávneho kráľovského rodu. Krv jej krvi, šesťročný Henrich Fridrich, bude po otcovi českým kráľom. Je to krásny sen a raz sa uskutoční. Ale skutočnosť je zatiaľ inakšia.
Kráľovná spomína?
Prichádzala do Prahy plná nádejí. Vítali ju ako slávnu dcéru anglického národa. Z ohľaduplnosti na jej požehnaný stav vynechali slávnostnú delostreľbu, aby sa nezľakla, ale v inom nešetrili. Bolo to ako v rozprávke. Tá nádhera pri korunovácii! Len čo sa však skončilo vítanie a korunovačné slávnosti, všetko sa zrazu zmenilo a doľahla na nich tieseň prostredia? Volali ich sem, no vysvitlo, že ich tu nemá nik rád. Ničím sa nezavďačili. Ak kráľ prívetivo skladá pred pánmi klobúk, keď sa s nimi zhovára,; ak sa na saniach vyberie k niektorému z pánov, čo ho pozve na zámok, ak si sám vyjde s kráľovským lovcom do zverníka, aby sa zabavil streľbou, vyčítajú mu, že sa správa priveľmi skromne, bez ohľadu na kráľovský majestát. Dotklo sa ich, že z hradného chrámu dali odstrániť poverčivú nádheru modlárskych sôch a obrazov, ale súčasne im zazlievajú, ak sa chcú mimo kostola trocha veseliť a tešiť, aby sa tie chmúrne hradné komnaty rozozvučali smiechom, hudbou a spevom, tancom a umením. V kostole, kde je to ťažkou urážkou boha, im prepych a nádhera neprekážali, no na dvore sa pohoršovali, ak chceli dámy z jej družiny žiariť krásou, tvárili sa svätuškársky nad ich výstrihmi, ktoré vraj veľmi necudne odhaľujú ňadrá. Iste preto, že sa české panie nevedia vkusne obliecť! V Anglicku sa každá meštiačka lepšie oblieka ako tunajšie šľachtičná!
Predstierali urazenú nevinnosť, keď sa Fridrich správal k dámam ako gavalier a bozkával ich, kým ona vôbec nežiarlila, naopak, pýšila sa, že jej ho všetky závidia a ona si je istá láskou tohto pekného mladého muža, takého galantného a očarujúceho jemným správaním a vtipom.
Áno, želala si, aby ich pražský dvor žiarli ako útulok múz, v ktorom by sa skvela ako perla Anglicka a srdcová kráľovná – a zatiaľ sa pán Budovec chmúril a držal mravoučné kázne, ten z Roupova bol drevený a pritom si namýšľal, že je obratným dvoranom, ostatní sa vedeli iba opíjať a honobiť majetok na svojich vidieckych hradoch? Ale na kráľovskom dvore, kde bolo treba trocha duchaplnosti a citu pre krásu a umenie, sa správali ako hlupáci. Každý sa len zháňal po vysokom a výnosnom úrade, aby sa obohatil, a keď ho nedostal, zanevrel na kráľa.
Tak rozmýšľa česká kráľovná. Opäť si spomína na korunováciu? V tých dňoch stálo české a moravské vojsko posilnené zbormi sedmohradského vojvodcu Gábora Bethlena pred Viedňou a zdalo sa, že sa vojna chýli k víťaznému koncu.
Dnes je to inak. Dary a peniaze nenasýtili pažravosť Gábora Bethlena, a tak uzavrel s cisárom Ferdinandom prímerie, odvolal svoje pluky a zmaril sny o dobytí Viedne a o pokorení cisára. Ani vojna nepokračovala tak, ako si to Heldelbergu predstavovala. Namiesto o Viedeň sa bude znova bojovať o Čechy, Keby aspoň otec poslal pomoc z Anglicka, vzdychá Alžbeta, mohlo by sa všetko na lepšie obrátiť. Ale Jakub I. je ešte vždy ako omámený tým netvorom španielskym vyslancom Gondomarom a vyzerá to na sobáš jej brata s infantkou. A zatiaľ v Madride i v Bruseli sa verbuje za španielske dublony, zatiaľ sa chystá v španielskom Nizozemsku vpád do Falcka a kráľ Filip obracia prúd všetkého striebra plynúceho z Peru v prospech ohrozeného rakúskeho Habsburga, no jej otec anglický kráľ Jakub hlbokomyseľne rozvažuje, či postupovali Česi zákonne a či mal jej Fridrich, jeho zať, prijať českú korunu. Naopak, je presvedčený, že sa ťažko prehrešili na pomazanom Pánom, keď jeho zástupcov, vyhadzovali z okien Pražského hradu. Ako dedičný monarcha nikdy nemôže schváliť takýto postup českých stavov, aj keď narušili ich slobodu. Prikláňa sa k náhľadu, že by Frldrich urobil lepšie, keby sa koruny vzdal, ušetril rebelantských Čechov pred úplnou záhubou a ríšu pred vnútornou vojnou a nedával Turkom príležitosť obohatiť sa. Takto vyznievajú listy jej kráľovského otca.
Isteže musel napokon aj kráľ Jakub súhlasiť, aby sir Andrew Gray a sir Horace Vere verbovali v Anglicku pre Falcko a Čechy, a v Anglicku sa založila pôžička, aby mohol každý vták zložiť svoje pierko do orlieho hniezda. Z vlastného však nedal ani pencu a nedovolil, aby pôžička znela na jeho meno. Keby však urobil aj desaťkrát toľko, ešte vždy by to bolo menej ako to, čo robí španielsky kráľ pre Ferdinanda!
Niet sa čo čudovať, že pre Jakubovu ľahostajnosť stúpa odvalia nepriateľa. Kráľ, jej otec, je ochotný pomôcť iba radou a rokovaním. Teraz, keď sa kapitáni vojny dostali až tak ďaleko, nemá zmyslu ďalej trocháriť. Už sa na tom kdekto smeje: Nie, Fridrichova vec vraj nie je stratená, veď mu svokor pošle na pomoc stotisíc vyslancov!
Kráľovná Alžbeta sa trpko zasmeje. V skutočnosti stojí Jedno takéto posolstvo takmer toľko, ako postaviť jeden pluk…
Hrdo vztýči hlavu.
Ak je boh s nami a za nás, kto môže byť proti nám?
Tak uvažuje dcéra anglického kráľa Jakuba I. Všetci by len radili, azda aj sľubovali, ale nik ani prstom nepohol. Fridrich je teraz na Morave, podobral sa na nebezpečnú úlohu a dáva príklad ostatným. Ako málo je tých, čo nemyslia na seba a ochotne by priniesli obeť. Sľubujú, že darujú zlato, ale keď má dôjsť k člnu, nedajú ani perie zo svojich chocholov, ako napríklad ten Roupovský! Sľuby, sľuby, večné sľuby! Keby mali čo len štipku Fridrichovej odvahy…
A pritom je Fridrich taký chlapčenský, taký zaľúbený?.? Naozaj, hoci už majú štyri deti a od ich sobáša uplynulo sedem rokov, je presvedčená, že ju ľúbi ešte väčšmi, ako keď prežívali medové týždne. Ako sa tešil, keď sa šťastne narodil ich najmladší Ruprecht tu v Prahe. Bola už noc, a silou-mocou chcel, aby sa strieľalo z diel, horko-ťažko ho uprosili, aby na tom netrval, lebo vo vojnových časoch by sa mohli pražskí občania splašiť, že prišiel nepriateľ.
Tak rozmýšľa Fridrichova manželka. Ako sa oňho nebáť, keď je teraz na Morave a podľa správ od Roupovského ta vtrhli diví poľskí jazdci, krutí lisovčíci. Ak je pravda, čo sa o nich povráva, potom nedopusť bože, aby sa im Fridrich nejakou nešťastnou náhodou dostal do rúk. Nemilosrdne vraždia a mučia mužov, ženy i deti, a najmä so ženami vraj zaobchádzajú násilnícky a zversky?
Ako asi je Fridrichovi, veď! je taký citlivý a jemný, keď musí teraz sám, bez nej, znášať všetky nebezpečenstvá a rozmýšľať o ďalších, čo ho ešte čakajú! Tí pápeženci ho nazývajú Zimným kráľom, lebo jeho vláda sa vraj nedočká jari. Aký nezmysel! Ale predsa bude musieť ťažko zápasiť o trón, aby ho uchránil pre seba a pre svoje deti?
Keby mohla byť s ním! Musela však ostať v Prahe, pretože má ledva za sebou šestonedelie, nemohla by nechať malého Ruprechta samého, dosť kruté je už aj to, že sa musela odlúčiť od dvoch drobcov. Znovu spomína na Karola Ľudovíta a Alžbetu, ktorí ostali u starej mamy vo Falcku. Má tu iba Henricha Fridricha, čo bude českým kráľom, a rozkošného Ruprechta, ani nie dvojmesačného a už takého podobného otcovi?
Tak rozmýšľa Alžbeta, matka Fridrichových detí. Bože, aké je to nemilosrdné, že ich vladárske povinnosti odtrhli od seba! Ako sa to všetko skončí? Sama je na vine, bez nej by nebol kráľom. No aká je naňho pyšná, ako po ňom túži!
Česká kráľovná otvára malú ozdobnú skrinku a pestovanými prstami z nej vyberá jeden z posledných listov, čo jej poslal jej rytier. Číta a opäť si pripomína Fridrichove sladké slová.
Potom si srdcová kráľovná jemnou šatôčkou utiera slzy, čo jej zaliali prekrásne oči, a káže zavolať pána z Roupova.
Neprišli nijaké nové správy z Moravy?
Pán najvyšší kancelár ľutuje, ale neprišli. Ubezpečuje však jej kráľovskú milosť, že nijaké nebezpečenstvo nehrozí, a vysloví – ach, už koľkýkrát – pevnú nádej, že jeho kráľovská výsosť anglický kráľ Jakub sa už čoskoro rozhodne poslať do Čiech vojsko.
Vždy tá istá pesnička! Znovu má slzy v očiach. Môže azda za to, že jej otec stále nechápe, o čo ide, a necháva Fridricha v kaši? Fridrlch na všetko, prirodzene, nestačí sám. Toľko nepriateľov! Azda ohrozia! Falcko, cisárovi denne prichádza španielska posila, a tí Poliaci…
Ale kým pán z Roupova niečo zbadal, už sa spamätala. To iba tá chmúrna česká zima, prostredie, na ktoré si nemôže zvyknúť, a odlúčenie ju skľučujú. Nerozumie ich slovanskej reči, nerozumie ich drsnej povahe. Pociťuje osamotenosť, preto ňou aj tá hrozná správa o jičínskom výbuchu tak veľmi otriasla.
Muž tej nešťastnej ženy pán z Vartemberka – spomína si – je v Prahe, na Pražskom hrade, uväznený na čestné slovo. Ako asi on prijal správu o tragickej smrti svojej manželky?
„Zrútil sa, vaša kráľovská milosť,“ odpovedá jej pán najvyšší kancelár.
Pravdaže. Akože sa nezrútiť, keď tým pekelným výbuchom, čo udrel ako blesk z čistého neba, prišiel o manželku aj o očakávané dieťa. Ako asi preklína osud, že v tej chvíli nebol pri nej, takže ju bez jeho opory zachvátilo zúfalstvo a viedlo jej ruku, ktorá zapaľovala sudy s pušným prachom.
„Chcela by som sa s ním pozhovárať,“ rozhoduje sa veľkodušne kráľovná.
„Vaša kráľovská milosť?“ Kancelárove oči, vždy trocha vypučené, sa na ňu prekvapene zahľadeli?
„Nie je to azda možné? Vari už odišiel?“ spytuje sa netrpezlivo, lebo v kancelárovej otázke cíti odpor, na aký nie je navyknutá.
„Nie, ale myslím, že by to nebolo vhodné,“ zajachtal neobratnou francúzštinou pán z Roupova. „Vaša kráľovská milosť asi nevie…“
„Čo neviem?“
„Že sme sa rozhodli posadiť pána z Vartemberka do ťažkého väzenia v Bielej veži,“ vraví už súvislejšie pán z Roupova.
„Môžem sa spýtať prečo?“ prísne pozrie kráľovná.
V kancelárových očiach stále vidieť prekvapenie nad kráľovninými otázkami. „Predsa zodpovedá za smrť kráľovských komisárov,“ vysvetľuje pohotovo. „Proti zemskému právu vydržiaval na Jičíne vojenskú posádku a zadovážil si zásoby pušného prachu, ktoré… Vaša kráľovská milosť iste chápe, že v takomto prípade treba čo najtvrdší trest, je predsa podozrenie, že…“
Kráľovná Alžbeta chápe, no inakšie, než si myslí pán z Roupova. „Rozumiem,“ pokojne preruší sčerený prúd jeho ťarbavej francúzštiny. „Ale nebol už dosť potrestaný, keď stratil ženu?“ Pán najvyšší kancelár sa stále tvári trocha prekvapene. Nevdojak si prstami preberá briadku. V skutočnosti sa však ťažko ovláda, aby sa neusmial kráľovninej precitlivenosti. „Pán z Vartemberka? Vaša kráľovská milosť by ho musela poznať!“
„Veď ste vraveli, že sa zrútil, že zamdlel,“ hryzie si kráľovná pery, keď si uvedomuje, ako sa pán z Roupova vysmieva jej súcitu.
„Ach tak, už chápem vašu milosť,“ znova prekypuje zdvorilosťou pán kancelár. „Pán z Vartemberka sa, pravda, zrútil, ale iba preto, že musel do veže. Nenarieka za manželkou, ale za smiřickovským dedičstvom, ktoré chcel uchvátiť a ktoré je – chvalabohu – zasa v rukách pani Markéty Salomeny Slavatovej ako jedinej zákonitej dedičky…“
„… čo zas oplakáva svojho manžela…“ vraví kráľovná skôr pre seba.
Václav Viliam z Roupova na poslednú poznámku neodpovedá, iba sa zdvorilo usmieva. Všetko je v najlepšom poriadku. Vartemberk mu nerobí veľkú starosť. Keď sa všetko triezvo rozváži, bol vlastne ten výbuch najlepším riešením sporu, ktorý sa mohol nepríjemne zvrtnúť a zapríčiniť pánu najvyššiemu kancelárovi vážne starosti. Potom sa však tvár pána Roupovského zvraští. V myšlienkach presedlal na vojnu. Podľa posledných správ dostal cisár Ferdinand nové posily. Zo Španielska neprestajne prúdia potoky striebra v cisárov prospech. A čo robí kráľ Jakub pre svojho zaťa? Keď sa dozvedel o narodení vnuka, odkázal Fridrichovi, aby chválil boha za toľké požehnanie. A to bolo všetko. O pomoci ani slova. Vari nemôže kráľovná väčšmi vplývať na svojho kráľovského otca? No tá má na rozume len samé citové záležitosti, milkovanie s manželom, kratochvíle, ktoré síce sú príjemné, ale vzbudzujú iba pohoršenie. Ak má posúdiť Alžbetinu krásu ako znalec, nečuduje sa, že kráľ Fridrich, čo má takmer ešte mlieko na brade, je do nej šialene zaľúbený. No slúžiť takémuto manželskému páriku za vojny istotne nie je maličkosťou ani pre bystrého muža, akým je pán najvyšší kancelár Václav Viliam z Roupova.
Oto z Vartemberka, prezývaný Krivý, naozaj zamdlel, keď mu povedali, čo sa stalo na Jičíne, a najmä keď mu oznámili, že ho dajú ešte do ťažšieho väzenia v Bielej vežu Dosť ho už zdrvila doterajšia väzba na Hrade.
Keď sa prebral, prosil, že za nič nemôže, vraj nevedel, že v zámockých pivniciach je toľko pušného prachu. Predsa by bol ženu vystríhal. Tragédia sa istotne stala z božej vôle a nešťastnou náhodou. Zaprisahal ich, aby ho nedávali do veže, ale odmietli. Jičínsky výbuch pripísali na vrub jemu. Patrilo sa zaň niekoho potrestať.
Prvú noc v Bielej veži nemohol zaspať. Až nadránom ho premohol spánok, ale bolo to ešte horšie, akoby ani oka nezažmúril. Snívalo sa mu o Albrechtovi Smiřickom a o tom, že sa dozvedeli o jeho vine. Už videl kata. Prebudil sa taký znivočený, že sa dokonca pokúsil modliť. Keby mu aspoň dovolili napiť sa pálenky… Ale nedali mu ani atrament, nie ešte voľačo do hrdla.
Nech sa prepadnú do pekla jazerného!
Po niekoľkých týždňoch sa mu podarilo vymámiť aspoň atrament. Nestáva sa, aby urodzení páni sedeli vo veži do konca života, a tak sa žalárnik nazdával, že sa mu možno Vartemberk odmení, až ho pustia na slobodu.
Vartemberk napísal obšírny list, v ktorom sa obracal na snem so žiadosťou, aby ho prepustili. Písal, že nemá nijakú vinu na tom, čo sa stalo na Jičíne – asi sa už sám pánboh nemohol dívať na všetky tie krivdy! Koľko toho jeho manželka vytrpela už vo väzení, kam ju uvrhli na neopodstatnené udanie jej sestry, v skutočnosti však preto, lebo ju tak chcela pripraviť o dedičstvo! Teraz zasa z nenávisti najvyšších úradníkov a zemských sudcov, úhlavných nepriateľov, väznili jeho a on je presvedčený, že jeho milosť kráľ istotne toto väzenie neschvaľuje.
V liste, čo mal byť Vartemberkovou apológiou či obranou, bolo ešte viac dôvodov a obvinení, ale účastníci snemu nestačili ani poriadne zachytiť, čo v ňom bolo, lebo im ho prečítali veľmi rýchlo. A keďže na sneme bolo veľa iných starostí, najvyšší úradníci a zemskí sudcovia sa ľahko obhájili. Nikdy nekonali proti predpisom, právu a ľudskej spravodlivosti ani proti zemskému zriadeniu. A čokoľvek podnikli v záležitostí smiřickovského dedičstva, urobili to po uvážení a s vedomím jeho kráľovskej milosti. Pán z Vartemberka teda nemôže dokázať, že sa na ňom spáchalo bezprávie. Ako je všeobecne známe, Vartemberk bol nepokojný, nespratný a násilný človek, takže všetko, čo ho postihlo, si zavinil sám, keď vyvolal prepadnutím Jičína pobúrenie a nechcel vydať majetky, ktorých sa násilne zmocnil, ani keď ho páni direktori a potom aj najvyšší zemskí úradníci patrične napomenuli. Napokon nie sú tu na to, aby skúmali, ako sa pred mnohými rokmi dostala jeho manželka z rozhodnutia vlastného otca do väzenia pre hriechy mladosti.
Vartemberkovu žiadosť jednoducho zamiétli a Roupovský sa nemusel znepokojovať, že príde o poslednú splátku od Markéty, Salomeny Slavatovej. Oto Vartemberk zostal v Bielej veži. No atrament a brko, čo si zadovážil, boli prvým krokom, aby tam netrčal do smrti;
V Prahe žil muž, ktorý prijal správu o jičínskej pohrome s nadšením. Bol to chorobne tučný chlap neistého pohľadu, z rumennej tváre mu trčal nos ako uhorka a obnosené šaty svedčili o lepších časoch – Šimon Lomnický z Budče, kedysi oslavovaný korunovaný básnik na dvore cisára Rudolfa a krčmár v juhočeskom Ševětíne, čo teraz, za vojny, keď Ševětín vypálili ako mnoho iných dedín, živoril v biednej podkrovnej komôrke na Malej Strane z pochybných príležitostných zárobkov; tie zväčša premieňal na víno a na pálenku. Nemierna pijatika ho znivočila a pre podlú povahu ním ľudia začali opovrhovať. No zavše sa mu ešte podarilo roztrasenou rukou naškriabať kostrbaté verše o hrôzostrašných príbehoch, ktoré pôsobili príťažlivo na drobný ľud, a preto niektorí z pražských kníhtlačiarov za ne Šimonovi ochotne zaplatili.
Šimon Lomnický z Budče teda privítal jičínsky výbuch ako príležitosť na zárobok a dal sa smoliť verše o strašlivej udalosti a podľa obyčaje ich zakončil mravným ponaučením:
Zaiste zbytočné nie je
toto božie dopustenie!
Predpovedá hrozný smútok,
nejaký veľký zármutok;
No prv, však, než nás šibá,
vopred nás ono vystríha,
aby sme sa polepšili
a na pokánie sa dali.
Bo nevieme, v ktorú chvíľu
dorazíme k svojmu cieľu,
keď odtiaľto odídeme,
hroznej skaze predídeme,
či tu v Prahe, či kde inde.
Ak sa nepokajáme,
čo nás stretne, potom zvieme.
Koniec sa páčil a zabezpečil veršom úspech. Zodpovedal stiesnenej nálade zo všetkých vojnových útrap a ustavičnej hrozbe ešte horšieho božieho trestu. Horúčkovite sa šírili chýry o tajomných sprisahaniach, o pušnom prachu a o záhadných výstreloch. Ak v poslednej chvíli nepomôže boh, skončí sa to krvavou tragédiou. Ľudia s obavami pozorovali hviezdy a odriekali verše Lomnického, ktorý zatiaľ ležal vo vlastných výkaloch na chudobnom lôžku v podkrovnej komôrke spitý do nemoty.
Keď o niekoľko rokov český exulant Pavol Skála zo Zhoře, predtým žatecký mešťan a úradník direktorskej vlády, písal vo vyhnanstve v saskom Freibergu Históriu a zaznamenával správu o neblahej jičínskej udalosti, vyjadril sa, že výbuch bol akoby predzvesťou českej pobielohorskej tragédie, keď sa však od základu zrútil nie iba jediný dom či jedno mesto, ale celé kráľovstvo, a vyznávačov viery pod obojakým spôsobom nerozprášili do povetria, ale medzi mnohé národy a takmer všetkých vyhnali a vyvrhli z vlasti.
Tak písal vo vyhnanstve Pavol Skála zo Zhoře.
Ešte však nie sme tak ďaleko…
KAPITOLA XX
Potkany
Ešte nie sme tak ďaleko, ale naplnenie osudu sa neúprosne blíži.
Hra je už prehratá. Česi stratili náskok, ocitli sa zoči-voči oveľa mocnejšiemu nepriateľovi a pritom ich ani vzrastajúce nebezpečenstvo nevedelo vyburcovať k obetavosti a tvrdej obrane. Dopadala na nich jedna rana za druhou, ale nezmohli sa na odvetu.
Na české kráľovstvo sa deň čo deň valia zo všetkých strán čoraz väčšie pohromy, najmä od jeho najbližších susedov.
Strana cisárskych neprestajne mocnie. Ešte v zime dostala posilu sedemtisíc Španielov a Neapolčanov, ktorých viedol don Baltazár de Marradas. V lete roku 1620 zasiahla do boja spojená armáda nemeckej katolíckej Ligy na čele so samým bavorským kniežaťom Maximillánom. Nemecká protestantská Únia, na ktorú sa Česi najväčšmi spoliehali, keď si zvolili za kráľa Fridricha Falckého, zbabelo obetovala svojich súvercov zmluvou podpísanou a sprostredkovanou Francúzmi v Ulme. Únia sa zaviazala, že neposkytne v ríši Čechom vojenskú pomoc, a tak nechala Maximiliánovi Bavorskému voľnú ruku, aby vtrhol do Rakúska a potom do Čiech proti evanjelickým stavom, čo stáli v odboji proti Ferdinandovi Habsburskému.
Poľský kráľ, poslúchajúci pápeža, poslal svojmu cisárskemu švagrovi na pomoc divú kozácku ľahkú jazdu obávaných lisovčíkov. Ale aj saský kurfirst Ján Juraj, sám luterán, sa spojil s cisárom a s vojskom vtrhol do Lužice, čo bojovala po boku Čechov. Urazila ho voľba falckého kurfirsta za kráľa, od ktorej sa márne usiloval Čechov odvrátiť veľkými úplatkami, a navyše ho podpichoval jeho dvorný kazateľ Hoë, neobľubujúci Čechov už z dávnejších čias.
Na skaliskom pahorku nad riekou Správou vypína k nebu svoje obranné i chrámové veže mesto Budyšín, obkolesené vencom mohutných hradieb, zámožné a pyšné mesto, vyzdobené početnými kostolmi, zámkom a prepychovými kamennými domami mešťanom, čo zbohatli z remesiel a obchodu.
Budyšínske dielne, skliepky a sklady sú dobre zásobené súknom, klenotmi a iným vyhľadávaným tovarom, pivnice sú plné okrúhlučkých súdkov s lahodným vínom a horkým pivom, pôlty slaniny a údeného visia v komorách, truhlice mešťanov sú plné dukátov a na ich vyobliekané dcérky je pekný pohľad, keď sa uberajú na nedeľnú omšu.
Budyšín je vábivou korisťou.
Predmestie dole pri Správe, kde bývala chudoba, je už vypálené a zostali tu iba smutné zrúcaniny. Ale aj zo striech bohatých meštianskych domov hore za hradbami stúpa dym. V obliehanom Budyšíne horí a zhubná streľba pokračuje.
Nebude to už dlho trvať a konšeli budú prosiť o milosť, vzdajú pyšné mesto, aby ho ušetrili pred úplnou záhubou a vyrabovaním. Došlo im strelivo, namiesto olova už strieľajú hlinenými guľami. Pokorili sa, už prestali vykrikovať hanebné slová o jeho jasnosti Jánovi Jurajovi Saskom, už sa nevysmievajú jeho poľovníckej vášni, ale s obavami sledujú, ako sa kurfirstovo vojsko blíži k ich hradbám ohrozeným prielomom.
Z ľavého brehu Správy, z hlavného saského tábora, pozoruje skazu mesta skúseným okom vojaka vychudnutý, bledý muž zahalený do ošúchaného plášťa. Aj pero na obnosenom klobúku mu visí trocha ochabnuto, vysoké jazdecké čižmy z mäkkej kože sú zablatené a dosť vyčaptané. Pri boku sa mu však hojdá skvelý kord a každý pohyb bledého muža prezrádza, že je to šľachtic navyknutý rozkazovať a že pamätá asi na lepšie časy, než prezrádza jeho odev.
Pozoruje, ako z mesta stúpa k oblohe čierny dym a zatieňuje ho hmlistým oparom, takže slnečný kotúč nežiari väčšmi ako mesiac. Na troch miestach v Budyšíne horí a kedy-tedy šľahnú plamenné jazyky ohňa požiariskom. Potom skĺzne mužov pohľad na kolónu vojakov pochodujúcich dolu na pravom brehu k zovretému mestu, prebehne cez mravenisko na hradbách a opäť sa zahľadí na požiar a dym stúpajúci k nebu, čmud zo spáleniska cítiť až sem. Šteklí v hrdle, núti do kašľa, takže sa žiada piť.
Zahrmel nový delový výstrel a šľachtic v ošumelom plášti sleduje jeho zásah. K trom požiarom pribudol štvrtý.
Oheň a dym, pohyby vojska, streľbu pozoruje už štvrtý deň.
Štyri dni tu márni v nečinnosti, a ešte vždy ho nepustili ku kurfirstovi. Vraj má dôležité porady. Vyšiel si na poľovačku. V skutočnosti je opitý. Ak nie ráno, nuž každé popoludnie… Už je to vraj pravidlom.
„Tisíc hrmených! Načo ma sem čert niesol!“ šľachtic si odpľul a tesnejšie sa obkrútil plášťom, aby sa chránil pred studeným vetrom, čo donáša do tábora čmud z horiaceho mesta.
Na zvuk rýchlych krokov za chrbtom sa obrátil. Akýsi známy saský dôstojník sa uberá k nemu a rinčí ostrohami. Úctivo pozdravuje, potom vyhŕkne: „Vaša milosť, jeho jasnosť ma posiela, aby som vašej milosti…“
Azda to len neznačí… „Prijme ma? Kedy?“ prudko preruší úctivého dôstojníka, čo sa zaplietol do zbytočných zdvorilostí.
„Hneď! teraz, ak sa bude vašej milosti páčiť,“ a naozaj ho vedie rovno za kurfirstom. Napokon sa dočkal.
Keď šľachtic vykročí, ťažko dopadá na chromú pravú nohu a usilujúc sa udržať krok, vlečie sa popri zdvorilom dôstojníkovi, čo ešte vždy omáľa vznešené oslovenia.
„Choď do pekla!“
Saský dôstojník, čoraz splašenejší, čím sú bližšie k jeho pánovi, zaviedol ho až pred kurfirstskú jasnosť Jána Juraja Saského do prítmia šiatra.
Kurfirst ani neráčil vstať, aby hosťa privítal, a ako odpoveď na pozdrav iba čosi zachrčalo v jeho krátkom tučnom krku. Sedel meravo ako klát a lenivo hľadel do neurčitá. Sotva videl šľachtica, ktorého bledosť bola v tmavom stane ešte nápadnejšia.
„Vravte. Počúvam,“ vybrechol po chvíli.
„Prišiel som ponúknuť vašej jasnosti svoje služby,“ začal šľachtic trocha slávnostne, pozorne hľadiac do bledých očí, za ktorými sa márne usiloval vyčítať náladu či myšlienku. Ale kým dokončil, Ján Juraj netrpezlivo zafučal.
„Myslím, že by vás niektorý z mojich plukovníkov prijal za rotmajstra,“ povedal a pozrel tak, akoby sa tým všetko skončilo. Šľachtic sa však nedal odbaviť a odvážne pokračoval.
„Ďakujem vašej jasnosti veľmi pekne za toľkú láskavosť, čo mi touto ponukou preukazujete, ale dovolím si poznamenať, že by; som mohol pre vašu milosť robiť užitočnejšie služby než ako rotmajster v niektorom pluku.“ V slovách, aj keď odmeriavaných s patričnou úctivosťou, bola dávka pýchy, čo vycítil aj tupo načúvajúci Ján Juraj.
„Chcete azda povedať, že vám to nestačí?“ vyrútil sa naňho. „Ste rebel, ako som sa dozvedel, držali ste s povstalcami. Slúžili ste vo vojsku zverbovanom proti jeho cisárskemu majestátu…“ Zrazu sa rozvravel nečakane rýchlo, až sa zajakával, a potom opäť upadol do ospanlivosti a tvár mu nadobudla zvyčajnú bezvýraznosť.
Šľachtic prehltol hrubosti, ktorých sa mu dostalo od kurfirsta, a silil sa hovoriť ďalej príjemným hlasom.
„Ak dovolí vaša jasnosť, pripomenul by som, že som konal z donútenia. Len čo som odmietol slúžiť im, posadili ma do najkrutejšieho väzenia, odkiaľ sa mi iba zázrakom podarilo ujsť. Moja cestá viedla rovno sem, aby som vašej Jasnosti ponúkol svoje služby, lebo vyznávate tú istú vieru a…“
„Dosť!“ prerušil ho kurfirst. „Dosť.“ Bledé oči znova hľadeli zlostne. „Sedeli ste vo veži pre násilenstvo, pre odcudzenie majetku, pre úklady svojej ženy. Mám o vás vierohodné správy.“ Kurfirstovo objemné telo sa zlostne natriasalo, ruka, čo chabo ležala na stole, pomaly sa zatínala.
Šľachtic pokorne zmĺkol a až po chvíli sa zmohol na mierne: „Všetko bola len zámienka a klebety mojich nepriateľov, vaša jasnosť.“
„Klebety!“ vybuchol kurfirst.
Ale šľachtic sa nedal zastrašiť. Rozhodol, že sa nedá odradiť a napriek kurfirstovým výbuchom odvážil sa pokračovať: „Spáchali na mne veľké bezprávie, lebo som sa netajil, že nesúhlasím s povstaním proti cisárovi. Pripravili ma o ženu, o majetok, chceli ma pripraviť aj o česť…“ Rozprával vznešene a takmer dojímavo. „Ale teraz som tu, aby som mohol verne slúžiť vašej jasnosti…“
„Ako ste sa dostali z väzenia?“ prerušil ho opäť kurfirst ešte vždy hrubo, ale už nie tak jedovato. Zdalo sa, že pokorná reč predsa len naňho trocha zapôsobila.
„Z vôle božej, s pomocou priateľov a peňazí,“ pohotovo odvetil šľachtic s výrečným úsmevom. Nebude predsa kurfirstovi vysvetľovať, že sa dostal z Bielej veže vydieraním, keď sa začal vyhrážať, že prezradí kráľovi Fridrichovi všetko, čo vie o saských úplatkoch pri jeho voľbe. „Z vôle božej…“
„Rozumiem,“ zachrčal Ján Juraj a obzeral sa po korbeli; zaraz mu ho podali.
„Vaša jasnosť, môžem vám preukázať veľké služby. Poznám Čechy a mám tam priateľov. Ak ma poctíte dôverou a prostriedkami, môžem sa ta vrátiť. Ľud na mojich majetkoch, čo mi vytrhli z rúk, nenávidí novú vrchnosť, a ak sa tam zjavím, do jedného povstane proti nej, aby sa jej zbavil. A môžem vyvolať povstanie nielen na vlastných majetkoch, ale po celom okolí, a vyzbrojiť sedliakov, aby bojovali proti uchvatiteľom, aby pomohli jeho cisárskemu majestátu zvíťaziť.“
Vzrušene dohovoril a čakal na účinok slov, od ktorých závisela jeho budúcnosť. Úspech pripravenej reči mohol byť východiskom z biedy, do ktorej sa dostal. Keby mu dali príležitosť, aby sa pomstil, aby sa mohol vrátiť a opäť sa zmocniť svojho majetku…
Ale kurfirst naňho vypúčal bezvýrazné, mútne oči. Pri ňom stál upäto saský dôstojník, nemý svedok rozhovoru, pripravený len na to, aby dolieval korbeľ.
Český šľachtic dohovoril a bolo ticho. Nijaká odpoveď a rozhodujúce slová. A potom, práve vo chvíli, keď to najmenej čakal, sa klát pohol a zareval: „Dosť! Zasa rečníte o rebélii, o povstaní proti vrchnosti? Chcete dať sedliakom do rúk zbrane? Zvolili ste si nebezpečnú hru a ja by som mal na ňu dať súhlas a prostriedky?“
Sen o pomste rozdrvila kurfirstova päsť búšiaca do stola, pokým Ján Juraj reval sípavým hlasom: „A to vravíte mne, čo som vytiahol do vojny, len aby som dokázal, že napriek rozdielom vo viere sa chcem postaviť proti každému, kto sa opováži rebelovať proti zákonnému pánovi?“
Šľachtic stál pred kurfirstom ešte belší, ako keď k nemu vstúpil. Odery osudu prijímal pokorne, nepokúšal sa riecť nazlostenému kurfirstovi ani slova. Akoby sa nebo proti nemu sprisahalo, keď ho opustilo šťastie, čo ho predtým ustavične sprevádzalo. Rebélia? Chcel predsa poslúžiť saskej veci, pomôcť jej k víťazstvu, aj keď prostriedok, ktorý ponúkal, bol azda trocha nezvyčajný. Ale prečo vlastne nepoužiť sedliakov, aby nastavili chrbty, ak by z toho bol osoh?
„Vaša jasnosť má teda pre mňa iné rozkazy?“ povedal skrúšene po chvíli, keď sa kurfirst trocha upokojil.
„Ihneď požiadate plukovníka Schliefena, aby vás prijal ako rotmajstra,“ rozhodol Ján Juraj milostivo a utieral si fúzy skropené vínom. Vztýčil svoju objemnú postavu a ťarbavo odchádzal zo šiatra.
„Vaša jasnosť,“ odvážil sa saský dôstojník. „Ešte ste sľúbili odpoveď, či prijmete anglických vyslancov, čo čakajú v Drážďanoch…“
„Nech idú do čerta!“ zreval kurfirst. „A prezrite im batožinu, či nevezú peniaze na žold Fridrichovým plukom!“
Dôstojník civel na kurfirsta s otvorenými ústami.
„Čo zízaš?“ zarehotal sa Ján Juraj. „Neboj sa! Anglický kráľ sa neurazí, všetko prehltne, ako prehltol aj dosiaľ. A teraz, páni, obedovať!“
Český šľachtic poctený kurfirstovým pozvaním k tabuli cválal s družinou Jána Juraja do neďalekej dediny, kde premenili najlepšie stavisko na dočasnú rezidenciu. Posadili ho až na koniec stola. Málo si ho tu vážili. Okolnosti ho však donútili, že musel potlačiť hrdosť.
Po krátkej modlitbe dal kurfirst znamenie, že sa môže začať jesť, a spokojne sa napil z pohára, ktorý si hneď dal znovu naplniť.
„Myslím, že Budyšín už dlho nevydrží!“ prihovoril sa šľachtic zdvorilo k susedovi, ktorým bol práve splašený saský dôstojník, čo ho zaviedol ku kurfirstovi.
„Ticho tam!“ umlčal ho pánovite kurfirst, neznášajúci, keď ho niekto rušil pri obedňajšom obrade. „Napime sa, páni!“ dodal potom hlasom, čo mal asi vyznieť bodro.
Poháre, korbele, kanvice zacengali, ale inakšie bolo pri tabuli ticho, aby sa jeho kurfirstská milosť mohla úplne pokojne oddať najobľúbenejšej zábave.
„Páni, napime sa!“
Do konca obeda sa všetci podnapili. Ján Juraj i Oto z Vartemberka.
Na druhý deň sa Budyšín vzdal.
Z jeho pádu sa už Lužica nespamätala.
Jeden z českých spojencov bol rozdrvený a stratený.
Z ťažkých sivých oblakov sa osieva húževnatý jesenný dážď, ale v komnate Kosteleckého kaštieľa pri kozube, kde veselo pukotajú smolnaté polená, je veľmi, veľmi príjemne. Z povaly prívetivo hľadia umne vymaľovaní grécki bohovia na pána Juraja z Náchoda, čo sa zhovára s pani Markétou Salomenou, vdovou po Jindřichovi Slavatovi.
Moravský gavalier sa dnes švihácky nekrúti, ani nevrhá záletné pohľady a nenúti hlas do sladkých tónin. Priveľmi si je istý svojou vecou. Pohodlne, takmer vlastnícky sa usadil do kresla, rozpráva obšírne a pre vlastnú spokojnosť. Zostáva pytačom, ale už nevystupuje ako prosebník. Pani Markéta sa teraz musí uchádzať o poslednú príležitosť, ktorú jej milostivo ponúka.
Situácia sa vyvinula tak, ako predpokladal, a bohatá vdova už ďalej nemôže odkladať svoje rozhodnutie. Aby ju o tom Juraj z Náchoda presvedčil, začal rozhovor o vojne. Čo nevidieť spoja sa vojská Buquoya a Maximiliána Bavorského pred Prahou. Kristián z Anhaltu už nemôže pred nimi ďalej ustupovať. Dôjde k zrážke, Čechov porazia, Praha padne, a to je koniec.
Páni Markéta Salomena načúva so vzrastajúcim prekvapením. Pravda, neudivuje ju, že je zle. Na nepríjemné správy si už za posledné mesiace privykla, no zaráža ju akási ľahkomyseľnosť, s akou dnes pán z Náchoda hovorí. Ibaže by chcel veselou tvárou zakryť, čo ho vnútri naozaj skľučuje… Preto sa pani Slavatová pokúša oslabiť jeho presviedčajúce úvahy. „Azda naopak, Praha zastaví Buquoya a Bavorov v ich postupe,“ vraví. „V zime predsa nemôžu ani pomyslieť na jej obliehanie, a kým sa bude musieť nepriateľ stiahnuť a prezimovať, dôjdu nám potrebné posily. Už teraz sú na ceste z Uhorska od Gábora Bethlena i od vás, z Moravy.“
Juraj z Náchoda zhovievavo prijíma ženské úvahy o vojne. Iba pri poznámke o pomoci z Moravy trocha nadvihne obočie a podotkne: „Len aby prišli včas!“ A potom dodáva: „Tak vy sa teda ešte vždy spoliehate na pomoc? Ale odkiaľ?“
„Už som vám povedala – z Uhorska, z Moravy, z Anglicka,“ odpovedá trocha najedovane pani na Kostelci, lebo ju dráždi gavalierov nepochopiteľný postoj.
„Z Anglicka?“ vysmieva sa už zjavne Juraj z Náchoda. „Nestačia vám doterajšie skúsenosti?“
Kráľ Jakub dovolil poslať do Čiech len dva pluky – Setonov, čo naverbovali za peniaze jeho zaťa českého kráľa Fridricha, a Grayov, na ktorý prispela anglická šľachta a duchovenstvo.
„Pekné pluky,“ uškŕňa sa moravský pán. „Naverbovali do nich najhorších dobrodruhov, zlodejov a inú zberbu a polovica sa ich rozutekala, skôr ako sa dostali do Čiech. Teraz ich väčšina leží v pražských špitáloch, potĺka sa po meste, žobre a nadáva kapitánom, že im neplatia sľúbený žold. A ich velitelia? Sir Gray vyniká najväčšmi v pijatike a v kliatbach!“
„Kráľ Jakub…“ chcela by namietnuť pani Markéta Salomena, ale Juraj z Náchoda úplne nezdvorilo dokončieva vetu za ňu: „Kráľ Jakub nedal na tieto dva pluky ani groša. Peňazí na vojsko od neho nečakajte, ten posiela iba vznešených vyslancov, z ktorých si nikto nič nerobí. Saský kurfirst im dal potupne prezrieť batožinu…“
Nie, anglické pluky, ani anglickí vyslanci už Čechom nepomôžu!
„Ak nepríde pomoc z Anglicka, príde odinakiaľ,“ trvá na svojom vdova, ale pytač len hodí rukou.
„Odkiaľ?“ spýta sa a hneď! si aj sám odpovedá: „Asi z Turecka!“
Kým cisárovi kdekto pomáha – Španieli, Bavori, Poliaci, Šasi – opustení Česi sa musia uchádzať o priazeň u pohanov v Carihrade a spoločne s Gáborom Bethlenom a s rakúskymi a uhorskými stavmi vypravili slávne posolstvo s bohatými darmi k sultánovi Osmanovi.
„Teraz aby nám vyhral vojnu organ so striebornými píšťalami, šesť tuctov hodín a ryby zo striebra, za ktoré si kupujeme tureckú láskavosť,“ posmieva sa pán z Náchoda. A po krátkej odmlke: „Páni zo stavov sa chcú dovolať pomoci odinakiaľ a sami si nevedia pomôcť!“ A akoby mal z toho osobitné potešenie, rozvláčne vykladá, ako páni i rytieri naliehajú na mestá, aby dávali viacej na vojnu, a vyzývajú mešťanov, aby sa vzdali zlatých a strieborných predmetov, ale sami úzkostlivo strážia kľúče od svojich pokladníc, akoby si ich chceli uchovať pre víťaza, až bude plieniť.
„Milá pani Markéta, vy ste výnimka. Vy ste už prispeli peknou sumou, ale ostatní… Kto má príjem tridsaťtisíc kôp, ľutuje obetovať na vojnu tristo. A to ju chcú vyhrať?“
Páni mešťania, ktorým vojna kazí obchody, už jej majú po krk a nedávajú oveľa viac ako panstvo. Človek sa naozaj čuduje, že sa medzi drobným ľudom nájde ešte toľko hlupákov, čo si odrezávajú strieborné gombíky z kabátov, prinášajú cínové a medené riady alebo dokonca šaty, aby aspoň niečím prispeli na vojnu. A tento vdovský groš s tým, čo vyžmýkajú zo židov, je jediné, čo môžu dať vojsku, ktorému dlhujú žold za niekoľko mesiacov. Kto by sa potom čudoval, že sa vojaci búria na dennom poriadku? A kde verbovať nové pluky, prepotrebné na záchranu, keď niet peňazí ani na vojakov, čo sú v poli?
A generáli! Aj keby vojsku hneď platili, ako sa patri, či možno niečo dokázať s takýmito veliteľmi!
Pán z Náchoda sa s novou chuťou rozvraví o tom, ako sa gróf Arnošt z Mansfeldu, ktorý už Anhalta vôbec nepočúva, zavrel so svojím vojskom v opevnenej Plzni, a kým sa nepriateľské vojsko hrnie do Čiech, trčí tam ako syseľ v diere. Pán z Náchoda by mu prepáčil, keby si mastil len vlastný mešec, ale nie je tajomstvom, že Mansfeld vyjednáva s Buquoyom, ako by mu predal svoju nečinnosť. Pani Markétu istotne bude zaujímať, že manželka pána Bohuchvala Berku z Dubej sa o tom čosi dozvedela a prostredníctvom manžela upozornila grófa Thurna.
„A viete, čo jej Thurn odpovedal? Vzbĺkol ako vždy a zvolal: Kde husi, tam smrad a šteboty, kde ženy, tam svár a klebety.
Keby sa Ženy radšej držali varešky! Poznám Mansfelda. Je to statočný muž a skúsený bojovník. Takto ľahkoverné sa zaňho zaručoval.“
Juraj z Náchoda sa celkom sústredil na rozprávanie, takže si ani nevšimol, ako nepríjemne sa dotkla Markéty Salomeny malá úcta voči ženám, ktorú prezrádzajú s obľubou opakovaná Thurnove výroky. Živo pokračuje o Jindřichovi Matesovi, aký je dôverčivý. Ten starý bojovník verí aj svojim vojakom, ba dokonca verí aj vo víťazstvo a bude v neho veriť asi do smrti. Len s grófom Hohenlohem z Hollachu sa neznášajú.
„Verte, milá pani Markéta,“ vraví pán z Náchoda naoko žartom, „že celé naše vojsko prevŕtala nedôvera a zrada ako červotoč.“
„A vy sa tomu tešíte?“ napomína ho prísne kostelecká pani, ktorá ešte vždy nechápe ľahkovážny spôsob jeho reči. „Veď ide aj o vás. Aj vás by stihol trest, keď ste sa vrátili od cisára z Viedne na Moravu a prihlásili sa ku kráľovi Fridrichovi a tak sa stali rebelantom!“
Ale Juraj z Náchoda ju opäť prekvapuje otázkou: „Vari si myslíte, milá pani Markéta, že by som sa usmieval, keby mi naozaj hrozilo takéto nebezpečenstvo?“
„Nazdávate sa, že ako katolík a pod ochranou svojho svokra…“
„Nie, to by nestačilo, ale nebol som taký neopatrný, aby som nepamätal na zadné kolieska. Vraveli ste o pomoci z Moravy. A čo ak to zemské vojsko, ktoré zvolali, nepríde do Čiech včas? Aby ste mi správne rozumeli – čo ak sa niekto postará, aby načas neprišli? Nepripíše sa mu to k dobru ako zásluha, aby sa mu nielenže odpustilo, ale ho aj náležite odmenili?“
A moravský šľachtic vybuchne v hlasný smiech.
„Vy teda…“ Jachce Markéta Salomena.
Ten klzký úhor, ako sa vie zo všetkého vyšmyknúť!
Juraj z Náchoda zatiaľ pokojne vychutnáva triumf. Už ho neodmietne, už mu neodskočí. On jediný ešte môže Markéte Salomene pomôcť. Jej nebohý manžel slúžil rebelom a ich Zimnému kráľovi. Ona sama prispela na vedenie vojny zo smiřickovského majetku. Isteže mala na to dôvody, ale na ne nebude nikto hľadieť, až sa bude trestať a pokutovať. Juraj z Náchoda má o tom veľmi dobré správy, má predsa vo Viedni kopu priateľov. Pôjde o majetok, ale ten by sa ešte dal zachrániť. Stačí prestúpiť na katolícku vieru, vydať sa a prepísať všetko na pána z Náchoda.
Konečne Markéta Salomena pochopila. Nuž takýto zmysel mali všetky tie reči o porážke. Ale prepísať Kostelec a Jičín na Juraja z Náchoda? Za takúto cenu sa zachrániť? Veď to by značilo, že by sa vzdala celého majetku a vydala sa mu na milosť a nemilosť, nemohla by v ničom sama rozhodovať. Ako spupne sa už teraz správa! Nie, skôr dožičí majetok nepriateľovi!
Tak ako vtedy pred rokmi sa zo vzdoru radšej vydala, než by sa pokúsila rozdeliť o správu Jičína s bratom Albrechtom, aj teraz sa Markéta Salomena vzoprela pri myšlienke, že by mala svoju vládu dobrovoľne prepustiť tomu klzkému Moravanovi. Ešte nie je všetko stratené. Ešte sú kocky na stole!
Markéta Salomena pyšne vysunie bradu.
„Zabudli ste, pán z Náchoda, na moju česť! Chápete, dúfam, že toto bola vaša posledná návšteva na Kostelci.“
Moravský pán po nečakanej odpovedi hneď stratil dobrú vôľu. Hladká tvár mu ostarela od vrások.
„Aby ste, pani, neskoršie neľutovali, že ste odmietli moju gavaliersku ponuku,“ preciedza zúrivo cez zuby, keď sa porúča na prahu izby, z ktorej ho s hanbou vyhnali.
Je okolo polnoci. Dážď sa ešte stále cedí z ťažkých mračien. Pri matnom svetle sviečky v jednej odľahlej miestnosti Kosteleckého kaštieľa sa dejú čudné veci. Jeho majiteľka s pomocou regenta Bukovského a dvoch celkom spoľahlivých starých sluhov, zamurúva do dutého piliera smiřickovský poklad.
KAPITOLA XXI
Útek
Od leta roku 1620 vojsko, ktoré je v službách kráľa Fridricha a českých stavov, neprestajne ustupuje. Je to vojsko zle platené, zle živené, zle ošatené a vyzbrojené, preriedené pluky mužov, čo stratili poslednú chuť bojovať, keď im to nič nevynáša iba lopotu, hlad, zimu a iné ťažkosti.
Niet tu nikoho, kto by vedel vrátiť vojsku bojového ducha. Jindřich Mates z Thurnu sám bojovnosť a vieru vo víťazstvo nestratil, ale čože on už zmôže. Najvyššieho velenia sa ujal Kristián, knieža z Anhaltu, a tomu diktuje Hohenlohe. Thurna celkom zatlačil do úzadia a Jindřich Mates sa cíti urazený. Celkom sa preto s Hohenlohem rozkmotrili. Keby Thurn mohol rozhodovať po svojom… Áno, pevne verí, že potom by zvíťazili.
No hlavný veliteľ celého českého vojska knieža Kristián z Anhaltu neverí ani sebe. Chcel by byť slávnym vojvodcom, doteraz však nič pre to neurobil. Vždy prišiel neskoro, alebo sa nezmohol na čin. Nazdáva sa, pravda, že sa rozumie vojenskému umeniu, ale… radšej sa spýta na náhľad grófa Hohenloheho, ktorému predsa jeho veľké skúsenosti dovoľujú, aby bol sebavedomý.
Tí českí dôstojníci by sa chceli biť, útočiť, supí gróf Hohenlohe z Hollachu. Chcú útočiť, lebo nemajú ani potuchy o vojenskom umení. Nemierne pitie im rozpaľuje hlavy. S chladnou rozvahou však treba vedieť, kedy ustúpiť, a v tom sa vyzná gróf Hohenlohe. Zavlečú cisárskych hlboko do Čiech a až udrie zima, budú sa musieť knieža Maximillán i Buquoy s hanbou stiahnuť do zimných táborov. Potom azda bude možné biť sa, teraz však ešte nie, teraz treba ustupovať. Tak uvažujú váhavý gróf Hohenlohe z Hollachu i Fabius Cunctator a Kristián z Anhaltu súhlasne prikyvuje ich dôvtipu a znalostiam, kým Thurn sa zožiera zlosťou a nadáva generálovi z Leňochovíc, ako ho už kdekto prezýva.
Vojsko ustupuje.
Dňa 7. novembra ustúpilo pred bavorsko-ligistickou armádou kniežaťa Maximiliána, ktoré vedie vojvodca Ján Tscherklas Tilly, a pred cisárskym vojskom Buquoyovým do Unhošťa na Bielu Horu. Skrehnutí zimou a prevlhnutí dažďom a drobným mrholením prežili tu vojaci biednu noc, keď ich zo spánku vyrušil zdesený krik Uhrov bitých nepriateľským predvojom v Ruzyni. Zaskočili ich tam, lebo sa nepostarali ani o riadne hliadky. Unavení, nevyspatí a znechutení nastupovali vojaci v nedeľu ráno pod svoje zástavy, aby sa pripravili na príchod nepriateľa, ktorý ich hnal od českých hraníc až k sídelnému mestu.
Tá nedeľa 8. novembra bola významným dňom. Uplynul práve rok od korunovácie Alžbety, manželky Fridricha Falckého, na českú kráľovnú. Preto zaľúbený manžel usporiadal slávnostný obed na jej počesť a pozval naň mnoho urodzených pánov a pani.
Bola to súčasné vhodná príležitosť, aby veľkolepo pohostil anglických vyslancov. Sir Edward Conway, starý bojovník, a sir Richard Weston, úspešný podnikateľ z londýnskej City, prišli pred niekoľkými dňami s dvadsaťčlenným sprievodom na ôsmich vozoch a priviezli Fridrichovi svokrove múdre rady, aby sa usiloval dohodnúť s cisárom, kým je čas. Český kráľ sa dosiaľ márne snažil presvedčiť ich, že kráľ Jakub sa mýli a že by urobil lepšie, keby namiesto podobných odkazov poslal peniaze a ozbrojené pluky. Nevzdával sa však ešte nádeje, a hlavne preto zostával v Prahe, hoci inak dobre chápal, že jeho miesto je skôr pri vojsku, ktoré stálo sotva hodinu cesty od Prahy. Na šťastie ho generáli ubezpečili, že k boju dnes rozhodne nedôjde. Nepriateľ celú noc pochodoval a potrebuje odpočinok. Buquoy je priveľmi opatrný, aby podnikal niečo unáhlene, ten svojich vojakov neposiela na jatky, vie ich šetriť. Až uvidí výhodné české postavenie na Bielej Hore, prejde mu chuť útočiť. A potom sa všetko môže zmeniť, veď azda už zajtra tu bude niekoľko tisíc uhorských jazdcov, ktorých ako ďalšiu posilu poslal Gábor Bethlen.
Tak čičíkali generáli kráľa Fridricha, len Thurn, ktorý sa nevedno prečo tak rád ukazoval v starom ošumelom vojenskom kabáte, nevhodne poznamenal, že pre vojsko nepripravili rýle a motyky, o ktoré kráľa žiadali a bez nich sa nemôžu na pahorku náležite zakopať. Fridrich Falcký o tom predsa dobre vie, no azda on je na vine, že niekto, komu prikázal, aby rýle zaobstaral, rozkaz nevykonal? Sám však má teraz toľko iných starosti! Zavše si myslí, že sa mu rozčesne hlava, a len keď je s Alžbetou, zabudne aspoň na chvíľu na vladárske strasti.
Alžbeta žiari zlatým vyšívaním, perlami a drahokamami, predovšetkým však svojou krásou, keď si sadá vedľa manžela k hostine, ktorá sa koná na jej počesť. Žiari stôl pokrytý striebornými a pozlátenými príbormi, žiaria tváre dvoranov v ľúbezných úsmevoch, len anglickí vyslanci zostávajú síce zdvorilí, ale neprístupní a kazia kráľovi radosť zo slávnostnej oslavy pamätného výročia jeho manželky a z veľkej hostiny, na ktorú dal pripraviť množstvo srstnatej a pernatej zveriny, rozličné ryby, korenené mäsá a iné najvyberanejšie pokrmy.
Práve keď prinášali prvé misy na stôl, zaútočila cisárska jazda na ľavé krídlo českého postavenia. Misy nestihli ešte ani vymeniť, keď sa útok zopakoval a vojaci Thurnovho pešieho pluku odhodili zbrane. Celé české ľavé krídlo bolo už otrasené. Hodujúci kráľovskí manželia a ich hostia sa však nedali priveľmi rušiť streľbou, čo k nim vzdialene doliehala.
Keď kráľ Fridrich prednášal prípitok svokrovi jeho kráľovskému veličenstvu Jakubovi I., viedol Kristián mladší z Anhaltu, syn hlavného veliteľa českého vojska, smelý útok ľahkej jazdy, ktorým rozrazil prvý šík cisárskych a vniesol do neho zmätok. V tej chvíli sa zdalo, že napriek nevydarenému začiatku sa vojenské šťastie môže obrátiť.
Streľba sa teraz v hodovnej siení ozývala hlasnejšie, občas zarinčalo aj okenné sklo. Na nešťastie sa mladšiemu Anhaltovi nedostalo posily a jeho jazdcov presila rozdrvila. Sám mladý hrdina zostal zranený na bojisku.
Ten vzdialený ohlas boja pôsobí, že pánu najvyššiemu kancelárovi Václavovi Viliamovi z Roupova, ktorý hoduje s panovníkom, dnes jedlo nechutí. Už od rána mu je akosi mdlo a má nepríjemné myšlienky. Teraz sa venuje väčšmi poháru než lahodnému mäsu, čo mu viazne v hrdle. Utešuje sa, že azda ide len o zrážku predvoja, o obyčajnú potýčku, ako hovoria vojaci, sprevádzanú súbojom delostrelectva. Z výhodného postavenia na Bielej Hore môžu českí delostrelci skvele ostreľovať cisárskych a Bavorov.
Bavori zatiaľ nastúpili proti českému pravému krídlu, ktoré sa ešte drží. Vtedy sa dáva na útek uhorská jazda zaradená v treťom šíku. Uhrovia sú ešte vydesení ruzynskou nočnou príhodou, nechcú sa znovu stretnúť s nepriateľom. Ich útek strháva so sebou iné pluky. Spúšťajú sa buď cez viniče po svahu do motolského údolia, alebo sa obracajú čelom vzad a utekajú po rovine k Prahe, k Strahovskej bráne. Proti ľavému krídlu sa teraz so strašným krikom ženie dravá poľská jazda, uzdy v zuboch, v oboch rukách zbraň. Na pravom krídle zdoláva nepriateľ tuhý odpor českých delostrelcov. Po nich sa bráni už len jediný pluk Jindřicha Šlika, chránený múrom letohrádku Hviezda. Naverbovaný moravskými stavmi bol najlepšie platený a aj najstatočnejšie bojoval. Tí ostatní skôr alebo neskôr zahodili muškety a piky a utiekli.
Útek sa vlastne začal prv, než prišlo ku skutočnému boju.
Všeobecný útek plukov z bielohorskej roviny spôsobil, že kráľ Fridrich Falcký nedokončil slávnostný obed.
Skôr ako zasadli za stôl, dal príkaz, aby mu podali správu, keby sa azda na Bielej Hore niečo stalo. Správa prišla nedlho po tom, čo zlovestné dunenie streľby narúšalo živý Hovor pri tabuli. Kráľ Fridrich však veril, že to si len delostreľba vymieňa pozdravné salvy, že vôbec nejde o vážnu bitku, a nechcel žene kaziť zábavu a radosť predčasným odchodom. Nebolo by to ani zdvorilé voči hosťom a na svokrových vyslancov by to nepochybne zapôsobilo veľmi zlým dojmom.
Keď však priamo z bojiska prišiel pán Ondrej Habernfeld, poznal Fridrich Falcký nielen z jeho slov, ale predovšetkým z tváre a zo zablatených šiat muža, ktorému pripadla smutná úloha prerušiť hostinu, že situácia je skutočne vážna, že azda… ale to predsa nie je možné 1
Kráľ nebol zbabelcom. Na mieste sa rozhodol, že na čele svojho osobného pluku, čo čakal pripravený na hradnom nádvorí, ihneď pôjde na bojisko, aby svojou prítomnosťou dodal vojsku odvahu.
Veľká zodpovednosť v tej chvíli ho tak vzrušila, že mal slzy v očiach, keď sa lúčil s Alžbetou a so synčekom Ruprechtom. V okamihu pred odchodom do rozhodujúceho boja si pripadal ako hrdina z Homérovej básne, ktorej verše mu v tej chvíli prekvapujúco živo zneli v ušiach. Tak ako Hektor mlčky sa usmial, keď pozrel na milé batoľa, kým manželka
… zastala pri ňom a ronila slzy.
Potom mu chytila ruku a menom ho osloviac riekla: 
„Nešťastník, vlastná ťa zahubí sila. Ach, ľútosti nemáš
nad útlym chlapcom a nado mnou nešťastnou…“[footnoteRef:1] [1:  Homér: Ilias, preklad Miroslava Okála, r. 1962] 

Hektor však utešuje Andromachu, kým synček sa dá tiež do plaču, poľakaný chocholom na Grékovej prilbe.
Aj kráľ odložil ešte prilbu zdobenú belostným chocholom, aby objal manželku a pobozkal syna Ruprechta.
Aj Fridrich sa modlil v obave o budúcnosť a odchádzal ako hrdina do boja.
Bolo to skutočne neobyčajne hrdinské od kráľa, keď sa postavil na čelo päťsto vybraných jazdcov v bezchybných rovnošatách bielej a modrej farby a šiel zachrániť stratený boj. Sotva však vyšli z Hradu, stretali prvých utečencov z bojiska – a kým došli k Strahovskej bráne, utekajúce zvyšky toho, čo ešte pred chvíľou sa nazývalo kráľovým vojskom a nádejou, im celkom znemožnili postup.
So zbraňami, väčšinou však bez nich, na koňoch i peši, zablatení, špinaví, mnohí skrvavení, s vydesenými očami či tupo ako stádo, hrnuli sa oproti nim vojaci všetkých plukov, zbraní a národov, zbedačené trosky neplateného a ústupom rozvráteného vojska, ktoré pred Prahou odmietlo bojovať, len čo nepriateľ prudšie zaútočil.
Dravý ako prírodná pohroma bol ten útek, zúfalý bol pohľad na vojakov, čo sa premenili na štvanú zver a utekali bezhlavo ako zajace.
Teda útek… rozvrat… koniec.
Kráľ Fridrich s bielym vlajúcim perom na prilbe, v čele bezchybne vyzbrojených Jazdcov nepotreboval, aby mu ešte niečo vysvetľoval hlavný veliteľ tohto rozprášeného vojska, ktorý sa tu náhle zjavil unášaný prúdom ako jeden zo stroskotancov.
Knieža Kristián z Anhaltu, ktorého mdlá tvár je teraz skrivená utrpením porážky, stavia sa vedľa svojho kráľa a usiluje sa s jeho pomocou zaraziť príval, vystretou pištoľou hrozí vojakom, aby sa zastavili, vzchopili, obrátili a bránili hradby.
Z celej tej utekajúcej chásky len osem mužov je ochotných vrátiť sa s kráľom a s Anhaltom do boja na hradby. S kráľovskými jazdcami sa im podarí prekliesniť si ta cestu. Dôjdu k hradbám práve vo chvíli, keď ich prelieza Thurn a za ním pomáhajú nahor telnatému Hohenlohemu. Nadutý gróf očervenie v tejto ponižujúcej situácii pred kráľom a chrčí ako organové mechy. Niet však pomoci, prístup k bráne je zatarasený prevrátenými vozmi, brána sama upchatá ustupujúcim vojskom a gróf netúži po tom, aby ho chytili prenasledovatelia a aby musel zaplatiť vysoké výkupné. Sotva vylezie na hradbu a trochu sa vystrie pred kráľom, volá opovržlivo: „Prekliata zberba, ktorá nevie, čo je vojenská česť!“
Rozoženie sa rukou a všade, kam ukazuje, je priestor pred hradbami posiaty ubehlíkmi, medzi ktorými tu a tam cválajú splašené kone bez jazdcov. Ale vzadu, ďalej než na dostrel z hradieb, zjavujú sa už zovreté šíky víťaza a obláčiky dymu prezrádzajú, ako pália do ustupujúcich, čo padajú a pokrývajú svojimi telami nešťastnú planinu. Tam, kde sa stíhajúci nepriateľ priblížil až k utekajúcim, dobíja ich zbraňou zblízka, alebo ich vlečie do zajatia.
To všetko uvidel kráľ z hradieb. Nie, to už nebol boj, to bol len zúfalý koniec úplnej porážky, v ktorej za krátku hodinu jeho vojsko celkom rozprášili.
Na jatky pri múre zverníka okolo letohrádku Hviezda, kde ešte bojoval Šlikov moravský pluk, kráľ nedovidel, ako vraždia ľudí jeho vlastného pluku, čo tam boli posádkou.
To, čo videl, však stačilo. Musel sa skutočné premáhať, aby si rukou nezaclonil oči a unikol tak pohľadu na rozpútanú hrôzu. Zaťal zuby, v tvári biely ako stena, vzchopil sa. Teraz sa treba postarať o obranu mesta a o bezpečnosť manželky a dieťaťa. V tom všeobecnom zmätku, do ktorého upadol kdekto, uvedomil si dvadsaťštyriročný kráľ Fridrich znovu svoju veľkú zodpovednosť a náhli sa z hradieb, kde riedko rozostavení zostávajú len obrancovia.
S prúdom utekajúceho vojska vracia sa Fridrich Falcký na Hrad. Alžbeta už o všetkom vie. I ona je bledá, ale rozhodná. Čaká, že bude hovoriť o obrane mesta, ale on myslí predovšetkým na jej bezpečnosť. Víťazné cisárske vojsko sa môže čo nevidieť dostať cez nechránené hradby. Ten, ktorý neveril, že by sa boj mohol odohrať ešte dnes, a plný dôvery hostil anglických vyslancov, dáva teraz náhlivé rozkazy, aby sa všetko v najväčšej rýchlosti naložilo na vozy a previezlo zatiaľ aspoň na pravý vltavský breh, kde budú za riekou v bezpečí pred nepriateľom, i keby prenikol na Malú Stranu.
Fridrich si trpko vyčíta, že neposlal Alžbetu v jej požehnanom stave s malým Ruprechtom do bezpečia skôr, keď z ohrozenej Prahy vypravili aspoň Henricha Fridricha. V septembri však Alžbeta ešte rázne odmietala, lebo by vraj jej odchod vyvolal nepokoj, pokým manželky Camerariova a Plessenova vedeli včas odísť.
Na to myslí kráľ, ktorého vojsko sa rozutekalo.
Netrvá dlho a z Hradu schádza cez starobylý most do pražského Starého Mesta rad vozov, odvážajúcich truhly s peniazmi, nábytok, obrazy, zbrane, šatstvo i kráľovskú korunu. V jednom z nich sedí česká kráľovná s maličkým Ruprechtom. Len z ohľadu na dieťa ju donútili, aby opustila Hrad, v ktorého chráme boli ona i Fridrich korunovaní kráľovskou korunou, čo teraz odvážajú ako batožinu so sebou. Predtuchy, sužujúce ju v posledných mesiacoch, sa splnili. Zúfalá a ponížená, so slzami v očiach, no stále ešte dúfajúca, že sa zajtra vráti, až sa generálom podarí obnoviť vo vojsku poriadok, uteká kráľovná cez most. Dolu pod mostom kalná Vltava odnáša telá vojakov, čo sa v divom chvate pokúsili z Bielej Hory preplávať rieku a prúd ich strhol.
Navečer sa koná v Langenliergerovom dome za Mosteckou vežou, ktorý si kráľ zvolil za útočište, vojnová porada za predsedníctva samého Fridricha Falckého.
Generál po generálovi, plukovník po plukovníkovi hovorí. Všetci sa zhodujú v tom, že mesto nemožno brániť. Vojaci zahodili zbrane a nechcú nič iné, než vzdať sa nepriateľovi, keby im zaplatil čo len zlomok dlžného žoldu. Uhorská jazda, ktorá je na deň pochodu od Prahy, sotva dorazí na pomoc; skôr sa obráti, až sa stretne s utekajúcimi krajanmi. A spoľahnúť sa na pražských mešťanov? Tí už dávno odvykli vojenskému remeslu. Telnatý Hohenlohe len opovržlivo odúva pery. Vedel dávno, že to takto dopadne. Najmalomyseľnejší je sám hlavný veliteľ Kristián z Anhaltu. K jeho vojenským neúspechom pripojil sa teraz najväčší, ktorého hanbu už nezmaže. Je však on na vine? Vojsko do boja šikoval podľa Hohenloheho rady. Azda keby bol počúvol plukovníka Stubenvolla a grófa Šlika, aby udrel sám na nepriateľa ešte ráno, kým sa Maximilián nespojil s Buquoyom, mohlo to dopadnúť inak, no Hohenlohe, taký skúsený bojovník, oboch plukovníkov uštipačne odbil. Ako sa teda mal riadiť ich radou! A vari mohol predvídať, že vojsko odmietne bojovať? Ktorý generál na jeho mieste by zvíťazil s vojakmi, čo pri prvej zrážke odhodili zbrane? Teraz je celá armáda dobitá, rozprášená na všetky strany, on sám prežil útek – a mal by sa ešte pokúsiť brániť mesto? Bolo by to také nezmyselné ako útok jeho syna s hŕstkou jazdcov proti tisícom nepriateľov. Obavy o synov život zvierajú srdce najvyššieho veliteľa českého vojska, ktoré sa na Bielej Hore rozplynulo ako jarný sneh na slnku.
Dokonca Jindřich Mates, gróf z Thurnu, stratil dobrú vôľu a odvahu. Už ani nehromží. Veď to bol jeho pluk, čo sa prvý obrátil chrbtom k nepriateľovi. Zato mladý Bernard Thurn, drobný a nevzhľadný, je jedným z mála, čo by chceli bojovať o Prahu. To preto, že je neskúsený. On ešte verí v pomoc uhorskej jazdy, ktorá je podľa poslednej správy pri Kostelci nad Čiernymi lesmi, a nemenej sa spolieha na pomoc z Moravy. Početné straty v boji neboli veľké a za hradbami sa vojsko bude brániť udatnejšie. Pomôžu Pražania. Sami sa ponúkajú. Majú strach o svoj majetok, boja sa drancovania, keby Praha bola vydaná cisárskym, a preto teraz chcú konečne dať peniaze vojakom na žold.
Tak hovorí mladý Thurn, ale starí generáli a plukovníci krčia plecami. Vedia, čo vedia, videli, čo videli. Uhrovia? To vojsko za nič nestojí. Tí, čo sú pri Kostelci, by utiekli pri prvých výstreloch ako tí, čo sa hnali z Bielej Hory ozlomkrky cez vinice do Motola a vrhli sa slepo do rieky, kde sa ich stovky utopili. Moravské zemské vojsko? Pražania? To sú všetko len preludy…
Starému Thurnovi síce lichotí synova bojovnosť, ale vlastné skúsenosti mu hovoria iné. Neverí, že by mohli ešte Prahu brániť. Pravda, vo vojne sa bude pokračovať – v Sliezsku, na Morave, v Uhrách, ale treba uznať, že Čechy sú dočasne stratené.
Len jeden hlas v rade sa ešte ozve za obranu Prahy. Rakúsky pán Tschernembl, ktorý od začiatku obetavo podporoval český; odboj, povstáva, aby pohnutým hlasom vystríhal.
„Či je vôbec možné, páni, že nechápete, ako zhubne bude pôsobiť na ďalší priebeh vojny pád hlavného mesta, kde sa nepriateľovi bez pokusu o obranu dostanú do rúk ohromné zásoby; a nesmierna korisť? Kto bude potom ochotný prispieť na pomoc českému kráľovi, ak uvidí, že sa ani sám nebráni? Kto by sa čudoval, keby sa Uhrovia obrátili od Kostelca domov a Moravania rozpustili vojsko a vzdali sa cisárovi, ak padne Praha bez jediného výstrelu z hradieb?“
„Tak sa spytuje rakúsky šľachtic.“
To nie je zvyčajná reč, starostlivo pripravená a vybrúsená, okrášlená citátmi a vyrátaná na účinok u poslucháčov. Sú to slová vychádzajúce priamo zo srdca muža, čo bez výhrad bojoval za myšlienku.
„Vstúpili sme predsa do vojny preto, lebo je povinnosťou pánov a rytierov brániť ľud, ak ide o vieru.“
Tvár pána Tschernembla je stiahnutá akoby bolestným kŕčom v úsilí presvedčiť všetkých malomyseľných o svojej pravde, žiariacej mu z očí.
„Práve tu, v Prahe, si pripomeňme, ako sa pred dvesto rokmi Česi pod Žižkom vedeli statočne biť v znamení kalicha za svoju vieru a presvedčenie proti vierolomnému cisárovi Žigmundovi. Proti mnohonásobnej presile jeho vojska, ktoré obsadilo celý ľavý breh mesta a oba hrady, hrdinsky ubránili Prahu.“
„Ako husiti začali ste odboj defenestráciou. Konajte teda podľa ich príkladu až do konca,“ volá pán Tschernembl obrátený k skleslému Thurnovi. „Keby sme ešte dnes v noci podnikli neočakávaný výpad, dodalo by to vojsku opäť bojového ducha a mohol by nastať obrat.“
Potom rozvíja svoju myšlienku ďalej, že treba vydržať len niekoľko týždňov, možno len niekoľko dní. Len čo udrie zima, budú musieť Buquoy a Maximilián s Tillym upustiť od obliehania Prahy, aby mohli s vojskom riadne prezimovať. Mesto oslobodia tak ako Viedeň, ktorá dvakrát odolala proti náporu len preto, že cisár nestratil odvahu.
Tak hovorí pán Tschernembl, ale výraz tváre má čoraz bolestnejší, kým žiara v pohľade uhasína. Poznáva, že hovorí k hluchým. Zmalomyseľneli a ohluchli, keďže zmysel boja videli v inom než rakúsky šľachtic.
Kráľ Fridrich, unavený a rozochvený, počúva ohnivú reč pána Tschernembla nechápavo. Pravda, preukázal im neoceniteľné služby v Rakúsku, neľutoval peniaze, ani osobné obete, ale inak – je to vlastne obyčajný rojko! Vari nepočuje, čo hovoria generáli? On sám, čo aj mladý vekom, usudzuje triezvejšie než pán Tschernembl, ktorý už mohol načerpať skúsenosti a vedieť, odkiaľ prijímať rady.
Spomína husitov. Husiti? No pravda, to boli tí sedliaci či želiari ozbrojení cepmi a kosami, ktorých alegorický húf zaradili do sprievodu, čo ho prišiel uvítať pred mestské brány, tam, na nešťastnú Bielu Horu, keď pred rokom slávil veselý príchod do Prahy. Vítali ho vtedy, ak si dobre pamätá, menom štvrtého stavu. Dnes sa husiti hodia práve len na podobné príležitosti. Musel by sa celej Tschernemblovej husitskej histórii zasmiať, keby ho porážka vojska na Bielej Hore nepriviedla i s jeho kráľovstvom do takého zúfalého položenia. Je to vlastne čudné, že o husitoch hovorí práve hornorakúsky pán a nikto z Čechov, všimne si Fridrich Falcký. Ani si pritom neuvedomil, že tu v rade, kde sa rozhodovalo o osude hlavného mesta Českej koruny, nie je nijaký rodený Čech.
Čudák, ten pán Tschernembl, opakuje si kráľ Fridrich. Ak sa dobre pamätá, odporúčal tiež, aby oslobodili českých sedliakov, z poddanstva, ako by sa tým dala vyriešiť najhlavnejšia otázka, odkiaľ vziať peniaze a spoľahlivé vojsko. Obaja anglickí vyslanci mu potvrdili, že zemské vojsko je nanič. Ak sa vôbec zíde, rozpŕchne sa pri prvej príležitosti zo strachu, z nedostatku oddanosti alebo z pochýb nad celou stratenou vecou.
Pán Tschernembl hovorí. Vyzýva k odvahe.
Načo vôbec tieto zbytočné úvahy! myslí si kráľ. Ja som predsa nezavinil, že všetko dospelo až sem. Nekonal som z osobnej ctižiadostivosti, ale pre náboženstvo. Musí si však priznať, že urobil osudnú chybu, keď napriek svokrovým výstrahám prijal českú korunu. Teraz ho cisár pripraví o poslednú košeľu a svokor nepohne ani prstom. Anglický pluk zablúdil niekde medzi Plzňou a Prahou, kam už nedorazí včas. Nie, treba sa zmieriť s tým, že boj o Čechy prehrali, nech si už pán Tschernembl vraví o husitoch čokoľvek.
No ak sú stratené Čechy, treba zachrániť Falcko, ktoré už napadol generál Spinola na čele španielskych plukov. Ak kráľ Jakub nepomohol v Čechách, pomôže vo Falcku – už pre jeho synov, ktorým v žilách predsa koluje anglická kráľovská krv.
Táto myšlienka je Fridrichovi posilou v nešťastí. Musí ešte teraz, bez odkladu, znovu prehovoriť s anglickými vyslancami a žiadať ich radu. Sú to skúsení muži, sir Weston má za sebou veľa úspechov, sir Conway sa vyznamenal pri obrane pevnosti Brill v Holandsku. Poradiť sa s nimi bude oveľa užitočnejšie, než počúvať zbytočné reči pána Tschernembla o husitoch, i keď to hornorakúsky pán zaiste dobre myslí. Treba vedieť prijať porážku, hovorí si kráľ. Nič si nezastierať. Čím skôr odíde z Prahy, tým lepšie, len musí získať čas pre Alžbetin odchod rokovaním s nepriateľom. Ako sa mu v tej chvíli cnelo za Heidelbergom, za Falckom… Tie bude treba ubrániť proti cisárskym.
Falcko!
Skončiť tu v Čechách!
Čím skôr, tým lepšie!
Preč! Preč!
Vysoká štíhla Fridrichova postava sa vztýči. Kráľ rýchle končí poradu s generálmi. Na ničom sa vlastne nedohodli. Zajtra azda budú múdrejší. Zimný kráľ pristupuje k oknu. Na večernej oblohe sa temnejú obrysy Pražského hradu, kde ešte prednedávnom prežil toľko šťastných chvíľ s manželkou, s deťmi, kde nerozumne sníval o sláve.
Vráti sa tam ešte? Neverí tomu. Ale ešte je českým kráľom. Nebude to také ľahké vymaniť sa zo svojich povinností. No predovšetkým zajtra musí dosiahnuť, aby sa aspoň Alžbeta dostala s malým Ruprechtom do bezpečia. Veď aj teraz, tak ako keď prichádzala do Prahy, je opäť v požehnanom stave.
Druhého dňa, ktorý je rovnako sychravý a pochmúrny ako osudná nedeľa 8. novembra, odchádza česká kráľovná s ročným Ruprechtom, s celým dvorom a s najcennejším majetkom z Prahy. Vozy stoja v rade pred Staromestskou radnicou. Nastáva okamih lúčenia, ešte bolestnejší, ako keď sa kráľ včera na Hrade vypravoval sťa Hektor do boja, o ktorom ešte nevedel, že je beznádejne stratený. Aj kráľovná sa usiluje zo všetkých síl ovládnuť sa, tisne k prsiam bábätko, ale kráľ vie čítať v jej očiach. Teraz sa konečne rozhodne, pre čo včera ešte nenašiel odvahu. Jeho rytierskosť, jeho česť mu predsa nedovolia nechať ťarchavú Alžbetu s bezbranným chlapčekom opustenú, aby sa sama vydala do neznámych nebezpečenstiev. Pozná povinnosť šľachtica. Pôjde s kráľovnou! Nezostane už ani o deň dlhšie v tej prekliatej Prahe.
Falcko!
Skončiť tu v Čechách!
Čím skôr, tým lepšie!
Preč! Preč!
Tak rýchlo sa rozhodne odísť, že v tom zmätku zabudnú aj českú korunu.
Kráľovo rozhodnutie je povelom pre ostatných. Aká to úľava! Na nič iné nečakali tak napäto, len aby mohli včas ujsť do bezpečia. S prekvapujúcou pohotovosťou vydávajú sa za smutným kráľovským sprievodom s jeho kočmi a s naloženými vozmi na pochod ďalšie vozy, jazdci i pešiaci, generáli, šľachtici, mešťania, zvyšky vojska, knieža Anhalt, nafúkaný Hohenlohe, najvyšší kastelán Bohuchval Berka z Dubej, najvyšší kancelár pán Václav Viliam z Roupova, ktorý v tom hurhaji stratil všetku dôstojnosť.
Horlivo za seba a za Berku z Dubej sľubuje, že sa do Prahy ešte vrátia a že len ich úrad im velí, aby z úcty odprevadili kráľa na kuse cesty. Inak by ich totiž z Prahy nepustili. Vari to tak vždy nebýva, že páni a rytieri navaria kaše a potom nechajú mešťanov, aby ju za nich zjedli? Len nech si teraz zostanú v Prahe a svoje si vytrpia! Preto môže hovoriť o šťastí ten, komu sa podarilo z Prahy včas zmiznúť, keď už sa ligisti a cisárski predierali na Malú Stranu.
V osudnú chvíľu opúšťala so Zimným kráľom Prahu aj pani Markéta Salomena Slavatová so synom Albrechtom Jindřichom. Pohroma ju nezastihla nepripravenú. Odviezla z Kostelca, čo mohla, časť drahocenností z opatrnosti tajne zamurovala, teraz naložila ešte včas všetko, čo sa dalo odviezť z malostranského paláca Smiřickovcov, a cez Jičín mierila k Náchodu, aby aj tam pobrala z kaštieľov a do bezpečia odviezla svoj majetok.
Dobre vedela, prečo neverí víťazovi. Prispela peniazmi na vojnu, no predovšetkým bola priveľmi bohatá, takže aj bez toho by sa našla vina, aby ju mohli trestať, zbaviť majetku, cti, slobody, možno i hlavy. Keď nikto iný, istotne by sa o to postaral Vartemberk alebo možno aj Juraj z Náchoda, ktorý včas opustil potápajúcu sa loď.
Bez citového vzrušenia vedela Markéta Salomena uvažovať o všetkom, aby stratila čo najmenej. Z opatrnej vypočítavosti nezabudla vziať so sebou ani slabomyseľného brata Jindřicha, ktorého sprevádzal aj vydesený pán preceptor. Ak bude treba, možno dôvodiť tým, že pravým dedičom smiřickovského panstva nie je ona, čo sa – ak budú tvrdiť – previnila podporovaním rebélie, ale Jindřich, ktorého pre jeho chabý rozum nebudú môcť obviniť, že sa dopustil zločinu vzbury proti panovníkovi. Jindřich, nechápuci, kam ho vezú, sa len hlúpo chichotal v kúte rachotiaceho koča. Bol veľmi cennou zárukou. Takto sa aspoň utešovala pani Markéta Salomena, keď na úteku za hranice opúšťala jičínske panstvo, čo jej manžela stálo život, kým si ho vybojovala od svojej sestrý.
Cestou do vyhnanstva, keď so sebou nemohla odviezť ani Kostelec, ani Jičín, ani Náchod, uvažovala, o čo rozumnejšie by bolo bývalo, keby päťdesiattisíc toliarov, čo vyplatila pánovi z Roupova za pomoc v spore o Jičín, bola radšej bezpečne uložila za hranicami – pravda, bezpečnejšie než Albrecht Ján svojich tristotisíc dukátov vo Frankfurte, kde ich zhrabol cisár.
Tak dumala pani Markéta Salomena, kým jej za chrbtom mizli obrysy Trosiek a hradu Hrubá Skála. Pani Slavatová sa ani neobzrela. Hľadela už zasa pred seba. Veď ešte nenastal koniec všetkým dňom! Ešte sa drží Sliezsko, nevzdala sa Morava, ktorej pomôže Gábor Bethlen, v Čechách vzdoruje Plzeň, Tábor, Zvíkov, Třeboň a zopár iných miest. Podľa dobrých správ, ktoré sa dozvedela, pomôže kráľovi Fridrichovi, keď nie anglický kráľ Jakub, nuž iste dánsky kráľ Kristián. Cisár Ferdinand, čo teraz slávi triumfy, bol už tiež vo veľkej tiesni vo Viedni. Vari sa nemôže nakoniec ešte všetko na dobré obrátiť?
Však ona sa ešte vráti, nenechá si zobrať majetok, o ktorý tak úporne bojovala a ktorý teraz musí dočasne opustiť!
Kostelec… Jičín… Náchod…
Aj keby to dopadlo akokoľvek zle, je tu Jindřich a poručnícke právo, ktoré sa nekonfiškuje. Cisár, pravda, potrebuje zhabať mnoho majetkov, aby odmenil svojich generálov a verných. V južných Čechách ich už niekoľko pobral a daroval Buquoyovi za jeho veľké služby, ale až sa všetko utíši a krkavce sa nasýtia, bude môcť uplatniť svoje alebo Jindřichovo právo, a možno jej potom zlaté kľúče opäť pomôžu, ako jej už raz pomohli.
Mešec – najistejší priateľ!
Pri tej myšlienke pohľad pani Markéty Salomeny zablúdil ta, kde pod sedadlom, bola ukrytá ťažká truhla.
Buď vo všetkom vôľa božia, skončila úvahu pani Markéta Salomena Smiřická, vdova po Jindřichovi Slavatovi z Chlumu.
Mnoho, veľmi mnoho bolo tých, čo neboli takí prezieraví ako pani Markéta Salomena, ako pán Václav z Roupova a iní, ktorí včas odprevadili kráľa z Prahy do Vratislavi a zachránili si aspoň kožu, keď už nie všetok majetok. A rôzne, veľmi rôzne boli dôvody, prečo neopustili Prahu a Čechy, aby ušli pred víťazovou pomstou.
Boli medzi nimi takí, čo neverili, že víťaz bude tvrdo trestať, najmä keď sa mu pokoria a poprosia o odpustenie. Boli medzi nimi iní, čo sa nevedeli odtrhnúť od svojho nehnuteľného majetku, aj tí, ktorým Pražania už nedovolili ujsť, ako sa to podarilo Berkovi z Dubej a Václavovi Viliamovi z Roupova. Boli však medzi nimi aj takí, čo si kládli sebe za vinu, že sa odboj proti cisárovi tak nešťastne skončil, a za trest boli pripravení vypiť kalich trpkosti až do dna.
Medzi nich patril starý Václav Budovec z Budova. Nešťastnú noc po Bielej Hore, keď trosky rozprášeného vojska táborili po pražských uliciach a vojaci sa usilovali aspoň trochu sa zohriať pri ohňoch nakladených z postŕhaných chlievikov, strávil pán Václav Budovec v modlitbách. Kľačal na holej dlážke, jeho ušľachtilá tvár lemovaná riedkymi bielymi vlasmi a mierne kučeravými fúzami, bola skormútená žiaľom a vyprahnuté ústa mu šeptali modlitbu za vlasť:
„Všemohúci, prečudesný a prehrozný v skutkoch Pane Bože, ktorý podľa tajnej rady a nepreniknuteľnej múdrosti svojej rôznymi národmi i ľuďmi ako vodami morskými pohybuješ, vojny, nepokoje medzi nimi dopúšťaš a pre neprávosti a nespravodlivosti dočasné prísne trestáš, a zasa – keď ráčiš – mier, pokoj, spravodlivosť a všetko dobré pôsobíš a zveľaďuješ: Teba pokorne a s dôverou prosím za naše České kráľovstvo i za všetky krajiny k nemu privtelené, neráč ich, ani nás v hneve a prchkosti svojej pre mnohé naše hriechy a priestupky karhať a trestať, ani to na nás nedopusť, aby sa krv nevinná vylievala a poškvrnila túto milovanú krajinu.“
Tak sa modlil Václav Budovec z Budova a z veľkých očí pod klenutým čelom stekali mu po chudých lícach hojné slzy.
Čo iné možno teraz očakávať než biedu, pád a útlak?
KAPITOLA XXII
[bookmark: bookmark13]Z druhého brehu
Kým sa kráľ Fridrich radil so svojimi generálmi a s anglickými vyslancami, či sa má pokúsiť o obranu Prahy, kým si jeden z plukovníkov jeho vojska pán zo Stubbendorfu sušil v niektorom meštianskom dome v pražskom Novom Meste odev, ktorý si premočil, keď na úteku od Bielej Hory musel s koňom preplávať Vltavu, aby unikol prenasledovateľom, a kým rozprášení vojaci hľadali po meste, kde by čo zjedli a vypili a čím by sa zohriali, a strhávali drevené búdy a strechy, aby si na uliciach a námestiach rozložili vatry, boli v tábore víťazov starosti a ruch iného druhu.
Buquoyovi a Tillyho vojaci, pokiaľ nemuseli odpratávať mŕtvoly a znášať ranených, pokiaľ neolupovali padlých nepriateľov o zbrane, mešce, o šatstvo i topánky, ako to bolo ich právom, alebo nedrancovali niekde na okolí, oslavovali víťazstvo pitím a jedlom, spevom a tancom a milovaním s vojačkami a neviestkami, vernými sprievodkyňami každého vojska.
Tam, kde sa slopalo, tancovalo a hýrilo, bolo počuť hulákajúci spev, hromové a oplzlé nadávky a výkriky nemecké i české, francúzske i španielske, talianske, chorvátske, poľské i maďarské, anglické, írske a azda aj iné, veď kto by sa vyznal v tej vojenskej cháske zverbovanej zo všetkých kútov sveta.
Karmelitán Dominik de Jesu Maria, ktorý v boji povzbudzoval vojakov k odvahe a nemilosrdnému kynoženiu kacírskeho nepriateľa, slúžil ďakovnú omšu a predniesol výrečnú kázeň, v ktorej pripomenul, že práve na túto nedeľu sa sluší kázať na slová evanjelia: „Dajte cisárovi, čo je cisárovo, a Bohu, čo je božie“. I boli potrestaní a ako nádoba hrnčiarska rozdrvení tí, čo sa nesprávali podľa tohto príkazu a odopierali cisárovi i bohu, čo im patrí.
Najvyšší veliteľ cisárskeho vojska gróf Buquoy nemohol naplno vychutnať rozkoš z vybratého boja. Niekoľko dní pred bitkou na Bielej Hore utrpel nepríjemné poranenie na úde, ktorým podľa vlastného priznania najväčšmi hrešil. Nemohol preto vysadnúť na koňa a cez celý boj bol na nosidlách, z ktorých sa dohadoval s kniežaťom Maximiliánom a s jeho generálom Tillym. Teraz odpočíval na poľnom lôžku v šiatri a premýšľal o tom, ako podať správu o boji cisárovi do Viedne tak, aby mu jeho osobná neúčasť neznižovala zásluhy. Cisár mu už síce daroval znamenité majetky v južných Čechách, ale ďalšia panovníkova priazeň mohla by byť predsa len ovplyvnená tým, že za celého boja sa len raz pokúsil vysadnúť na koňa, a to keď sa ten pojašenec, mladý Anhalt, presekal priveľmi blízko k veliteľskému postaveniu a nosidlá prestali byť bezpečné. On predsa nemôže za to, že sa mu predvčerom nepriateľská guľka pri Rakovníku zatúlala práve medzi nohy! Keby jestvovala spravodlivosť, zaslúžil by si to skôr ten prekliaty Mansfeld, ktorý za ním ustavične posiela svojich dôstojníkov… Prekliate zranenie, a neprestáva bolieť! Gróf Buquoy, rytier radu Zlatého rúna, surovo kľaje a rozhoduje sa, že cisárovi oznámi len celkom skromne výsledok boja a neuvedie nijakého dôstojníka, čo sa v ňom osobne vyznamenal. Radšej naznačí chyby, ktorých sa dopustil Tilly a bez ktorých mohlo byť víťazstvo ešte dokonalejšie.
Maximiliánov generál Ján Tscherklas, slobodný pán Tilly, hodoval s bavorským kniežaťom v letohrádku Hviezda. Knieža Maximilián nešetril slovami uznania, ale žlčoví tá povaha kazila Tillymu hostinu a radosť z víťazstva. Dobre vedel, že všetku zásluhu o výhru v boji má on. On pripravil víťazstvo disciplínou udržiavanou vo vojsku, on bol počas celého boja na bojisku, aby povzbudzoval vojakov a na mieste rozhodoval, kde ktorý pluk má zasiahnuť, on to bol predovšetkým, kto pohol bavorské knieža, aby si napriek Buquoyovej nechuti vynútilo, že k bitke vôbec došlo. Veď inak by sa boli uspokojili niekoľkými výstrelmi z diel a harcovaním predvoja. Svoje zásluhy poznal Tilly veľmi dobre, ale rovnako správne vycítil, že kniežaťu Maximiliánov! by nebolo vhod, keby ich priveľmi zdôrazňoval. Veď bavorské knieža sa samo chcelo ozdobiť vojnovou slávou, no súčasne – aby neurazilo cisára – chcelo ponechať z nej istý podiel aj Buquoyovi, čo za boja ležal ako baba na nosidlách. Nuž pre Tillyho zostávalo veľmi málo a zožieral sa obavami, že časom sa na jeho skutky celkom zabudne. Zvíťaziť a byť pripravený o zásluhu na víťazstve je trpký údel. Tilly sa zlostne napil a žlč mu horkla v ústach.
Takéto starosti a zúrivé pocity nemal cisársky plukovník don Viliam Verdugo. Vari nebolo nad slnko jasné, že to bol on, čo vybojoval víťazstvo a položil tak opäť cisárovi na hlavu kráľovskú korunu? Vari to nebol on, čo s nasadením vlastného života viedol niekoľkokrát svojich Valonov práve do najtuhšieho boja? Vari to nebol on, ktorého zásluhou rozdrvili posledný odpor moravského pluku pri zverníku? A či to nebol on, čo potom prenasledoval nepriateľa tak tvrdo, že sa mu takmer podarilo preniknúť s ním až do mesta? Alebo, komu žičilo šťastie, že na bojisku našiel raneného mladého Anhalta a mohol sa tešiť na bohaté výkupné? Plukovník Verdugo ráta, akú odmenu dostane za udatnosť aj od cisára. Má dobré správy, že v okolí Žatca, kde úrodná pôda rodí výborný chmeľ, mal Jindřich Mates, gróf z Thurnu, bohaté majetky vintířovské. Tie si už plukovník Verdugo vyhliadol za odmenu. Nuž teda ešte prípitok – a ešte jedení Plukovník Verdugo sa chvasce svojimi činmi, pije a nakoniec spadne pod stôl, takže ho jeho služobníci musia odniesť na lôžko.
Dlhšie ako Verdugo vydržal neapolský plukovník Spinelli, s ktorým hoduje jeho zajatec Jindřich Šlik, veliteľ pluku moravských stavov, toho pluku, čo sa bránil pri múre zverníka, keď sa už všetky ostatné pluky obrátili na útek: Šlik je ranený, od straty krvi bledý, takmer biely, ale drží sa statočne, pije a žartuje. Zišiel sa tu v stane Spinelliho s niekoľkými starými známymi, po ktorých boku bojoval v službách cisárskych i španielskych, v Uhrách, v Nizozemsku, v Savojsku. Spomínajú spoločne na obliehanie Vercelli. Tam bol predsa aj Verdugo.
Plukovník Kratz zo Scharfensteinu, ktorého oslavujú, že zastavil útok mladého Anhalta, sa čuduje, prečo Šlik neprijal radšej službu u cisára než u rebelov.
„Ponuka moravských stavov bola výhodnejšia,“ namieta plukovník Jindřich Šlik. „Nebol to zlý pluk,“ vraví s hrdosťou, spomínajúc na kopy mŕtvol pred múrom zverníka. „Bol to najlepší pluk Fridricha Falckého.“ A po krátkej pomlke: „Bol aspoň najlepšie platený.“
„Aj tak ste bojovali za vopred prehratú vec,“ mieni Neapolčan Spinelli a mraští počernú drobnú tvár.
„Vo vojne nič nie je vopred prehraté. Raz mne, druhý raz tebe, ako ide karta,“ usmieva sa Šlik, hoci rana na ramene kruto páli.
„Vaše delostrelectvo zle strieľalo.“
„Prečo ste sa lepšie nezakopali?“
„Chybne ste vojsko zošikovali. Ľahká jazda stála proti našim kyrysníkom.“
Tak zaznamenávajú cisárski dôstojníci chyby kráľovských.
„Na tom všetkom nezáleží,“ hovorí plukovník Šlik. „Rozhodlo, že pluky nebojovali. Nemali za čo. Neplatili iní. A potom, polovica dôstojníkov z niektorých plukov bola v Prahe. Nečakali boj a nechcelo sa im byť na vetre.“
„Teraz, pravda, prijmete službu u cisára?“ spytuje sa opäť Kratz zo Scharfensteinu. „Bili ste sa znamenite, a ak budete chcieť, obstarám vám dobrý plukovnícky patent.“
„Prečo nie?“ usmieva sa Jindřich Šlik. „Len ako sa dohodnem tuhla,“ a ukazuje na Spinelliho, ktorého je zajatcom.
„Veď už sa nejako dohodneme,“ usmieva sa Spinelli celou vráskavou tváričkou. Toľko ako Verdugo za mladého Anhalta síce nedostane, ale pekných pár tisíc zlatých musí za plukovníka Šlika rozhodne získať, Santa Maria! „Páni, napime sa!“
Celkom iný ruch než v šiatroch dôstojníkov panoval v búdach a pod Stanmi, kde hlavný chirurg Geiger, mladý, mlčanlivý a veľmi skúsený a obratný muž, medici Mörman, Hinzelius a Fabius, štyria felčiari, niekoľko lekárnikov a pomocníkov, poskytovali pomoc raneným, ktorých sem zvážali a znášali z celého bojiska. Vyťahovali im guľky z rán, potom im ich upchávali kúdeľou a zasýpali prachom, obväzovali – a ak bolo treba – rezali nezahojiteľne rozmliaždené ruky a nohy za strašného revu ranených, ktorých museli na takéto operácie poviazať, ak ich nedržalo niekoľko mocných chlapov.
Pomáhalo tu aj zopár talianskych mníchov, pripravených vyspovedať umierajúcich a dať im posledné pomazanie. Okrem kresťanskej útechy a pomoci im však nemocničný poriadok prísne zakazoval viesť s ranenými oslabenými stratou krvi náboženské rozhovory a škriepiť sa o viere.
Rovnako ako vo vojsku kráľa Fridricha Falckého bojovali aj katolíci, naverbovali do vojska cisára Ferdinanda, Maximiliána Bavorského a nemeckej katolíckej Ligy aj protestantov rôznych vyznaní. Sám hlavný chirurg Geiger nebol katolíckej viery, no jednako sa mu dostalo uznania za obetavosť a úspechy pri ošetrovaní ranených a chorých. Skončil úspešne lekárske, fyzikálne a chirurgické štúdiá, takže ho brat, preslávený mníchovský lekár Tobiáš Geiger, mohol zodpovedne odporúčať jeho milosti bavorskému kniežaťu Maximiliánovi, aby vykonával dôležité poslanie v poľnom obväzisku a sám prevzal hlavnú zdravotnícku správu v armáde Ligy. Tobiáš Geiger sa postaral, aby každý vojak odvádzal zo žoldu pravidelný príspevok na nákup liekov a obväzov, a za to mu potom poskytli zadarmo všetku potrebnú zdravotnú starostlivosť. Čo sa týka jeho brata, vykonával službu hlavného chirurga s veľkou usilovnosťou – a keďže bol mlčanlivej povahy – sám o svojom náboženstve tiež nezačínal rozpravy. Bol presvedčený, že pravdu vo viere ťažko dokázať, a preto si katolíci s evanjelikmi nemajú vzájomne závidieť lepšie prostriedky na spasenie, lež namiesto neplodných hádok a vyhlasovania za kacírov sa čo najusilovnejšie pričiniť skutkami, aby si zaslúžili večnú spásu. Podľa toho potom robil remeslo rozvážne a zmužilo.
Rukávy vykasané nad lakte, skrvavený ako mäsiar, rezal, pálil a zachraňoval.
Do Geigerovho poľného obväziska zaviedla po boji zvedavosť aj jedného z dôstojníkov Rouvillovho pluku, Reného Descarta. Mladý Francúz sa za ťaženia do Čiech s hlavným chirurgom Geigerom veľmi zblížil. Často spolu hovorili o chirurgii a lekárstve, o tajomstvách ľudského tela, o ktorom Geiger mnoho vedel, aj o tajomstve ľudskej duše, do ktorého sa Descartes márne snažil preniknúť. Geiger ho zoznámil s novými poznatkami, čo, ako sa nazdával, zistil o krvi. Krv, zdá sa, v žilách nestojí, ale obieha. Pred niekoľkými dňami ukázal Descartovi srdce vybrané z tela mŕtvemu vojakovi. Vysvetlil mu na ňom prácu jedenástich malých chlopní, čo ako malé vrátka otvárajú a zatvárajú štyri otvory v dvoch srdcových komorách. Tak vháňajú krv do tepien a zasa ju odsávajú.
Teraz po boji, keď bol Geiger v plnej práci, nedalo sa, pravda, ani pomyslieť na rozhovor. Descartes bol rád, že mu vôbec dovolil prizerať sa, lebo iného by prísny hlavný chirurg nestrpel, aby zbytočne zavadzal v obväzisku.
Descartes sa ticho postavil do rohu veľkého stanu osvetleného nad stolom troma fakľami, hľadel na Geigerove obratné ruky a premýšľal o tom, ako pomerne malá rana spôsobená guľkou urobí z hlučných a hromžiacich bojovníkov stonajúce chuchvalce mäsa. Zostal ako pozorný divák na niekoľkých operáciách, keď však priniesli skučiaceho Taliana, ktorému sa z preťatého brucha vyvalili črevá, a potom vypaľovali revúcemu kyrysníkovi z Kratzovho pluku ranu po odrezanej nohe, ktorú odhodili na kopu údov v kúte stanu, predsa len mu prišlo zle a vyšiel z obväziska, presviedčajúc sa v duchu, že už toho videl dosť.
Mladý francúzsky šľachtic René Descartes nevstúpil do vojenskej služby z túžby po sláve, úspešnej kariére alebo po zisku, lež preto, že tu videl najlepšiu príležitosť spoznať kus sveta, cudzie kraje, národy a zvyky. Nebol obdarený pozemským majetkom natoľko, aby si sám mohol platiť cestovanie, a cestovať musel, ak chcel poznať. On však musel poznať, ak chcel vedieť. A vedieť musel, lebo túžba po vedomostiach bola uňho mocnejšia než všetko ostatné.
To, čo mu vojenský život poskytol, ho nesklamalo. Za niekoľko mesiacov uvidel a zažil oveľa viac, ako pôvodne očakával. Dnešný boj bol vyvrcholením všetkého. Descartes uvažoval o tom, že bitka na Bielej Hore rozhodla o osudoch tisícov ľudí a azda aj o osude kráľovstva na mnoho rokov. Niekto ňou získal česť, ktorú druhý stratil, inému priniesla bohatstvo, druhému zmrzačenie a pritom nebolo celkom isté, aký zmysel to všetko malo.
Nebol to vlastne nijaký veľký boj. Trval sotva hodinu, azda o niečo viac. René Descartes, ktorého pluk stál v treťom šíku a do vlastného boja vôbec nezasiahol, z neho – pravdu povediac – mnoho nevidel a nezanechal v ňom hlbší dojem. Zo svojho postavenia mohol sledovať len úsek bojiska, pokiaľ mu to dym a mušketa dovoľovali. No jednako videl na náprotivnom návrší postavenie nepriateľa, ťahajúce sa od zverníka v smere jeho pravej ruky, mohol sledovať nástup niekoľkých usporiadaných plukov, čo sa ako na cvičisku rozvíjali do útoku, uvidel v diaľke zrážku s nepriateľom, keď sa rady prelamovali a štvorce trhali. Počul prenikavo jačať trúbky, dunieť delá, hromadne kričať Santa Maria, rachotiť bubny a páliť muškety. V jednej chvíli, keď nepriateľská jazda vnikla do ľavého krídla cisárskych, čo susedilo s pravým krídlom ligistických plukov Maximiliána Bavorského, mohol Descartes vidieť, ako sa jazdci navzájom rúbu šabľami a padajú z koní, ženúcich sa ďalej po rovine. Videl, ako začínajú rozprášené pluky ustupovať a ako po nich ostávajú na bojisku roztrúsené figúrky mŕtvych a ranených. Na rôznych miestach, kam dovidel, zopakoval sa niekoľkokrát obraz vlnenia a kosenia, ktorý sám osebe nebol ani veľký, ani údesný, keby si neuvedomil, že to nie je vzdialený a neskutočný vnem, ktorého je divákom, ale že tu triumfuje smrť. Ten pocit blízkej smrti vzbudzoval v Descartovi mierne napätie, až mu srdce prudšie zabúchalo, najmä keď smrť vyčíňala čoraz bližšie a gule nepriateľských diel dopadali do štvorcov, do ktorých bolo zošikované Maximiliánovo vojsko. Bolo to veľmi nepríjemné, ale on to už všetko prežil v niekoľkých menších bitkách, nuž sa mu podarilo zachovať chladnú myseľ po celý boj.
Pred Rouvillovým plukom precválal sám Tilly so svojou družinou a čosi kričal, čomu nerozumel. Vzápätí dala trúbka povel do útoku, bubny zarachotili a Descartov oddiel vyrazil s ostatnými vpred, do útoku. Ktosi hlasno vykríkol heslo Santa Maria, po ňom ho opakovali ostatní. Keď začali postupovať hore svahom, zašumelo vojskom, že nepriateľ uteká, že neudržal pole. Zrýchlili krok, niektorí bežali takmer klusom a zasa spomalili, stúpajúc hore prudkým svahom, kde si Descartes pred chvíľou všimol, ako ustupujúci nepriateľ zanecháva mŕtvych a ranených. Teraz ich uvidel zblízka. Už to neboli drobné figúrky, čo padali z koní a rúcali sa na zem. Zblízka bola smrť veľmi zlá a ešte horšie bolo umieranie. Miestami bolo toľko mŕtvych a ranených, že sa im nemohli ani vyhnúť a šliapali po nich. Sklené oči, vycerené zuby, roztrhané telá skrútené v bolestných kŕčoch, zúfalé výkriky o pomoc. Ale oni postupujú dopredu, dopredu v tesných, zovretých radoch. Bubny. Poľnice. Santa Maria!
S nepriateľom sa však nestretli, len ďalej a ďalej šliapali po tom poli skazy, kde už smrť a ničenie vykonali svoje dielo.
Tak prišli až k múru zverníka. Aj tu už vyhasol posledný odpor. Mŕtvoly sa kopili na hŕbach, na jednom mieste vypĺňali celú úžľabinu.
Víťazstvo? Sláva? Hrdinstvo? Videl len žatvu smrti, jedine tá dávala všetkému hmatateľný zmysel. Všetko ostatné bolo neisté. Veď kto popravde by mohol s istotou povedať, aký bol skutočný zmysel celej tej vojny, kde dve znepriatelené strany nechali za seba zomierať najatých ľudí, ktorým za to zaplatili? Na čej strane bolo právo, čo tu značila česť? Nakoniec rozhodol štedrejší mešec a menej lakomá ruka, odvaha dať viac, aby bolo možno istejšie zhrabnúť zisk. Teraz budú vojaci a dôstojníci rokovať o tom, kto svojím dôvtipom a udatnosťou zabezpečil víťazstvo, kto lepšie zoradil vojsko, udrel v pravý čas a strhol s nasadením vlastného života ostatných do rozhodujúceho útoku. A zatiaľ boli korene víťazstva oveľa hlbšie. Ako hlboko však siahali, kde hľadať tie neznáme sily, čo tvoria dejiny, ak to nie je vždy lepšia vec a spravodlivosť, ktoré víťazia? Kto vôbec môže pevne a jednoznačne odpovedať na otázku, či boha lepšie uctievajú katolíci alebo evanjelici? O všetkom treba pochybovať, kým sa dopracujeme k bezpečnej istote. On, pravda, vôbec nechcel napodobňovať skeptikov, ktorí pochybujú, len aby pochybovali, a predstierajú, že sú vždy nerozhodní. Naopak, všetka jeho snaha smeruje k tomu, aby sa dopátral istoty, aby očistil nános a piesok zdania a našiel pod nimi kameň bezpečného poznania.
Kým jeho okolie lomozí oslavou víťazstva, Descartes uvažuje o tom, kde nájsť pravdu a ako sa správať do toho času, kým mu presná metóda myslenia dopomôže dospieť k pevným záverom. Vo všetkom, čo dosiaľ prežíval, aj v tom dnešnom boji usiloval sa byť skôr divákom než hercom a ešte ním pravdepodobne dlho zostane v tých tragických komédiách, čo sa dnes hrajú vo svete a z ktorých sa šíri len zmätok a ďalšia neistota. Rozum mu, pravda, neklamné hovorí, že o každej veci existuje iba jediná pravda.
Tá pálčivá túžba po pravde, po konečnej pravde, po pravde nevyvrátiteľnej, ktorú neprijímame preto, že ju ostatní uznávajú za pravdu, a ktorú neopúšťame, len čo poznáme lepší náhľad, ale po pravde, ktorá je taká istá, ako že dva a dva sú štyri!
Pokiaľ však niet takej pravdy, k akej dospievame geometrickou analýzou a algebrou, René Descartes odmieta uznať akúkoľvek vec za pravdivú, aj keď ju za takú uznávajú najväčšie autority. Treba sa vystríhať prenáhlenosti a zaujatosti a nezahrnúť do svojich súdov nič okrem toho, čo sa ľudskému rozumu dalo spoznať tak jasne a zreteľne, aby o tom nebolo nijakých pochybností.
Zavrhnúť teda všetko ostatné, o čom sa takto nepresvedčil? Nie, v tej všeobecnej neistote je zatiaľ lepšie, ak sa pridrží viery, v ktorej ho vychovali, a ak sa bude vo všetkých iných záležitostiach riadiť najmiernejšími a najmenej výstrednými názormi. Tak sa najľahšie vyhne najväčším omylom. O to s väčším úsilím bude však hľadať ďalej, lebo sa nemôže na celý život uspokojiť len s dočasnou morálkou – áno, len dočasnou, kým sa mu rozumom podarí nájsť pravdu o všetkom a vo všetkom a vymaní sa z neistoty, čo mu spôsobila najväčšie duševné muky.
Zatiaľ však jediné, čo mohol s istotou povedať, bolo, že premýšľa, že si uvedomuje svoje ja a že preto existuje. Druhú istotu našiel v počtoch, v geometrii a v algebre. Dvakrát dva sú štyri. Tri uhly trojuholníka sa rovnajú dvom pravým. Všetky body gule sú rovnako vzdialené od jej stredu. Tu je pravda, večná pravda, platná pre všetkých, ktorú nikto nemôže vyvrátiť. Až sa mu podarí s rovnakou istotou, akú našiel v geometrii a v algebre, preniknúť aj do ostatných vied, do spleti ľudských názorov a zákonitostí ich osudov, pozná svojou novou, bezpečnou metódou zmysel všetkého, čo ho obklopuje, a potom si vytvorí namiesto dočasnej i novú, konečnú morálku a náboženstvo.
Podarí sa mu to? Descartes nevie, pochybuje, ale súčasne verí v svoj rozum, že ho dovedie k cieľu. A ak sa nepodarí už jemu urobiť ten posledný krok, urobia ho tí, čo prídu po ňom, lebo ak sa budú filozofi riadiť správnou metódou poznania, ku ktorej dá základy – zatiaľ ju však iba hľadá – potom naisto spoznajú podstatu – nielen zdanie – všetkého, čo je okolo nás, a od poznania prejdú aj k ovládaniu. Až to bude skutočné víťazstvo človeka nad prírodou a nad sebou samým, keď ho poznanie rozumom oslobodí od večných pochybností a neistôt, čo sú prameňom hádok, svárov a vojen. Každý objav pravdy vo vede je na ceste k tomuto konečnému víťazstvu vyhratým bojom, ktorého následky sú oveľa dôležitejšie než dnešný boj, i keď zmenil osudy ľudí a možno aj národov.
Koľko ešte bude tých bojov? Descartovi sa zdá, že prešiel už niekoľkými. Šťastie vždy stálo pri ňom a doterajšie úspechy posilňujú jeho vieru v konečné víťazstvo. Bude natoľko presvedčujúce, ako že súčet uhlov v trojuholníku sa rovná dvom pravým uhlom? Aký rozdiel medzi dnešným víťazstvom vybojovaným silou a peniazmi!
Ponorený do myšlienok, s ktorými sa hádam nikomu nezverí, kým nedozrejú, prechádza francúzsky dôstojník táborom spitým víťazstvom, čo milostivý boh a Panna Mária dožičili požehnaným zbraniam jeho cisárskej výsosti Ferdinanda II.
Kto by z verných vyznávačov viery nejasal nad vznešeným bojom, ktorým ako jediným úderom porazili celé nepriateľské vojsko. Tých Čechov, čo pred dvesto rokmi pod nečestným a zúrivým Žižkom zvíťazili nad cisárom Žigmundom a celou ríšskou mocou a vojskom, tých Čechov dnes za hodinu rozohnali a na hlavu porazili. Preto nech sa podľa zásluhy oslavuje ten veľký boj pri zverníku, z ktorého Česi utekali ako zajace a iná zver, dobíjaná na úteku víťazom. Nech sa oslávi ten boj pri letohrádku Hviezda, predvídaný tou strašnou kométou! Nech sa oslávi ten veľký, vznešený boj, čo vyslobodil nielen celú nemeckú ríšu, ale všetko kresťanstvo zo zúrivého tyranstva protestantov, ktorých vodca tu bol raz navždy porazený!
Tábor spitý víťazstvom huláka, reve, slope. Vojaci zo všetkých kútov sveta a ich ženské okolo Descarta kričia, sýtia sa, smilnia, kľajú, pijú, smejú sa, spievajú, prezerajú si korisť, alebo len hovoria a odpočívajú, ale dôstojník Rouvillovho pluku sa tým všetkým nenechá rušiť v premýšľaní. Už dávno pochopil, že v tomto ľudskom húfe, starajúcom sa len o ukojenie vlastných pudov a telesných chúťok, ľahko sa stratí so svojimi myšlienkami a môže tu podľa chuti žiť osamotený a v ústraní ako v najodľahlejšej púšti, a to oveľa ľahšie než tam, kde žije len málo ľudí, čo sa navzájom poznajú a obťažujú zvedavosťou. Vo vojenskom mravenisku našiel vytúženú samotu a mohol sa voľne oddávať svojim úvahám.
René Descartes nepočuje lomozenie tábora jasajúceho nad víťazstvom, lebo premýšľa o inom, oveľa väčšom víťazstve, o víťazstve ľudského rozumu, a o tom, ako ho dosiahnuť. Zajtra alebo o niekoľko dní neskôr padne Praha. Descartes počul o jej univerzite. Nezdá sa, že by bola preslávená veľkou učenosťou. Náboženské hádky ju odvádzali od vedy, jej rektor doktor Jesenius bol jedným z vodcov povstania. Descartes bol zvedavý, či nájde príležitosť pozhovárať sa aspoň s niektorými profesormi pražskej univerzity. So zvedavosťou na Prahu zaplavila ho nová vlna túžby po poznaní, túžby, čo ho primäla, aby vstúpil do vojska, a priviedla ho z rodného Francúzska až do ďalekých Čiech.
Medzi tými, čo v Stanoch generálov a plukovníkov oslavovali porážku Fridricha Falckého, českých buričov a prekliatych evanjelikov, chýbal jeden z popredných dôstojníkov cisára Ferdinanda II. – Albrecht z Valdštejna. Jeho pluk zasiahol síce do boja, ale plukovníka poslali o týždeň skôr s niekoľkými inými oddielmi do Loun, aby tam utíšil sedliakov. Roje ozbrojených vidiečanov rušili z tejto strany zásobovanie cisárskej armády tak nebezpečne, že bolo treba rázne konať. Na zodpovednú úlohu vybrali Albrechta z Valdštejna. Bol to prejav dôvery a Valdštejn úlohu prijal, i keď ho odvádzala z hlavného bojiska. Neobával sa, že by sa na jeho služby zabudlo. Hra už speje ku koncu. Tí, čo vybojujú víťazstvo, zhrabnú prvú korisť. Potom však bude treba krajinu obsadiť, zabezpečiť, upevniť novú vládu. Bude sa trestať. A na to všetko treba vojakov. Kto bude potom súcejší na podobné vojenské úlohy ako ten, kto dokázal rázne utíšiť bojovných sedliakov v Lounách a na okolí Žatca?
Úloha, ktorú gróf Buquoy zveril Valdštejnovi na odporúčanie kniežaťa Liechtensteina, nebola ľahká. Sedliaci sa bili ako besní psi. Keby sa niekedy podarilo náležite ich vycvičiť a usporiadať do riadneho vojska… Ale o to teraz nejde. Úloha je skončená. Sedliaci už nebudú rušiť zásobovanie. Veľkú časť z nich porúbali na bojisku, časť z nich dal pre výstrahu obesiť. Obťažkal veľa stromov týmto ovocím od Loun až do Žatca. Ostatní sa rozpŕchli a budú teraz tancovať, ako on bude pískať. Nech Buquoy alebo cisár nájde niekoho, kto by to vedel lepšie než on! Nie, to nič, že nebol osobne na Bielej Hore, uvažuje plukovník Albrecht z Valdštejna, keď sa dozvedá o veľkom víťazstve cisárskych zbraní. Nebol v tom bojí pri letohrádku Hviezda, ale jeho hviezda dnes večer jasne žiari na nebi, na východe, nad Jičínom, kým iné hviezdy zhasínajú.
[bookmark: bookmark14]KAPITOLA XXIII
Krkavce
Druhý deň po boji na Bielej Hore. Víťazné cisárske a bavorsko-ligistické vojsko pochoduje do Prahy, ktorá sa nezmohla na obranu, pokým havrany a krkavce hodujú na ľudských mŕtvolách a konských mrcinách, hojne roztrúsených na bojisku.
Aj ľudské supy a krkavce sa zlietajú na korisť.
Ako čierni vtáci sa opäť zleteli jezuiti, aby lovili duše medzi tými, čo porážkou zmalomyseľneli a už kolísali vo viere. Vojaci začali drancovať pri prvej príležitosti. Velitelia ich nestačili udržať na uzde vojenskej disciplíny, lebo sa sami lačne vrhali na núkajúce sa poklady. Tí, čo stáli najvyššie, delili sa okrem toho už vopred o majetky, o ktoré pripravia rozdrveného nepriateľa.
Beda porazeným!
Hneď na druhý deň po Bielej Hore sa víťaz zmocnil nespočetných drahocenných predmetov, ktoré kráľ na úteku nemal už času odviezť so sebou alebo na ne v náhlivosti zabudol. Bola medzi nimi i jeho koruna a podväzkový rad, ktorým ho vyznamenal jeho svokor. Honny soit qui mal y pense! Hanba tomu, kto pritom myslí na zlé, hovorilo heslo tohto radu.
Aj páni, čo sprevádzali Zimného kráľa, stratili zrejme hlavu. Inak by sa predsa nemohlo stať, že víťaz našiel v dome pána Bohuchvala Berku z Dubej toľké bohatstvo. S rovnako nehanebnou lačnosťou vrhajú sa však tí, ktorým víťazstvo dalo právo na korisť, na majetok tých, čo zostali. Ak bolo treba, vyrazili dvere, strhli zámky a vyčistili truhlice, pobrali všetko, čo sa dalo odniesť, a ostatné aspoň rozbili a zničili.
Beda porazeným!
Toho dňa Tobiáš Stefek z Kolodejov prišiel naraz o všetko, čo si nahospodáril dlhoročnou službou ako regent smiřickovských majetkov. Nebolo toho málo. Kto by teraz neľutoval, že nedaroval včas zlatky na žold vojakom, čo by azda pri dobrej pláci neodhodili zbrane pri prvom výstrele! Lepšie by bol urobil na ochranu svojho imania a našetrený majetoček by teraz nemusel putovať do bezodného hrdla víťaza.
Keď sa Maximiliánovo vojsko vracalo do Bavorska, viezlo so sebou korisť na pol druha tisíc vozoch a mala vraj cenu šiestich ton rýdzeho zlata…
Bohatstvo z vydrancovanej Prahy však vôbec nestačí nasýtiť hlad víťazov. Je tu ešte majetok, ktorý sa nedá odviezť na vozoch – domy a zámky, poplužné dvory a dediny s poddaným ľudom. Nuž hlavy dole, nech nám aj toto bohatstvo spadne do lona!
V ríšskej kancelárii, o poschodie vyššie nad českou kanceláriou, z ktorej pred troma rokmi vyleteli oblokom Slavata, Martinic a Filip Fabrícius – teraz cisárom Ferdinandom povýšený do šľachtického stavu s výrečným predikátom „z Hohenfallu“ – zasadol cisársky súd, aby vyniesol rozsudky nad hlavnými vinníkmi. Na vyvýšenom kresle potiahnutom fialovým zamatom predsedá mu ako cisársky komisár českého kráľovstva knieža Karol z Liechtensteina.
Knieža sa chmúri, aby si dodal dôstojnosti, v skutočnosti ho však vnútri hreje blažený pocit uspokojeného zadosťučinenia. Dnes sa mu dostáva odmeny za príkoria, ktoré na ňom spáchali rebeli v Brne, keď im ohrozovaný na živote musel sľubovať spojenectvo a vernosť, a urobili z neho priam šaša. Len vedomie, že tu chýbajú práve tí dvaja, čo sa na ňom najväčšmi previnili – Thurn a Ladislav Velen zo Žerotína – kalí mu radosť z prehliadky porazených odporcov odkázaných na jeho milosť a nemilosť.
Štyridsaťpäť mužov stavov panského, rytierskeho i meštianskeho postupne predvolávajú, aby si vypočuli v jazyku nemeckom a potom i českom žalobu a ortieľ. Vodcovia povstania zaplatia za vzburu hrdlom, cťou a aj majetkom. Joachim Ondrej, gróf Šlik, pán na Svljanoch a Lokti, Václav Budovec z Budova, prezident nad apeláciami, Krištof Haraiit z Polžíc a Bezdružíc, prezident českej komory, viac ako osemdesiatročný Gašpar Kaplíř zo Sulevíc, najvyšší zemský pisár, Fridrich z Bílej, Jindřich Oto z Lósu, Bohuslav z Michalovíc, Tobiáš Štefek z Kolodejov, teraz mešťan pražského Nového Mesta a jeden z direktorov, rektor pražskej univerzity Ján Jesenius z Jesena, doktor Borbonius, Ján Kutnaur, Šimon Sušický a ďalší a ďalší, ktorých predvolali, aby si z úst malostranského richtára Jána Hegnera z Rezefeldu vypočuli, že budú sťatí, za živa rozštvrtení, obesení, že sa im pred smrťou vytrhne Jazyk alebo odtne ruka, že ich hlavy a čiastky tela sa pre potupu vystavia na mestských bránach. Niektorí z nich mali ešte, pravda, dostať cisársku milosť, buď im trest smrti zmenili na žalár, ako doktorovi Borboniovi, za ktorého sa prihovoril sám jeho milosť predseda súdu knieža Liechtenstein z vďačnosti, že ho úspešne vyliečil, alebo že namiesto štvrtenia za živa budú iba sťatí. Rektorovi Jeseniovi sa napríklad dostalo tej milosti, že mu nevytrhnú jazyk a telo za živa nerozštvrtia, ale vyrežú mu iba kus jazyka, potom ho popravia a až jeho mŕtvolu rozštvrtia a vystavia na potupu za Horskou bránou, kým hlava bude trčať na Mosteckej veži spolu s hlavami ostatných odsúdencov.
Aj po cisárskych milostiach zostalo v popravný deň 21. Júna 1621 dosť roboty pre kata Jána Mydlářa. Dvadsiatich štyroch odsúdencov sťal toho dňa vlastnou rukou, troch obesil a deň nato vykonal ešte posmrtnú popravu Martina Fruweina, ktorý radšej volil samovraždu ako smrť na popravisku. Štyri meče použil Ján Mydlář a večer ho od tej driny bolelo celé telo. Knieža Karol z Liechtensteina bol však uznanlivý. Nielenže dal katovi vyplatiť päťsto osemdesiatštyri kôp míšenských grošov, čo si zaúčtoval pre seba a svojich holomkov, ale keďže bol osobitne spokojný s jeho výkonom, pridal mu ešte milostivo ďalších päťdesiat kôp grošov.
Pre kata je to celý majetok, ale pre knieža? Teraz sa rozdávajú iné majetky a získavajú ich ľudia, čo sa zďaleka nenalopotili toľko ako Ján Mydláŕ 21. júna!
Tie jatky na Staromestskom námestí boli úvodom k hromadným konfiškáciám. Všetci odsúdení, či už ich popravili, alebo sa im dostalo milosti, prišli o svoje majetky. A nielen oni. Šťastný Colonna z Felsu, ktorý padol čestne v boji s nepriateľom, i plukovník Oldřich Vchynský z Vchyníc, ktorý biedne zahynul v poli na zákernú chorobu! Unikli potupnej poprave. Ale ich majetok zhabal cisár rovnako ako majetky tých, čo dal skrátiť o hlavu, alebo čo utiekli pred jeho hnevom za hranice. Okrem toho bolo nespočetné množstvo previnilcov, ktorí zostali v krajine a odsúdili ich na stratu všetkého imania alebo aspoň jeho časti, i keď ostali nažive a na slobode. Generálny pardon alebo odpustenie, vyhlásené jeho milosťou kniežaťom z Liechtensteina, zneli: Kto sám prizná svoju vinu, nestihne ho trest na hrdle a na cti, ale vymeria sa mu trest na majetku.
Nesmierne boli majetky a bohatstvá zhabané v mene cisára. Nesmierna je však aj hrabivosť pahltníkov, čo sa vrhli na tento majetok, žiadajúc odmenu za vernosť a preukázané služby pri zdolaní vzbury.
Cisár i knieža Liechtenstein štedro rozdávajú majetok popravených a olúpených. Tak ako najvyšší cisársky veliteľ gróf Buquoy dostal Rožmberk a Nové Hrady, Libějovice a Žumberk spolu s panským dielom Chvalkovským a Cukrštejnom, tak obdarovali aj jeho plukovníkov. Don Baltazár de Marradas sa raduje nad Hlubokou a Vožicou, kým Martin Huerta dostal Velhartice, Kašperské. Hory a navyše do zástavy kráľovské mesto Písek, ktorého obyvateľstvo jeho vojaci za vojny spolovice vyvraždili. Don Verdugo blažene ráta tridsaťtisíc zlatých, čo mu vyplatili za mladého Anhalta, a prechádza sa po svojom novom vintířovskom panstve patriacom prv zradcovi Thurnovi. Podľa zásluhy odmenili cisárovho dôverného radcu Jána Oldřicha z Eggenberku, ktorému pripísali Krumlov, Netolice a Prachatice. Ani na knieža z Liechtensteina cisár nezabudol a daroval mu Šelmberk, Červenú Lhotu, Rudolfov a Vodňany.
Čo je proti tomu päťdesiat kôp grošov prepitného katovi za jeho robotu!
Odmeny sa len tak sypali.
Koho neobdarovali, mohol si aspoň lacno kúpiť konfiškované majetky buričov, ktoré cisárska komora rozpredávala hlboko pod cenu, len aby si čo najrýchlejšie zadovážila peniaze na žold, na splatenie pôžičiek a na ďalšie vedenie vojny. Ohromné pozemkové majetky menia svojich držiteľov a s nimi desaťtisíce poddaných sedliakov vrchnosti. Nové panstvo Sa poponáhľalo, aby zvýšilo roboty a dávky a vyrvalo ľudu i vieru, čo mu bola v jeho strastiach poslednou útechou. Každý prostriedok je na to dobrý.
Nový pán na Velharticiach a Kašperských Horách don Martin Huerta dáva sedliakov väzniť, biť, mučiť. „Ani sám Ježiš Kristus za celý život neobrátil na pravé náboženstvo toľko ľudí ako ja za oveľa kratší čas!“ chvasce sa. To je trocha prisilné i pre knieža Liechtensteina, inak štedrého voči katom.
Medzi prvými prepadli cisárskej konfiškácii už 26. apríla 1621 smiřickovské majetky.
Pamiatku Albrechta Jána Smiřického ako jedného z vodcov povstania, direktora a buriča, ktorý osobne vztiahol ruku na cisárových služobníkov vyhodených z okna Hradu, prekliali na večné časy. Jeho sestra a dedička Markéta Salomena, vdova po ďalšom z rebelov, Jindřichovi Slavatovi, podporovala vzburu peniazmi a sama sa odsúdila útekom za hranice s Fridrichom Falckým. No kým pani Slavatová putovala so svojím synčekom a pomäteným bratom Jindřichom s dvorom vyhnaného kráľa Fridricha a so vzrastajúcim kŕdľom emigrantov do Haagu, rokoval v Prahe o smiřickovské dedičstvo s cisárskym miestodržiteľom, kniežaťom z Liechtensteina, plukovník Albrecht z Valdštejna, v ktorého žilách kolovala po matke krv Smiřickovcov.
Obaja šľachtici, bohato obdarovaní majetkami na Morave, prestúpili už v mladosti na katolícku vieru, aby si zabezpečili postup pri dvore, a skutočne sa tešili zo dňa na deň rastúcej priazní a hodnostiam v cisárskych službách. Oddávna sa stýkali, takže v dôvernom rozhovore sa nazývali krstnými menami, hoci Liechtenstein mal už za sebou päťdesiatku a bol o štrnásť rokov starší než Valdštejn, a navyše vladárom kniežacieho domu, kým Albrecht Eusébius bol len z panského rodu. Zdvorilo si však vykali, čo prezrádzalo, že medzi nimi nebolo naozajstné priateľstvo. A skutočne, kdekoľvek sa zišli – a stretávali sa veľmi často vzhľadom na úlohy, ktoré im ukladala politická a vojenská služba cisárovi – vládlo medzi nimi napätie ako medzi šachovými hráčmi, čo zasadli k hre a pritom navzájom chladne pozorujú protivníkove ťahy, usilujú sa uhádnuť jeho úmysly, oklamať ho vlastným dôvtipom a zabezpečiť si konečné víťazstvo.
Tak ako v šachu aj v ich hre išlo o kráľa, jazdca i o sedliakov.
Karol hovorí o konečnom víťazstve nad kráľom Fridrichom Falckým. Nenazýva ho, pravdaže, kráľom, mladistvý Fridrich je preňho „pol druha chlapca“. Octu kniežaťa z Liechtensteina, ktorého cisár poctil najvyššími hodnosťami, si predsa nemôže zaslúžiť kráľ-samozvanec, rebel, falcgróf, ktorý nemal ani štipku vladárskej dôstojnosti, keď sa mohol kúpať v rieke spolu s obyčajným ľudom.
O jazdcoch hovorí zasa Valdštejn. Ide o rajtárov a Karol ich od neho žiada, aby odprevadili do Jihlavy cisárovho komorníka Oktaviána Segra, čo vezie do Viedne značnú sumu peňazí, ktoré sa tam teraz čoraz častejšie posielajú.
A sedliaci? Myslia, pochopiteľne, sedliacky ľud na skonfiškovaných majetkoch a ich budúcu vrchnosť. Presnejšie povedané.
Ide o sedliakov v Uhřiněvsi, Říčanoch, Škvorci, Chřeniciach, Kolodejoch, Těhove, Černíkoviciach, Doubraviciach, Dubenci, Miskolezoch, Olešnici, Ždírci, Vrchovine, Rokytnej, Krsmoli, Štěpaničkách, Proseči, Radimi a v iných a iných smiřickovských dedinách, lebo nech Karol s Albrechtom akokoľvek otvorili svoju hru, rozhovor sa napokon nevyhnutne vždy skrútil na smiřickovské dedičstvo, ktoré Valdštejn so zvyčajnou dravosťou začal požadovať pre seba.
Nadarmo Karol mraští čelo, žmúri ľavé oko, poťahuje sa za krátko pristrihnuté fúzy a hovorí hlasom miernym, ale veľmi rozhodným: „Milý Albrecht, opakoval som vám predsa mnohokrát, že táto vec je raz navždy vybavená. Majetky prepadli právom korune.“
Áno, Albrecht to počul z Karolových úst naozaj viac ako jedenkrát a tiež sa viackrát spýtal: „Akým právom?“
Nato nasledovala mrzutá odpoveď: „Nestačí, že Albrecht Smiřický bol najväčší z buričov? Budovec, keď sme ho vypočúvali, sám dosvedčil, že on s Thurnom si vymysleli tú diabolskú defenestráciu statočných ľudí. Dohovorili sa o nej v jeho dome. „Keby ho smrť, v tomto prípade milosrdná smrť,“ zdôrazňoval patrične, „nebola skosila hneď na samom začiatku povstania, cerila by sa teraz jeho kučeravá hlávka s ostatnými lebkami na Mosteckej veži a jeho telo rozštvrtené katom sa mohlo vystaviť niekde pred bránami ako telo toho podareného rektora Tešenia, čo ho v pohrebnej reči oslavoval ako vznešeného hrdinu.“ Liechtenstein hovorí mrzuto, no jednako z jeho posledných slov zaznieva isté uspokojenie, keď pripomína, ako dôkladne vedel potrestať cisárových nepriateľov.
Valdštejnova podlhovastá bledá tvár s unavenými vačkami pod očami prezrádza nudu. Načo tie reči o poslednom Smiřickom? Dedičstvo už nepatrilo jemu, ale skôr jeho sestrám alebo…
„… sestrám?“ nenecháva ho dohovoriť Karol. „Potom zabúdate, že jedna z nich zahynula veľmi mrzkou smrťou a nikdy nebola riadnou dedičkou, kým druhá bola manželkou rebela a sama vyniesla rozsudok nad sebou, keď ušla pred zaslúženým trestom.“
„Milý Karol, prečo mi to všetko znovu hovoríte?“ tvári sa Valdštejn ešte unudenejšie. „Viete predsa, že sa o smiřickovské majetky veľmi zaujímam, takže o všetkom veľmi dobre viem.“
„Prečo mi teda kladiete stále tú istú otázku?“ mračí sa Karol. Má už toho skutočne po krk. Čím viac majetkov zhabe pre cisára, tým väčšej vďačností sa dočká. Predsa nerozmrhá také obrovské bohatstvo pre Valdštejnove krásne oči.
Valdštejn je však húževnatý. „Prečo? Jednoducho preto, že vás chcem presvedčiť, že dedičské pomery boli zložitejšie, než sa usilujete vy presvedčiť mňa.“
„Omyl,“ hovorí dotknuto Liechtenstein a ešte väčšmi žmúri krátkozrakým ľavým okom. „Omyl, ktorý som vám už predsa vyvrátil.“
Valdštejnov hlas zostáva pokojný. „Celkom teda vylučujete Elišku Katarínu? O výhradnom dedičskom nároku Markéty Salomeny Slavatovej rozhodol predsa lžikancelár Viliam z Roupova. Pred jeho rozhodnutím by sme sa mali skloniť? Veď vy najlepšie viete, že všetky rozhodnutia a právne dohovory z čias povstania sa vyhlásili za neplatné a zrušili,“ podpichuje ho Albrecht.
Ale aj Karol vie byť nepríjemný. Pozná viac než Valdštejn a vie to v pravú chvíľu využiť. „Ak teda chcete,“ vraví zvýšeným hlasom, „pravou dedičkou bola Eliška Katarína a po jej smrti prešli majetky na Ota z Vartemberka. Azda on má zhrabnúť smiřickovské dedičstvo?“
Albrecht len netrpezlivo mávne rukou. Čo s Vartemberkom? Zúčastnil sa na rebélii a môže byť rád, ak vyviazne so zdravou kožou.
Liechtensteln má však o Vartemberkovi novšie správy, a preto vychutnáva nasledujúci triumf, keď sa pomaly rozhovorí: „Iste dobre viete, že Vartemberk zmazal svoju vinu, keď sa ešte pred rozhodnutím dal do služieb jeho jasnosti saského kurfirsta…“
To že by malo platiť? Tá plechová koruhvička! Keď bol Vartemberk u Jána Juraja, mohlo si už každé dieťa vyrátať na prstoch, ako sa vojna skončí. Neskoro obrátil kabát pán Vartemberk. Mal byť prezieravejší. Že chcel na okolí Jičína vzbúriť sedliakov, previesť ich na cisárovu stranu? Nezmysel! Vari by za ním šli? Mali ho plné zuby po krátkej vláde na Jičíne, lebo ich zdieral. Nie, z Vartemberka nemá Valdštejn viac strachu ako z blchy. Svoje nároky si môže dať za klobúk. S takýmto zlostným pohŕdaním sa vysloví Valdštejn.
Liechtensteina teší, že soka nahneval. „Veď ma nechajte dohovoriť,“ odmieta Valdštejnovu prudkú repliku. „Nech je akokoľvek, nech sľuboval, čo sľuboval, sotva môžete poprieť, že má dnes v kurfirstovi vplyvného orodovníka. A pritom mu veľmi pomohlo, že práve prestúpil na našu pravú vieru.“
To je Liechtensteinov pripravený tromf. Zvedavo hľadí na Valdštejna, ako zapôsobil.
„Toľká pretvárka!“ zvolá Albrecht z Valdštejna, akoby v rozčúlení zabudol na vlastnú i Liechtensteinovu minulosť.
„Myslieť si môžete, Albrecht, čo chcete,“ teší sa Karol, ako sa mu podarilo zaťať do živého, „ale jeho cisársky majestát prijal správu s veľkou vďačnosťou a rozhodol, aby sa Vartemberkovi vrátila dedičná hodnosť najvyššieho stolníka českého kráľovstva.“
„Akoby sviňu osedlal!“ rozčuľuje sa Valdštejn. „Tá hodnosť mu veru pristane ako capovi záhradníctvo. Len pozor, aby cisár neupíjal z čaše, až mu ju bude podávať,“ posmeškuje, ale nedarí sa mu to. Mimovoľne prezrádza, že ho Liechtenstein skutočne nepríjemne prekvapil novinkami o Vartemberkovi.
„Cisár chce ukázať, že vie odpúšťať. Zveril Otovi z Vartemberka dôležité úlohy v Ostí, kde má obrátiť občanov na našu pravú vieru, ukázať im správnu cestu vlastným príkladom. A ešte mi z Viedne oznámili, že Ferdinand by nemal námietok, keby Vartemberka menovali za hajtmana pražského Starého Mesta,“ vynáša Liechtenstein samoľúbo ďalšie tromfy, kým si Valdštejn hryzie pery. „Je pre nás veľmi dôležité, že Vartemberk mnoho vie a že je ochotný hovoriť. Už dnes nám prezradil mnohé veci, o ktorých sme nevedeli – dokonca ani Michna – a ktoré, bohdá, povedú k novým zatváraniam a konfiškáciám. Jeho cisársky majestát bude veľmi spokojný, až mu oznámim nové správy. Vravím vám, Albrecht, že Oto z Vartemberka by si zaslúžil bohatú odmenu…“
„Veď by sa ten kriváň smiřickovskými majetkami zadusil!“ rozkríkne sa neokrôchane Albrecht. Taká nehoráznosť! Akoby niekto uveril, že by sa Vartemberk mohol vážne uchádzať o Jičín a Kostelec! „Zo psa, čoby ho akokoľvek kŕmili, slanina nebude,“ prská zlostne Valdštejn.
Liechtenstein je s výsledkom spokojný. Prirodzene, sám to nemyslí tak, ako hovorí. Bolo mu však vhod, že mohol Albrechta dráždiť, a to tým skôr, že sa mu to zrejme darilo. A preto ešte dodal: „Chcete sa teda vy sám zadusiť tým veľkým sústom?“
Valdštejn neodpovedal. Teraz sa už dusil zlosťou, no jednako sa ovládol.
To dodalo Karolovi chuti, aby ho ďalej podpichoval: „Kto by teda podľa vašej mienky mal byť pravým dedičom, ak nie Vartemberk?“
„Prečo nie Jindřich?“ odsekol Albrecht. Je to ako blesk z Jasného neba. Liechtensteina však nezasiahol.
„Jindřich?“ zaškľabil sa veselo a pootvoril ľavé oko. „To predsa, Albrecht, nemyslíte vážne. Odkedy môžu blázni dediť?“ Valdštejn sa však už nenechá vydráždiť Karolovým výsmechom. Je rozhodnutý prejsť do protiútoku. „Čudujem sa, že práve vy by ste im mohli odopierať práva, ak sú zakotvené v závete. A na Jindřichovo dedičstvo sa v závete pamätá. Vari nie je povinnosťou ľudí, čo zastupujú cisára,“ doliehal na Liechtensteina, „aby zaopatrovali poručníkov tým, ktorým boh nedožičil rozumu? A nie je povinnosťou najbližších príbuzných, aby bránili majetkové práva osôb, ktoré ich samy brániť nemôžu?“
Liechtenstein dobre rozumie, kto má byť tým najbližším príbuzným. Preto mierne pokrčí plecami a vraví: „Viem, kam mierite. Ale takto miniete cieľ. Dobre viete, že Jindřichovou poručníčkou je Markéta Salomena Slavatová a tá proti konfiškácii nemôže mať námietky. Rozhodujúce je aj to, že ani Jindřich nie je v krajine, keď ho odviezli do Haagu za zimným králikom.“
Valdštejn zostáva v útoku: „Zavliekli ho tam proti akémukoľvek právu – a preto by mal o všetko prísť?“ Teraz už hovorí pokojne, čo je Liechtensteinovi nepríjemnejšie ako predošlé výbuchy zlosti. „Na nešťastie pre vás je Jindřich hlúpy, takže nemôže dokázať, že aj on sa previnil vzburou proti jeho cisárskej milosti!“ končí posmešne Albrecht.
Karol sa rozosmeje, pravda, trocha neprirodzene. „To sa vám, Albrecht, naozaj podarilo! Skutočne iba blázni mohli pozdvihnúť zbraň proti svojmu panovníkovi!“
„Najmä keď potom ešte ani včas neutiekli ako Roupovský a Thurn a šli ako barany na klát,“ dopĺňa Albrecht Karolov vtip, ale hneď ho schládza: „To je, pravda, lacná hra so slovami. Zostaňme pri tom, že poručenec nie je zbavený práv, ani keď ho odvliekli, alebo keď sa poručník previnil. Naopak, v takom prípade je tým skôr vašou povinnosťou postarať sa, aby sa čo najrýchlejšie menoval nový poručník. Čo sa vlastne zmenilo tým, že je Jindřich v Haagu?“
Albrechtove námietky sú Karolovi dosť nepríjemné, lebo v tej chvíli nevie, ako ich vyvrátiť. „Chápete predsa,“ pokúša sa, „aké by bolo nezmyselné ustanoviť poručníkom niekoho, kto by nad zverencom nemohol vykonávať zákonnú moc.“ Vie, že nemá pravdu. Nechce však za nijakú cena smiřickovské majetky pozbaviť konfiškácie. Veď má s nimi vlastné plány. A preto pevne dodáva: „Pre mňa je najvyšším právom cisárov záujem. Jemu slúžim predovšetkým.“
No Valdštejn akoby nezačul Liechtensteinovu poznámku. „Pravda, nemá nad Jindřichom moc, ale môže brániť jeho práva, spravovať jeho majetok.“ Má pravdu, ale nakoniec dodáva niečo, čo je už naozaj pritiahnuté za vlasy. „Pripadá mi to všetko, ako keby ste tvrdili, že kôň, ktorého mi ukradli a zavliekli za hranice, nie je už mojím koňom.“
Karol, pravda, ľahko pochopí, kde sa zrodila táto Albrechtova myšlienka. „Ak dobre rozumiem, dívate sa na Jindřicha, akoby už bol vaším majetkom?“ spytuje sa uštipačne.
Albrecht z Valdštejna neuhýba. „Ak chcete, prečo nie? Priznal som už mnohokrát a rád priznávam znovu, že prednostné právo na smiřickovské majetky mám ja, či už ako Jindřichov poručník, alebo ako najbližší príbuzný Smiřickovcov po matke. Nemám vo zvyku niekomu sa prosiť. Nie som tiež z tých, čo sa len tak vzdávajú svojich práv. Neprihlásil som sa dosiaľ so žiadosťou o odmenu za služby kráľovi. Dnes žiadam, iba čo mi právom patrí.“
Albrechtov pohľad je teraz veľmi tvrdý. Ako dýky mieria čierne oči z poblednutej tváre na Karola. Pravda, Valdštejn nemusí nikoho presviedčať o tom, čo povedal. Veď o ňom vedia, že ide cez mŕtvoly. Nie, Liechtenstein predsa pozná oddávna toho dravca, ktorý bez váhania preklal na mieste svojho strážmajstra, keď nevykonal jeho rozkaz. Aká smola, že sa tu stretávajú záujmy Albrechtove so záujmami cisárovými – a tiež s jeho vlastnými, Liechtensteinovými. Musí byť teda aj Karol tvrdý.
„Milý Albrecht,“ vraví preto opäť zmierlivým tónom, za ktorým sa neskrýva nič dobré, „veď pochopte, že ani poručníctvo nad Jindřichom – ktoré vám napokon ani nechcem upierať, veď ste ma do istej miery presvedčili – pochopte teda, že ani samotné poručníctvo by vám nepomohlo, po rebelovi Albrechtovi Smiřickom už totiž nemôže vôbec nikto dediť. Ako ste sám povedali, všetky ostatné právne rokovania, ktoré potom nasledovali, sú vôbec daromné a neplatné.“ A posledné slová zneli ako výstrel: „Majetky sú skonfiškované menom cisára!“ Pochopí to Albrecht?
Nie, nepochopí. Valdštejn sa len tak ľahko nevzdá toho, čo pokladá za svoju korisť.
Teraz zas on hovorí tichým hlasom, rovnako zlovestným, ako je zmierlivá reč Liechtensteinova. „Zabudli ste, Karol, že Jindřich nikdy neprestal byť spoluvlastníkom po boku svojho brata. Tu je jeho nárok nesporný. Zabudli ste však ešte na niečo dôležitejšie. Zabudli ste na zápis potvrdený cisárom Ferdinandom pri jeho zvolení za českého kráľa, že nijaká vzbura sa nesmie trestať zhabaním majetku v prospech koruny, ale vždy len v prospech príbuzných!“
Knieža Karol z Liechtensteina, cisárov miestodržiteľ v Čechách, zmeravel. Vedel, pravda, o tom nešťastnom, okolnosťami vynútenom zápise. Boli však dobré dôvody, prečo sa o ňom nehovorilo. Nikto z buričov sa naň neodvážil odvolávať. Pokladalo sa predsa za prirodzené, že po staromestskej exekúcii stratil zápis – na panovníkovi vynútený, opakuje si Liechtenstein – akúkoľvek platnosť, ktorú vlastne nikdy ani nenadobudol… A teraz sa ho dovoláva ten, kto by mal byť cisárovým najvernejším služobníkom a kto dúfa v cisárovu odmenu i To akoby sa sám dopúšťal vzbury proti cisárovi a staval sa do jedného radu s buričmi. Kto však vie, kam až sa ten ctižiadostivý dravec odváži…
„Albrecht, prenáhlili ste sa,“ preriekne Liechtenstein mrazivo.
Rovnako ľadová je odpoveď: „Všetko som dobre uvážil a premyslel.“
Karol kýve hlavou. „Viete, čo by to značilo, keby ste sa opovážili odvolávať sa vo svoj prospech na ten nešťastný zápis, na ktorý sa – chvalabohu – zabudlo? Peknú službu by ste preukázali cisárovi!“ Veď všetko, čo dosiaľ Liechtenstein urobil, celý generálny pardon by stratil význam.
Albrechtovi z Valdštejna to však neprekáža. Vstal. Vysoká statná postava sa týči nad Liechtenstelnom zaboreným do kresla. Tá spupná beštia, ktorá nepozná hraníc! Div by nebo čelom neprevŕtal!
„Keby som sa tak staral o vlastnú dušu, ako sa starám o cisárovo dobro, veru nemusel by som sa báť ani peklá, ani očistca,“ povie dôrazne. „Veď až vám, Karol, všetko vysvetlím, poznáte, že i v tejto záležitosti myslím na cisára, hoci zdanlivo bránim vlastné záujmy.“
Karol, pravda, nemohol pochopiť, kam Albrecht mieri. Ešte väčšmi sa vnoril do kresla a pokúsil sa vyhrážať: „Keby sa, pravda, jeho milosť dozvedela, čo ste práve povedali, veľmi zle by si to vysvetľovala. Obviniť cisára, že porušil privilégium, ktoré sám potvrdil! Albrecht,“ pripomína potmehúdsky, „máte pri dvore toľko nepriateľov! Závidia vám. Azda si ani neviete predstaviť, ako by ste si uškodili.“
No aj Albrecht vie zastrašiť protivníka. „Som vojak, Karol,“ vraví, „a ako vojakovi je mi jasné, že nepriateľa sa nemáme báť, ale sami mu musíme nahnať strach a tak ho obrátiť na útek, alebo ho poraziť zbraňou. O mojej verností sa cisár presvedčil. V najhoršej chvíli.“ A potom hovorí veľmi dôrazne: „Aj vy, Karol, máte nepriateľov. Zdá sa im, že prirýchlo postupujete. Skutočne, ako je to dávno, čo ste v Brne sľubovali Thurnovi a Velenovi zo Žerotína, že chcete byť s buričmi zajedno majetkami i krvou?“
Hnusná pripomienka! Vari sa mal nechať vyhodiť z okna? Bol predsa v rukách nepriateľov a – len čo to bolo možné – vrátil sa k cisárovi, aby mu slúžil a bojoval za svätú vec. Kým sa však môže ospravedlniť, pokračuje Valdštejn v nebezpečnom útoku.
„Vašimi rukami prechádzajú veľké majetky. Máte obrovskú zodpovednosť. Potknete sa pri niekom a hneď vás obviní u cisára, že ste konali vo svoj prospech, proti panovníkovým záujmom. Niekedy je ťažko očistiť sa. Je to už osvedčená pravda, že čím vyššie niekto stojí, tým hlbší mu hrozí pád. Je mojou povinnosťou, aby som vás vystríhal. Ako vojak poznám nebezpečenstvo. Viem, že zavše sa mu treba vyhnúť. Nežiadam viac, iba svoje právo. Nevystavujem sa teda takému nebezpečenstvu ako vy. No ak chápete, o čo tu ide, veľmi ľahko sa môžeme dohovoriť.“
Valdštejn skončil.
Pred Albrechtovou vztýčenou postavou, pred bledou tvárou, pred tmavým pohľadom sa Liechtenstein v kresle necítil veľmi príjemne. Je však ďaleko od toho, aby si priznal, že sa zľakol. Inak veľmi dobre chápe, čo už dlhší čas cíti a čo si uvedomuje pri každom kroku, že totiž nech sa mu akokoľvek podlizovali, je nanajvýš neobľúbený. A znepriateliť si Valdštejna, ktorý vojensky ovláda krajinu, ktorý toľko urobil a je povolaný urobiť pre cisára ešte viac… nie, to nemôže… Už kolíše a Valdštejnovo skúsené oko vidí, že jeho paľba spravila prvý prielom do hradieb.
„Hovorili ste, Albrecht, tuším, že svojím nárokom vlastne chcete poslúžiť cisárovi,“ spomína si Liechtenstein. Kľučkuje ešte v márnej snahe zachrániť sa.
„Zaiste,“ začína pokojne vysvetľovať Valdštejn. „Dobre viete, že vojna sa ešte neskončila. Mám vari pripomínať Gábora Bethlena, dánskeho kráľa Kristiána, Švédsko, Francúzsko, Anglicko? Myslím, že to je zbytočné. Vy predsa, Karol, viete lepšie než ja, že cisár ešte nevyhral, aj keď vyhnal falcgrófa z Čiech a vyženie ho z Falcka. Ide o veľa. Vojna môže trvať ešte roky a môže byť ťažšia, ako bola dosiaľ. Zvíťaziť nie je vždy také ľahké ako na Bielej Hore. Mnoho som o tom premýšľal a rozumiem dnes vojenskému remeslu lepšie ako predtým. Povedal by som – nechcem sa nijako chvastať – že dokonca lepšie než mnohí slávni vojvodcovia. Predtým som si totiž myslel ako iní, že vojna je záležitosťou vojenského dôvtipu, obratnosti, postrehu, udatnosti. Vám však, Karol, môžem prezradiť, že to nie je celá pravda. Pravdou je, že Buquoy a Tilly sú lepší vojvodcovia než Anhalt alebo Hohenlohe. Ale táto pravda nerozhodla o bitke na Bielej Hore. Čo rozhoduje o celom ťažení, nielen o jednom boji, to je dobrá pokladnica a predovšetkým vybavenie a zásobovanie vojska. Kto chce dnes postaviť silnú armádu,“ rozhovoril sa Valdštejn a vraví zápalisto, „musí mať hlbokú pokladnicu. Musí však mať aj sýpky plné obilia na chlieb pre vojakov, musí mať pekárne, koniarne, aby dodali kone jazdectvu, musí mať huty, ktoré by ukovali a uliali zbrane, musí mať dielne, aby vyrobili obuv, kabátce, remene. Sýpky, pekárne, huty, dielne – tie rozhodujú o vojnách. To je celá pravda, nie pravda polovičná. Hladní, nahí a bosí vojaci, mesiace čakajúci na výplatu žoldu, nevyhrajú vojnu ani pod najlepším generálom. Zle zásobená armáda sa skôr či neskôr rozpadne. A keďže ja, ako budúci cisársky generál, rozumejte dobre, Karol, generál, nie iba plukovník, chcem mať za sebou spoľahlivé vojsko, musím už teraz myslieť na jeho zásobovanie a vybavenie. Preto, Karol, potrebujem pôdu, mestá a dediny, preto potrebujem nielen smiřickovské dedičstvo, ale ešte ďalšie majetky a panstvá, čo by mi umožnili, aby som mohol držať päťdesiattisíc mužov v poli a mať pre nich zabezpečený výstroj, kone, krm, chlieb, aby mohli bezpečne prečkať aj na území spustošenom vojnou. Potom sa nebudem obávať, že bez zásob sa mi armáda rozpadne na zástup lúpežných trhanov, ktorí drancujú sedliakov a pred nepriateľom odhadzujú zbrane.“
Taká teda bola Valdštejnova myšlienka. Až tam siaha jeho cieľ!
„Myslím si, že vám rozumiem,“ hovorí Liechtensteín pomaly, aby získal čas uvážiť, čo povie. Celkom dobre si však uvedomuje, že Valdštejn vie, čo chce, a že brániť mu v tomto by bolo nebezpečné, keď rúbe tak vysoko. „I ja si myslím, že by sme sa mohli dohodnúť, ak máte také ďalekosiahle úmysly.“ To je už ponuka rokovať o kapitulácii.
Valdštejn je veľkomyseľný. Neprepína požiadavky.
„Zostaňme zatiaľ pri tom, že sa ujmem smiřickovského panstva ako Jindřichov poručník. Časť sa mi môže priznať ako vlastníctvo odmenou za služby.“
„Hovoríte skutočne o celom smiřickovskom dedičstve?“ hrozí sa Liechtenstein.
„Ak máte námietky, teda len o časti,“ povedal Valdštejn, akoby to bol on, kto rozhodoval, a potom bodro dodal: „Niečo musí predsa ostať aj vám.“ A v úsmeve vyceril veľké zubále.
Taká hrubosť! Liechteinsteina sa to dotklo. Ten prefíkanec veľmi často zabúda na slušnú výchovu! No čo Valdštejn rozvádza ako svoju ďalšiu veľkú myšlienku, je naozaj veľmi zaujímavé. Nikdy by nebol veril, že ten vojak sa rovnako dobre ako v šikovaní plukov a v krotení rebelov vyzná aj v peňažných otázkach.
Mince, ktoré v krajine zanechal nepodarený králik, sa budú musieť vymeniť za nové. Nie je nijakým tajomstvom, že na tejto službe cisárovi možno zarobiť značné sumy. A je to zaslúžená odmena, lebo na začiatok treba skúsenosti a peniaze. Cisárovi sa už ponúkol jeho dvorný žid Bassevi z Trauenberka a holandský obchodník de Witt. Prečo by sa taká dôležitá úloha mala zveriť len dvornému židovi a holandskému kupcovi? On, Valdštejn, Basseviho pozná. Na cisárovo želanie sa mu už niekoľkokrát postaral o bezpečný vojenský sprievod, keď po všetkých kútoch skupoval a zvážal do mincovne v Kutnej Hore strieborný riad, šperky a kov, z ktorých sa budú raziť nové mince. Po rozhovore s Valdštejnom Bassevi už pochopil, že je to pre neho priveľká a zodpovedná úloha, i keď sa spojí s de Wittom. „V našich rukách, Karol,“ hovorí Valdštejn, „dali by sa získané sumy použiť na prospech krajiny. Až sa budú rozpredávať konfiškované majetky, nemusí ich predsa za babku skúpiť hŕstka privandrovalcov. Bude iste oveľa múdrejšie, ak sa v krajine vytvoria veľké panstvá tých, čo na nich budú vedieť dobre hospodáriť a cisárovi budú vždy oporou.“
Karol priam žasne, ako ďaleko vidí Valdštejn. Obdivuje ho, aj keď má vnútri čudný pocit on, knieža, vladár domu Liechtensteinovcov, cisárov radca a komisár pre správu kráľovstva, a na druhej strane – cisársky dvorný žid, pravda, z Trauenberka, ale predsa len obyčajný prenájomca! Má čudný pocit, ale už sa nechúli v kresle pred Valdštejnovou veľkosťou. Veď Albrechtova ponuka nadovšetko jasne ukazuje, že Valdštejn si veľmi vysoko cení jeho vplyv. „Hovorili ste už o tom s niekým?“ pýta sa opatrne.
„Zatiaľ som zasvätil do celej záležitostí iba grófa Michnu,“ odpovedá pohotovo Valdštejn.
Nepríjemné! Valdštejn sa teda už zabezpečil aj z tejto strany, a Liechtenstein dobre vie, že nemožno odporovať, lebo ten prešibaný sekretár, ktorý to dotiahol až na grófa, i keď nevyletel z okna, má tu v Čechách v skutočnosti väčšiu moc ako on sám – cisárov, priamy zástupca.
„Tak okrem nás dvoch ešte Michna, Bassevi a de Witt,“ zratúva Liechtenstein a odhaduje svoj podiel. „Myslím, že to stačí,“ pregĺga v istom pohnutí mysle. „Za tie peniaze…“
„Za tie peniaze, milý Karol,“ dopĺňa ho Albrecht, „mohli by ste napríklad kúpiť kostelecké panstvo, ktoré by som vám prepustil zo smiřickovského dedičstva.“
Tak veľkomyseľne vie Valdštejn rozdávať. Kostelca je škoda, ale on uprednostňuje Jičín a ten kút Čiech, ktorý ohraničujú Jizerské hory a Krkonoše a kde si bude môcť patrične zaokrúhliť vlastnú dŕžavu. Liechtensteina bude potom potrebovať pri všetkých ďalších ťahoch.
Liechtenstein, i keď si je vedomý svojej ceny, prijíma úlohu obdarovaného. Vcelku je rád, že nie je veľmi v popredí. No čuduje sa, že Valdštejn neprišiel s ponukou hneď. Mohli si ušetriť zbytočnú hádku. Zdá sa však, že Albrecht rád cerí zuby. Tá beštia je nebezpečná! opakuje si. Veľa si trúfa. Len aby ešte raz zle neskončil! Ako to hovoril? Čím vyššie človek stojí, tým hlbší mu hrozí pád. Zaiste. Veď sa tiež vraví, že čím vyššia veža, tým väčšmi búrkam a hromom je vystavená. Musí byť opatrný v spoločnosti, do ktorej sa dostal: cisársky dvorný žid, holandský kupec, pisár povýšený do grófskeho stavu a Valdštejn, Valdštejn…
Valdštejn! Valdštejn, čo nevidieť vojvoda Frýdlandský… Najmenej tri milióny zlatých, no pravdepodobne skôr štyri získal na nasledujúcich operáciách so znehodnotenou mincou a s konfiškovanými pozemkami. Kupoval, predával, sám dával do léna. Zo šesťdesiatich panstiev a majetkov, ktorých jadrom boli smiřickovské majetky v severovýchodných Čechách, si vytvoril vojvodstvo Frýdlandské o rozlohe dvestotisíc jutár.
Toho dňa, keď sa Albrecht z Valdštejna, najvyšší vojenský veliteľ v Čechách, ujal smiřickovského dedičstva a ako novú vrchnosť ho vítali v mestečku Jičíne, mal už budúci generalissimus cisárskych vojsk v hlave presný plán, čo všetko tu vybuduje, lebo Jičín sa mal stať hlavným mestom jeho budúceho vojvodstva. Dnes sa tu pod polozrúcaným, tragickým výbuchom zničeným zámkom krčili dve stovky meštianskych domcov. Valdštejnovi však výbuch len uľahčí prácu, lebo si tu vybuduje vojvodskú rezidenciu, ktorá musí dôstojne súperiť s palácom, čo najlepší talianski stavitelia postavili pre vojvodu v Prahe. Vidí už skvelý zámok, vzorné maštale plné ušľachtilých koní, nádhernú záhradu s vodometmi. Nielen zámok, ale celý Jičín, z ktorého vyrastie veľké mesto aspoň s trojnásobným počtom obyvateľov, bude treba prestavať podľa talianskeho vzoru, aby drevené domy nahradili mestské budovy z kameňa a tehál. Všetko tu bude murované, bez lepeniek a šindľových striech, tomu sa budú musieť tí hlúpi Janovia, čo ho vítali, priučiť, či chcú, alebo nechcú. Veď sa budú prispôsobovať a učiť ešte mnohým iným veciam – ak nie, hlavy dole! Na jeho panstve sa bude bezvýhradne poslúchať v hospodárení i vo viere.
Prestavbu Jičína bude treba, pravda, zabezpečiť, zaobstarať úver, postaviť aspoň štyri tehelne. Zmení sa Jičín, zmení sa celé panstvo, celá dŕžava. Vyrastú nové domy, nové výrobne – huty, píly, pekárne, zbrojárne, tkáčske dielne, cesty, pošta, prieplavy, rybníky. Jeho malé kráľovstvo, ktoré už roky nosí v hlave, bude kvitnúcim hospodárstvom. On je rozhodne z tých, čo vždy hľadeli ďaleko do budúcnosti. Videl ju vtedy, keď odvrhol vieru, v ktorej ho vychovali v českobratskej škole, a na radu jezuitov začal vyznávať náboženstvo svojho cisára. Videl ju, keď sa oženil so zámožnou Lukréciou, vdovou po Archlebovi z Vičkova, nepôvabnou paňou a o niekoľko rokov staršou od manžela. Videl ju vtedy, keď v Olomouci preklal zradného strážmajstra a priviezol stavovskú pokladnicu cisárovi do Viedne, videl ju aj toho dňa, keď pred Liechtensteinom rozvinul vidinu vojenského štátu, vybudovaného z jadra smiřickovského dedičstva a z peňazí získaných v spolku s cisárskym dvorným židom a holandským obchodníkom, vidinu štátu, ktorý dodá jeho armáde denne dvadsaťtisíc bochníkov chleba, stopäťdesiat rovnošiat a približne toľko párov topánok, presne, čo bude potrebovať.
Chcel vidieť budúcnosť už vtedy, keď si pred pätnástimi rokmi, roku 1608, dal od cisárskeho hvezdára Keplera zostaviť horoskop, aby z neho poznal svoju povahu a osudy.
Keplerov horoskop ležal teraz pred ním na stole v jednej z mála komnát onoho krídla Jičínskeho zámku, ktoré akoby zázrakom zostalo pri strašnom výbuchu takmer nepoškodené. A ako pri predošlých životných rázcestiach a zvratoch aj dnes ho Valdštejn znovu – už koľký raz! – číta a overuje si, čo bolo a čo bude.
Ten opovážlivý vykladač hviezd si naozaj dovoľoval veľmi mnoho, keď sa jemu, Valdštejnovi, odvážil tvrdiť do očí, že je krutý, nemilosrdný, oddaný len sebe a svojej vôli, lakomý, vrtkavý v konaní, prchký a hašterivý. A predsa, keď znovu čítal tie slová, charakterizujúce jeho povahu, rovnako ako keď ich čítal prvý raz, necítil zlobu voči všetečnému hvezdárovi, ale naopak, akési vnútorné uspokojenie, potvrdzujúce pevnú vieru v pravdivosť hviezd, vieru rozhodne oveľa hlbšiu, než kedy bola jeho viera v ľudské príkazy a mravy a vo všetky náboženstvá. Veď ak číta tie slová, má rovnaký pocit pravdivosti, ako keď sleduje v zrkadle črty svojej poblednutej úzkej tváre s vysokým čelom. Vari skutočne nie je krutý, oddaný len sebe, vrtkavý a prchký, vari naozaj jeho nepokojná myseľ netúži po všetkých novotách, vari nepodozrieva všetko, čo koná boh alebo ľudia, akoby to bol iba klam, vari netúži nadovšetko po hodnostiach a po moci? Ak sa však z tajomstva hviezd odhaleného Keplerom dala tak pravdivo vyčítať jeho povaha a dostalo sa mu lichotivého porovnania s bývalým poľským kancelárom Zamojským, ba dokonca s anglickou kráľovnou Alžbetou, prečo neveriť aj v to, že sa splnia predpovede, ktoré má v horoskope? Prečo neveriť, že sa často zbytočne obáva zjavných i tajných nepriateľov, keď nakoniec nad nimi zvíťazí a dostane vysoké hodnosti a bohatstvo? Či sa už polovica toho proroctva nesplnila, či nie je bohatý? Či sa neuskutočnila predpoveď o výhodnom sobáši i o ukrutných a hrozných zmätkoch, čo budú sprevádzať jeho život a čo vyplývajú z veľkého spojenia Saturna a Jupitera, obráteného proti Slnku.
Len jedna predpoveď v horoskope zostáva Valdštejnovi stále záhadou.
„A keďže Mercurius stojí tak presne in opposito Jovis, zdá sa, že bude mať osobitnú silu, ktorou privábi k sebe veľké množstvo ľudí, alebo že sa možno raz dá povýšiť na hlavu a vodcu húfu nespokojencov.“
Toľko stojí v horoskope, keď predtým vraví, že jeho uzavretá povaha mu zjavne škodí a vyvoláva opovrhnutie ľudí, s ktorými sa má stýkať, takže ho budú pokladať za samotára a dokonca za opovrhnutia hodného netvora. Čo to teda bude za osobitnú silu, ktorá k nemu privábi ľudí? Čo iné než moc a peniaze! Že by sa však dal povýšiť na vodcu nespokojencov? Veď on naopak nepočúvol horoskop a vtedy v Olomouci, keď sa všade vôkol valila vzbura a mal možnosť sa k nej prikloniť a nechať sa vyniesť na čelo húfu nespokojencov, múdro zostal verný cisárovi a bude jeho cisárskej milosti slúžiť ďalej, dovtedy…
Dokedy? A tu sa ozýva slabý hlások pochybnosti, Valdštejnovi už dôverne známy. Ako hovorí horoskop, skrýva vo svojich myšlienkach oveľa viac, než sa dá zvonku vidieť a tušiť. Pravda, najvyšší vojenský veliteľ v Čechách je najvernejším cisárovým služobníkom a neklamal ani vtedy, keď povedal Liechtensteinovi, že keby toľko urobil pre spásu vlastnej duše, koľko pre cisára, potom by sa nemusel báť ani pekla, ani očistca. Keby však raz cisár jeho službu nedocenil, alebo keby dokonca skrížil jeho cestu, keby uňho získali prevahu Valdštejnovi nepriatelia, potom… potom…
Čo potom? Potom by sa azda reč horoskopu, že by sa raz mohol postaviť na čelo húfu nespokojencov, stala zrozumiteľnejšou…
Jeho nepriatelia! Ako bude rásť jeho majetok a moc, tak sa budú množiť aj nepriatelia. A Valdštejn uvažuje o tom, akú zmenu v osude mu prinesie smiřickovský majetok, ktorý sa mu konečne podarilo dosiahnuť. Jeho predchodcom neprinášal šťastie. Zomierali mladí, jeden po druhom: tri roky po Jaroslavovi Albrecht Václav, ďalšie tri roky po ňom Albrecht Ján. Eliška Katarína, čo radšej volila smrť, než by sa mala rozlúčiť s majetkom, skončila samovraždou. Markéta Salomena, ktorá získala Jičín za cenu života svojho muža, musela nakoniec opustiť všetko imanie. Po posledných Smiřickovcoch nastupuje teraz on, Albrecht, vladár domu Valdštejnovcov. Aký bude jeho osud?
Počul, že Albrecht Ján Smiřický, ktorého azda Markéta Salomena dala otráviť zo strachu, aby sa nespojil so zavrhnutou sestrou a nepripravil ju o dedičstvo, vraj zatúžil po českej korune. Nesmierna ctižiadosť ho viedla do vzbury a – ak zomrel na následky tej diabolskej jazdy s posolstvom k Mansfeldovi – pripravila ho napokon o život. Smiřický českým kráľom! Ale prečo vlastne nie, keď sa ním mohol stať pán z Kunštátu a Poděbrad, ktorý sa pred dvoma storočiami vedel postaviť na čelo kacírskeho húfu nespokojencov.
Albrecht Smiřický… Jičín… česká koruna… osobitná sila, ktorou privábi k sebe veľké množstvo ľudí… dá sa raz povýšiť na vodcu húfu nespokojencov… conjunctío magna Saturni et Jovis ascendente loco…
Albrecht z Valdštejna si nechá zavolať svojho astrológa Seniho, aby v osudný deň, keď sa po Smiřickovcoch ujíma ako nová vrchnosť Jičínskeho panstva, pripravil všetko na starostlivé pozorovanie hviezd, z ktorých sa už prvá zjavila na temnejúcej oblohe.
Ak to nebolo v ten večer, bolo to niekedy inokedy, keď sa tá istá hviezda dívala na javisko londýnskeho divadla, odkiaľ k nej zaznievali slová anglického básnika: „Hľa, to je už najvybranejšie bláznovstvo sveta, keď zo svojich pohrôm obviňujeme Slnko, Mesiac a hviezdy, akoby sme boli podliakmi z nevyhnutnosti, bláznami z nebeského dopustenia, lotrami, zlodejmi a zradcami zvrchovaným vplyvom oblohy… Aká obdivuhodná výhovorka pre zmyselného chlapa obviňovať zo svojho capieho pudu hviezdy!“
KAPITOLA XXIV
Zúčtovanie
Oto Jindřich z Vartemberka, dedičný stolník Českého kráľovstva a kráľovský hajtman pražského Starého Mesta, pán na Markvarticiach, prebudil sa vo veľmi ružovej nálade v mäkkých perinách manželského lôžka, v ktorom po jeho pravici ešte pochrapkávala okrúhla pani Markéta Alžbeta, rodom z Helmdorfu. Ona bola príčinou, prečo sa už niekoľko mesiacov prebúdzal ako markvartická vrchnosť. Jeho zámoček s pivovarom a šiestimi dedinami nebol rozsiahlym panstvom, ale bolo to lepšie ako nič a stačilo to na začiatok, lebo v tých časoch, keď sa v krajine po potlačení rebélie zavádzal nový poriadok, nebolo ťažko pri troche šikovnosti zbohatnúť. S dobrými stykmi sa dalo lacno prísť k veľmi výnosným majetkom, čo skonfiškovali vzbúrencom. Tak už kúpil za peniaze panej z Helmdorfu, svojej novej manželky, markvartické panstvo, o ktoré pre účasť na povstaní prišiel Ján Fridrich z Operštorfu. Vartemberk, pravda, nemohol pomýšľať na také ťahy, aké robili Valdštejn, Liechtenstein a Michna s de Wittom a so židom Bassevim. Nie, s tými sa nemohol rovnať. No ako sa ukazuje, Markvartice nezostanú osamotené, naopak, ešte k nim pribudne mnoho majetkov. Záleží len na dobrých stykoch. Istou oporou mu bol dosiaľ saský kurfirst Ján Juraj, no ten je však predsa len luterán.
V Čechách treba byť predovšetkým dobrým katolíkom a tým pán z Vartemberka je – oddávna? – nie, no jednako už istý čas. Aj to stačí. Veď i mocný Valdštejn, Slavata vyhodený z okna i knieža z Liechtensteina boli vychovaní ako českí bratia a na pravú katolícku vieru prestúpili až neskôr. Vartemberk teda nasledoval ich príklad – len s malým oneskorením.
Keď teraz v mäkkých poduškách na lôžku v markvartickom zámočku múdrejší aj už tučnejší pán z Vartemberka spomínal na svoju minulosť, skonštatoval, že jičínsky výbuch, ktorý prijal ako katastrofu, lebo prišiel o manželku a dostal sa do tvrdého väzenia, bol vlastne preňho veľkým šťastím. Keby nebolo došlo k výbuchu, bol by v dňoch bielohorskej bitky manželom Elišky Kataríny Smiřickej, zbavenej síce na príkaz Fridricha Falckého práv a majetku, ale predsa len Smiřickej, a tak pre víťaza neprijateľnej. Sám by bol v službách vzbúrených stavov – aj keď nie na mieste priveľmi zodpovednom, no predsa medzi tými, ktorých víťaz trestal. Jičínsky výbuch však spôsobil jeho konečný rozchod so všetkými, čo sa proti nemu sprisahali s tým podliakom Roupovským a s ostatnými darebákmi, ktorí slúžili úbohému Fridrichovi Falckému, čo sa rok hral na českého kráľa. Výbuch, ktorý takmer zmietol Jičínsky zámok, značil pre Vartemberka väzenie, ale aj útek zo žalára do služieb saského kurfirsta Jána Juraja, spojenca cisára Ferdinanda proti Fridrichovi Falckému. Značil, že Vartemberk ovdovel, ale tým sa mu súčasne naskytla aj možnosť nového sobáša so zámožnou Markétou Alžbetou z Helmdorfu, vernou katolíčkou. Jičínsky výbuch mu teda otvoril cestu k šťastnej budúcnosti, keď sa ukázalo, ako veľa možno vyťažiť zo skutočnosti, že ho väznili za vlády falcgrófa. Veľmi rýchlo sa totiž zabúdalo, prečo ho vlastne zatvorili. Nebol pravou príčinou, že ho prenasledovali, jeho rozchod so vzbúrenými stavmi, nesúhlas s rebéliou? Nech to bolo akokoľvek, Vartemberk vedel svojmu spovedníkovi vhodne vysvetliť, že sa ešte dávno pred Bielou Horou, už vtedy, keď odprevádzal Albrechta Smiřického k tomu pobehajovi Mansfeldovi, presvedčil o nespravodlivosti a hriešnosti českého povstania proti jeho cisárskej milosti. Dokonca s potrebnou dávkou opatrnosti naznačil, že nie je tak celkom nezasvätený do tajomstva rýchlej smrti, ktorou v pravú chvíľu zišiel zo sveta Ján Albrecht Smiřický, jeden z najnebezpečnejších buričov, ktorého pamiatku podľa práva prekliali na večné časy.
Ten bláznivý Albrecht, ktorý túžil po českej korune! Aké mal šťastie, že si prišla poňho zubatá včas, takže sa s ním už Ján Mydlář nemusel katovať na Staromestskom námestí! Vartemberk nevdojak zacítil, že by mu bolo nepríjemné vídať jeho hlavu na Mosteckej veži, keby navštívil Prahu. Stačilo, keď tam cestou z Hradu do Starého Mesta, ktorého bol hajtmanom, uvidel lebku Ota z Lósu a iných bývalých druhov. Ale o to teraz nejde. Bolo lepšie, že je Smiřický pod zemou.
A bolo dobre, že tráva rástla i nad Eliškou Katarínou, aj keď bola pôvabnejšia než jeho nová manželka a Vartemberk sa naučil oceňovať jej pevnú povahu. Dnes by mu bola Eliška Katarína len na ťarchu, lebo víťazi by jej aj tak nikdy nevydali ani Jičín, ani Kostelec, i keby prestúpila na katolícku vieru. Jičín a Kostelec držia tuho v pazúroch Valdštejn a Liechtensteln, a preto Vartemberk prezieravo uznal, že by nebolo vhodné pustiť sa do sporu o smiřickovské dedičstvo s týmito mocnými. Poučil sa, odvykal si hrať náhodne a radšej využil, že bol vdovcom, a nastúpil bezpečnejšiu cestu za majetkom.
Markvartice nie sú síce veľkým panstvom, ale ako dosvedčujú plné truhlice, bolo by chybou podceňovať ich výnos. Treba len vedieť hospodáriť, vydrieť niečo z tých lenivých sedliakov – a v tom sa už vyzná. Len statok, ktorý od nich získal, predstavuje slušnú hodnotu. A teraz to pôjde ešte do tuhšieho, nebude sa už s tou chamraďou maznať.
Oto z Vartemberka vie, čo je povinnosť a zodpovednosť vrchnosti za blaho a spásu duší svojich poddaných. Pre sedliakov z dedín, čo patria k jeho panstvu – z Markvartíc, Huntířova, Starej i Novej Olešky a Brlozca – vypracoval taký poriadok, že sa bez jeho milostivého zvolenia nebudú môcť ani oženiť, ani poslať deti do učenia, nebudú môcť ani kupovať, ani predávať pozemky a statok. A nezabudol im zakázať chovať kozy, ktoré sa tak rady pasú na panskom. Zato im milostivo povolil piť pivo, čo im navarí vo svojom pivovare. Len nech si ho vypijú čím viac, aj pálenky, veď chlastanie vynáša! Inak im, pravda, ako starostlivá vrchnosť zakázal zbytočné hodovanie, hry, tance, nočné schôdzky, krik a priadky, lebo odvádzajú od práce a robotnému ľudu iba škodia.
Dnes je nedeľa, v Huntířove sa mali sláviť hody, ale on ich nepovolil, aby nenarúšali jeho zákaz. Sedliaci vraj preto frflú, priečia sa, no on už sa postará, aby ich myseľ nebola bujná, lež pokorná a poslušná. Vo všetkom, bez výnimky vo všetkom, čo rozkáže, sú povinní ho poslúchať, správať sa k nemu s úctou a s pokorou, vážiť si ho ako svojho otca, plniť jeho rozkazy ochotne, nedovolí im odporovať, odvrávať alebo reptať. Tak!
Vartemberk sa spokojne usmieva v mäkkých perinách. Pekne je to spísané v jeho poriadku, ktorý dal vyhlásiť richtárovi vo všetkých šiestich dedinách. Nech len sedliaci majú na pamäti, koľko práce, starostlivosti a bedlivosti musia vrchnosť a jej úradníci vynakladať a aké riziko často znášať, aby zabezpečili poddaným pozemské blaho a spásu duše na večnosti. On ako vrchnosť nemôže predsa za to očakávať nijakú plácu ani odmenu, iba pochopenie, vernosť a poslušnosť tých, o ktorých prospech sa stará a bedlí.
No, pekne je to povedané, baví sa Vartemberk. Naozaj, čo by; vlastne ešte chceli? Veď ak sa budú riadiť tým, čo im ukladá jeho poriadok, a ak budú dôsledne na sv. Juraja a sv. Havla odovzdávať peňažitý úrok, i čo sú povinní v naturáliách – vo vajíčkach, hydine, mede a v rôznych plodinách, ak mu vykonajú roboty v žatve a za kosby sena, ak pomôžu podľa potreby pri poľovačkách a rybolovoch, ak náležite zaplatia pokuty, ktoré im vyrubí jeho hájnik, správca alebo niektorý z pisárov, môžu si tí sedliacki odroni žiť po celý rok spánombohom v pokoji, len keď statočne gazdujú a nevyvolávajú nepokoje a výtržnosti. Nechcem od nich iné, uvažuje Vartemberk v posteli, len to, aby sa so mnou ako s vrchnosťou ujednotili vo viere.
O to ide práve dnes.
Namiesto aby oslavovali hody v Huntířove, ktoré im zakázal, pôjdu vo všetkých jeho dedinách sedliaci s manželkami a deťmi, tejto nedele 26. dňa v mesiaci októbri na svätú katolícku omšu a musia sa zrieknuť bludov a priznať k pravej rímskej viere.
Tak rozhodol on, Oto z Vartemberka. A čo rozkáže, to platí.
Áno, dnes splní slávnostný záväzok, že svojich poddaných privedie späť do lona svätej cirkvi. Vynesie mu to ďalšiu priazeň, ktorú potrebuje, aby markvartické panstvo nezostalo samo, aby k nemu pribudli nové dediny, kaštiele a dôchodky.
Tak uvažuje Oto z Vartemberka a lenivo sa naťahuje na lôžku, kým si neuvedomí, že je najvyšší čas, aby vstal. Keď začnú vyzváňať, budú sa chlapi, ako im prikázal, schádzať do kostola. Musí preto zobudiť aj svoju ženu, aby sa mohla pohodlne obliecť a aby nezmeškali začiatok bohoslužby.
Sám nie je ešte celkom vychystaný, keď sa uňho ohlási správca, rozpačitý a ustarostený pred prchkým pánom. Opatrne, aby nevyvolal jeho hnev, oznamuje jeho milosti, že sedliaci z Huntířova a Olešiek sa včera v noci zišli na lúke, ktorú volajú Na suchom grunte, mali tam nejaké spurné reči a nakoniec sa všetci zaradom dotýkali palice, ktorú zarazili uprostred lúky, akoby sa tým na niečo zaväzovali. Viac jeho sliedič nevedel povedať.
Čuduj sa svete! Vartemberk správu prijíma proti zvyku bez výbuchu, ba dokonca s uspokojením. Pravdu povediac, teší sa, že mu sami dávajú príležitosť, aby ich, rebelantov, skrotil a ukázal im svoju moc a silu.
Že sa tí chlapi dohovárajú, že frflú a repcú? Nech! Čo iné im napokon zostane ako poslúchnuť? Pozná to z Ostí. Ak bude treba, zavrie odbojníkov do klady, až očernejú. Nebolo by na škodu, keby musel niekoľkých spomedzi nich obesiť. O to poslušnejší potom budú ostatní!
Zvon vyzváňa. Sviatočne vyobliekaný pán Oto z Vartemberka kráča s manželkou, s úradníkmi a s čeľaďou do kostola. Sedliaci sa však neukazujú, neschádzajú sa na svätú omšu, ako im rozkázali.
Pred kostolom očakávalo milostivú vrchnosť len šesť sedliakov. Hlboko sa poklonili, ako sa patrí, potom jeden starší pokročil vpred a podáva Vartemberkovi akýsi spis.
„Čo je to?“ rozkríkol sa Oto z Vartemberka, ktorý hneď pochopil, že ide zrejme o odpor, na ktorom sa včera dohovárali.
„Vaša milosť,“ začal sedliak vyľakane, „veľmi vás prosíme, nenúťte nás na inú vieru, prečítajte si, čo vám píšeme, a neodmietnite našu poníženú prosbu.“
Sotva dohovoril, urodzený pán mu už nadával do psov, lotrov a zbojníkov.
„Neráčte sa na nás, vaša milosť, tak osopovať,“ pokúšali sa sedliaci brániť, no pani z Vartemberka ešte podpichovala manžela.
„Môj muž vás už naučí poslušnosti, vy spurní chlapi!“
Pán dedičný stolník Českého kráľovstva a hajtman Starého Mesta ukázal vzápätí zuby.
„Berte tých chrapúňov a do klady s nimi,“ prikazoval svojej čeľadi zvyknutej poslúchať na slovo.
Poslúchli aj tentokrát. Sedliaci ani nepomysleli na to, že by sa mohli brániť. Kým sa manželia z Vartemberka zbožne modlili, posadili ich do klady a zakuli do reťazi.
Po bohoslužbe zašiel pán z Vartemberka ihneď do pivnice, aby sa presvedčil, ako vykonali jeho rozkaz.
„Teraz vravte, zbojníci, kto vás naviedol, aby ste sa proti mne vzbúrili,“ rozkríkol sa na svoje obete.
Mlčali, až napokon zasa najstarší z nich prehovoril: „Nikto nfis na nič nenaviedol, vaša milosť. My všetci sme sa dobrovoľne rozhodli, že budeme žiadať slobodné vyznanie viery, a v tom chceme stáť jeden za všetkých a všetci za jedného.“
„Čuš, ty pes,“ zareval Vartemberk a udrel sedliaka po ústach, až mu z nich vytryskla krv. „Kto, pýtam sa, napísal ten hanebný spis? Kto z vás? Len nech sa prizná!“
„Z nás nikto, urodzený pane,“ odvážil sa iný. „Nie sme takí zbehlí v písme.“
„Kto teda?“
„Istý pobožný muž, ktorý nám číta z Písma a vie aj písať…“
„To azda richtárov syn?“
„Nie.“
„Kto? Kto? Veď ja vás naučím hovoriť!“
Začali padať údery. Priniesli palice. Bil dráb, bili paholci, bil Vartemberk. Prišla sa pozrieť pani Markéta Alžbeta. Sedliaci neprehovorili. Keď boli už od bitky polomŕtvi, nechali ich do druhého dňa – bez pomoci, bez vody, bez jedla.
„Veď prehovoria,“ nafukoval sa Vartemberk.
Na druhý deň im oznámil, že ak neprestúpia na katolícku vieru, dá ich obesiť. Hneď aj poslal do Benešova po pandúrov a po mučidlá. Veď im on rozviaže jazyk.
Šesť zajatcov však neprehovorilo. Odmietli vzdať sa viery. Boli pripravení prísť o hlavu.
Zato sedliakov, čo zostali na slobode, opustila odvaha. Čo môžu robiť proti vrchnosti? Zišli sa zasa večer, kľakli si a modlili sa spoločne otčenáš, prisahali si, že od viery neodpadnú, ale inak sa nezmohli na čin. Niektorí už ľutovali, že sa dali nerozvážne strhnúť.
Až na druhý deň, v utorok, sa odrazu po všetkých šiestich dedinách rozniesol chýr, že Vartemberk posiela uväznených sedliakov na popravu do Lipy. Správu sa dozvedela manželka jedného z uväznených sedliakov od slúžky zo zámku. Ostatné ženy ju rozniesli. Všetkými otriasla. S rukami v lone sa majú prizerať, ako ich druhov vedú na smrť? Azda si neprisahali: Jeden za všetkých a všetci za jedného? Opäť z nich boli chlapi, keď poznali statočnosť a odhodlanie tých, čo za nich prehovorili s Vartemberkom a nezradili, aj keď ich mali popraviť. Ženy ich povzbudzovali. Nečakali do večera, zišli sa za bieleho dňa, už nie na odľahlej lúke, už nie iba sa modliť a prisahať, ale so zbraňou v ruke, konať.
Teraz sa zľakol Vartemberk, keď z okna uvidel ten ozbrojený zástup s vidlami, sekerami, starými mušketami, s kolmo nasadenými kosami. Stiahlo sa mu hrdlo, srdce mu spadlo do nohavíc – jemu, Vartemberkovi, čo bojoval s Turkami, sekal sa v súbojoch, zliezol Kumburk, nikdy sa ničoho nebál a vždy vedel staviť všetko na jednu kartu. Zľakol sa, lebo v tom zástupe bolo čosi zlovestné, čo nepoznal a nemohol pochopiť. To mi draho zaplatia, utešoval sa. No zlosť nevedela stlmiť jeho strach.
„Čo sa, zbojníci, zhlukujete,“ reve z okna, aby si dodal odvahy.
„Pusť zajatých,“ odpovedajú bez úctivosti, akoby sami rozkazovali.
„Prišli sme si po svojich mužov,“ pridávajú sa ženy, ktoré sa zamiešali do zástupu ozbrojených sedliakov.
„Preto sa zhlukovať nemusíte,“ vraví z Vartemberka strach. „Aj tak by som ich prepustil. Čo by som sa s nimi katoval? O to sa postará čert po vašej smrti, keď chcete zostať kacírmi!“
Tak hovorí a ponáhľa sa prikázať správcovi, aby väzňov prepustil. Takmer ľutuje, že ich tak dobili, lebo pohľad na ich doráňané telá môže ženy a sedliakov znovu poštvať. Jednako však dúfa, že až prepustí väzňov, sedliaci sa zasa rozídu. Zavolá si na pomoc oddiel mušketierov a až potom sa bude vešať.
Pán z Vartemberka sa však znovu prerátal. Sedliaci sa nerozišli, ani keď sa ženy stretli s prepustenými mužmi. Tým, ktorých uvoľnili z klady, nenávistne blčali oči, i keď sa po mukách od slabosti ledva držali na nohách. Nie, účet s Vartemberkom si ešte nevyrovnali.
„Čo chcete?“ sipí opäť pánov hlas z okna, keď ostávajú stáť pred bránou.
„Chromý diabol, vráť nám kone, kravy a kozy, čo si nám pobral,“ odpovedajú mu zdola. „Vráť nám pokuty, ktoré si od nás nazdieral! Zaplať nám statočnú plácu za robotu na panskom!“
„Všetko vám nahradím,“ sľubuje poslušne pán z Vartemberka. A prečo by nesľuboval? Treba len získať čas, kým prídu mušketieri.
Zišiel až dolu k bráne, ale cez vráta počuje, ako chlapi volajú: „Neverte mu, všetko, čo ten krivý zlodej hovorí a napíše, je lož! Aj z lona vlastnej matky sa iste musel vyluhať!“
„Je horší od psa, i keď má dušu!“
„Neposmievajte sa mu, že kríva,“ napomína ktosi. No sedliaci odpovedajú: „Veď má aj dušu pokrivenú. Už dávno dozrel na peklo.“
„Nezatracujte ho vopred, ešte sa môže napraviť,“ počuť opäť napomínajúci hlas.
„Kto je raz zlý a ukrutný, takým zostane navždy,“ namietajú a Vartemberk za vrátami bezmocne škrípe zubami, keď počuje, ako ho tupia.
Také zlé je to teda! Bez hanby mu nadávajú a bude sa azda musieť ešte väčšmi ponížiť, aby ich utíšil. Tým drahšie, mu to zaplatia! Nebude ich vešať, dá ich lámať v kolese, rozštvrtiť… Zatiaľ však volá na zhromaždených sedliakov: „Vlastnou krvou vám podpíšem, že to, čo vám sľubujem, platí. A všetci moji priatelia, páni, a rytieri z okolitých panstiev, vám to potvrdia ako svedkovia, že vám všetko chcem poctivo vrátiť a nahradiť!“
Márne. Nerozišli sa. Husto obklopili zámok, na noc zapálili pätnásť vatier a postavili stráže, aby nikto neprekĺzol. Zver bol v pasci.
Vartemberk sa rozčuľoval a triasol. Vyčítal si neopatrnosť, modlil sa, poslal kňaza a potom sládka, ktorý bol u sedliakov dobre zapísaný, aby im dohovorili. Keď to nepomohlo, dal nabíjať ručnice, kým pani so slúžkami pripravovali smolné vence. Skôr ako na ochranu pomýšľal Vartemberk na útek. Ako to však nastrojiť?
V stredu ráno sa sedliaci dozvedeli od čeľade z dvora, čo sa v zámku chystá. Krivý teda sľubuje, prosí a zatiaľ nabíja muškety a dáva pliesť smolné vence… Nečakali. Kým sa v zámku spamätali z údesu, brána povolila pod náporom sedliakov vyzbrojených sekerami.
Vartemberk chytá zbraň, ale vidí, že je so svojou ženou sám. Nikde niet čeľade, aby sa chopila muškiet a pálila do sedliakov, aby na nich hádzala zapálené smolné vence. „Teraz je so mnou koniec!“ drkoce zubami. Poslednou spásou je útek podzemnou chodbou do pivovaru, kde ho dobrák sládok schoval na povale aj s plačúcou manželkou.
V zámku sa medzitým sedliaci zháňajú po Vartemberkovi. Kňaza a čeľaď zavreli do jednej izby a postavili pred ňu stráž, aby nikto z nich nemohol už tomu zverovi pomáhať. Však ho vysliedia v jeho brlohu. Nie je ťažko domyslieť si, že sa pokúsil ubziknúť do pivovaru.
Na povale pán a pani z Vartemberka počujú, že sa blížia, prichádzajú a už sú dole. O chvíľu ich dochytia a bude s nimi koniec…
Vartemberk je taký vydesený blížiacou sa odplatou za nespočetné hriechy, že ani nie je schopný pomyslieť na odpor. Tie krvavé vidiny biedy a utrpenia! Je to pani Markéta Alžbeta, ktorá si dodá odvahy, pomodlí sa a zostupuje z povaly, aby prosila o zmilovanie, aby obmäkčila tých, čo prichádzajú zúčtovať.
V nedeľu sa pozerala, ako ich bičovali. Teraz stoja tí zmučení v prvom rade a pani z Vartemberka ich pokorne prosí, aby ušetrili jej muža a ju. Ale sú ako hluchí.
„Prišla si tadiaľto,“ vraví sedliak, ktorý podistým vedie celý húf. „Povedz nám teda, kde je schovaný tvoj muž, inak ťa zastrelíme.“
Markéta Alžbeta padá na kolená. „Prosím vás, páni moji, preboha, pre krv a sväté rany Kristove, zľutujte sa nado mnou a nad mojím mužom!“
Páni – tak nazýva pani z Vartemberka v úzkostiach tých, čo jej do včerajška boli chrapúni, odroni a chlapi. Tá náhla pokora ich však nezmätie.
„Spomeň si, ako sme ťa prosievali, ty…“ a nasleduje hrubá nadávka. „Prosili sme ťa, aby si ušetrila našu krv a nebrala nám toliare, a vtedy si nemala zľutovania. Preč s ňou!“
Odstrkujú ju z cesty, ale pani z Vartemberka narieka ďalej. „Veď som vám, páni, nič neurobila. Ak ma zabijete, zabijete ženu, a to je hanebné.“
Na taký plač je neskoro. Nezabudnú, ako sa dívala, keď ich bili. Ženú sa po schodoch na povalu, kde sa ako potkan v kútiku skrýva pán dedičný stolník Českého kráľovstva. Ani sa nepokúsi vytiahnuť kord z pošvy. Nepomyslí na odpor a nechá sa schytiť dvoma sedliakmi, ktorí ho sáču, bijú sekerou po chrbte.
„Tu máš, však si ma tiež šibal bičom!“
Dole ho zvalia a zo zámku vlečú po zemi. Pánovi z Vartemberka pritom spadne z nohy topánka so striebornou sponou. Čo mu to zišlo na um, že chce topánku zdvihnúť? Volá, aby počkali, ale odpoveďou mu je surový smiech. „Nechaj to, ty krivý diabol, už ti nič nepomôže. Načo ti je topánka? Už ju nosiť nebudeš! Doteraz si bol naším pánom ty, teraz sme my tvojimi pánmi. Nemal si s nami zľutovania, volal si na nás kata – a ešte čakáš, že ti darujeme život? Čert ber tvoju topánku!“
Vartemberka už vyvliekli pred zámok, kde stoja všetci sedliaci z Markvartíc, oboch Olešiek, Huntířova, Habartíc i z Brlozca.
Súd je krátky, a len čo vynesú rozsudok, rozoženie sa syn markvartického richtára mušketou a strašný úder dopadne na Vartemberkovu hlavu, ktorá sa pod ním rozskočí ako puknuté vajce. Takisto sa úderom sekery končí aj život pani Markéty Alžbety, ktorá sa s ním delila o viny.
Nad Vartemberkovým skrvaveným telom sľubujú si sedliaci vartemberského panstva, že budú bojovať až do konca – až zvíťazia, alebo padnú.
Sú výbuchy, čo vedia zrýchliť beh dejín. A k nim patrí výbuch hnevu ujarmeného a týraného ľudu.
Koniec

